
Omilia 1 despre post 


«Sunaţi din trâmbiţă în ziua cea binevestită a Domnului». Poruncă profetică sunt 
cuvintele acestea! Dar citirile din Sfânta Scriptură, pe care le-am citit astăzi, sunt 
mai puternice decât sunetul trâmbiţei şi mai lămurite decât orice instrument 
muzical. Ne vestesc sărbătoarea premergătoare acestor zile. 


Am cunoscut harul posturilor prin proorocul Isaia. Isaia a lepădat postul iudaic şi 
ne-a arătat adevăratull post, spunând: «Nu postiți în judecăţi şi în certuri, ci 
dezleagă toată legătura nedreptăţii»; iar Domnul a zis : «Nu fiţi trişti, ci spală-ţi 
faţa ta şi unge-ţi capul tău» . 


Să fim deci cuprinşi de nişte simțăminte ca acestea, aşa cum am şi fost învăţaţi! Să 
nu ne mâhnim de zilele ce se apropie! Să fim veseli în ele, aşa cum se cuvine 
sfinților. Cel trist nu primeşte cunună, iar cel care suspină nu biruie. Nu te întrista 
când ţi se poartă de grijă! E o nebunie să nu te bucuri de sănătatea sufletului şi 
să te mâhneşti de schimbarea mâncărurilor, lăsând să se înţeleagă că-ţi face mai 
multă bucurie plăcerea stomacului decât purtarea de grijă a sufletului. Săturarea 
mărgineşte plăcerea numai la pântece - postul, însă, urcă folosul la suflet. Bucură- 
te, că ţi s-a dat de Doctor un leac ce ucide păcatul. După cum viermii, care se 
înmulţesc în pântecele copiilor, sunt distruşi cu doctorii foarte amare, tot aşa şi 


postul, vrednic cu adevărat de acest nume, când pătrunde în suflet, omoară păcatul 
ascuns în adânc. 


«Unge-ţi capul tău şi spală-ți faţa ta». Cuvintele acestea ale Scripturii te duc la 
taine. Cel uns a fost uns, cel spălat a fost spălat. Tu îndreaptă această poruncă la 
suflet! Unge capul cu ungere sfântă, ca să ajungi părtaş al lui Hristos şi aşa 
apropie-te de post. 


Nu-ţi ascunde faţa ca actorii! Faţa ţi-o ascunzi atunci când vrei să nu-ţi dezvălui 
sufletul. Ţi-o ascunzi cu minciuna, ca şi cu un voal. Să nu fii actor! Actorul 
înfăţişează pe scenă persoane străine. Este rob, dar o face pe stăpânul! Este om de 
rând, şi o face pe împăratul. Tot aşa şi în viaţa aceasta. Mulţi oameni teatralizează, 
ca pe o scenă, viaţa lor; una au în inimă şi alta arată oamenilor. Nu-ţi ascunde deci 
faţa! Ceea ce eşti, aceea arată-te! Nu lua înfăţişare tristă, căutând să fu slăvit pentru 
că pari înfrânat. Facerea de bine trâmbiţată n-are folos, iar postul dat în vileag n- 
are câştig. Că faptele bune, făcute numai pentru a fi văzute de oameni, nu-şi duc 
roadele în veacul de apoi, ci iau sfârşit odată cu laudele lumii. Aleargă aşadar cu 
bucurie la darul postului! Postul e un dar din bătrâni. Nu s-a învechit, nici n-a 
îmbătrânit! E totdeauna nou, e veşnic în floare. 


Socoteşti oare că pun începutul postului odată cu darea legii? Nu. Postul e mai 
vechi ca legea. Dacă vei avea răbdare, vei vedea că spusele mele sunt adevărate. Să 
nu socoteşti că postul a început cu ziua curăţirii poruncită poporului lui Israiel în a 
zecea zi a lunii a şaptea. Nu! Străbate istoria sfântă, cerceteaz-o, ca să afli 
începutul postului! Postul nu-i descoperire nouă. E un odor al strămoşilor. Şi e 
vrednic de respect tot ce e vechi. Respectă deci vechimea postului! Are aceeaşi 
vârstă ca şi omenirea. 


Legea postului a fost dată în paradis. Adam a primit întâia oară po—runca de a 
posti: «Nu mâncaţi din pomul cunoştinţei binelui şi răului». Cuvântul: «Nu 
mâncaţi» este o lege a postului şi înfrânării. Dacă Eva ar fi postit şi n-ar fi mâncat 
din pom, n-am mai fi avut trebuință de postul de acum, că «n-au trebuinţă cei 
sănătoşi de doctori, ci cei bolnavi» . Ne-am îmbolnăvit prin păcat, să ne vindecăm 
prin pocăință! Iar pocăinţa fără post este neputincioasă. Îndreaptă-te, dar, 
înaintea lui Dumnezeu prin post. Mai mult; chipul în care au trăit primii oameni 
în Rai este o imagine a postului, nu numai pentru că ducând o viaţă îngerească 
ajunseseră, prin cumpătare, la asemănarea cu îngerii, ci şi pentru că nu erau 
cunoscute locuitorilor paradisului toate cele născocite mai târziu de om: nici băutul 
vinului, nici tăiatul animalelor, nici toate cele câte tulbură mintea omenească. 


N-am postit, şi am fost alungaţi din Rai! Să postim, dar, ca să ne întoarcem în 
Rai! Nu vezi că Lazăr a intrat prin post în paradis? Nu imita neascultarea Evei! Nu 
lua din nou sfătuitor pe: şarpe, care ne sfătuieşte să mâncăm, ca să ne cruțăm 
trupul! Nu-ţi găsi scuză în boala trupului sau în slăbiciune! Nu-mi spune mie 
scuzele! Spune-le lui Dumnezeu, Care ştie totul! Îmi spui că nu poți să posteşti! 
Dar să te ghiftuieşti în toate zilele vieţii tale şi să-ţi striveşti trupul sub greutatea 
mâncărurilor poţi ? Ştiu că doctorii nu prescriu bolnavilor mâncăruri felurite, ci 
post şi înfrânare. Cum dar? Dacă poţi să posteşti şi să te înfrânezi când eşti 
bolnav, pentru ce spui că nu poţi S-o faci când eşti sănătos ? Ce este mai uşor 
pentru stomac: să petreacă noaptea cu o mâncare uşoară sau să stea împovărat de 
mulțimea mâncărurilor? Dar, mai bine spus, nu să stea, ci să se întoarcă necontenit 
şi pe o parte şi pe alta, rupându-se şi strîmtorându-se , afară numai dacă vei spune 
că şi corăbierii salvează mai uşor de la înec o corabie încărcată cu poveri decât una 
mai sprintenă şi mai uşoară. Lucrurile, însă, se petrec cu totul dimpotrivă: o mică 
înălţare a valurilor dă la fund o corabie încărcată cu multe poveri, pe când o 
corabie cu o încărcătură potrivită trece uşor prin furtună, că n-o împiedică nimic să 
plutească pe deasupra valurilor. Tot aşa se întâmplă şi cu trupurile oamenilor. 
Împovărate necontenit cu prea multă mâncare, trupurile se îmbolnăvesc cu 
uşurinţă; dar dacă folosesc mâncare puţină şi uşoară scapă şi de suferinţa pe care o 
aşteaptă de pe urma bolii, ca de o furtună ce se porneşte împotriva lor, dar se 
depărtează şi de suferința care începe a se ivi, ca de o ciocnire cu o stâncă din 
mijlocul mării. Stomacul, care are menirea să întrețină trupul, mistuie cu uşurinţă 
mâncărurile simple şi uşoare ; dar dacă i se dau mâncăruri costisitoare şi felurite, 
nu poate să le mistuie şi dă naştere la fel de fel de boli. 


Dar să ne întoarcem cuvântul nostru la istoria postului. Să arătăm cât este de vechi, 
să arătăm că toţi sfinţii l-au primit, ca pe o moştenire strămoşească, şi l-au păzit, 
transmiţindu-l din tată în fiu. Aşa s-a păstrat acest bun şi a ajuns, din neam în 
neam, până la noi. 


În Rai nu era vin, nu se tăiau vite şi nici nu se mânca carne. După potop a 
apărut vinul. După potop s-a spus: «Mâncaţi de toate ca pe iarba verde». Când n- 
a mai fost nădejde de desăvârşire, s-a îngăduit ca omul să se înfrupte din toate 
aceste lucruri. Înainte de potop, nu se cunoştea vinul; dovadă Noe, care nu ştia ce-i 
vinul. Nu se ivise încă vinul în viaţa oamenilor şi nici nu ajunsese obicei băutul 
vinului. Noe n-a văzut pe un alt om bând vin şi nici el nu încercase gustul vinului, 
aşa că fără să-şi dea seama a fost vătămat de vin. «Noe, spune Scriptura, a sădit 
vie, a băut din iodul ei şi s-a îmbătat» „nu pentru că era beţiv, ci pentru că nu ştia 
cât trebuie să bea. Deci, descoperirea băutului de vin este mai nouă decât paradisul, 
aşa că postul este foarte vechi. 


Ştim că Moise prin post s-a urcat în munte. Că n-ar fi îndrăznit să se apropie de 
vârful muntelui care fumega, nici n-ar fi cutezat să între în nor, dacă n-ar fi fost 
înarmat cu postul. Prin post a primit poruncile scrise pe plăci de degetul lui 
Dumnezeu. Sus, pe munte, postul a prilejuit darea legii; iar jos, la poalele lui, 
lăcomia la mâncare a înnebunit pe oameni să se închine idolilor. «Poporul, spune 
Scriptura, S-a aşezat să mănânce şi să bea şi s-a sculat să joace». O singură 
îmbătare cu vin a zădărnicit cele patruzeci de zile de post şi de rugăciune ale lui 
Moise. Plăcile scrise cu degetul lui Dumnezeu, pe care le primise postul, pe 
acelea le-a sfărâmat beţia, că profetul n-a socotit cu cale ca un popor beat să 
primească legile lui Dumnezeu. Şi astfel, poporul, care învățase să cunoască pe 
Dumnezeu prin minuni nespus de mari, a alunecat într-o clipită, prin lăcomie, 
la mâncare, la închi-narea de idoli. 


Pune faţă în faţă aceste două: postul, care apropie de Dumnezeu şi desfătarea, care 
îndepărtează de mântuire. Dar să ne coborâm încă mai mult pe calea istoriei, 
îndreptându-ne spre cele petrecute mai târziu. 

Ce a pângărit pe Isav şi l-a făcut rob fratelui său? Nu o singură mâncare în 
schimbul căreia şi-a dat dreptul de întâi născut? Oare nu rugăciunea, unită cu 
postul, a dăruit mamei sale pe Samuil? Cine a făcut pe Samson viteaz mare şi 
nebiruit? Oare nu postul, prin care a şi fost zămislit în pântecele maicii sale? 
Postul l-a născut, postul l-a alăptat, postul l-a făcut bărbat, postul poruncit mamei 
lui de înger: «7ot ce iese din vița de vie să nu mănânce şi vin şi băuturi 
ameţitoare să nu bea». 


Y Postul naşte pe profeţi, întăreşte pe cei puternici. 

Y Postul înțelepţeşte pe legiuitori. 

Y Postul este bun talisman al sufletului, tovarăș credincios al trupului, armă 
pentru luptători, loc de exercițiu pentru atleții credinţei. 

Y Postul îndepărtează ispitele, postul îndeamnă spre evlavie. 

Y Postul este tovarăş al înfrânării, creator al castităţii. 

Y În timp de război face eroi, iar în timp de pace propovăduieşte liniştea. 

Y Pe credincios îl sfinţeşte, iar pe preot îl desăvârşeşte, că nu-i cu putinţă să 
îndrăznească cineva a săvârşi sfintele slujbe fără să postească, aceasta nu 
numai în Slujba noastră de acum, tainică şi adevărată, ci şi în cea pre- 
închipuitoare, care se aducea în legea cea veche. 


Postul I-a făcut pe Ile să vadă privelişte de taină. După ce timp de patruzeci de zile 
şi-a curățit sufletul prin post, a fost învrednicit să vadă pe Domnul în peştera din 
muntele Horiv, atât cât e cu putinţă unui om să-L vadă. Prin post a dat înapoi 
văduvei viu copilul şi astfel prin post a fost puternic chiar față de moarte . O voce 


ieşită dintr-o gură, care a postit, a închis unui popor nelegiuit cerul trei ani şi şase 
luni. Şi ca să moaie inima neîmblânzită a celor îndărătnici, a preferat să sufere şi el 
ca şi aceia. De aceea a şi spus: «Viu este Domnul; nu va fi apă pe pământ decât 
numai atunci când voi spune eu». Şi a făcut Ilie ca prin foamete, întreg poporul să 
postească, ca să îndrepte răutatea oamenilor, pricinuită de desfătare şi de viaţă 
desfrânată. 


Ce fel de viaţă a avut Elisei? Prin ce a reuşit Elisei să fie găzduit de sunamiteancă? 
Prin ce ospăta Elisei pe profeţi? Oare nu cu ierburi sălbatice şi cu puţină făină 
împlinea legea găzduirii ? Când oaspeţii au mâncat odată cu celelalte verdeţuri şi 
o buruiană otrăvitoare erau să moară dacă n-ar fi fost distrusă otrava prin 
rugăciunea postitorului . 


Și, ca să spun pe scurt, postul i-a ajutat pe toţi sfinţii să vieţuiască potrivit voii lui 
Dumnezeu. 

Există o piatră, numită amianta, pe care focul n-o mistuie; când e pusă la flacără 
pare că s-a prefăcut în cărbune; dar când e scoasă din foc, se face mai curată, ca şi 
când ar fi fost spălată cu apă. Tot aşa erau şi trupurile celor trei tineri din Babilon. 
Prin post au căpătat firea amiantei. În văpaia cea mare a cuptorului, ca şi cum ar fi 
avut de aur trupurile lor, n-au fost vătămaţi din pricina focului. Mai mult chiar, s- 
au arătat mai puternici decât aurul, că focul nu 1-a topit, ci i-a lăsat întregi. Şi doar 
nimic nu putea rezista acelei văpăi, hrănită mereu cu catran, cu smoală şi cu 
vreascuri, care ieşea afară din cuptor ca la patruzeci şi nouă de coţi, că distrugea 
totul din jur, mistuind mulți haldeeni. Dar cei trei tineri, pentru că au intrat în 
cuptor întovărăşiţi de post, au călcat în picioare focul acela cumplit şi au respirat, 
în acea văpaie mare, aer plăcut şi răcoros. Pentru ce? Pentru că au fost hrăniți de 
post! Focul n-a îndrăznit să se atingă nici de părul capului lor. 


Daniil, «bărbatul doririlor» , care n-a mâncat pâine şi n-a băut apă trei săptămâni, 
când a fost aruncat în groapa cu lei, a învăţat şi pe lei să postească. Ca şi cum i-ar fi 
fost trupul făcut din piatră sau din altă materie tare, leii n-au putut să-şi înfigă dinţii 
în el. Postul a călit trupul lui Daniil ca pe o călitură de fier, încât ajungând de 
nebiruit,leii nici n-au deschis gura împotriva sfântului. 


Y Postul a stins puterea focului, postul a închis gurile leilor. 

Y Postul trimite rugăciunile la cer, dându-le aripi în drumul lor spre înălțime. 

Y Postul este creşterea caselor, mama sănătăţii, pedagogul tinereții, podoaba 
bătrânilor, tovarăş bun de drum celor ce călătoresc, tovarăş credincios al 
soților. 


Bărbatul nu pune la îndoială cinstea casei sale când vede că femeia lui posteşte; 
nici femeia nu se topeşte de gelozie când bărbatul său sfințește postul. Cine şi-a 
împuţinat bunurile casei când a postit? Numără astăzi bunurile pe care le ai în casă 
şi numără-le şi după ce-ai postit. Nu va lipsi nimic din cele din casă din pricina 
postului. Nici o vietate nu-şi plânge moartea. Nicăieri nu-i sânge, pentru că 
pântecele cel neînduplecat n-a mai dat nici o poruncă împotriva vietăţilor. Cuţitul 
bucătarilor s-a liniştit: masa se mulţumeşte cu cele ce răsar singure din pământ. 


Sabatul a fost dat iudeilor «ca să se odihnească vita ta şi robul tău», spune 
Scriptura. Postul să fie odihnă slugilor, care te slujesc în toată vremea! Odihneşte-ţi 
bucătarul! Dă libertate celui ce-ţi slujeşte la masă! Opreşte mâna celui ce-ţi toarnă 
vin! Să contenească odată şi cel meşter la facerea feluritelor dulciuri! Să se 
liniştească odată şi casa de zgomote nenumărate, de fum, de mirosuri de fripturi, de 
cei ce aleargă în sus şi în Jos, care slujesc pântecelui ca unui stăpân neînduplecat! 
ŞI cei care percep impozite îngăduie câteodată supuşilor să aibă puţină libertate. 
Deci să dea şi pântecele puţină odihnă gurii! Să facă pântecele cu noi un armistițiu 
de cinci zile, el care totdeauna cere şi niciodată nu încetează; el care ia astăzi şi 
mâine nu-şi aduce aminte. Când pântecele e plin, dă lecţii de înfrânare ; când e gol, 
uită de lecţiile date. 


Postul nu ştie ce-i camăta. Masa celui ce posteşte nu miroase a procente. Pe orfanul 
celui ce-a postit nu-l înăbuşă datoriile părinteşti ca nişte şerpi care se încolăcesc în 
jurul lui. Mai mult, postul îi dă prilej de bucurie. După cum setea face plăcută 
băutura, iar foamea, când se iveşte, face ca masa să fie dorită, tot aşa şi postul 
înveseleşte pe cel ce mănâncă. Că postul, aşezându-se la mijloc şi întrerupând 
necontenita desfătare cu mâncăruri, face să ţi se pară mâncarea nespus de plăcută, 
ca ceva nou şi necunoscut. Deci, dacă voieşti să-ți fie masa dorită, primeşte 
schimbarea pe care o aduce postul!Dar tu, cuprins de pofta de a mânca numai 
bunătăţi, ai distrus, fără să-ţi dai seama, pofta de mâncare. Din dorinţa de plăcere, 
ai alungat plăcerea. Da, nici un lucru nu este atât de dorit încât să n-ajungă de 
disprețuit, dacă te desfătezi necontenit de el. Că ne bucurăm mai mult de acele 
lucruri pe care le dobândim mai rar. 


La fel şi Creatorul nostru a făcut ca prin schimbarea pusă de EI în viaţă să ne 
bucurăm de cele ce ne dăruieşte. Nu vezi că şi soarele este mai strălucitor după 
trecerea nopții, privegherea mai dulce după somn, iar sănătatea mai dorită după 
boală? Şi masa deci este mai plăcută după post. Aceasta atât pentru cei bogaţi şi cu 
masa îmbelşugată, cât şi pentru cei care au o masă sărăcăcioasă şi întâmplătoare. 


Teme-te de pilda bogatului! Masa îmbelşugată, de care s-a desfătat tot timpul vieţii 
lui, l-a aruncat în focul gheenii. Se pârjolea în văpaia cuptorului, nu pentru că era 
învinuit de nedreptate, ci de prea multă mâncare şi desfătare. Ca să stingem acel 
foc, avem nevoie deci de apă. 


Dar postul nu-i folositor numai pentru viaţa de dincolo, ci-i folositor chiar pentru 
trupul nostru. Trupurile cele mai sănătoase se îmbolnăvesc şi-şi schimbă starea 
sănătăţii, fiindcă firea oboseşte şi nu poate suporta povara unei sănătăți prea 
înfloritoare. Vezi dar, ca nu cumva scuipând acum apa, să doreşti mai târziu o 
picătură, ca bogatul din Sfânta Evanghelie! Nimeni nu s-a îmbătat cu apă. Pe 
nimeni nu l-a durut capul vreodată că a fost îngreuiat de apă. Nimeni n-a avut 
nevoie de picioare străine dacă a trăit bând apă. Nimănui nu i s-au împleticit 
picioarele, nimănui nu i-au ajuns mâinile netrebnice, dacă au fost adăpate cu apă. 
Că greutatea mistuirii, urmare de neînlăturat pentru toţi cei care mănâncă prea 
multe bunătăţi, dă naştere în trup la boli necruțătoare. 

Faţa celui ce posteşte îţi inspiră respect; nu-i îmbobocită de roşeaţă neruşinată, ci-i 
împodobită cu o paloare pe care-i zugrăvită înfrânarea. Ochiul celui ce posteşte 
este blând, mersul măsurat, faţa serioasă, netulburată de râs nestăpânit. Cel ce 
posteşte este măsurat la cuvânt şi curat la inimă. 


Adu-ţi aminte de sfinţii cei din veac «de care lumea nu era vrednică, care au 
pribegit în cojoace, în piei de capră, lipsiţi, strâmtoraţi, indurând rele». Imită 
viaţa lor, de cauţi soarta lor! Ce l-a odihnit pe Lazăr în sânurile lui Avraam? Oare 
nu postul ? 


Viaţa Sfântului loan Botezătorul a fost un post. N-a avut pat, n-a avut masă, n-a 
avut pământ de arat, n-a avut bou de arătură, n-a avut grâu, n-a avut brutar, n-a 
avut nimic din cele ce sunt de trebuinţă pentru întreţinerea vieţii. Pentru aceasta 
«nici nu S-a ridicat cineva mai mare decât loan Botezătorul din cei născuţi din 
femei» . 


Pe Pavel, pe lângă alte virtuţi, l-a urcat la al treilea cer şi postul, pe care-l numără 
între laudele cele pentru necazuri. 


Dar mai presus de toate pildele spuse până acum este Domnul nostru, Care a întărit 
prin post trupul luat pentru noi. Astfel, întărit prin post, a primit în EI ispitele 
diavolului şi ne-a învăţat ca prin post să ne pregătim şi să ne exercităm pentru 
luptele ce le vom da împotriva ispitelor, iar prin foame să facem de ruşine pe 
potrivnic. Că diavolul, din pricina Dumnezeirii Domnului, n-ar fi putut să se 
apropie de EI, dacă Domnul nu s-ar fi coborât prin foame până la slăbiciunea firii 


omeneşti. Inainte de a se înălța la ceruri, însă, s-a atins iarăşi de mâncare , ca să ne 
încredinţeze că trupul Său a înviat. 


Tu, însă, nu încetezi să te îngraşi şi să pui carne pe tine! Laşi ca mintea să se 
topească de foame şi nu-ţi pasă deloc de învăţăturile cele mântuitoare şi făcătoare 
de viaţă! Nu ştii oare că după cum pe câmpul de luptă ajutorul dat unora din 
luptători duce la înfrângerea duşmanilor lor, tot aşa şi cel care face pofta trupului 
luptă împotriva duhului, iar cel care dă ajutor duhului robeşte trupul? Duhul şi 
trupul sunt potrivnici unul altuia, ne spune Pavel. Deci, dacă vrei să-ţi întăreşti 
mintea, domesticeşte-ţi trupul prin post. Acest înţeles îl au cuvintele Apostolului: 
«Cu cât se strică omul nostru cel din afară, pe atât se înnoieşte omul cel 
dinăuntru» şi: «Atunci sunt puternic când sunt neputincios». 


Pentru ce nu vrei să dispreţuieşti mâncărurile cele stricăcioase ? Pentru ce nu vrei 
să doreşti masa cea din Împărăţia Cerurilor, pe care ţi-o pregăteşte postul de aici? 
Nu ştii oare că prin mâncare nemăsurată îngraşi viermele ce te va chinui? Care om 
îndestulat cu hrană îmbelşugată şi a trăit într-o necontenită desfătare a primit vreun 
har duhovnicesc? Moise, ca să primească a doua oară legea, a trebuit să mai 
postească o dată. Ninivitenii, dacă n-ar fi pus şi vitele la post, n-ar fi scăpat de 
nenorocirea ce-i ameninţa. Ale căror oase au rămas oare în pustie? Oare nu ale 
acelora care doreau să mănânce carne? Aceia, atâta vreme cât s-au mulţumit cu 
mana şi cu apa din piatră, au învins pe egipteni, au mers pe mare şi în seminţiile lor 
nu era bolnav. Dar când şi-au adus aminte de căldările cu cărnuri , când s-au întors, 
prin poftele lor, în Egipt, n-au mai văzut pământul făgăduinţei. 


Nu te înfricoşează pilda aceasta? Nu te cutremuri oare de grozăvia lăcomiei, 
care te poate lipsi de bunătăţile nădăjduite ? Nici înțeleptul Daniil n-ar fi văzut 
vedeniile, de nu-şi făcea prin post mai curat şi mai luminat sufletul. Mâncărurile 
grase ridică în sus un fel de aburi întunecoşi, care, ca un nor des, împiedică 
luminile Sfântului Duh să se coboare asupra minţii. 


Da, şi îngerii au o mâncare! Şi mâncarea lor este pâinea, că spune profetul: «Pâine 
îngerească a mâncat omul» . Mâncarea lor nu e nici carnea, nici vinul, nimic din 
cele atât de râvnite de cei robiți pântecelui. 


Postul este o armă împotriva oştirii dracilor, că spune Domnul: «Neamul acesta nu 
iese decât prin rugăciune şi prin post» . 


Atât de mari sunt bunătăţile ce le avem de pe urma postului! Imbuibarea, însă, este 
cel dintâi pas pe calea desfrâului. Odată cu petrecerea, cu beţia şi cu mâncărurile 


pregătite cu multă grijă, vine şi tot felul de desfrânare dobitocească. Din pricina 
poftei odrăslite în suflet de pe urma îmbuibării cu mâncare şi cu vin, oamenii ajung 
ca nişte armăsari înverşunaţi. Legăturile nefireşti dintre oameni sunt datorate 
beţivilor; ei caută pe femeie în bărbat şi pe bărbat în femeie. Postul, dimpotrivă, 
cunoaşte măsura chiar în căsnicie şi, osândind lipsa de măsură chiar în cele 
îngăduite de lege, lasă răgaz potrivit stăruinţei în rugăciune. 


Dar nu mărgini folosul postului numai la îndepărtarea de mâncare! 4/Jevărarul post 
Stă în îndepărtarea de păcate. 


«Dezleagă orice legătură a nedreptăţii» . Treci cu vederea insulta ce ţi-a pricinuit 
aproapele, iartă-i păcatele! 


«Nu postiţi în judecăţi şi în certuri» . 
—> Nu mănânci carne, dar mănânci pe fratele tău! 
— Te abţii de la vin, dar nu-ţi stăpâneşti ocările! 
— Posteşti toată ziua, aştepţi să vină seara, ca să mănânci, dar îți cheltuieşti 
toată ziua în judecăţi! 


«Vai de cei ce se îmbată, dar nu de vin ». 
=> Mânia este o beţie a sufletului; îl face pe om fără de judecată ca şi vinul. 
=> Tristeţea este şi ea o beţie, că tulbură mintea. 
=> Frica, când ia naştere fără de motiv, este o altă beție. 


«Mântuie sufletul meu de frica vrăjmaşului», spune Scriptura . Şi, ca să spun pe 
scurt, fiecare din stările sufleteşiti, care tulbură mintea, poate să fie numită pe 
bună dreptate beţie. Gândeşte-te la omul mânios cât este de beat de patimă! Nu 
mai este stăpân pe el însuşi; nu se mai cunoaşte pe el şi nici nu cunoaşte pe cei de 
față; ca într-o luptă de noapte, pune mâna pe tot ce apucă, se năpusteşte asupra 
tuturor, spune ce-i vine la gură; nu poate fi oprit; înjură, loveşte, ameninţă, se jură, 
strigă, plesneşte. Fugi de această beție, dar nu primi nici beţia pricinuită de vin! Nu 
căuta să bei vin înainte de a începe postul! Să nu-ţi servească beţia călăuză spre 
post. Beţia nu este uşă spre post, nici avariţia uşă spre dreptate, nici desfrânarea uşă 
spre castitate, şi ca să spun pe scurt, nu se poate intra la virtute prin viciu. 


Altă uşă duce la post! Beţia duce la desfrâu. La post duce cumpătarea. Atletul, 
înainte de a se duce la întreceri, se exercitează; cel care posteşte, înainte de a posti, 
se înfrânează. Nu te deda beţiei înainte de aceste cinci zile de post, ca şi cum ai 
vrea să-ți scoţi pagubă pentru zilele câte vei posti şi ca şi cum ai vrea să înşeli pe 


Legiuitor. Te osteneşti zadarnic dacă-ţi chinuieşti trupul, dar nu-ţi tămăduieşti 
viciul. Cămara în care, prin beţie, îți depozitezi vinul este nesigură; torni într-un 
vas găurit. Vinul curge, luându-şi drumul său, iar la fund rămâne păcatul. Sluga 
fuge de la un stăpân bătăuş, tu însă, rămâi în slujba vinului, deşi te loveşte în cap în 
fiecare zi. Măsura cea mai bună pentru băutul vinului este trebuinţa trupului. Dacă 
vei depăşi hotarele acestei măsuri, a doua zi te vei scula cu capul greu, neodihnit, 
ameţit, cu gura plină de miros greu de vin; ţi se va părea că toate se învârt în jurul 
tău, că toate se clatină. Beţia aduce somn, fratele morţii, dar şi o veghere, care se 
aseamănă cu visurile. 


Ştii oare cine este Cel pe Care ai să-L primeşti când te împărtăşeşti ? Este Cel 
Care ne-a făgăduit: «Eu şi Tatăl Meu vom veni la el şi la el vom locui». Pentru 
ce I-o iei înainte cu beţia şi închizi intrarea Stăpânului? Pentru ce îndemni pe 
duşman să ocupe mai dinainte intrările tale? Beţia nu primeşte pe Domnul; beţia 
alungă Duhul Sfânt. Fumul alungă albinele, beţia alungă harurile duhovniceşti. 
Postul este podoaba oraşului, stabilitatea pieţii, pacea caselor, salvarea averilor. 
Vrei să vezi noblețea postului ? Compară seara de astăzi cu cea de mâine! Vei 
vedea oraşul schimbat într-o linişte adâncă din tulburat şi zvăpăiat cum era. Aş dori 
ca ziua de astăzi să se asemene cu ziua de mâine în sfinţenie, iar zilei de mâine să 
nu-i lipsească nimic din veselia zilei de astăzi. 


Iar Domnul, Care ne-a adus până în aceste zile, să ne dea nouă, ca unor luptători, 
să arătăm, în aceste lupte premergătoare, statornicia şi tăria inimii noastre, spre a 
ajunge la ziua hotărâtă a încununării. Acum, cu încununarea prăznuirii 
mântuitoarelor patimi, iar în veacul ce va să fie la dreapta judecată a lui Hristos, cu 
încununarea răsplătirii faptelor săvârşite de noi în viaţă, că Lui se cuvine slava în 
veci, Amin. 


Omilia a II-a despre post 


«Îndemnaţi, preoţi, pe popor, zice Domnul. Grăiţi la urechile Ierusalimului». 
Îndestulătoare este puterea cuvântului să mărească celor zeloşi râvna, iar celor 
leneşi şi trândavi să le deştepte zelul. De aceea generalii, când pornesc oştirea la 
război, ţin soldaţilor, înainte de începerea luptei, cuvântări de îmbărbătare; iar 
îndemnul lor are atâta putere, încât adeseori îi face pe mulți să dispreţuiască 
moartea. Tot aşa şi profesorii de gimnastică şi antrenorii, când duc pe atleți în 
arene, ca să ia parte la întreceri, le ţin lungi cuvântări de necesitatea ostenelilor 
pentru dobândirea coroanelor, iar în urma acestor discursuri mulți au fost convinşi 
să-şi pună în primejdie trupurile de dragul victoriei. 


Trebuie să ţin, dar, şi eu un cuvânt de îndemn, când îi pornesc pe ostaşii lui Hristos 
la lupta împotriva nevăzuţilor duşmani, când pregătesc pe atleţii credinței să 
dobândească, prin înfrânare, cununile dreptăţii. 


Ce cuvânt de îmbărbătare să vă ţin? Cei care se pregătesc de război şi cei care se 
exercitează în arenă trebuie să-şi întrețină bine trupul cu mâncare îmbelşugată, 
pentru că au de înfruntat mari oboseli, dar cei care au de luptat «nu împotriva 
sângelui şi a cărnii, ci împotriva începătoriilor, împotriva stăpâniilor, împotriva 
stăpânitorilor întunericului acestuia, împotriva răutăţii», trebuie să se exercite, în 
vederea luptei, prin înfrânare şi prin post. Untdelemnul îngraşă pe atlet, iar postul 
întăreşte pe cel credincios. Cu cât vei împuţina mai mult greutatea trupului, cu atât 
vei face ca sufletul să strălucească de sănătate duhovnicească. Biruinţa asupra 
duşmanilor celor nevăzuţi n-o dobândeşti cu puterile trupului, ci cu răbdarea 
sufletului şi cu suferirea necazurilor. 


Pentru cei ce postesc de bună voie, postul le este folositor tot timpul, pentru că 
demonii nu îndrăznesc să atace pe cel ce posteşte, iar îngerii, păzitorii vieţii 
noastre, stau cu plăcere lângă cei care-şi curăţesc sufletul cu post. Dar cu mult mai 
folositor este postul acum, când predicarea postului s-a vestit în toată lumea. Că 
nu-i insulă, nu-i continent, nu-i popor, nici chiar în părțile cele mai îndepărtate ale 
lumii, în care să nu se fi predicat postul. Soldaţi, drumeţi, corăbieri, negustori, cu 
toţii au auzit de această poruncă a postului şi o primesc cu bucurie. Să nu rămână, 
deci, nimeni netrecut în catalogul celor ce postesc! În el sunt trecute toate 
neamurile, toate vârstele şi toate dregătoriile. 


In fiecare biserică îngerii înscriu pe cei ce postesc. la aminte, dar, ca nu cumva din 
pricina unei mici plăceri ce ţi-o dau bucatele, să suferi paguba de a nu fi înscris de 
înger, fugind dinaintea celui care înrolează ostaşi. E mai mică primejdia când un 


soldat aruncă pavăza şi fuge decât atunci când un creştin aruncă postul, arma cea 
tare şi puternică. 


» Eşti bogat ? Nu insulta postul, socotindu-l nevrednic să stea cu tine la 
masă! Nu-l alunga cu necinste din casa ta, biruit de desfătare, ca nu cumva 
postul să te învinuiască înaintea Legiuitorului posturilor, Care, prin 
pedeapsa ce-ţi va da, să te supună, la un mult mai aspru post. 

» Săracul să nu ia în bătaie de joc postul care altădată a fost tovarășul de 
casă şi de masă al săracului. 

» Femeile să postească şi ele, că şi lor le este postul tot atât de potrivit şi de 
firesc ca şi respiraţia. 

» Copiii să fie adăpaţi cu apa postului, ca şi plantele bine crescute. 

» Bătrânilor le este uşor postul pentru că de mult s-au obişnuit cu el. 

» Călătorilor postul le este tovarăș bun de drum; îi face uşori şi sprinteni, pe 
când îmbuibarea îi sileşte să ducă poveri, să poarte în spate greutăţile cu 
care s-au desfătat. 


Când soldaţii pleacă la luptă într-o ţară îndepărtată iau cu ei alimentele de trebuinţă 
hranei, nu plăcerii. lar noi, care pornim la luptă cu duşmanii nevăzuţi, care ne 
grăbim spre patria cea de sus, nu trebuie oare să ne mulţumim numai cu cele de 
trebuinţă hranei sufletului, mai ales că suntem necontenit pe câmpul de bătaie? 


Îndură, dar, toate suferinţele, ca un bun ostaş! Luptă-te după toate regulile luptei, 
ca să fu încununat, ştiind bine cuvintele apostolului: «Tot cel ce se luptă se 
înfrânează de la toate». 


Am să vă spun un gând ce mi-a venit acum în minte. Merită să-l cunoaşteţi. 
Soldaţilor li se măreşte raţia de hrană pe măsura eforturilor ce le depun; ostaşilor 
duhovniceşti, cu totul dimpotrivă: cel care are mai puţină hrană, acela are mai mare 
dregătorie. Coiful nostru este altul decât coiful soldaților - al lor este din aramă, al 
nostru din nădejdea cea mântuitoare - pavăza lor este din lemn sau din piele, a 
noastră, pavăza credinţei. Noi ne îmbrăcăm cu platoşa dreptăţii? ei poartă o cămaşă 
de zale. Avem şi noi o sabie cu care ne apărăm, sabia Duhului, ei, o sabie de fier. 
Tot aşa, nu acelaşi fel de hrană face tăria celor două oştiri; pe noi ne întăresc 
dogmele credinţei, pe soldaţi, îmbuibarea pântecelui. 


Scurgerea anului ne-a adus în aceste zile de post mult dorite. Să le primim cu 
dragoste, ca pe nişte doici bătrâne, cu care Biserica ne-a alăptat spre evlavie. Când 
vrei, deci, să posteşti, nu te posomori ca iudeii, ci veseleşte-te, după cum scrie la 
Evanghelie. Nu plânge că-i va fi foame pântecelui, ci veseleşte-te împreună cu 


sufletul de desfătările cele duhovniceşti. Ştii ce spune apostolul: «Trupul pofteşte 
împotriva Duhului, iar Duhul împotriva trupului». Şi pentru că unul se 
împotriveşte celuilalt, să tăiem plăcerile trupului, spre a mări tăria sufletului, 
pentru ca, biruind prin post patimile, să ne încununăm cu cununile înfrânării. 


Pregăteşte-te, dar să fii vrednic de sfințenia postului. Să nu strici înfrânarea cu 
beţia. Să nu spui: «Să mă îmbăt astăzi, pentru că de mâine am cinci zile de post!». 
E un gând rău şi viclean. Nimeni nu-şi aduce în casă amante şi desfrânate când 
vrea să se căsătorească. Femeia luată cu cununie nu suferă să locuiască sub acelaşi 
acoperiş cu desfrânatele. Tot aşa şi tu! Când aştepţi postul, nu băga mai înainte în 
trupul tău beţia, femeie desfrânată, femeia tuturor, mama neruşinării, râzăreaţa, 
zăpăcita, cea gata la tot felul de necuviinţe. Să nu între postul şi rugăciunea într-un 
suflet pângărit de beţie! 


Domnul primeşte înlăuntrul locaşurilor sfinte pe cel ce posteşte , pe cel beat, însă, 
îl alungă ca pe un pângărit şi nelegiuit. Dacă mâine vii duhnind şi împuţit de vin, 
cum să socotesc post beţia ta? Să nu-ţi închipui că te ţin de rău că n-ai băut vin bun 
şi curat! Nu, ci că eşti pângărit de vin! În care ceată te aşezi? Între beţivi sau între 
postitori? Beţia din ziua trecută te trage la ea, iar ziua de azi îți spune că e post. 
Beţia te ţine în mâinile ei ca un rob; şi nu-ţi va da drumul, că are dovezile de 
nezdruncinat ale robiei tale: mirosul vinului, care a rămas în tine ca într-un butoi. 
ŞI nu-ţi va fi de nici un folos prima ta zi de post, pentru că în tine sunt încă 
rămăşiţele beţiei. Când pârga nu-i bună, poţi arunca tot rodul. «Beţivii nu vor 
moşteni împărăţia lui Dumnezeu».Ce folos ai dacă începi postul cu beţia? Ce 
folos mai ai de post, dacă beţia te alungă din împărăţia lui Dumnezeu? Nu vezi că 
cei mai iscusiți maeştri de călărie pun la post caii de curse înainte de începerea 
alergărilor? Tu, însă, cu bună ştire, mănânci peste măsură. Cu lăcomia ta întreci şi 
dobitoacele. Cu un stomac încărcat nu poţi nici merge, nici dormi. Da, un stomac 
încărcat cu multe mâncăruri nu poate sta liniştit, este silit necontenit să se 
frământe. 


Postul păzeşte pruncii, face curat pe tânăr, umple de vrednicie pe bătrân; părul 
alb, împodobit cu postul, este mai vrednic de respect. Postul este pentru femei 
podoaba cea mai potrivită; este frâu pentru oamenii în floarea vârstei, 
talismanul căsniciei, păzitorul fecioriei. Aşa sunt binefacerile pe care le aduce 
postul în fiecare casă. 


Ce să mai spunem de înrâurirea pe oare o are postul asupra vieţii de obşte a 
creştinilor? Postul pune rânduiala între toţi credincioşii; a-doarme strigătul, 
alungă cearta, aduce la tăcere înjurăturile. Dascălul nu potoleşte atât de repede 


gălăgia copiilor, cum potoleşte postul zgomotul. S-a sculat oare cu chef cel ce a 
stat la o masă de post? La ce dansuri deşănţate a dat naştere postul? Postul, ca un 
judecător aspru, goneşte râsetele dezmăţate, cântecele desfrânate, dansurile 
deşuchiate. 


** Dacă oamenii ar lua postul ca sfătuitor al faptelor lor, n-ar mai fi nici o 
piedică să domnească pacea adâncă în toată lumea; nu s-ar mai răscula 
popoarele unele împotriva altora, nu s-ar mai bate oştirile. 

** Dacă ar domni postul nu s-ar mai făuri arme, n-ar mai fi tribunale, n-ar mai 
fi închisori; pădurile şi pustiurile n-ar mai avea tâlhari, oraşele denunţători, 
iar mările pirați. 

** Dacă oamenii ar fi ucenicii postului, nu s-ar mai fi auzit, precum spune lov, 
glasul celui care cere birul. 

** Dacă postul ar cârmui viața noastră, atunci viața n-ar mai fi atât de plină 
de plâns şi de tristeţe. 


Postul i-ar fi învăţat pe toţi să se înfrâneze nu numai de la mâncare, dar să 
izgonească şi iubirea de arginţi, lăcomia, precum şi orice viciu. Dacă păcatele 
acestea ar fi fost îndepărtate, n-ar mai fi fost vreo piedică de a avea pace deplină, 
de a fi lipsiţi de tulburare sufletească. 


Dar aşa, cei care nu vor să postească, cei care urmăresc traiul bun ca pe singura 
fericire din viaţă, nu numai că adună asupra lor bogat roi de păcate, dar îşi distrug 
şi trupurile. Să vezi câtă deosebire va fi între feţele lor din astă seară şi cele de 
mâine. În astă seară, buhăite, plesnind de sânge, pline de sudoare, cu ochii 
urduroşi, obraznici, cu vederea tulbure, din pricina fumurilor beţiei strânse 
înăuntrul lor. Mâine, serioase, modeste; îşi vor relua culoarea lor firească; pline de 
chibzuială, cu vederea sigură, pentru că nu mai este vreo pricină care să le tulbure 
activitatea. 


Postul ne face asemenea cu îngerii, ne face să locuim cu drepţii, ne înţelepţeşte 
viaţa. 


> Postul l-a făcut legiuitor pe Moise. 

> Samuel este rodul postului; Ana, mama lui, postind, s-a rugat lui Dumnezeu 
zicând: «Adonai Doamne, Eloi Savaot, dacă căutând vei căuta peste roaba 
ta şi îmi vei da sămânță de bărbat, îl voi da pe el dar înaintea Ta» ; «Vin şi 
sicheră nu va bea până în ziua morţii lui». 

> Postul l-a alăptat pe marele Samson. Atâta vreme cât postul a însoţit pe 
Samson, duşmanii săi cădeau cu miile, smulgea din ţățâni porțile oraşelor, 


iar leii nu se puteau împotrivi puterii mâinilor lui. Dar când s-a apucat de 
beție şi de desfrâu, a fost prins cu uşurinţă de duşmani , a fost lipsit de ochi 
şi a ajuns de batjocură copiilor celor de alt neam. 

> Prin post Ilie a închis cerul trei ani şi şase luni. Ilie, când a văzut că 
oamenii din pricina belşugului se desfrânează, i-a făcut, prin foamete, să 
postească fără voia lor. Aşa a oprit păcatul, care se întinsese mult. Deci, 
prin post, Ilie a oprit păcatul lor, ca şi cum ar fi folosit sabia sau focul. 


Săracilor, primiţi postul, tovarăşul vostru de casă şi de masă! Slugilor, primiţi 
postul, odihna necontenitelor voastre osteneli! Bogaţilor, primiţi postul, doctorul 
care vă vindecă bolile ce vă vin din pricina prea multelor mâncăruri, postul care, 
prin schimbarea mâncărurilor, vă face mai plăcute bucatele de care vă săturaserăţi 
din obişnuința cu ele!'Bolnavilor, primiți postul, mama sănătății voastre! 
Sănătoşilor, primiţi postul, păzitorul sănătăţii voastre! 


Întreabă pe doctori, şi-ţi vor spune că este primejdioasă o sănătate prea mare. De 
aceea doctorii micşorează, prin post, greutatea trupurilor, pentru ca nu cumva, din 
pricina îngrăşării, să se curme puterea vieţii; cu bună ştiinţă doctorii micşorează cu 
postul îngrăşarea trupului, ca printr-un nou fel de hrană să-i dea libertate trupului, 
iar stomacului putere. Postul este, dar, folositor tuturor oamenilor şi tuturor 
trupurilor; este potrivit pretutindeni: în case, în pieţe, noaptea, ziua, în oraşe şi în 
pustie. 


Aşadar, pentru că postul ne dăruieşte în toate împrejurările vieţii foloase atât de 
mari, să îl primim, după cuvântul Domnului, cu bucurie, fără să ne întristăm ca 
făţarnicii şi să arătăm, fără să ne prefacem, bucuria sufletului. 


Socot că nu trebuie să mă străduiesc atât de mult ca să vă îndemn să postiţi, cât 
trebuie să vă îndemn să nu cădeţi astăzi în păcatul beţiei. Da, mulţi postesc fie din 
obicei, fie că se ruşinează de alții. Mă tem, însă, de beţie, pe care iubitorii de vin o 
păstrează ca pe o moştenire părintească. Unii, hpsiţi de judecată, ca şi cum ar pleca 
într-o călătorie îndepărtată, beau astăzi mult vin, ca să le ajungă pentru cele cinci 
zile de post. Dar nu ştii oare că pântecele nu ţine ce bagi în el? Pântecele este un 
zaraf necinstit, cămară nesigură. Pui în el multe lucruri, dar nu păstrează ce-i 
încredinţezi şi face numai pagubă. 


Vezi ca nu cumva mâine, când vei veni la biserică, după ce te-ai îmbătat azi, să ţi 
se spună cele citite acum. «Domnul zice: «N-am ales postul acesta /» . Pentru ce 
amesteci, dar, cele ce nu se pot amesteca ? Ce părtăşie este între beţie şi post? Ce 
legătură între beţie şi înfrânare? Ce legătură între Biserica lui Dumnezeu şi templul 


idolilor? Biserica lui Dumnezeu este locaşul în care locuieşte Duhul lui 
Dumnezeu, iar templu de idoli sunt cei care-şi murdăresc trupul cu beţia. Ziua de 
astăzi este pridvorul postului. Cel întinat în pridvor nu mai este vrednic să intre 
întru cele sfinte. Sluga care vrea să se împace cu stăpânul nu ia ca sprijinitor şi 
mijlocitor pe duşmanul Stăpânului. Beţia este duşman al lui Dumnezeu; postul, 
început al pocăinţei. Deci, dacă vrei să vii la Dumnezeu, fugi de beţie! Fugi, ca nu 
cumva să te îndepărtezi şi mai mult de Dumnezeu. 


Dar pentru ca postul să fie vrednic de laudă, nu-i de ajuns numai să ne înfrîmăm de 
la mâncăruri, trebuie să postim post primit şi bineplăcut lui Dumnezeu. lar postul 
adevărat este înstrăinarea de păcat, înfrânarea limbii, oprirea mâniei, îndepărtarea 
de pofte, de bârfeli, de minciună, de jurământul strâmb. Lipsa acestora este post 
adevărat. În ele stă postul cel bun. 


Să ne desfătăm în Domnul, cugetând la cuvintele Duhului şi primind poruncile şi 
învăţăturile mântuitoare, care ne îndreaptă sufletele. Să ne ferească Dumnezeu de 
postul cel cumplit, pe care şi profetul se sileşte să-l îndepărteze prin rugăciune, 
zicând: «Domnul nu va omori prin foamete sufletele drepţilor» şi: «N-am văzut 
pe cel drept părăsit, nici sămânţa lui cerşind pâine» . În aceste cuvinte profetul n- 
a vorbit de pâinile cele materiale, că ştia că feciorii patriarhului lacov se coborâseră 
în Egipt pentru pâine, ci de hrana cea duhovnicească, prin care omul nostru lăuntric 
se desăvârşeşte. Să ne ferească, deci, Dumnezeu de postul cu care Domnul a 
ameninţat pe iudei: «Iată vin zile, zice Domnul, şi voi aduce peste pământul 
acesta foamete, rău foamete de pâine, nici sete de apă, ci foamete de a auzi 
cuvântul Domnului». Dreptul Judecător a adus peste ei foametea aceea, pentru că 
a văzut că trupul lor se îngrăşa şi punea carne pe el, iar mintea le slăbea de lipsa 
hranei învățăturilor adevărului. 


În zilele ce vin, Duhul cel Sfânt vă va ospăta, cu bucurie, dimineaţa şi seara. 
Nimeni să nu lipsească de bună voie de la acest ospăț duhovnicesc. Să luăm parte 
cu toţii la paharul cel cumpătat pe care Înţelepciunea l-a umplut şi ni l-a pus 
deopotrivă înaintea tuturor, ca fiecare să bea din el atâta cât poate. Înţelepciunea 
«şi-a amestecat paharul ei şi a junghiat jertfele ei» „ adică «hrana celor 
desăvârşiţi, ale căror simţuri sunt deprinse prin obişnuinţă să deosebească binele de 
rău» . Cu această hrană săturându-ne din destul, să dea Dumnezeu să fim găsiţi 
vrednici a lua parte la veselia ospăţului Mirelui, în Hristos lisus Domnul nostru, 
Căruia slava şi puterea în veci, Amin. 


Omilia a III-a la cuvintele «Ia aminte de tine însuţi» 


Dumnezeu, Creatorul nostru, ne-a dat uzul vorbirii, ca să descoperim unii altora 
Simțămintele inimilor şi datorită naturii noastre comune, Să facem cunoscute 
celorlalți oameni gândurile noastre, dându-le la iveală ca din nişte cămări 
ascunse ale inimii. Dacă am fi alcătuiți numai din Suflet, ne-am înţelege unii cu 
alții numai prin gândire, dar pentru că Sufletul nostru îşi zămisleşte gândurile în 
ascuns în trup, ca sub o perdea, este nevoie de cuvinte şi de nume ca Să facem 
cunoscute cele aflate în adâncul nostru. Când gândirea noastră e rostită, atunci 
este purtată de cuvânt ca de o luntre, străbate aerul şi trece de la cel ce grăieşte 
la cel ce aude. 


Dacă e tăcere adâncă şi linişte, cuvântul poposeşte în urechile ascultătorilor ca într- 
un port liniştit şi nebântuit de vânturi; dacă însă zgomotul făcut de ascultători suflă 
împotriva lui ca o furtună cumplită, atunci cuvântul naufragiază, risipindu-se în 
aer. Faceţi aşadar, prin tăcere, linişte cuvintelor mele. Poate că vă vor părea 
folositoare unele din gândurile aduse de cuvintele mele. 


Greu de prins este cuvântul adevărului şi lesne poate scăpa celor ce nu sunt cu 
luare aminte. De aceea Duhul a rânduit ca el să fie scurt şi strâns, să spună mult în 
puţine cuvinte, ca prin scurtimea lui să poată fi uşor de ţinut minte. Că firesc este 
ca o cuvântare bună să nu-şi ascundă ideile în cuvinte obscure, dar nici să aibă idei 
de prisos şi goale, care să nu atace tema în miezul ei. 


Aceste calităţi are şi textul citit nouă adineauri din cărțile lui Moise, de care îşi 
aduc aminte negreşit cei care au fost cu luare aminte la citirea lui, afară doar de a 
trecut neobservat pe lângă urechile voastre din pricina scurtimii sale. 


Iată textul: «Ia aminte de tine însuţi, ca nu cumva un cuvânt ascuns în inima ta 
să se prefacă în păcat. 


Noi oamenii păcătuim uşor cu gândul. De aceea Cel Care a zidit una câte una 
inimile noastre, ştiind că cele mai multe păcate le săvârşim din imboldul gândurilor 
noastre, a poruncit ca în primul loc mintea să ne fie curată. Şi pentru că păcătuim 
uşor cu mintea, Dumnezeu ne cere să avem de ea mai multă purtare de grijă şi 
pază. Ca precum doctorii cei prevăzători întăresc cu mult înainte, prin mijloace 
profilactice, părțile mai slabe ale trupurilor, tot aşa şi purtătorul obştesc de grijă şi 
adevăratul doctor al sufletelor a prevăzut cu o pază mai puternică mai ales aceea 
parte a sufletului nostru pe care o ştim mai înclinată spre păcat. 


Trupul, ca să săvârşească o faptă, are nevoie de timp, de prilej, de osteneli, de 
ajutători şi de alte înlesniri, mintea însă dă naştere la gânduri într-o clipă şi le 
săvârşeşte fără oboseală, iar gândurile cresc fără piedică şi le e potrivită orice 
vreme. 


Se întâmplă uneori ca unuia dintre oamenii serioşi, mândru de respectul ce i se dă 
pentru faptele lui, îmbrăcat pe dinafară în haina înfrânării, prin mişcarea nevăzută a 
inimii lui, să alerge mintea la locul păcatului, chiar când se află în mijlocul celor 
ce-lfericesc pentru virtutea lui; cu închipuirea a văzut cele poftite şi-a ticluit o 
întâlnire ruşinoasă şi zugrăvindu-şi lămurit plăcerea în cămara ascunsă a inimii 
sale, a săvârşit păcatul înlăuntrul lui, fără de martori, necunoscut de nimeni, până 
va veni Cel Ce descoperă cele ascunse ale întunericului şi vădeşte păcatele 
inimilor. Fereşte-te, dar ca nu cumva un cuvânt ascuns în inima ta să se prefacă în 
păcat, pentru că «cel ce se uită la femeie pentru a o poflti a şi săvârşit desfrânare 
în inima sa». Da, păcatele săvârşite cu trupul sunt împiedicate de multe pricini, dar 
cel ce păcătuieşte cu gândul păcătuieşte tot atât de repede pe cât a şi gândit. Deci 
acolo unde căderea este grabnică, acolo ni s-a poruncit să avem şi pază mai 
puternică. De aceea, ni s-a spus: «Nu cumva un cuvânt ascuns în inima ta Să se 
prefacă în păcat». Dar mai bine să venim la cuvintele care încep textul acesta! 


«la aminte de tine însuţi». Fiecare animal are prin fire, de la Dumnezeu, Creatorul 
lumii, instinctul conservării fiinţei sale. De cercetezi temeinic totul, vei vedea că 
cele mai multe animale se feresc instinctiv de tot ce le vatămă şi iarăşi printr-o 
pornire naturală, se îndreaptă să mănânce numai ce le este folositor. 


Nouă, însă, Dumnezeu, învățătorul nostru, ne-a dat această mare poruncă ca noi să 
facem cu ajutorul raţiunii ceea ce animalele fac din instinct; ne-a poruncit ca, pe 
cele săvârşite de animale instinctiv, noi să le facem cu luare aminte şi cu o 
continuă supraveghere a gândurilor, ca să putem păzi cu străşnicie darurile date 
nouă de Dumnezeu: să fugim de păcat, după cum animalele fug de ierburile 
otrăvitoare, să urmărim dreptatea, după cum ele caută iarba cea hrănitoare. «Ja 
aminte de tine însuţi», ca să poţi deosebi ce-i vătămător de ce-i mântuitor. 


Luarea aminte este dublă: 
> una, prin care privim lumea înconjurătoare cu ochii trupului; 
— alta, prin care contemplăm pe cele nemateriale cu puterea raţională a 
sufletului. 


Dacă am spune că porunca «la aminte de tine însuţi» se referă la funcțiunea vizuală 
a ochilor, ne vom convinge îndată că e cu neputinţă. Într-adevăr, cum ar putea 


omul să se cuprindă cu ochiul cu totul pe sine ? Ochiul nu poate să se vadă nici pe 
sine; nu ajunge să vadă creştetul capului, nu vede spatele, faţa şi nici cum sunt 
aşezate măruntaiele înlăuntru. Şi ar fi necucernic să spui că poruncile Domnului 
sunt cu neputinţă de îndeplinit! Rămâne deci să raportăm această poruncă la 
funcțiunea minţii. «Ja aminte de tine însuţi», adică: analizează-te pe tine însuţi în 
toate privinţele ! Să ai neadormit ochiul sufletului pentru paza ta, pentru că 
«prin mijlocul laţurilor treci»; în multe locuri sunt înfipte de duşmanul tău curse 
ascunse uită-te la toate cele din juru-ţi «ca să scapi din cursă ca o căprioară şi 
din laţ ca o pasăre». 


Căprioara nu cade în curse pentru că are vederea pătrunzătoare. De aceea şi numele 
ei de căprioară şi l-a căpătat de la vederea ei pătrunzătoare. Pasărea, la rândul ei, 
dacă e atentă, cu ajutorul aripilor ei uşoare, zboară mai presus de vicleşugurile 
vânătorilor. 


Vezi, dar, să nu pari mai nepriceput decât animalele când e vorba de propria-ţi 
pază! Păzeşte-te, să nu cazi în curse şi să ajungi pradă diavolului, «vânat de el spre 
a face voia lui» . 


«Ia aminte de tine însuţi», adică: Nu lua seama nici la cele ale tale, nici la cele 
din jurul tău, ci numai la tine însuţi. Altceva suntem noi înşine, altceva cele ale 
noastre şi altceva cele din jurul nostru. Sufletul şi raţiunea suntem noi înşine, 
întrucât am fost făcuți după chipul Creatorului. Trupul şi simţurile sale sunt cele 
ale noastre. Averile, artele şi meseriile sunt cele dimprejurul nostru. 


- Ce spune deci această poruncă ? 


> Nu lua aminte la trup, nici nu urmări cu orice chip binele trupului: 
sănătatea, frumuseţea, desfătarea cu plăceri, viaţa lungă; 

> nu admira averile, slava şi puterea; 

> nu socoti mare lucru pe cele ce sunt în slujba acestei vieţi trecătoare, ca nu 
cumva prin râvna pentru ea să dispreţuieşti viaţa ta cea adevărată, ci ia 
aminte de tine însuţi, adică de sufletul tău. 


Pe el împodobeşte-l, de el poartă de grijă, pentru ca prin luarea aminte să fie 
îndepărtată toată întinăciunea venită peste el din pricina răutăţii, să fie curățit de 
toată ruşinea provenită de pe urma păcatului, să fie împodobit şi să strălucească cu 
toată frumuseţea virtuţii. 


Cercetează-te pe tine cine eşti, cunoaşte-ţi firea ta! Cunoaşte că trupul tău e 
muritor, iar sufletul nemuritor! Cunoaşte că viaţa noastră este dublă : una, proprie 
trupului, iute trecătoare; alta, înrudită cu sufletul, fără de sfârşit. 


«la aminte, deci, de tine însuţo»! Nu te alipi de cele muritoare, ca şi cum ar fi 
veşnice, nici nu dispreţui pe cele veşnice, ca şi cum ar fi trecătoare. Nu te uita la 
trup, că este trecător, ci poartă grijă de suflet, de lucrul cel nemuritor. /a seama cu 
toată luarea aminte de tine însuţi, ca Să ştii să împarţi fiecăruia ce-i de folos: 
trupului, hrană şi îmbrăcăminte; sufletului: dogmele credinţei, creştere bună, 
deprinderea virtuţii, îndreptarea patimilor. Nu îngrăşa mult trupul, nici nu căuta 
să pui pe dânsul multă carne, pentru că «trupul pofteşte împotriva duhului, iar 
duhul împotriva trupului, impotrivindu-se unul altuia» . la seama ca nu cumva 
îngrăşând trupul să dai multă putere părții celei rele din tine. După cum la talerele 
balanței de îngreunezi un taler, uşurezi pe celălalt, tot aşa cu trupul şi cu sufletul: 
mărirea unuia aduce negreşit micşorarea celuilalt. Dacă trupul e gras şi îngreunat 
cu multă carne, mintea neapărat îşi îndeplineşte slab şi neputincios funcțiunile sale 
dacă însă, sufletul e puternic şi prin îndeletnicirea cu faptele şi gândurile bune se 
ridică la propria sa măreție, atunci e firesc ca starea trupului să se veştejească. 


Porunca de a lua aminte de tine însuţi este folositoare şi bolnavilor, dar foarte 
potrivită şi celor sănătoşi. Doctorii poruncesc celor bolnavi să ia aminte de ei înşişi 
şi să nu neglijeze nimic din cele ce slujesc la vindecarea lor. Tot aşa şi Cuvântul, 
Doctorul sufletelor noastre, vindecă, cu acest mic ajutor, sufletul îmbolnăvit de 
păcat. 


«la aminte de tine însuţi», ca după mărimea păcatului să primeşti şi ajutorul 
tratamentului. Ți-i mare şi greu păcatul? Ai nevoie de pocăință adâncă, de lacrimi 
amare, de privegheri îndelungate şi de post necontenit. ȚI-i uşor şi mic păcatul? Să- 
ți fie şi căinţa la fel cu greşeala. Numai «fă aminte de tine însuţi», ca să cunoşti 
când ţi-i sănătos şi când ţi-i bolnav sufletul. Că mulţi oameni, din pricina marii 
lor neluări aminte, suferă de boli grele, boli de nevindecat; şi nici aceia nu ştiu 
că sunt bolnavi. De asta mare este folosul acestei porunci chiar pentru cei 
sănătoşi cu faptele. Deci aceeaşi poruncă tămăduieşte şi pe cei bolnavi, dar 
desăvârşeşte şi pe cei sănătoşi. 


Fiecare dintre noi, cei ce suntem ucenici ai Cuvântului, suntem slujitorii uneia din 
slujbele poruncite nouă de Evanghelie. Că în casa cea mare, în Biserica aceasta, nu 
sunt numai tot felul de vase, de aur, de argint, de lemn şi de lut ci şi felurite 
meserii. Că are casa lui Dumnezeu, care este Biserica Dumnezeului celui viu: 
vânători, călători, arhitecţi, zidari, plugari, păstori, atleți, ostaşi. 


Porunca această scurtă se potriveşte tuturor acestora, îmboldind pe fiecare atât 
pentru a săvârşi cum trebuie meseria lui, cât şi pentru a le stimula voinţa. 


> Eşti vânător, trimis de Domnul, Care a spus: «lată Eu trimit vânători mulţi 
şi ei îi vor vâna pe ei de pe orice munte»? la aminte, cu foarte multă grijă, 
să nu-ţi scape vânatul, ci să aduci la Mântuitorul pe cei pe care sălbăticiţi 
de păcat, i-ai prins prin cuvântul adevărului. 

> Eşti călător? Eşti la fel cu cel care spune această rugăciune: «îndreaptă 

paşii mei» . la aminte de tine însuţi, să nu te rătăceşti din drum, să nu te 

abaţi la dreapta sau la stânga. Mergi pe calea cea împărătească! 

Arhitectul să pună credinţei trainică temelie, care este lisus Hristos. 

Zidarul să vadă cum zideşte! Nu cu lemne, cu iarbă, cu trestie, ci cu aur, 

argint şi pietre prețioase. 

> Eşti păstor ? la aminte să nu neglijezi ceva din îndatoririle tale de păstor! 
Care sunt acestea ? Pe cel rătăcit, întoarce-l, pe cel rănit, oblojeşte-l; pe 
cel bolnav, tămăduieşte-. 

> Eşti plugar? Sapă de jur împrejur smochinul cel neroditor şi dă-i toate 
îngrijirile ca să rodească . 

> Eşti ostaş? Suferă pentru Evanghelie , luptă lupta cea bună: împotriva 
duhurilor răutăţii, împotriva patimilor trupului la toată armătura lui 
Dumnezeu, nu te încurca în treburile vieţii ca să placi celui ce te-a înscris în 
oaste. 

> Eşti atlet ? «la aminte de tine însuţi» ca nu cumva să calci legile atletice, că 
nimeni nu este încununat dacă nu luptă după lege. Imită pe Pavel, care 
alerga, se lupta şi lovea. Şi tu, ca un bun luptător, ai fixat privirea 
sufletului; acoperă părțile slabe ale trupului, apărându-te cu mâinile; fii cu 
privirea necontenit aţintită spre adversar ! Când alergi, zoreşte spre cele 
dinainte; aleargă aşa ca să primeşti premiul . Când lupţi, luptă împotriva 
duşmanilor nevăzuţi. Aşa te vrea să fii toată viaţa această poruncă a 
Scripturii! Să nu cazi în luptă, să nu dormi, ci Să fii în frunte, cumpătat şi cu 
luare aminte de tine însuţi. 


vVYvV 


Nu-mi va ajunge ziua să povestesc câtă putere are această poruncă din Scriptură şi 
cât este de potrivită tuturor celor ce slujesc Evangheliei lui Hristos. 


«la aminte de tine însuţi»! Fii treaz, Sfătuieşte-te, păzeşte cele prezente, poartă 
grijă de cele viitoare! Nu părăsi, din pricina lenei, cele de faţă şi nici nu-ţi 
închipui că ai în mână cele ce nu sunt şi poate nici nu vor fi. 


Nu este oare o greşeală firească la tineri, datorită uşurătății minţii lor, de a socoti că 
au tot ce nădăjduiesc? În liniştea nopţii sau când au răgaz îşi fac planuri irealizabile 
şi cu uşurătatea minţii lor, sunt purtaţi de colo-colo îşi imaginează viaţă strălucită, 
căsătorie bogată, copii mulţi, bătrâneţi adânci, cinste de la toţi oamenii. Apoi, 
pentru că nimic nu le poate opri nădejdile, se înalţă cu mintea la cele mai măreţe 
situaţii pe care le pot avea oamenii: îşi închipuie că au să aibă case frumoase şi 
mari, pline cu tot felul de obiecte de preţ; le înconjoară cu atâta pământ cât 
imaginaţia lor deşartă poate să-l taie din tot pământul lumii, iar recoltele bogate ale 
acestor întinse domenii le strâng în hambare imaginare. La acestea mai adaugă 
cirezi de vite, mulţime nenumărată de slugi, demnități politice, stăpânire peste 
popoare, conducere de oştiri, războaie, trofee şi chiar demnitatea de împărat. 
Terminând toate acestea, prin plăsmuirile goale ale minţii lor, în nebunia lor mare, 
par că se şi desfată de cele nădăjduite, ca şi cum ar şi fi prezente şi le-ar sta la 
picioare. Acelaşi cusur îl au şi leneşii, când visează, deşi le este treaz trupul. 


Potolind, dar această îngâmfare a minţii şi înflăcărare a gândurilor şi oprind ca prin 
un frâu nestatornicia minţii, Scriptura dă această mare şi înţeleaptă poruncă: «Ia 
aminte de tine însuţi» Nu-ţi imagina cele ce nu există, ci întrebuinţează spre 
folosul tău cele ce sunt! 


Cred, însă, că Legiuitorul a dat acest îndemn şi ca să smulgă un alt cusur omenesc. 
În adevăr, fiecăruia îi place să se intereseze mai mult de treburile altuia decât de 
propriile lui griji. Şi ca să scăpăm de acest cusur, porunca spune: încerează de a te 
interesa de păcatele altuia! Nu mai da răgaz gândurilor să se ocupe de 
cusururile altora, ci «la aminte de tine însuţi», adică: întoarce-ţi ochiul 
sufletului spre cercetarea propriilor tale cusururi. Da, mulţi oameni, după 
cuvântul Domnului, văd paiul din ochiul fratelui, dar nu văd bârna din ochiul lor. 
Nu înceta deci de a te cerceta pe tine însuţi, ca să vezi dacă viaţa ta merge după 
poruncile Domnului , dar nici nu te uita în Jur la ceilalți oameni, ca să vezi dacă ai 
putea găsi vreo pată la cineva, aşa cum a făcut fariseul acela nesuferit şi îngâmfat, 
care stătea şi-şi dădea dreptate, iar pe vameş îl defăima , ci cercetează-te necontenit 
pe tine însuţi să vezi dacă nu cumva ai păcătuit cu gândul, dacă nu cumva limba a 
alunecat, luând-o înaintea minţii, dacă nu cumva ai săvârşit cu mâinile ceva 
nesocotit. De vei găsi în viaţa ta multe păcate - şi vei găsi negreşit, că eşti om - 
spune ca vameşul: «Dumnezeule, milostiv iii mie, păcătosul» . 


Aşadar, «la aminte de tine însuţi»! Aceste cuvinte îți vor fi de folos şi dacă ai o 
stare înfloritoare şi strălucită, iar viaţa ta se deapănă fără de piedică. Ele îți vor fi 
un bun sfătuitor; îţi vor aduce aminte de nestatornicia lucrurilor omeneşti. lar dacă 
eşti strâmtorat de nenorociri, cuvintele acestea îți vor răsuna la timp în inima ta. 


Ele te vor face să nu te înalți cu îngâmfare mândrindu-te fără margini, dar nici să 
cazi, de deznădejde, în mare descurajare. 


Te mândreşti cu bogăţia? Te lauzi cu strămoşii? Te făleşti cu patria, cu frumuseţea 
trupului şi cu cinstea ce ţi-o dau oamenii? «la aminte de tine însuţi», că eşti 
muritor! «Pământ eşti şi în pământ te vei întoarce». Priveşte la cei care înaintea ta 
s-au bucurat de aceeaşi viaţă strălucită! Unde sunt cei învestiţi cu înalte demnități 
politice? Unde sunt retorii cei neîntrecuți? Unde sunt cei care organizau şi 
subvenționau serbările populare? Unde sunt străluciții crescători de cai de curse, 
generalii, satrapii, tiranii ? Nu sunt toţi pulbere ? Nu sunt toţi basm ? Nu se reduce 
amintirea vieţii lor la câteva oase ? Uită-te în morminte şi deosebeşte, dacă poţi, 
cine e slugă şi cine e stăpânul, cine e săracul şi cine e bogatul! Deosebeşte, de-ţi stă 
în putere, pe întemnițat de împărat, pe cel puternic de cel neputincios, pe cel 
frumos de cel urât! Dar dacă ai să-ţi aminteşti de firea ta omenească, n-ai să te 
mândreșşti nicicând, ci ai să-ţi aduci aminte de tine însuţi, dacă «iei aminte de tine 
însuţi». 


Iarăşi, eşti de neam prost şi fără slavă, eşti cel mai sărac dintre săraci, fără casă, 
fără patrie, bolnav, lipsit de cele de trebuinţa zilei, plin de frică în faţa autorităţilor, 
disprețuit de toți din pricina smereniei vieții tale? Chiar Scriptura o spune: 
«Săracul nu poate şuieri ameninţarea». Dar, nici nu-ţi pierde nădejdea, că n-ai 
nimic din cele râvnite de oameni! Dimpotrivă, gândeşte-te şi la bunătățile pe care 
le ai de pe acum de la Dumnezeu, dar şi la cele ce-ţi sunt păstrate, prin făgăduință, 
pentru mai târziu. Mai întâi eşti om, singurul dintre vieţuitoare făcut cu mâna lui 
Dumnezeu . 


Oare, dacă judeci drept, nu-i de ajuns aceasta, ca să te bucuri cel mai mult că ai 
fost făcut de mâinile lui Dumnezeu, Cel Ce a creat totul? Mai mult încă: fiind făcut 
după chipul Creatorului tău, vei putea, printr-o bună vieţuire, să te înalți până la 
aceeaşi cinste cu îngerii. A1 primit suflet rațional. Cu el cunoşti pe Dumnezeu. Cu 
mintea contempli natura existenţelor; cu ea, culegi fructul cel prea plăcut al 
înţelepciunii. Toate animalele de pe pământ, domestice şi sălbatice, toate câte 
trăiesc în apă şi câte zboară prin văzduh, îți sunt roabe şi supuse. 


N-ai inventat tu, omule, artele şi meseriile? N-ai întemeiat tu oraşele? N-ai născocit 
tu toate cîte-s de trebuinţă şi cîte-s spre desfătare? Nu-ţi sunt mările accesibile, 
datorită raţiunii tale? Nu slujesc vieţii tale pământul şi marea? Nu-ţi arată 
văzduhul, cerul şi corurile de stele ordinea lor? Pentru ce te superi că nu ai cal cu 
frâu de argint? Ai, însă, soarele, care, prin alegarea lui cea iute, te luminează ca o 
făclie în fiecare zi! N-ai strălucirile argintului şi ale aurului? Ai, însă, luna, care, 


prin strălucirea ei, te scaldă cu nemăsurata ei lumină! Nu umbli în trăsuri aurite? 
Dar picioarele tale îţi sunt cea mai potrivită trăsură! Pentru ce, dar, fericeşti pe cei 
cu pungă plină, dar au trebuinţă de picioarele altora ca să se mişte? Nu dormi pe 
pat de fildeş? Ai, însă, pământul mult mai de preţ decât fildeşul, care-ţi face odihna 
dulce, somnul grabnic şi lipsit de griji! Nu locuieşti sub acoperiş de aur? Ai, însă, 
cerul care străluceşte cu frumuseţile de nedescris ale stelelor! Şi toate acestea sunt 
numai bunătăţile cele omeneşti date ţie de Dumnezeu! Dar sunt altele şi mai mari! 


Y Pentru tine, Dumnezeu între oameni; 

Y pentru tine, împărțirea Duhului; 

Y pentru tine, nimicirea morţii; 

Y pentru tine, nădejdea învierii; 

Y pentru tine, poruncile dumnezeieşti, care-ţi desăvârşesc viaţa; 

Y pentru tine, calea către Dumnezeu, prin îndeplinirea poruncilor, 

Y pentru tine, pregătită Împărăţia Cerurilor, 

Y pentru tine, cununile dreptăţii gătite ţie, celui ce pentru virtute nu fugi de 
ostenelile virtuţii. 


Dacă vei lua aminte de tine însuţi vei găsi în jurul tău încă mai multe frumuseți şi 
bunătăți decât acestea. Te vei desfăta cu cele ce ai şi nu te vei supăra de cele ce-ţi 
lipsesc. Să ai necontenit înaintea ochilor porunca aceasta! ţi va fi de mare ajutor. 


De pildă: a pus mânia stăpânire pe gândurile tale şi, împins de furie, rosteşti 
cuvinte necuviincioase şi faci fapte cumplite şi sălbatice? Dacă vei lua aminte de 
tine însuţi, vei potoli mânia ca pe un mânz nesupus şi neînfrânat, atingând-o cu 
lovitura rațiunii ca şi cum ai atinge-o cu o vargă; îţi vei stăpâni limba şi nu-ţi vei 
îndrepta mâinile spre cel ce te-a mâniat. 


Iarăşi: năvălesc pofte rele şi, ca un tăun, îţi aţâţă Sufletul spre porniri 
nestăpânite şi desfrânate? Dacă vei lua aminte de tine însuţi, îți vei aminti că 
plăcerea de acum va avea sfârşit amar, că gâdilirea de acum din trupul tău, 
pricinuită de plăcere, va naşte viermele cel înveninat care te va munci în veci în 
iad şi că înflăcărarea trupului va ajunge mama focului veşnic. Fi bine, atunci 
plăcerile vor pleca îndată, fugărite şi minunată potolire şi linişte se va pogori în 
sufletul tău, aşa cum se potoleşte gălăgia unor slujnice zburdalnice la sosirea unei 
stăpâne înțelepte. 


«la aminte, dar, de tine însuţi» . Cunoaşte că o parte a sufletului tău este rațională 
şi cugetătoare iar alta, iraţională şi pătimaşă. E firesc ca prima să conducă, iar 


cealaltă să asculte şi să se supună raţiunii. Deci să nu laşi ca rațiunea, fiind robită, 
să ajungă sclava patimilor, dar iarăşi, nici să îngădui patimilor să se ridice 
împotriva raţiunii şi să pună stăpâînire pe suflet. 


Mai mult, luarea aminte şi studierea atentă a propriei tale persoane te va conduce şi 
la cunoaşterea lui Dumnezeu. Dacă iei aminte la tine însuţi nu mai ai nevoie să 
descoperi pe Creator în celelalte creaturi; vei contempla în tine însuţi, ca într-un 
microcosmos, marea înţelepciune a Creatorului tău. Din sufletul tău necorporal vei 
cunoaşte că şi Dumnezeu este necorporal, că nu e circumscris în spaţiu, pentru că 
nici mintea ta nu avea mai înainte şedere în spaţiu, ci ajunge în spaţiu prin unirea 
sa cu trupul. Vei crede că Dumnezeu este nevăzut, gândindu-te la sufletul tău; că şi 
el nu poate fi văzut cu ochii trupului. Da, sufletul n-are nici culoare, nici formă, 
nici nu poate fi definit prin vreo caracterizare materială, ci se cunoaşte numai 
din funcțiunile sale. Tot aşa şi Dumnezeu nu căuta să-L înţelegi cu ajutorul 
ochilor, ci, îngăduindu-i minţii credinţa, caută să ai o înţelegere spirituală 
despre ELI! Admiră pe Meşter pentru chipul minunat prin care a legat sufletul tău 
cu trupul, încât Sufletul să se întindă până la extremităţile trupului, făcând 
unitare mădularele cele mai deosebite ale trupului. 


Gândeşite-te la puterea pe care sufletul o dă trupului, la dragostea trupului pentru 
suflet: trupul primeşte de la suflet viaţa, iar sufletul de la trup, durerile. Gândeşte-te 
ce minunate cămăruţe are sufletul pentru păstrarea cunoştinţelor! Cunoştinţele noi 
dobândite nu întunecă pe cele mai de dinainte, ele sunt păstrate neamestecate şi 
clare, săpate în partea conducătoare a sufletului, ca într-o coloană de aramă. 
Gândeşte-te, apoi, că sufletul îşi pierde propria frumuseţe dacă alunecă spre 
patimile trupului şi iarăşi, dacă se curăţă de urâţenia pricinuită de viciu, se înalță 
prin virtute la asemănarea cu Creatorul. 


Dacă vrei, după ce ai privit sufletul, priveşte şi alcătuirea trupului şi admiră ce 
locaş potrivit a creat Dumnezeu sufletului. Dintre toate vieţuitoarele numai pe 
om l-a creat Dumnezeu cu facultatea de a sta drept. Ca să cunoşti, din poziţia lui, 
că viaţa ta este o origine dumnezeiască. Toate patrupedele privesc la pământ şi sunt 
plecate spre pântece; numai omul are privirea gata spre cer, ca să nu se 
îndeletnicească cu pântecele, nici cu pasiunile cele de sub pântece, ci să aibă toată 
pornirea lui spre înălțime. 


— Apoi, aşezând capul în partea cea mai de sus a trupului, a pus în el cele mai 
alese simţiri. Acolo sunt vederea, auzul, gustul şi mirosul, aşezate toate 
aproape unele de altele. Și cu toate că sunt înghesuite într-un loc foarte 
îngust, nici una din ele nu împiedică funcțiunea celei din vecinătate. 


— Ochii au luat locul cel mai înalt, ca nici una din părțile trupului să nu le 
stea în cale; stau sub o mică ieşitură a sprâncenelor şi-şi îndreaptă privirile 
drept înainte din cel mai înalt punct al trupului. 

— Urechile iarăşi nu se deschid în linie dreaptă, ci primesc sunetele din aer 
printr-un drum întortochiat. Și acesta-i tot semn de cea mai înaltă 
înțelepciune! Pe de o parte ca sunetul să pătrundă în ureche neîmpiedicat şi 
să răsune mai bine izbindu-se de cotiturile urechii, iar pe de altă parte să nu 
cadă în ureche ceva din afară spre a împiedica simţul auzului. 

=> Uită-te şi la limbă! Cât e de moale şi cât de uşor se întoarce şi într-o parte 
şi în alta, ca prin varietatea mişcărilor ei să îndeplinească toate nevoile 
vorbirii! 

— Dinţii, la rândul lor, sunt şi organele vorbirii - că dau limbii sprijin 
puternic - dar şi slujitorii hranei, că unii o taie, iar alții o fărâmițează. 


Și aşa dacă vei cerceta cu atenţia cuvenită şi toate celelalte organe ale trupului, 
dacă vei cunoaşte bine cum este tras aerul în plămâni, cum este păstrată căldura în 
inimă, dacă vei cunoaşte organele mistuirii şi canalele prin care circulă sângele, 
atunci din toate vei vedea adâncă înţelepciune a Creatorului tău şi vei spune şi tu ca 
profetul : «Minunată este ştiinţa Ta, mai presus de mine» . 


Aşadar, «ia aminte la tine însuţi», ca să iei aminte la Dumnezeu, Căruia slava şi 
puterea în vecii vecilor. Amin. 


Omilia a IV-a despre mulţumire 


Aţi auzit cuvintele spuse de apostol tesalonicenilor, în care le dă legi pentru 
întreaga viaţă. Pavel a dat învăţătura sa celor din jurul său, dar folosul ei se întinde 
la întreaga viaţă omenească.«Bucuraţi-vă pururea, a spus Pavel, rugaţi-vă 
neîncetat, mulţumiţi pentru toate» 


Ce înseamnă a ne bucura, care-i folosul ce-l avem de aici şi cum e cu putinţă să ne 
rugăm neîncetat şi să mulțumim lui Dumnezeu pentru toate, vă voi spune, pe cât 
voi putea, puţin mai târziu. Acum, însă, trebuie, mai întâi, să vă vorbesc de cele ce 
spun potrivnicii noştri, care ne învinuiesc că este cu neputinţă de îndeplinit porunca 
aceasta. 


Ce virtute este, spun ei, să petrecem ziua şi noaptea veseli şi bucuroşi, într-o 
necontenită veselie sufletească? Cum e cu putință să facem asta, când fără voia 
noastră, ne înconjură mii şi mii de necazuri care coboară neapărat tristeţe în 
sufletul nostru, din pricina căreia a ne bucura şi a ne veseli este cu mult mai cu 
neputinţă decât a nu simţi usturime când stăm pe cărbuni aprinşi şi de a nu suferi 
când suntem înţepaţi? 


Poate că unii din cei de aici, suferind de această boală de gândire, găsesc astfel de 
dezvinovăţiri pentru păcate şi din pricina leneviei lor de a păzi poruncile, încearcă 
să hulească pe Legiuitor că dă porunci cu neputinţă de îndeplinit. 


Cum e cu putință să mă bucur pururea, spun aceştia, când pricinile bucuriei nu sunt 
în stăpânirea mea? Cele ce ne fac să ne bucurăm sunt în afară de noi şi nu stau în 
puterea noastră. De pildă: sosirea unui prieten, traiul îndelungat cu părinţii, găsirea 
banilor pierduţi, cinstea ce ne-o dau oamenii, însănătoşirea după o boală grea şi 
toate celelalte, care fac fericirea vieţii noastre: o casă îmbelşugată cu de toate, o 
masă plină, tovărăşii în stare să ne înveselească, discuţii şi privelişti care ne fac 
plăcere, sănătatea rudelor şi prietenilor noştri; într-un cuvânt, tot ce ne aduce 
fericire în viață. Ne întristează nu numai durerile noastre, ci şi durerile prietenilor 
şi rudelor noastre, încât toate acestea micşorează neapărat bucuria şi veselia 
sufletului nostru. Pe lângă acestea, dacă ai vedea căderea vrăjmaşului, nenorocirile 
venite asupra prigonitorilor, răsplata binefăcătorilor şi pe scurt, dacă n-ar tulbura 
viaţa noastră nici unul din necazurile prezente sau viitoare, atunci da, ar fi cu 
putinţă să se nască în sufletul nostru bucuria. 


Deci, pentru ce ni s-a dat o astfel de poruncă a cărei îndeplinire nu stă în puterea 
voii noastre, ci este consecinţa unor fapte care ne depăşesc? Apoi, cum mă voi ruga 


neîncetat, când trebuinţele trupului trag neapărat spre el gândurile sufletului, nefi- 
ind cu putință ca mintea să se împartă în acelaşi timp şi spre rugăciune şi spre 
trebuinţele trupului? 


Dar mi s-a poruncit să şi mulțumesc pentru toate. Voi mulţumi oare când sunt 
torturat, când sunt chinuit, când sunt tras pe roată, când mi se scot ochii? Voi 
mulțumi când sunt rănit pe nedrept de cel ce mă urăşte, când deger de frig, când 
mor de foame, când sunt pus în butuci, când rămân dintr-o dată fără de copii, când 
mi se prăpădeşte femeia, când sărăcesc de pe urma cufundării corabiei, când cad în 
mâna piraţilor pe mare sau a hoţilor pe uscat, când sunt rănit, când sunt calomniat, 
când rătăcesc ca un cerşetor, când stau în închisoare? 


Acestea şi încă mai multe ca acestea izvodesc ei, hulind pe Legiuitor. Socotesc 
că-şi pregătesc o apărare a păcatelor lor, prin hula pe care o aduc poruncilor 
date nouă, spunând că sunt cu neputinţă de îndeplinit. Ce le vom răspunde? 


Apostolul urmăreşte altceva, anume să ne ridice sufletele noastre de jos la înălţime, 
să ne mute la o vieţuire cerească; dar cei care nu pot ajunge la înălțimea de 
cugetare a Legiuitorului, legați de pământ şi de trup, tăvălindu-se în patimile 
trupului, ca viermii în puroi, pun în discuţie putinţa împlinirii poruncilor 
apostolice. 


Apostolul, însă, nu îndeamnă pe orice om, la întâmplare, să se bucure pururea, ci 
numai pe cel asemenea lui, pe cel care nu mai trăieşte în trup, ci are încă din timpul 
vieţii sale pe Hristos în el, pentru că dragostea de trup nu poate sta împreună cu cea 
mai înaltă treaptă a binelui. Dar chiar dacă i s-ar tăia unuia ca acesta trupul, durerea 
tăieturii nu rămâne decât în partea sensibilă a trupului, deoarece durerea nu poate 
să ajungă până la partea spirituală a sufletului. Dacă, după sfatul apostolului, am 
omorât mădularele noastre cele pământeşti şi purtăm în trup omorârea lui Hristos, 
atunci neapărat rana primită de trupul cel omorât nu ajunge la suflet, pentru că el a 
pierdut orice legătură cu trupul. 


Înjosirile, pagubele, moartea celor dragi nu se vor sui până la minte şi nici 
dragostea celor de aici nu-i va tulbura înălțimea sufletului. Dacă cei care cad în 
necazuri gîndesc la fel cu apostolul nu vor pricinui dureri nici altora, pentru că nu 
suferă din pricina celor ce li se întâmplă; iar dacă trăiesc după trup, nici atunci nu 
se vor întrista, ci se vor socoti nişte ticăloşi, nu atât din pricina nenorocirilor în care 
au căzut, cât din pricină că n-au făcut ce trebuia. 


Pe scurt, sufletul care-i legat cu dorul de a fi împreună cu Creatorul şi este 
obişnuit să se bucure de frumuseţile cele de sus nu schimbă bucuria şi veselia lui 
cu nestatornicia de multe feluri a pasiunilor trupeşti; dimpotrivă pe cele ce sunt 
pentru alții supărătoare, ei le face adaos de bucurie. Aşa era apostolul: se 
bucura în neputinţe, în strâmtorări, în prigoniri, în nevoi şi-şi prefăcea în laude 
lipsurile sale, se bucura în foamete, în sete, în frig, în goliciune, în prigoniri, în 
strâmtorări; din a căror pricină alţii erau nemulțumiți şi-şi pierdeau nădejdea în 
viaţă, de acelea el se bucura. Da, cei care nu cunosc gândirea apostolului Pavel 
şi nici nu înţeleg că el ne cheamă la o vieţuire evanghelică îndrăznesc să acuze 
pe Pavel că ne-a poruncit lucruri cu neputinţă de îndeplinit. 


Să afle, însă, aceştia cât de multe prilejuri de bucurie binecuvântată ne stau înainte 
prin bunătatea lui Dumnezeu! 


Y Din neexistenţă am fost aduşi la existenţă; 

Y am fost făcuţi după chipul Ziditorului,; 

Y avem minte şi cuvânt, care ne completează firea; cu ajutorul lor am 
cunoscut pe Dumnezeu. Dacă cercetăm cu luare aminte frumuseţile creaţiei, 
atunci prin ele citim, ca într-o carte, marea înţelepciune şi purtarea de grijă 
de toate a lui Dumnezeu. 

Y Suntem în stare să deosebim binele de rău; 

Y însăşi natura ne învaţă să alegem ce ne este de folos şi să evităm ce ne 
vatămă. 

Y Înstrăinându-ne de Dumnezeu prin păcat, am fost chemaţi iarăşi la 

înrudirea cu EI, fiind izbăviţi din necinstita robie prin sîngele Unuia- 

Născut, 

ne stau înainte nădejdile învierii, 

desfătările bunătăţilor îngereşti, 

împărăţia cea din ceruri, 

bunătăţile făgăduite, care depăşesc puterea minţii şi cuvântului. 


PR 8 


Pentru ce nu se cuvine, dar, să socotim acestea îndestulătoare pricini de veselie fără 
de sfârşit şi de bucurie necontenită, ci să socotim că duce o viaţă vrednică de 
bucurie cel ce slujeşte pântecelui, cel ce se veseleşte în cântece şi cel ce se 
tăvăleşte şi sforăie într-un pat moale? 


După părerea mea, aceştia ar trebui plânşi de cei ce au minte şi dimpotrivă, fericiţi 
cei ce-şi petrec viaţa de aici în nădejdea veacului ce va să fie, schimbând pe cele 
prezente cu cele veşnice, chiar dacă cei uniţi cu Dumnezeu ar trăi în foc ca cei trei 
tineri în Babilon, chiar dacă ar fi închişi cu leii, chiar dacă ar fi înghiţiţi de chiţi; 


aceştia trebuie să fie fericiţi de noi, că ei trăiesc cu bucurie; nu se întristează din 
pricina greutăților de faţă, ci se bucură întru nădejdea celor ce ne sunt păstrate 
pentru mai târziu. 


Pe acel luptător îl socotesc bun, care, odată intrat în stadionul credinţei, suferă cu 
bărbăție loviturile vrăjmaşilor cu nădejdea slavei încununării. La concursurile 
atletice, celor ce s-au obişnuit cu ostenelile în locurile de exerciţii, nu le pasă de 
durerea pricinuită de răni, ci dispreţuind oboselile de o clipă, se pornesc cu furie 
asupra adversarilor lor, cu dorinţa de a fi proclamaţi învingători. Tot aşa şi cel 
râvnitor; chiar dacă ar veni peste el un necaz din cele mai mari, bucuria nu i se va 
întuneca, pentru că «suferința aduce răbdare; răbdarea încercare; încercarea 
nădejde; iar nădejdea nu ruşinează». 


Pentru aceea ni s-a şi poruncit de Pavel în altă parte să răbdăm în necaz şi să ne 
bucurăm întru nădejde . Nădejdea este, dar aceea care face ca bucuria să locuiască 
în sufletul celui râvnitor. Dar acelaşi apostol ne porunceşte să plângem cu cei ce 
plâng, iar filipenilor le spune că plângea pentru vrăjmaşii crucii iui Hristos . 


Pentru ce să mai spunem că Ieremia plângea, că lezechiel a scris din porunca lui 
Dumnezeu plângerile conducătorilor şi că mulți sfinți plângeau? «Vai, mamă 
pentru ce m-ai născut?» şi: «Vai că a pierit cel cuvios de pe pământ şi nu mai 
este între oameni cel ce face bine»; «Vai că m-am făcut ca cel ce adună paie la 
seceră!». Şi, ca să spun pe scurt, cercetează toate cuvintele drepţilor şi te vei 
convinge că toți plâng lumea aceasta şi viaţa aceasta nefericită din lume. «Vai că 
şederea mea în ţară străină s-a prelungit!» 


Apostolul Pavel avea dorinţa să 1 se despartă sufletul de trup, ca să fie împreună cu 
Hristos . Se plângea de prelungirea rămânerii pe pământ ca de o piedică în calea 
bucuriei. David ne-a lăsat în versuri plângere pentru prietenul său lonatan; tot în 
versuri plângea şi pe duşmanul lui: «Rău îmi pare de tine, fratele meu Ionatan» ; şi: 
«Plângeţi pe Saul, fiicele lui Israil! . Pe Saul îl plânge că a murit în păcat, iar pe 
Ionatan, pentru că a fost tovarăş cu el până la sfârşitul vieţii. Dar pentru ce să mai 
dau şi alte exemple ? Şi Domnul a plâns pentru Lazăr , a plâns şi pentru Ierusalim 
şi fericeşte pe cei ce jelesc şi pe cei ce plâng. 


Cum se împacă exemplele de mai sus, mi S-ar putea spune, cu cuvintele 
apostolului: «Bucuraţi-vă pururea»? Lacrima şi bucuria nu se nasc din aceleaşi 
pricini; lacrima se naşte de obicei când un fapt fără de veste loveşte şi descurajează 
sufletul ca o lovitură, strâmtorind aerul din învelişul inimii; bucuria este ca o 
tresărire a sufletului, care se veseleşte de cele ce s-au întâmplat după voia sa. Din 


pricina asta se şi deosebesc semnele trupeşti ale lacrimilor şi ale bucuriei: cei 
întristați au faţa galbenă, vânată şi rece, pe când cei veseli au o stare trupească 
înfloritoare, aproape să le sară sufletul şi să iasă afară de plăcere. 


Faţă de acestea, vom spune că plânsul şi lacrimile sfinţilor luau naştere din 
pricina dragostei de Dumnezeu. Uitându-se necontenit la Cel iubit şi înmulțindu-şi 
de aici bucuria, se îngrijeau şi de starea sufletească a semenilor lor: plângeau 
pentru păcătoşi şi-i îndreptau cu lacrimile lor. După cum cei ce stau pe țărm suferă 
împreună cu cei ce sunt pe cale să se înece în mare, dar nu pierd din vedere propria 
lor siguranţă când scapă de la înec pe cei în primejdii, tot aşa şi cei care suspină 
pentru păcatele semenilor lor nu-şi pierd propria lor veselie; dimpotrivă îşi măresc 
şi mai mult bucuria, pentru că sunt învredniciţi de bucuria Domnului pentru 
lacrimile vărsate pentru fraţi. De aceea sunt fericiţi cei ce plâng, sunt fericiţi cei ce 
jelesc, că aceia se vor mângâia, aceia vor râde . 


Iar râs aici nu numeşte zgomotul făcut de gâtlej, datorită înfierbântării sângelui, ci 
veselia aceea curată şi lipsită de orice umbră de tristeţe. Apostolul îngăduie, dar să 
plângem cu cei ce plâng, pentru că lacrimile acestea sunt ca o sămânță şi un 
împrumut al bucuriei veşnice. Urcă-mi-te cu mintea şi vezi dacă se potriveşte 
vieţii îngerilor o altfel de viaţă decât una de bucurie şi de veselie, că au fost 
învredniciţi să stea înaintea lui Dumnezeu şi să se bucure de frumuseţea nespusă 
a slavei Ziditorului nostru! Către viaţa îngerească îndemnându-ne apostolul, ne- 
a poruncit să ne bucurăm pururea. 


lar despre aceea că Domnul a plâns pentru Lazăr şi pentru Ierusalim, acestea avem 
a spune: Domnul a mâncat şi a băut, nu pentru că avea nevoie să mănânce şi să 
bea, ci pentru a-ţi lăsa măsuri şi hotare pentru pasiunile cele de neapărată trebuinţă 
ale sufletului. Tot aşa a şi lăcrimat ca să îndrepte starea nefericită şi zguduitoare a 
celor înclinați spre tânguire şi iubitori de plâns. Şi lacrimile, ca orice altceva, au 
nevoie de măsură: pentru cine trebuie să plângi, cât de mult trebuie să plângi, când 
şi cum trebuie să plângi. Plânsul Domnului nu era un plâns pătimaş, ci un plâns 
învățătoresc. Aceasta se vede din cuvintele Sale: «Lazăr, prietenul nostru, a 
adormit! Să merg să-l deştept» . Care dintre noi plânge un prieten adormit şi despre 
care aşteaptă să se deştepte puţin mai târziu? «Lazăre, vino afară!». Cel mort 
capătă viaţă, cel cu picioarele legate merge. Minune în minune. Picioarele îi erau 
legate cu feşi, dar nu-i împiedicau mişcarea. Era mai mare Cel Care întărea decât 
ceea ce îl împiedica să meargă. Pentru ce, dar, Cel Care avea să săvârşească o 
astfel de minune a socotit vrednică de lacrimi moartea lui Lazăr? Nu este oare 
lămurit că Domnul, văzând neputinţa noastră, a îngrădit cu măsuri şi cu hotare 
pasiunile noastre fireşti? A îndepărtat neomenia, ca pe ceva sălbatic, dar a 


înlăturat şi dragostea de tristeţe şi plânsul prea mult, ca pe ceva josnic. Pentru 
aceea Domnul, lăcrimând pentru prietenul Lui, a arătat că participă în întregime la 
firea omenească şi ne-a eliberat şi de o exagerare şi de alta: nu ne îngăduie nici să 
fim copleşiţi de dureri, dar nici să fim nesimţitori faţă de întristări. Astfel, după 
cum Domnul a primit să flămânzească, după ce se mistuia mâncarea, după cum 
a primit să-I fie sete, după ce se pierdea umezeala din trup şi după cum a obosit, 
slă- bindu-I-se muşchii şi nervii din pricina călătoriei, fără însă ca Dumnezeirea 
să fie biruită de oboseală, ci pentru că trupul Său arăta semnele fireşti ale 
naturii Sale omeneşti, tot aşa a primit să şi lăcrimeze, îngăduind trupului să 
arate un semn firesc al său, care se întâmplă când cavitățile encefalului, pline de 
aburii provocaţi de întristare, dau afară ca prin nişte canale, prin porii ochilor, 
greutatea umezelii. 


Pentru aceasta, când auzim pe neaşteptate vreo veste tristă, avem amețeli, 
întunecimi şi ne vuieşte capul, că este zguduit de aburii pe care îi trimite în sus 
căldura strânsă în adânc. Socotesc, apoi că după cum norul dă naştere la picături de 
ploaie, tot aşa şi desimea aburilor din cap dă naştere la lacrimi. Din această pricină 
capătă oarecare uşurare cei ce plâng, pentru că prin plâns li se goleşte pe nesimţite 
greutatea ce apasă asupra lor. Cele ce se petrec în viaţă adeveresc spusele mele. 
Am cunoscut mulți oameni căzuţi în grele nenorociri, care, oprindu-şi cu forța 
curgerea lacrimilor, au căzut mai târziu unii în boli grele, dambla şi paralizie, iar 
alții chiar au murit, pentru că, sub povara durerilor, puterea lor s-a frânt ca o slabă 
proptea. Acelaşi lucru se poate vedea la flacără; flacăra se stinge când e înăbuşită 
de propriul ei fum; tot aşa se întâmplă şi cu puterea care ţine în viaţă fiinţele: dacă 
nu pot să răsufle, se veştejesc de durere şi se sting. 


Să nu invoce, dar plângăreţii, lacrimile Domnului pentru a-şi acoperi patima lor! 
Că după cum mâncarea pe care a mâncat-o Domnul nu este pentru noi pricină de 
îmbuibare, ci dimpotrivă, cea mai înaltă pildă de înfrânare şi cumpătare, tot aşa şi 
lacrimile Sale nu sunt o lege pentru plâns, ci o măsură cuviincioasă şi o regulă 
minunată, potrivit căreia se cuvine să suferim cu demnitate şi cu bună-cuviinţă 
supărările, rămânând în hotarele firii. 


Aşadar nu este îngăduit nici femeilor, nici bărbaţilor să jelească şi să plângă fără 
măsură, ci să se întristeze atât cât trebuie din pricina durerilor, să verse câteva 
lacrimi şi pe acestea în tăcere, fără să scoată strigăte, fără să se bocească, fără să-şi 
rupă hainele, fără să-şi presoare țarină pe cap şi fără să facă ceva necuvenit, la fel 
cu cei care nu sunt instruiți pentru ceruri. Cel curăţit prin dumnezeiasca învăţătură 
trebuie să fie îngrădit, ca de un zid tare, de dreapta rațiune, ca să se apere cu vitejie 
şi cu tărie de atacurile unor astfel de patimi şi să nu îngăduie mulţimii pasiunilor să 


se năpustească asupra lui. Numai un suflet lipsit de bărbăţie, care nu are tăria ce i-o 
dă nădejdea în Dumnezeu, poate fi sfâşiat şi zdrobit de dureri. Că precum viermii 
se nasc mai ales în lemnele cele mai slabe, tot aşa supărările se lipesc de oamenii 
cu caractere slabe. 


Era, oare, de oţel inima lui lov? Era oare de piatră trupul lui ? Într-o clipită de 
vreme i-au murit cei zece copii, fiind striviţi, cu o singură lovitură, în casa veseliei, 
în timp ce se desfătau, dărâmând diavolul casa peste copii . A văzut masa plină de 
sânge, a văzut pe copiii săi, născuţi de-a lungul anilor, morţi în acelaşi timp; nu s-a 
văitat, nu şi-a smuls părul din cap, n-a dat drumul la strigăte nepotrivite, ci a rostit 
acea mulțumită celebră, pe care toţi o laudă : «Domnul a dat, Domnul a luat! Cum 
a hotărât Domnul, aşa s-a întâmplat! Fie numele Domnului binecuvântat!». Era 
oare lov fără milă? Dar cum se poate spune una ca asta, când el însuşi spune despre 
el: «Am plâns de mila oricărui năpăstuit> ? Oare nu minţea spunând acestea? Nu, 
pentru că adevărul mărturiseşte despre el că pe lângă celelalte virtuţi, avea şi pe 
aceasta de a spune adevărul: «Omul era fără prihană, zice Scriptura, drept, cinstitor 
de Dumnezeu şi spunea adevărul» . 


Tu însă jeleşti cu cântece de jale şi încerci să-ţi moi sufletul cu bocete! Şi precum 
artiştii iau altă înfăţişare şi alte haine când intră pe scenă, tot aşa socoteşti şi tu că 
se cuvine să apară şi cel care jeleşte: să aibă haină neagră, părul murdar, în casă 
întuneric, necurăţenie, praf şi cântece de jale, care să păstreze mereu vie în suflet 
rana durerii. Pe toate acestea lasă-le să le facă cei ce n-au nădejde . Tu, însă, ai fost 
învăţat despre cei adormiţi în Hristos că «se seamănă întru stricăciune şi se scoală 
întru nestricăciune; se seamănă întru slăbiciune şi se scoală întru putere; se 
seamănă trup sufletesc şi se scoală trup duhovnicesc» . 


Pentru ce, dar, plângi pe cel ce a plecat să-şi schimbe îmbrăcămintea? Nici pe tine 
nu te plânge, că ai fost lipsit de un ajutor în viaţă! «Este mai bine să nădăjduieşti în 
Domnul decât să nădăjduieşti în om». Nu-l plânge pe cel mort, ca şi cum ar fi 
suferit ceva cumplit. Puțin mai târziu îl va deştepta trâmbiţa din ceruri şi-l vei 
vedea stând înaintea scaunului de judecată a lui Hristos. Nu mai slobozi, deci, 
cuvinte josnice şi fără de minte, ca acestea: «Vai ce nenorocire neașteptată a venit 
peste mine !», sau: «Cine s-ar fi gândit să mi se în-tâmple asta!» sau: «Nicicând nu 
m-aş fi aşteptat să ascund în pământ cel mai iubit cap al meu!». Chiar când am 
auzit pe altul rostind astfel de cuvinte, ar trebui să roşim, pentru că am învăţat atât 
din amintirea celor trecute cât şi din experienţa celor prezente că durerile sunt 
legate în chip necesar de firea noastră. 


Aşadar, nici morțile înainte de vreme, nici alte nenorociri ce cad pe neaşteptate 
peste noi nu ne vor înspăimânta vreodată dacă suntem povătuiţi de învăţătura 
dreptei credinţe. De pildă: am avut un copil, singurul moştenitor, mângâierea 
bătrâneţilor, fala neamului, floarea celor de o vârstă cu el, sprijinul casei; era în cei 
mai frumoşi ani ai vieţii lui; copilul mi-a fost răpit şi s-a dus, a ajuns pământ şi 
țărână cel care cu puţin înainte rostea cuvinte dulci la auz, care era cea mai plăcută 
privelişte ochilor mei, cel ce l-am născut . Ce voi face? Îmi voi rupe haina, mă voi 
tăvăli pe Jos, voi boci, mă voi văita, mă voi arăta celor din jur ca un copil care ţipă 
şi se zbate din pricina loviturilor, sau dimpotrivă, uitându-mă la necesitatea celor 
întâmplate, că legea morţii este neînduplecată, că se întinde egal peste toate 
vârstele şi că desface pe rând pe toate cele alcătuite, voi mai fi oare tulburat de ce 
mi s-a întâmplat, îmi voi mai chinui mintea ca şi cum ar fi zdruncinată de o 
lovitură neaşteptată, odată ce am fost învăţat, mai dinainte, că, fiind muritor am 
copil muritor şi că nimic din cele omeneşti nu e statornic şi nici nu rămâne 
necontenit la cei ce le au? 


Dar şi oraşe mari şi renumite prin strălucirea clădirilor, prin puterea locuitorilor, 
vestite şi prin belşugul ținutului şi al pieţei, au dispărut, iar azi numai ruinele mai 
poartă simbolurile vechii lor străluciri. Corăbii, scăpate de multe ori din naufragii, 
care au străbătut mările de multe ori şi au transportat pentru negustori multe 
încărcături, au dispărut la o suflare de vânt. Oştiri, care au biruit adeseori în lupte 
pe duşmani, schimbându-li-se steaua norocului, au ajuns privelişte şi povestire 
vrednică de plâns. Popoare întregi şi insule, ajunse la mare putere, care au ridicat 
trofee multe pe uscat şi pe mare, care au adunat multă bogăţie din prăzile de război, 
sau au fost măcinate de timp sau ajungând în robie, au schimbat libertatea cu 
sclavia. Şi, în scurt, chiar de mi-ai vorbi de cele mai mari şi mai cumplite rele, 
viaţa, luând-o înainte, îţi dă nenumărate pilde. 


Aşadar, după cum cunoaştem greutatea unui lucru după înclinările talerelor 
balanței şi după cum verificăm calitatea aurului frecându-l de piatră tot aşa şi noi, 
dacă vom avea în minte măsurile puse nouă de Domnul, nu vom depăşi niciodată 
hotarele cumpătării. Dacă vreodată se va abate asupra ta vreo întâmplare din cele 
nedorite, să nu te tulburi, mai ales că mintea ţi-i pregătită mai dinainte; apoi, 
uşurează greutatea celor prezente cu nădejdea celor viitoare. După cum cei bolnavi 
de ochi îşi întorc privirile de la obiectele foarte strălucitoare şi le odihnesc pe flori 
şi pe câmpiile înverzite, tot aşa şi sufletul nu trebuie să privească necontenit la cele 
ce pricinuiesc întristare, nici să se lipească de nenorocirile prezente, ci să-şi plimbe 
privirea spre contemplarea adevăratelor bunătăţi. Şi vei reuşi să te bucuri pururea, 
dacă vei privi necontenit la Dumnezeu iar nădejdea răsplătirii va uşura necazurile 
VIEţII. 


> Ai fost batjocorit? Caută la slava pe care o ai păstrată în ceruri pentru 
răbdarea ta! 

> Ai suferit vreo pagubă? Uită-te la bogăţia cea cerească şi la comoara pe 
care ţi-ai agonisit-o prin faptele tale bune! 

> Ai fost alungat din patrie? Dar ai patrie lerusalimul cel ceresc! 

> Ai pierdut copilul ? Ai, însă, înger împreună cu care vei dănțui împrejurul 
tronului lui Dumnezeu şi te vei veseli cu o veselie veşnică! 


Astfel, punând față în faţă necazurile prezente cu bunătățile nădăjduite, îți vei 
păstra sufletul neîndurerat şi netulburat, aşa cum ne îndeamnă legea apostolului. 


Să nu se veselească peste măsură sufletul tău de cele ce fac bucurie oamenilor, dar 
nici să fie doborât şi umilit de tristeţi şi descuraţări din pricina nenorocirilor. Dacă 
ai să te obişnuieşti aşa în toate împrejurările vieţii, atunci vei duce o viaţă 
nebântuită şi netulburată de valuri. Şi vei reuşi cu uşurinţă aceasta, dacă va locui 
împreună cu tine porunca care te îndeamnă să te bucuri pururea, dacă vei îndepărta 
cele ce tulbură trupul, dacă vei aduna cele ce veselesc sufletul, dacă nu vei pune la 
inimă nimic din cele din lumea aceasta şi dacă vei avea mintea aţintită la nădejdea 
bunătăților celor veşnice; numai gândul la aceste bunătăţi este îndestulător să 
umple sufletul de bucurie şi să facă să sălăşluiască în inimile noastre o veselie 
îngerească, în Hristos lisus Domnul nostru, Căruia slava şi stăpânirea în veci. 
Amin. 


Omilia a V-a la muceniţa Iulita - completare la Omilia rostită mai înainte 
despre mulţumire 


Prăznuirea fericitei muceniţe lulita este pricina slujbei bisericeşti de azi! V-am 
vestit ziua, pentru că în această zi se face pomenire de marea luptă, dusă în trup 
femeiesc de lulita, cea mai fericită dintre femei, dacă este bine să numim femeie pe 
aceea care, prin măreţia sufletului ei, a lăsat în urmă slăbiciunea firii omeneşti. A 
dus cea mai vitejească luptă. A umplut de uimire atât pe cei ce au fost de faţă la 
lupta ei, cât şi pe cei ce mai târziu au auzit istorisirea încercărilor la care a fost 
supusă. 


Socot că ulita a rănit mai ales pe diavol, vrăjmaşul nostru obştesc, care nu suferă 
să fie biruit de femei. Diavolul, care se lăuda că va zgudui lumea, că va pune mâna 
pe lume ca pe un cuib, că va ridica lumea ca pe nişte ouă părăsite şi că va pustii 
oraşele, el s-a văzut biruit de virtutea unei femei. Căuta să dovedească, în vreme de 
prigoană, că lulita nu poate, din pricina slăbiciunii firii omeneşti, să păstreze până 
la sfârşit credinţa sa în Dumnezeu dar a aflat, prin încercarea la care a fost su—pusă, 
că lulita şi-a biruit firea, că şi-a bătut Joc de amenințările lui pe atât pe cât diavolul 
se aştepta să se plece în faţa chinurilor. 


lulita avea un proces cu unul din puternicii oraşului, bărbat lacom şi violent, care-şi 
adunase averea prin jaf şi prin răpire. Acesta, după ce-i răpise lulitei mult pământ 
şi după ce pusese mâna pe moşiile, saltele, vitele şi slugile ei şi pe toată averea 
mobilă a femeii, a dat-o în judecată, sprijinindu-se pe calomniatori, pe martori falşi 
şi pe Judecători cumpăraţi. 


În ziua judecății, după ce crainicul a chemat pe împricinaţi, iar apărătorii erau gata, 
lulita a început să vorbească de tirania omului. Şi pe când voia să spună că de la 
început a fost stăpâna averii şi că o stăpâneşte de vreme îndelungată, pe când, deci, 
voia să se plângă de silnicia şi lăcomia lui, acela s-a sculat şi a spus: «Judecată nu 
mai poate avea loc, pentru că legea nu îngăduie să se bucure de drepturile civile 
cei care nu se închină zeilor, împăraţilor şi nu se leapădă de credinţa în Hristos». 


Judecătorul a socotit că sunt drepte spusele lui şi că propunerea trebuie neapărat 
îndeplinită. Au fost aduse îndată tămâieşi cărbuni, Judecătorul a spus împricinaţilor 
că dacă vor tăgădui pe Hristos se vor bucura de legi şi de toate avantajele legale; 
dar dacă se vor ţine de credinţă, nu se vor putea bucura nici de tribunale, nici de 
legi şi nici de celelalte drepturi cetăţeneşti, pentru că potrivit legilor sunt lipsiţi de 
drepturile cetăţeneşti. 


Ce s-a întâmplat după aceasta? A fost oare lulita ademenită de bogăţie? Şi-a 
neglijat oare folosul ei, din ambiţie faţă de cel ce a nedreptăţit-o? S-a speriat 
oare de primejdia ce atârna asupra ei din partea judecătorilor? 


Deloc, ci a spus: 
Și cu cât 


vedea că judecătorul este cuprins de mai multă furie la auzul acestor cuvinte şi era 
aprins de cumplită mânie împotriva ei, cu atât mai mult mulțumea lui Dumnezeu 
că, punându-i-se la îndoială stăpânirea asupra unor averi stricăcioase, 1 s-a dat 
prilejul să ajungă stăpâna bunătăţilor cereşti. 


Are să i se ia pământul, ca să dobândească paradisul; are să fie osândită cu 
necinste, ca să fie învrednicită de cununile slavei! Are să-i fie torturat trupul şi are 
să i se ia viaţa cea trecătoare, ca să primească nădejdile cele fericite, ca să fie cu 
toţi sfinţii în bucuria Împărăției Cerurilor ! 


A fost întrebată de multe ori şi tot de atâtea ori a dat acelaşi răspuns şi spunând că 
este roaba lui Hristos, blestema pe cei ce o îndemnau să se lepede de Hristos. 
Atunci judecătorul nedreptăţii a lipsit-o nu numai de averile sale, care-i fuseseră 
răpite pe nedrept şi împotriva legilor, dar a osândit-o după socoteala sa, la moarte, 
dând-o focului. 


Iar lulita n-a alergat cu atâta grabă la nici una din bucuriile vieţii cât a alergat la 
foc. Pe faţa ei, în înfăţişarea ei, în vorbele ce le rostea şi în veselia ce înflorea din 
întreaga sa făptură, era zugrăvită bucuria sufletului ei. Prin toate îndemna pe 
femeile care erau de faţă să nu se poarte ca nişte femei atunci când este vorba să 
îndure suferinţe pentru credinţă şi nici să spună că sunt nişte făpturi slabe. Le 
spunea: 





Spunând acestea, a sărit în foc, iar focul, învăluind trupul sfintei ca o cămară de 
nuntă luminoasă, a trimis sufletul ei la cer şi la moştenirea cuvenită ei, iar cinstitul 
ei trup l-a păstrat nevătămat pentru cei apropiaţi ai ei. 


Acesta, aşezat în cea mai frumoasă biserică a oraşului, sfinţeşte şi locul şi sfinţeşte 
şi pe cei care se apropie de el; iar pământul, binecuvântat prin petrecerea sfintei 
lulita pe el, a izvorât din sânurile sale apă plăcută la gust. 


Astfel fericita, ajungând în loc de mamă muceniţă, hrăneşte pe locuitorii oraşului 
cu apă, ca şi cum i-ar hrăni cu lapte. Apa aceasta este păzitoare pentru cei sănătoşi, 
povăţuitoare celor ce se bucură cu cumpătare de plăceri şi mângâiere celor bolnavi. 


Harul dat de proorocul Elisei locuitorilor din Ierihon, ni l-a dat şi nouă muceniţa, 
ca prin binecuvântarea ei, apele sărate din jurul locului muceniciei sale s-au 
prefăcut în ape dulci, bune şi plăcute. 


Bărbaţilor, să nu vă arătaţi în credință mai prejos decât femeile! Femeilor, să nu 
rămâneți în urma pildei date de sfânta lulita, ci, hotărâte, stăruiți în credință! Aţi 
văzut din mucenicia sfintei că slăbiciunea firii nu vă este piedică pentru săvârşirea 
virtuţilor. 


Multe aveam de gând să vă vorbesc despre muceniţă! Dar cuvântarea începută ieri 
şi rămasă neterminată nu-mi îngăduie să lungesc mai mult cuvântul. 


Îmi displace tot ce nu-i dus până la capăt. Este lipsit de farmec un portret care nu 
seamănă decât pe jumătate cu originalul; sunt zadarnice oboselile unei călătorii 
dacă nu ajungi la sfârşitul călătoriei hotărâte şi nici la punctele de oprire fixate; un 
vânat mic este ca şi cum n-ar fi vânat, iar cei ce aleargă în arenă pierd premiul dacă 
rămân numai cu un pas în urmă. ŞI eu, deci explicând ieri cuvintele apostolului, 
nădăjduiam că voi putea tălmăci în puţine cuvinte înţelesul lor; dar am văzut că am 
lăsat la o parte mai multe decât am spus. De aceea socot că trebuie să completez 
cele ce lipsesc. 


Apostolul spunea: «Bucuraţi-vă pururea, rugaţi-vă neîncetat, mulţumiţi pentru 
toate». 


Că trebuie să ne bucurăm pururea, am spus îndeajuns în cuvântarea de ieri, deşi nu 
îndestulător faţă de subiect. Dar dacă trebuie să ne rugăm neîncetat şi dacă este cu 
putință de împlinit această poruncă, voi sunteți gata să mi-o cereţi, iar eu voi face 
după putinţă apologia acestei porunci. 


Rugăciunea este o cerere făcută lui Dumnezeu de credincioşi pentru dobândirea 
unui bine. Nu e nevoie negreşit ca cererea să se facă numai prin cuvinte şi nici 


nu socotesc că Dumnezeu are trebuinţă să-l amintim prin cuvinte de dorinţele 
noastre, pentru că EI ştie cele ce ne sunt de folos, chiar dacă noi nu-l cerem. 


Ce vreau să spun? Că nu trebuie să facem rugăciunile rostind silabele cuvintelor, ci 
mai bine împlinind puterea rugăciunii prin libera voinţă a sufletului nostru şi prin 
fapte de virtute, care să se întindă pe tot cursul vieţii noastre. 


«Ori de mâncaţi, spune apostolul, ori de beţi, ori altceva de faceţi, toate spre 
slava lui Dumnezeu să le faceți». 


Y Când te aşezi la masă, roagă-te, când iei pâinea să o mănânci, înalță 

mulțumiri către Cel Ce ţi-a dat-o, când întăreşti cu vin slăbiciunea trupului , 

adu-ți aminte de Cel Ce ţi-a dat darul spre veselia inimii şi mângâierea 

bolilor. 

Te-ai săturat? Să nu uiţi de Binefăcător! 

Când îţi pui cămaşa, mulţumeşte Celui Ce ţi-a dat-o! 

Când te îmbraci cu haina, să ţi se mărească dragostea către Dumnezeu, 

Care ne-a dăruit îmbrăcăminte potrivită şi pentru iarnă şi pentru vară, 

îmbrăcăminte care ne păstrează şi viaţa, dar ne acoperă şi ruşinea! 

YA trecut ziua? Mulţumeşte Celui Ce ne-a dăruit soarele spre slujba 
lucrurilor celor din timpul zilei, Celui Ce ne-a dat focul ca să lumineze 
noaptea şi să slujească celorlalte nevoi ale vieţii. Noaptea să-ţi dea alte 
pricini de rugăciune. 

Y Când ridici ochii la cer şi priveşti frumuseţea stelelor, roagă-te Stăpânului 
celor văzute şi închină-te lui Dumnezeu, prea bunul meşter al universului, 
Care a făcut pe toate cu înţelepciune . 

Y Când vezi că toate viețuitoarele sunt cuprinse de somn, închină-te iarăşi 
Celui Ce ne-a slobozit, fără voia noastră, să încetăm lucrul, datorită 
somnului, şi prin puţină odihnă, să ne reînnoim puterile de muncă. 


SA 


Să nu-ți fie, însă întreaga noapte sortită somnului şi nici să accepţi să-ți faci 
nefolositoare jumătate din viaţă, lăsându-te în voia somnului, ci împarte-ţi timpul 
nopții între somn şi rugăciune. Visurile chiar să-ţi dea prilej de gândire cu privire la 
credinţă. Că de cele mai multe ori închipuirile din vis sunt ecouri ale preocupărilor 
din timpul zilei. Ce preocupări avem ziua pe acelea le avem şi în vis. 


Aşa făcând «te vei ruga neîncetat». Nu-ţi faci rugăciunea cu cuvinte, dar 
unindu-te tot timpul vieţii tale cu Dumnezeu prin purtarea ta, viaţa ta va fi o 
rugăciune continuă şi neîntreruptă. 


Apostolul a mai spus:«Mulțumiţi pentru toate». Cum este cu putință să se 
împlinească această poruncă, mă vei întreba, cum este cu putință ca un suflet 
îndurerat din pricina nenorocirilor şi oarecum silit de dureri să nu izbucnească în 
plânsete şi lacrimi, ci să aducă mulţumiri ca pentru nişte bunătăţi adevărate? Am 
suferit de pe urma răutății vrăjmaşului meu! Cum voi putea să mulțumesc pentru 
asta? A fost răpit un copil înainte de vreme şi dureri mai cumplite decât ale naşterii 
rănesc pe îndurerata mamă pentru iubitul ei copil. Cum? Va lăsa oare plânscetul şi 
va rosti cuvinte de mulțumire? Cum e cu puţintă asta? Da, dacă se va gândi că 
Dumnezeu este un tată mai bun pentru copilul pe care l-a născut, un chivernisitor 
şi un sprijinitor mai înţelept al vieţii copilului ei. 


Pentru ce nu îngăduim înţeleptului Stăpân să-Şi chivernisească cum crede făpturile 
Sale, ci ne indignăm, ca şi cum am fi lipsiţi de nişte bunuri ale noastre şi suferim 
pentru cei ce au murit, ca şi cum ar fi fost nedreptățiți? Tu, însă, gândeşte-te că n-a 
murit copilul tău, ci a fost dat înapoi; n-a răposat prietenul tău, ci a plecat într-o 
călătorie îndepărtată şi a pornit cu puţin mai înainte pe drumul pe care va trebui să 
mergem şi noi. 


Să-ţi fie porunca lui Dumnezeu tovarăş de casă, să-ți fie ca o lumină şi ca o 
strălucire, care să-ţi dea necontenit puterea de a pătrunde în esenţa lucrurilor. Dacă 
porunca lui Dumnezeu a supravegheat dintru început sufletul tău şi dacă sufletul 
tău are despre fiecare lucru părerea cea adevărată, atunci nimic din cele ce vin 
peste tine nu te poate schimba, dimpotrivă pregătit mai dinainte, sufletul tău va 
rezista ca o stâncă de la ţărmul mării, neîncovoiat şi neclătinat nici de vânturile 
cele puternice, nici de năpăstuirea valurilor. 


Pentru ce nu te-ai obişnuit mai dinainte să socoteşti muritor pe cel muritor? Pentru 
ce ai lăsat să primeşti pe nepregătite moartea neaşteptată a copilului tău? Dacă te-ar 
fi întrebat cineva, când ţi s-a vestit la început naşterea copilului: «Ce este noul 
născut ?», ce ai fi răspuns ? Ai fi spus, oare, altceva decât că cel născut este om? 
lar dacă este om, atunci negreşit este şi muritor! Ce lucru de mirare este, deci, dacă 
a murit cel muritor ? Nu vezi că soarele răsare şi apune? Nu vezi că luna creşte, 
apoi descreşte ? Nu vezi pământul că înverzeşte, apoi se usucă? Care lucru din cele 
din jurul nostru dăinuieşte veşnic? Care lucru are o natură nemişcată şi 
neschimbătoare? Uită-te la cer! Uită-te la pământ! Nici ele nu dăinuiesc veşnic! 
«Cerul şi pământul vor trece, spune Domnul; stelele vor cădea din cer, soarele se 
va întuneca şi luna nu-şi va mai da lumina sa» . Pentru ce este dar de mirare dacă 
ŞI noi, care suntem o părticică din lume, participăm la aceeaşi soartă cu întreaga 
lume? 


Văzând toate acestea, când va veni peste tine o parte din cele comune întregului 
univers, suferă în tăcere, nu fără durere, nici cu nesimţire - că ce răsplată are 
nesimţirea ? - ci cu adevărată durere şi cu nenumărate suferinţe. Suferă însă ca un 
luptător viteaz care-şi arată tăia şi vitejia lui nu numai prin loviturile date 
duşmanilor ci şi prin tăria cu care suferă rănile primite. Suferă ca un căpitan de 
corabie, înțelept şi netulburat, care datorită îndelungatei lui experienţe în 
conducerea corăbiei îşi păstrează sufletul drept, nedoborât şi mai presus de orice 
furtună. 


Pierderea unui copil iubit sau a soţiei sau a altcuiva de care suntem legaţi printr-o 
mare dragoste, nu pricinuieşte durere celui care are mai dinainte pregătită mintea, 
celui căruia dreapta rațiune îi conduce viaţa, celui care nu merge pe calea bătătorită 
a obişnuinţei. 


Chiar animalelor le este dureroasă despărţirea. Însumi am văzut odată un bou 
plângând la iesle moartea tovarăşului său de păşune şi de jug. Poţi vedea şi la 
celelalte animale cât de puternică este obişnuinţa. Tu, însă, n-ai fost învăţat aşa, 
nici n-ai fost instruit aşa ! Nu-i nepotrivit ca începutul prieteniei să se facă printr-o 
lungă convieţuire şi printr-o îndelungată obişnuinţă; dar e cu totul lipsit de judecată 
să plângem o despărțire pentru motivul că am convieţuit multă vreme cu cineva. 


De pildă: Ţi-a făcut parte Dumnezeu de o tovarăşă de viaţă, care-ţi face plăcută 
viaţa, care este creatoarea veseliei căminului tău şi pricinuitoarea bucuriilor tale, 
care înmulţeşte bunurile casei tale, iar în necazuri îndepărtează cea mai mare parte 
din supărări. Ei bine, soția ta ţi-a fost răpită dintr-odată! Durerea să nu te scoată din 
minţi! Nici să spui că cele petrecute se datoresc întâmplării, ca şi cum n-ar fi un 
ocrotitor care cârmuieşite lumea! Din pricina marii tale dureri să nu născoceşti 
unele învățături greşite şi să spui că Dumnezeu este rău, nici să cazi din graniţele 
bunei credinţe. Pentru că voi cei doi aţi ajuns un singur trup, îți este îngăduit să 
primeşti cu durere tăierea şi despărțirea legăturii dintre voi; dar asta nu-ți dă 
dreptul să gândeşti ce nu se cade sau să rosteşti ceva ce nu ţi-i de folos. Gândeşte- 
te că Dumnezeu, Care ne-a plăsmuit şi ne-a dat suflet, a dat fiecărui suflet o 
anumită dăinuire a vieţii şi fiecăruia i-a fixat un alt termen al ieşiri din viaţă. 
Unuia i-a dat să rămână mai mult timp în trup; altuia i-a poruncit să 1 se desfacă 
mai curând legăturile trupului, potrivit pricinilor cu neputinţă de spus ale 
înţelepciunii şi dreptăţii Lui. 


După cum unii din cei din închisori stau mai mult în mizeria temniţelor, iar alții 
scapă de această mizerie mai repede, tot aşa şi cu sufletul; unele suflete stau mai 
mult, iar altele mai puţin în viaţa aceasta, după măsura vredniciei fiecăruia şi după 


cum a hotărât mai dinainte Creatorul despre fiecare din noi, cu înţelepciune şi 
adânc şi cu neputinţă de înţeles de mintea omenească. 


N-ai auzit ce spune David: “Scoate din temniţă sufletul meu” ? N-ai auzit despre 
sfânt că i-a fost slobozit sufletul lui ? Ce a făcut Simeon când a primit în braţe pe 
Domnul nostru? Căror cuvinte le-a dat drumul? N-a spus: «Acum slobozeşte pe 
robul Tău, Stăpâne» ? Pentru cel ce se grăbeşte spre viaţa de sus, vieţuirea în trup 
îi este mai împovărătoare decât temniţa şi închisoarea. 


Nu căuta deci ca hotărârile date de Dumnezeu să urmeze dorinţei tale! Gândeşte-te 
că cel care au fost uniţi în viaţa aceasta, apoi au fost despărțiți prin moarte, sunt 
asemenea unor călători care merg pe acelaşi drum; călătorind împreună mai multă 
vreme, obişnuinţa unuia cu altul îi uneşte; dar după ce au terminat drumul pe care- 
1 aveau de făcut împreună şi deci după ce drumurile li se despart, pentru că nevoia 
îi mână pe fiecare pe alt drum, nu mai rămân împreună de dragul obişnuinţei şi nici 
nu pierd din vedere scopul călătoriei lor, ci aducându-și aminte de pricina care 
dintru început i-a pornit la drum, fiecare porneşte cu grabă spre propria sa ţintă. 
Aşadar, după cum alta le era ţinta călătoriei lor, dar s-au împrietenit datorită 
obişnuinţei călătoriei lor împreună, tot aşa şi celor uniţi, prin căsătorie sau prin altă 
legătură socială, le stă negreşit înainte un sfârşit deosebit al vieţii; iar sfârşitul 
vieţii, mai dinainte hotărât, desparte negreşit pe cei uniţi. 


Deci, dacă eşti chibzuit, nu trebuie să te întristezi din pricina despărțirii, ci să 
mulțumeşti lui Dumnezeu, Care dintru început ţi-a făcut parte de o căsătorie 
fericită. Dar tu, chiar pe când îţi trăia soţia sau prietenul sau copilul sau altcineva, 
pentru care acum te boceşti, nu mulțumeai Celui Ce ţi-a dat aceste daruri, ci-L 
învinuiai de cele ce-ţi lipseau. Dacă erai numai cu femeia ta, îl învinuiai că nu ai 
copiii pe care-i voiai; dacă aveai copii, îl învinuiai că nu eşti destul de bogat sau că 
vedeai pe vrăjmaşii tăi fericiți. Vezi, dar, ca nu cumva noi înşine să fim pricina 
pierderilor celor iubiţi ai noştri, nesimţindu-i când sunt lângă noi şi dorindu-i după 
ce s-au dus. Şi pentru că nu mulţumim lui Dumnezeu pentru bunătăţile ce ni le-a 
dat, pierdem neapărat pe cei dragi nouă spre a le simţi lipsa. 


După cum ochii nu pot vedea obiectele când acestea sunt aşezate foarte aproape de 
ei, ci au nevoie de o anumită distanţă, tot aşa şi sufletele cele nemulțumitoare, 
numai când pierd bunurile simt harul pe care l-au avut. Când se bucurau de cele 
mai mari daruri nu ştiau să dea mulţumită Dătătorului; după ce le-au pierdut, laudă 
ce-au avut. 


Nimeni dintre noi, dacă vrea să fie socotit înţelept, să nu uite să mulțumească 
pentru tot ce i se întâmplă în viaţă. Dacă am cerceta adânc viaţa noastră, am 
vedea că este plină de farmec; dar pentru a-i vedea farmecul, trebuie să 
acceptăm să ne uităm la cei ce Sunt în urma noastră şi astfel, din comparația 
vieţii noastre cu a lor, vom putea să ne dăm seamă ce valoare au bunurile pe 
care le avem. 


Eşti slugă? Este un altul într-o stare mai umilită decât a ta! Mulţumeşte lui 
Dumnezeu că eşti mai sus decât altul, că nu eşti osândit să învârţi piatra morii, că 
nu eşti bătut. Dar nici unuia ca acesta nu-i lipsesc pricinile de a mulțumi lui 
Dumnezeu. Nu poartă lanţuri, nu-i sunt picioarele puse în butuci. Cel întemnițat are 
îndestulătoare pricină să mulţumească: trăieşte, vede soarele, respiră aerul! Să 
mulțumească pentru acestea ! Ai fost osândit pe nedrept? Bucură-te, cu nădejdea 
bunătăților viitoare |! Ai fost osândit pe bună dreptate? Şi acum mulţumeşte! Eşti 
pedepsit aici pe pământ pentru cele ce-ai făcut, şi n-ai să mai fii păstrat pentru 
pedeapsă veşnică, pentru toate păcatele tale! 


Astfel, cel înţelept poate să înalțe binefăcătorului Dumnezeu nenumărate mulţumiri 
în întreaga sa viaţă şi în orice stare s-ar găsi. Dar aşa, cei mai mulţi oameni fac la 
fel cu cei nemulţumitori: dispreţuiesc cele ce au şi doresc cele ce le lipsesc; nu 
numără pe cei din urma lor, spre a mulțumi Binefăcătorului pentru cele ce au, ci 
prin comparaţie cu cei dinaintea lor, socotesc cât le lipseşte şi se supără şi se 
necăjesc din pricina bunurilor altora, ca şi cum aceia i-ar fi lipsit de propriile lor 
bunuri. 


Robul e nemulţumit că nu-i liber. Cel născut liber e nemulţumit că nu s-a născut în 
altă ţară mai cu vază, că nu-i dintr-o familie renumită prin nobleţe, că nu-şi poate 
număra neamul până la al şaptelea bunic, care să fi fost celebru crescător de cai de 
cursă sau care să-şi fi cheltuit averea în luptele de gladiatori. Cel de neam slăvit se 
plânge că nu-i putred de bogat; cel bogat se întristează şi se jeleşte că nu-i stăpân 
peste oraşe şi popoare; generalul se plânge că nu-i împărat, împăratul se plânge că 
nu stăpâneşte toată lumea de sub soare, ci mai sunt încă popoare nesupuse 
sceptrului său. Toate acestea îi conving că nu trebuie să mulțumească 
Binefăcătorului pentru ceva. 


Noi, însă lăsând la o parte supărarea pentru cele ce ne lipsesc, să ne învăţăm să 
mulțumim lui Dumnezeu pentru cele ce avem. 


In împrejurările grele ale vieţii să spunem înţeleptului Doctor: «întru necaz mic, 
pedeapsa Ta spre noi». Să spunem: «Bine este mie că m-ai smerit !». Să spunem 


«Suferințele din vremea de acum nu sunt vrednice de slava care ni se va 
descoperi». Să spunem: «Puțin am fost bătuţi pentru cele ce-am păcătuit!» . Să 
rugăm pe Domnul: «Ceartă-ne, Doamne, dar cu judecată, nu cu mânie!» . 
«Fiind judecaţi de Domnul, suntem pedepsiţi, ca să nu fim osândiţi împreună cu 
lumea». 


Dacă ducem o viaţă strălucită, să spunem cuvintele lui David: «Ce voi da în 
schimb Domnului, pentru toate câte mi-a răsplătit mie?» Ne-a adus de la neființă 
la ființă;ne-a cinstit cu rațiune; ne-a dăruit meseriile ca ajutoare ale vieţii; ne scoate 
hrana din pământ, ne-a dat animale ca să ne slujească, pentru noi ploile; pentru 
noi soarele; pentru noi frumusețile munţilor şi ale şesurilor; pentru noi sunt 
pregătite retragerile din înălțimile munţilor; pentru noi curg râurile; pentru noi 
izvorăsc izvoarele; pentru noi se întinde cât vezi cu ochii marea pentru a face 
comerţ; pentru noi bogăţiile din mine şi tot felul de desfătări. 


Toată creaţia ne oferă daruri, datorită harului bogat şi îmbelşugat făcut nouă de 
Dumnezeu, binefăcătorul nostru. 


Dar pentru ce să vorbim de binefacerile cele mici ale lui Dumnezeu? 
Y. Pentru noi, Dumnezeu între oameni; 
Y pentru trupul cel stricat Cuvântul S-a făcut trup şi a locuit între noi; şi cu 
noi, cei nerecunoscători, Binefăcătorul; 
Y. la cei ce locuiesc în întuneric , Soarele dreptăţii; 
Y pecruce, Cel fără patimă,; 
Y în moarte, Viaţa; 
Y în iad, Lumina; 
Y pentru cei căzuţi, învierea , duhul înfierii, împărțirea darurilor, făgăduinţa 
cununilor şi toate celelalte, 
pe care nici nu-i uşor să le numeri, pentru care sunt potrivite cuvintele profetului: 
«Ce vom da în schimb Domnului, pentru toate câte ne-a răsplătit nouă ?». 


Mai mult, în aceste cuvinte nu se spune că marele Dăruitor «a dat, ci că «a 
răsplătit», ca şi cum n-ar fi El Cel Ce a dăruit pentru prima dată, ci ca Şi cum El ar 
răsplăti pe cei care l-au oferit Lui daruri, că mulţumirea pentru cele primite este 
socotită tot o binefacere. 


Dumnezeu, Care ţi-a dat averea, îți Cere milostenie prin mâna săracului; deşi 
Dumnezeu primeşte înapoi bunurile Sale, totuşi îți mulţumeşte pe deplin, ca şi cum 
ai fi făcut milostenia din propriile tale bunuri. 


Aşadar, «ce vom da în schimb Domnului pentru toate câte ne-a răsplătit nouă ?». 


Voi mai stărui încă asupra cuvintelor profetului; profetul, văzându-şi sărăcia, era 
pe bună dreptate, nedumerit că nu are nimic vrednic prin care să răsplătească 
binefacerile Domnului. 


Da, Dumnezeu, pe lângă binefacerile acesţea, atât de mari şi de strălucite, care cu 
adevărat sunt covârşitoare, ne-a făgăduit pentru mai târziu mult mai multe 
binefaceri: 


Y desfătarea paradisului, 

Y slava din Împărăția Cerurilor, 

Y aceeaşi cinste cu îngerii, 

Y vederea lui Dumnezeu, care este pentru cei învredniciţi culmea bunătăţilor, 
după care tânjeşte orice fire raţională, pe care să dea Dumnezeu să o 
dobândim şi noi, după ce ne vom curăţi de patimile trupului. 


Dar poate că cineva mă va întreba: Cum îmi voi arăta faţă de prietenul meu 
prietenia şi dragostea ? (Că dragostea este cea dintâi şi cea mai desăvârşită dintre 
virtuţi, pentru că dragostea este plinirea legii). Cum ? Ducându-ne la cei peste care 
au venit mari nenorociri, să nu plâng cu ei, să nu vărs lacrimi alături de ei, ci să dau 
mulțumită lui Dumnezeu pentru cele ce li s-au întâmplat? A suferi cu mulțumire 
propria ta nenorocire este un semn de răbdare şi de tărie de caracter; dar a 
mulțumi lui Dumnezeu pentru nenorocirile altora înseamnă a te bucura de 
nenorocirile lor şi a mânia pe cei îndureraţi, mai ales că apostolul ne-a poruncit 
să plângem cu cei ce plâng. 


Ce vom răspunde unor astfel de cuvinte ? Este iarăşi nevoie să amintim cuvintele 
Domnului, prin care ne-a poruncit pentru cine să ne bucurăm şi pentru cine să 
plângem. «Bucuraţi-vă, spune Domnul şi vă veseliți, că plată voastră multă este 
în ceruri». Şi iarăşi: «Fiicele Ierusalimului, nu Mă plângeţi pe Mine, ci plângeţi 
pe copiii voştri». Deci dumnezeiescul Cuvânt ne porunceşte să săltăm şi să ne 
veselim împreună cu drepții, dar să jelim şi să ne tânguim împreună cu cei ce 
varsă lacrimi de pocăință sau să plângem pe cei ce nu au cunoştinţa păcatului, 
că ei nici măcar nu ştiu că pier. 


Nu trebuie să socoteşti că îndeplineşte porunca dragostei cel ce plânge la moartea 
oamenilor sau cel ce jeleşte împreună cu cei ce bocesc. Nu laud pe doctorul care în 
loc să ajute pe bolnavi, el însuşi se umple de boli, nici pe căpitanul unei corăbii, 
care în loc să întărească pe cei din corabie, în loc să lupte cu vânturile, în loc să 


biruiască valurile şi în loc să încurajeze pe cei înfricoşaţi, are rău de mare şi se 
sperie la fel cu cei care n-au mai călătorit pe mare. Tot aşa este şi cel care, ducân- 
du-se la cei ce plâng, nu le dă ajutorul cuvântului său, ci el însuşi se împărtăşeşte 
cu urâţenia patimilor acelora. 


Este firesc să te întristeze nenorocirile celor ce plâng , arăţi că iei parte la durerea 
lor, dacă nu te bucuri de nenorocirea lor şi nici nu eşti nepăsător faţă de suferința 
lor; dar nu trebuie să fii târât mai departe împreună cu cei îndoliaţi, să te vaiţi sau 
să boceşti împreună cu cel ce jeleşte sau să-l imiţi şi să cauţi să fii la fel cu cel 
înnegrit de suferință, de pildă, să te închizi în casă, să te îmbraci în negru, să te 
culci pe Jos, să nu-ţi tai părul. Cu acestea măreşti mai mult durerea decât o 
potoleşti. 


Nu vezi oare că durerea creşte, dacă pe lângă răni mai ai şi buboaie şi dacă pe 
lângă friguri mai suferi şi de dureri de splină, iar mâinile, cu atingerea lor plăcută, 
micşorează durerea? Aşadar, tu să nu măreşti cu purtarea ta durerea celuilalt, dar 
nici să nu cazi în aceeaşi durere ca şi el. Cel ce ridică pe cel ce zace jos trebuie să 
fie mai puternic decât cel căzut; dar dacă zace jos ca şi celălalt, are şi el nevoie de 
un altul care să-l ridice. 


Se cuvine să fii mişcat de cele întâmplate şi să te întristezi în tăcere de nenorociri, 
arătându-ţi durerea sufletească prin tulburarea obrazului şi prin respectul ce-l ai în 
faţa durerii şi iarăşi, nu se cade să începi a grăi, sărind îndată la mustrări, ca şi cum 
ai vrea să insulți şi să calci în picioare pe cei doborâţi de dureri (că sunt 
împovărătoare mustrările pentru cei cu sufletul chinuit de dureri, iar cuvintele celor 
nesimţitori la durerile altora sunt şi anevoie de primit şi fără de mângâiere pentru 
cei ce suferă), ci trebuie să îngădui celui îndurerat să se vaite, să se plângă şi să 
spună cuvinte goale şi nefolositoare; mai târziu, însă, după ce durerea s-a micşorat 
şi s-a potolit, caută să-l mângâi cu grijă şi cu blândeţe. Tot aşa fac şi îmblânzitorii 
de cai; nu pun de la început frâu cailor tineri, nici nu-i îmboldesc cu pintenii (că 
aşa i-ar învăţa să se ridice în două picioare şi să trântească pe călăreț), ci la început 
îi lasă să meargă şi să alerge după voia lor apoi când văd că şi-au cheltuit toată 
furia, datorită propriei lor alergători şi iuţeli, atunci, fiind domoliţi, pun mâna pe ei 
şi-i fac ascultători prin meşteşugul lor. Dacă vei face şi tu aşa, va fi după cuvântul 
lui Solomon: «Măi bine este a merge în casa plângerii decât în casa ospăţului» 
şi dacă te vei folosi de cuvinte chibzuite şi blânde, vei da celui în suferință din 
sănătatea ta şi nu te vei îmbolnăvi şi tu de durerea lui, ca la bolile de ochi. 


Plângeţi dar cu cei ce plâng! Când vei vedea pe fratele tău că varsă lacrimi de 
căință pentru păcatele sale, plângi împreună cu el, ia parte la durerea lui! Aşa vei 


putea să-ți îndrepți propriile tale păcate prin păcatele altora. Că cel care varsă 
lacrimi fierbinţi pentru păcatele semenului său se vindecă pe sineşi cu lacrimile 
vărsate pentru fratele său. Aşa era cel ce a spus: «Mâhnire m-a cuprins pentru 
păcătoşii care părăsesc legea Ta!» . Plângi pentru păcat! Păcatul este o boală a su- 
fletului. Păcatul este moartea sufletului nemuritor. Păcatul este vrednic de plâns şi 
de tânguire fără tăcere. Pentru păcat să curgă orice lacrimă, iar suspinul să nu 
înceteze a ieşi din adâncul inimii. 


Pavel plângea pentru vrăjmaşii crucii lui Hristos. leremia plângea pentru cei ce 
piereau din popor şi pentru că nu-i erau îndestulătoare lacrimile ochilor săi, căuta 
izvor de lacrimi şi cel mai îndepărtat loc de popas: «Și voi şedea, spune el, şi voi 
plânge pe poporul acesta zile multe, voi plânge pe cei pierduţi» . Astfel de lacrimi 
şi astfel de plânset fericeşte Domnul. Domnul nu fericeşte pe cel ce varsă cu 
uşurinţă lacrimi pentru orice întristare şi-i înclinat cu uşurinţă spre plâns în orice 
împrejurare. 


Nu de mult am văzut pe unii, cărora le plac petrecerile, că se îmbată pe motiv că 
sunt îndureraţi şi încearcă să-şi îndreptăţească neînfrânarea lor cu cuvintele lui 
Solomon, care spune: «Daţi vin celor îndureraţi». Proverbul acesta nu îngăduie 
beţia, ci îndeamnă la conservarea firii omeneşti. Să las însă la o parte sensul tainic 
al acestui proverb în care vinul înseamnă veselia cea spirituală! Dar chiar sensul 
literal al cuvântului arată marea purtare de grijă de oameni a lui Dumnezeu, şi 
anume, ca nu cumva să nu se mai îngrijească de hrană cei greu de mângâliat şi 
adânc îndureraţi, fiind doborâţi de marea lor durere. Dumnezeu le poruncește 
acestora să-şi întărească cu pâine inima zdrobită de durere şi să-şi sprijine cu vin 
puterea lor înfrântă. 


Se ştie doar că iubitorii, de vin şi beţivii nu-şi alină cu vin durerea, ci schimbă un 
rău cu alt rău; sunt nişte negustori vicleni care schimbă bolile trupului cu bolile 
sufletului imitând pe cei care vor să echilibreze talerele unei balanţe, îşi scad 
durerea pe cât îşi măresc plăcerea. Socot, însă, că vinul trebuie să vină în ajutorul 
firii; nu se cade ca cei îndureraţi să bea atât de mult vin curat încât să li se întunece 
mintea; durerea nu se scurge odată cu vinul, ci adaugă sufletului şi urmările rele ale 
beției. lar dacă națiunea este doctorul dureri, atunci beţia va fi socotită cea mai 
mare nenorocire, pentru că împiedică vindecarea sufletului. 


Cercetează, dar amănunţit cu mintea cele spuse şi vei vedea că porunca 
apostolului este şi cu putinţă de îndeplinit şi folositoare. De vei asculta de 
dreapta rațiune, vei şti cum să te bucuri pururea, cum Să te rogi neîncetat, cum 
să mulțumeşti pentru toate, în ce chip să mângâi pe cei îndureraţi, ca în toate 


privinţele să fii desăvârşit, cu ajutorul Sfântului Duh şi cu sălăşluirea harului 
Domnului nostru lisus Hristos, Căruia slava şi puterea în vecii vecilor. Amin. 


Omilia a VI-a la cuvintele Evangheliei dupa Luca: «Strica-voi jitniţele mele şi 
mai mari le voi zidi» şi despre lăcomie 


Suntem ispitiți în două chipuri: 
= sau prin necazurile care încearcă inimile noastre, ca pe aur în cuptor, 
vădind prin răbdarea în suferinţe, tăria inimilor noastre, 
— sau adeseori chiar prin buna stare materială, care pentru mulţi este o astfel 
de încercare a tăriei inimilor noastre. 


Că-i la fel de greu să-ţi păstrezi sufletul neînfrânt, când eşti în necazuri, ca şi să nu 
te mândreşti, umilind pe alţii, când eşti bogat şi ai de toate. 


Pildă de cel dintâi fel de încercare este marele lov, luptătorul cel neînvins, care a 
primit, cu inimă netulburată şi cu gânduri neschimbate, asaltul diavolului, pornit 
asupra lui cu furia unui torent. S-a arătat cu atât mai mare decât ispitele diavolului, 
cu cât atacurile date de duşman păreau mai mari şi mai de neînvins. 


Printre alte multe pilde de ispitele care ne vin de pe urma unei vieţi înfloritoare şi 
pline de belşug este şi bogatul de care ni s-a citit azi din Evanghelie. Bogatul 
acesta avea bogăţie, dar mai nădăjduia alta. Şi Dumnezeu cel iubitor de oameni nu 
l-a osândit de la început pentru purtarea lui lipsită de recunoştinţă, ci mereu îi 
adăuga altă bogăţie la bogăția de mai înainte, doar doar îl va sătura odată şi-i va 
îndupleca sufletul să fie darnic şi milostiv. 


«Unui bogat, spune Evanghelia, i-a rodit țarina şi cugetă întru sine, zicând: «Ce 
voi face? Strica-voi jitniţele mele şi mai mari le voi zidi». 


Dar pentru ce a rodit țarina unui om care nu avea de gând să facă nici un fel de 
bine din belşugul rodurilor sale? Ca să se vadă şi mai bine îndelunga răbdare a lui 
Dumnezeu, Care-şi întinde bunătatea Sa chiar şi asupra unor astfel de oameni. Că 
Dumnezeu plouă peste drepți şi peste nedrepţi şi răsare soarele Său peste răi şi 
peste buni. Dar o astfel de bunătate a lui Dumnezeu adună mai multă osândă pe 
capul celor răi. 


Dumnezeu a adus ploaie peste pământul lucrat de mâinile lacomilor; a dat soarele 
ca să încălzească seminţele şi să înmulțească rodurile prin bună rodire a 
pământului. De la Dumnezeu sunt unele ca acestea: pământ roditor, vremi 
potrivite, belşug de roade, ajutorul animalelor de muncă şi altele, prin care 
înfloreşte lucrarea pământului. Dar de la bogat, ce? Purtare aspră, ură de oameni, 
lipsă de dărnicie. Acestea dă bogatul în schimb Binefăcătorului său. 


> Nu şi-a adus aminte că are aceeaşi fire ca şi ceilalți oameni. 

> Nu s-a gândit că trebuie să-şi împartă prisosul bogăției sale cu cei săraci. 

> N-a ţinut seamă de poruncile: «Nu zăbovi de a face bine celui sărac»; şi: 
«Milosteniile şi credința să nu-ţi lipsească» şi: «Frânge cu cel flămând 
pâinea ta» . 

> N-a ascultat nici strigătul profeților, nici al învăţătorilor. 


Jitniţele lui plesneau, apăsate de mulţimea celor puse în ele, dar inima sa cea 
lacomă nu se mai umplea. Adăugând mereu noi avuţii la cele vechi, mărindu-şi 
averea cu adaosurile din fiecare an, a căzut în această încurcătură, din care nu putea 
ieşi: din pricina lăcomiei, inima nu-l lăsa să se lipsească de rodurile din anii 
trecuţi, iar din pricina mulţimii noilor roduri, nu mai avea unde să le pună. De asta 
chibzuielile sale erau fără de sfârşit, iar grijile lui de netrecut. De asta zicea întru 
sine: «Ce voi face ?». 


Cărui om nu i-ar fi milă de un suflet atât de chinuit? Nefericit, din pricina 
belşugurilor ţarinilor sale; nefericit, din pricina bogățiilor pe care le avea şi mai 
nefericit, din pricina celor aşteptate. Pământul nu-i produce roade, ci-i odrăsleşte 
suspine; nu-i adună belşug de roade, ci griji, necazuri şi încurcătură groaznică. Se 
plânge la fel cu cei săraci. Oare cel strâmtorat de sărăcie nu dă drumul aceluiaşi 
strigăt: «Ce voi face? De unde hrană? De unde haine?» Aceleaşi cuvinte le rosteşte 
şi bogatul: «Ce voi face?». Se tânguie, măcinându-i-se inima de griji. 


Ceea ce bucură pe alţii, aceea îl mistuie pe lacom. Nu-l bucură toate bogăţiile de 
care îi este plină gospodăria, ci îi pişcă sufletul bogăţia ce stă pe afară şi nu mai 
încape în hambarele sale, ca nu cumva, aruncându-şi privirea la cei din jurul 
lui, să aibă prilej să facă vreun bine celor nevoiaşi. 


Mi se pare că boala sufletului lacomului se asemănă cu patima mâncăcioşilor care 
voiesc mai bine să crape de prea multă mâncare decât să dea celor lipsiţi ce le 
rămâne. 


Gândeşte-te, omule, la Cel Care ţi-a dat bogăţia! Adu-ţi aminte de tine însuţi, 
cine eşti, ce administrezi, de la cine ai luat bogăţiile tale şi pentru ce ai fost 
preferat multor oameni! Eşti slujitorul bunului Dumnezeu, iconomul semenilor 
tăi. Să nu-ţi închipui că toate bunurile ce le ai au fost pregătite numai pentru 
pântecele tău! 


Ai față de bogăţiile ce le stăpâneşti aceeaşi părere pe care o ai faţă de bogăţiile 
străine. Bogăţiile te bucură pentru puţină vreme, dar apoi dispar fără urmă şi ţi se 


va cere de ele socoteală exactă. Tu, dimpotrivă , încui toate avuţiile tale cu uşi şi 
cu zăvoare şi după ce le-ai sigilat cu peceţi, priveghezi, cuprins de griji, te 
sfătuieşti cu tine însuţi, luându-te ca sfetnic pe tine, nebunule, şi te întrebi: «Ce 
voi face ?». Uşor îţi era să răspunzi aşa : «Voi sătura sufletele celor flămânzi, voi 
deschide hambarele şi voi chema pe toţi nevoiaşi. Voi imita pe Iosif în predica sa 
despre iubirea de oameni. Voi rosti acele cuvinte pline de mărinimie: Veniţi la 
mine toţi cei lipsiți de pâine! Fiecare din voi să ia cât îi trebuie, ca dintr-un izvor 
obştesc, din bunătăţile date mie de Dumnezeu». Dar tu, bogatule, nu spui aşa! 
Pentru ce? Pentru că, din pricina invidiei, nu doreşti ca ceilalți oameni să se bucure 
de aceeaşi bunăstare ca şi tine şi, făcând în adâncul sufletului tău acest sfat viclean, 
te gândeşti, nu cum să dai fiecărui om nevoiaş cele de care are nevoie, ci cum să 
strângi toate, ca pe toți să-i lipseşti de folosul lor. 


Stăteau lângă bogat cei ce îi cereau sufletul, iar el se sfătuia cu sufletul său cum să- 
şi mănânce averile. Avea să fie luat din lume în noaptea aceea, iar el se gândea la 
mulți ani de desfătare. 


Dumnezeu i-a îngăduit să se sfătuiască în toată voia şi să-şi dea la iveală gândurile, 
pentru ca să primească pedeapsa vrednică de alegerea sa. 


Să dea Dumnezeu să nu păţeşti şi tu ca acest bogat! Pentru asta s-a scris în 
Evanghelie pilda bogatului, ca să fugim de asemănarea cu el. 


Imită, omule, pământul! Fă roade ca el! Nu te arăta mai rău decât pământul cel 
neînsuflețit! Pământul nu dă roduri pentru propria lui desfătare, ci pentru ca 
roadele sale să-ţi slujească ţie. Şi tu, dacă vei arăta rod de binefacere, rodul acesta 
ţi-l aduni pentru tine, că mulțumirile pentru faptele bune se întorc la săvârşitorii 
lor. Ai dat celui flămând; dar ce ai dat rămâne tot al tău şi ţi se întoarce cu adaos. 
După cum grâul care cade în pământ dă rod celui ce l-a aruncat, tot aşa şi pâinea 
dată celui flămând aduce mult folos mai târziu. 


Să dea Dumnezeu ca sfârşitul lucrării pământului tău să fie început al seminţei 
cereşti! «Semănaţi, spune Scriptura, pentru voi înşivă întru dreptate». Pentru ce 
te chinui, pentru ce te munceşti, străduindu-te să închizi bogăţia în ziduri de lut şi 
de cărămidă? «Mai bun este un nume bun decât bogăţie multă». Jar dacă ţi-s dragi 
banii pentru cinstea ce o ai de pe urma lor, gândeşte-te că este mai de folos, 
pentru Slava ta, să fii numit tată a nenumărați copii, decât să ai nenumărate 
monezi în pungă. Banii îi vei lăsa pe pământ, chiar dacă nu vrei; dar cinstea, ce 
o ai de pe urma faptelor bune, o vei duce înaintea Stăpânului, când tot poporul, 


stând împrejurul Judecătorului obştesc, te va numi hrănitorul şi binefăcătorul 
lui şi te va numi cu toate numele ce se cuvin iubirii de oameni. 


Nu vezi pe cei care-şi cheltuiesc, de dragul unei cinstiri de scurtă durată şi de 
dragul aclamaţiilor şi al aplauzelor mulţimii, averea lor în teatre, cu luptători de 
lupte greco-romane, cu măscărici şi cu luptători cu fiare sălbatice, spectacole de 
care ar trebui să ne scârbim privindu-le? Şi tu te zgârceşti să cheltuieşti avuţia ta, 
prin care te vei urca la o slavă atât de mare? Dumnezeu te va primi, îngerii te vor 
aplauda, toţi oamenii, câți sunt de la începutul lumii, te vor ferici; slava veşnică, 
cununa dreptăţii, Împărăţia Cerurilor vor fi răsplăţile bunei administrări a acestor 
bogății stricăcioase. Dar la nici una din ele nu te gândeşti! De dragul celor de aici 
dispreţuieşti pe cele nădăjduite! Haide, deci, şi împarte-ţi în felurite chipuri 
bogăția! Fii generos, fu strălucitor la față când dai avuţia ta celor lipsiţi! Să se 
spună şi despre tine cuvintele Scripturii: «A risipit, a dat săracilor, dreptatea lui 
rămâne în veac!» Nu scumpi produsele tale, îngreunând nevoile celor lipsiţi! Nu 
aştepta să lipsească grâul de pe piaţă, ca să-ţi deschizi hambarele, că «cel ce 
scumpeşte preţul grâului este blestemat de popor». Nu aştepta vremuri de foamete, 
din dragostea de aur! Nu aştepta o lipsă generală, ca să-ţi înmulţeşti averile! Nu 
face comerţ cu nenorocirile oamenilor! Nu preface mânia lui Dumnezeu în prilej 
de înmulţire a averilor tale! Nu înrăutăţi, cu biciul neomenici tale, ranele celor în 
suferinţă! Te uiţi la aur, dar la frate nu te uiţi! Cunoşti bine ce scrie pe monezi, 
deosebeşti moneda falsă de cea bună, dar nu cunoşti deloc pe fratele tău în 
vreme de nevoie. 


Lucirea aurului te desfătează, dar nu te gândeşti câte suspine ale nevoiaşului te 
urmăresc.Cum să-ţi pun sub ochi suferinţele săracului? Săracul se uită de jur 
împrejur în casa lui şi vede că în casa lui nu-i aur şi nici nu va fi vreodată. 
Mobilele şi hainele lui, toate în valoare de câţiva bani, sunt singura avere a 
săracului. Ce să facă? Îşi aruncă în sfărșit ochii la proprii săi copii şi se hotărăşte 
să-i ducă în piaţă şi să-i vândă ca prin ei să scape de moartea ce-l ameninţă. 
Gândeşte-te acum ce luptă se dă în sufletul lui: între foamea care-l ameninţă şi 
dragostea părintească! Foamea îl ameninţă cu cea mai crudă moarte, iar firea se 
împotriveşte, sfătuindu-l să moară împreună cu copiii lui. Porneşte de multe ori 
de acasă să-şi înfăptuiască gândul, şi tot de atâtea ori se întoarce. În cele din 
urmă, însă, este biruit, silit de nevoie şi de trebuinţe peste care nu poate trece. 
Care-s gândurile ce chinuiesc pe tată ? «Pe care dintre copii, îşi spune el, să-l 
vând mai întâi ? Care dintre copiii mei va plăcea mai mult vânzătorului de grâu? 
Să-l duc pe cel mai mare ? Dar vârsta lui mă ruşinează! Să-l duc pe cel mai tânăr 
? Dar mi-i milă de tinereţea lui, că nici nu-și dă seama de nenorocirea ce ne 
ameninţă! Copilul acesta seamănă mult cu părinţii; celălalt învaţă bine. Vai, în ce 


încurcătură mă găsesc! Ce voi face ? Pe care dintre copii să sacrific ? Ce suflet de 
fiară să iau? Cum să-mi ascund firea de om? Dacă-i voi opri pe toți, îi voi vedea 
pe toți morţi de foame, dacă voi vinde pe unul din ei, cu ce ochi mă voi uita la 
ceilalți, când ei mă bănuiesc că nu-i iubesc? Cum voi mai sta în casă, când însumi 
m-am lipsit de copii? Cum mă voi aşeza la masă, când mi-am dobândit mâncarea 
de pe masă cu un astfel de preț?». Și în urmă săracul, cu ochii plini de lacrimi, 
merge totuşi să-şi vândă pe cel mai iubit dintre copii. 


Pe tine, bogatule, nu te mişcă suferinţa lui, nu iei în seamă că şi el e de aceeaşi fire 
cu tine. Foamea îl strânge de gât pe nenorocit şi tu îl duci cu vorba, îl iei în râs, îi 
măreşti şi mai mult nenorocirea. Săracul îşi vinde rodul propriilor sale măruntaie, 
ca să-şi cumpere cele ale gurii, iar ţie nu numai că nu-ți amorţeşte mâna, care 
primeşte preţul unor astfel de nenorociri, ci mai mult încă te târguieşti asupra 
preţului, te tocmeşti ca să dai cât mai puţin şi să iei cât mai mult şi în toate 
chipurile, cauţi să îngreunezi nefericitului nenorocirea. Lacrimile lui nu te mişcă, 
iar suspinul lui nu-ţi înmoaie inima, rămâi neînduplecat şi aspru. Numai aur vezi, 
numai aur îţi închipui. Aur visezi când dormi şi la aur te gândeşti când eşti treaz. 
După cum nebunii nu văd lucrurile cum sunt, ci cum şi le închipuie nebunia lor, tot 
aşa şi sufletul tău, stăpânit de dragostea de bani, vede numai aur, vede numai 
argint. Ți-i mai plăcut la vedere aurul decât soarele. N-ai altă dorință decât ca totul 
să se prefacă în aur şi născoceşti orice ca să ţi se împlinească dorinţa. 


Ce nu faci de dragul aurului? In mâinile tale grâul se preface în aur, vinul în aur, 
lâna în aur. Orice afacere, orice gând îți aduce aur; chiar aurul, pe care-l dai cu 
împrumut, se înmulţeşte prin dobândă. Nu te mai saturi de aur şi pofta ta de aur nu 
are hotar. 


De multe ori dăm copiilor lacomi să mănânce cât vor din mâncărurile ce le plac, 
pentru ca, prin mâncatul peste saţiu, să-i dezgustăm de ele. Cu lacomul nu putem 
face aşa; lacomul, cu cât se îndoapă mai mult, cu atât doreşte mai mult. «De-ar 
curge în valuri bogăţia, spune Scriptura, nu vă lipiţi inima de ea». Tu însă, 
bogatule, pui stavilă bogăției care se revarsă, astupi găurile prin care poate să iasă. 
Ce-ţi face, însă, bogăţia stăvilită şi închisă ? Pentru că-i închisă cu sila înlăuntru şi- 
i prea multă, rupe stăvilarele, sfărâmă hambarele bogatului şi dărâmă jitniţele lui 
întocmai ca năvala duşmanilor. 


Bogatul, însă nu se dă bătut; zideşte alte hambare mai mari şi nu-i sigur de nu le va 
lăsa tot stricate moştenitorului lui. Ba se poate, mai degrabă, să fie el smuls din 
viaţă şi să plece mai înainte de a le ridica, aşa cum dorea sufletul său lacom. Iar 
bogatul din Evanghelie şi-a găsit un sfârşit pe măsura sfătuirilor sale rele. 


Voi, dacă vreţi să mă ascultați, deschideţi toate uşile hambarelor voastre, daţi 
drumul bogăției să curgă cu îmbelşugare. După cum apele unui râu mare când 
străbat pământul prin numeroase canale îl fac roditor, tot aşa şi voi, daţi drumul pe 
felurite căi bogăției să se reverse în casele săracilor. Dacă fântânile sunt sleite din 
când în când, dau mai multă apă. Dar dacă se lasă apa în fântână, apa se strică. Tot 
aşa şi bogăția: dacă stă pe loc, este nefolositoare dar dacă se mişcă şi-i dată şi 
altora, este şi folositoare tuturora şi rodnică. 


O, cât este de mare lauda primită de la cei cărora le-a făcut bine! Să n-o 
dispreţuieşti! Cât este de mare lauda primită de la dreptul Judecător! Să n-o pui la 
îndoială! Pretutindeni să-ţi stea în faţă pilda bogatului osândit din Evanghelia de 
azi! 


Îşi păzea cu grijă bogăţiile pe care le avea şi se neliniştea pentru bogăţiile 
nădăjduite, cu toate că nu ştia precis de va mai trăi mâine. Se gândea la ziua de 
mâine, dar astăzi o lua înainte cu păcatul. Nu venise încă nimeni să-i ceară ceva, 
dar i-o lua înainte, arătându-şi sălbăticimea sufletului său. Nu-şi strânsese încă de 
pe câmp roadele şi era şi osândit pentru lăcomia lui. Pământul îl întâmpină cu 
rodurile sale: arăta în brazde holde bogate de grâu, scoatea la iveală pe coardele 
viței struguri mulți, făcea ca măslinul să fie încărcat de rod, iar pomii făgăduiau 
toată desfătarea fructelor; dar stăpânul pământului era lipsit de dărnicie şi fără rod; 
nu strânsese încă de pe câmp roadele pământului şi se chinuia ca cei nevoiaşi! Şi 
totuşi câte primejdii nu-l mai păşteau până la strângerea recoltei! Grindina putea s- 
o nimicească, arşița să i-o răpească din mâini, iar ploaia căzută din nori, la timp 
nepotrivit, să distrugă roadele. Pentru ce nu te rogi Domnului să ducă la bun sfârşit 
darurile Sale ? Tu, însă, luându-l-o înainte, te faci nevrednic de primirea darurilor 
ce ţi le-a arătat. 


Vorbeşti întru ascuns cu tine însuţi, dar cuvintele tale sunt judecate în cer. De asta 
de acolo îţi vin şi răspunsurile. 


Care sunt cuvintele bogatului ? Ce spune ? «Suflete, ai multe bunătăţi strânse! 
Mănâncă, bea, veseleşte-te în fiecare zi » . Ce nebunie! De-ai avea suflet de porc, 
n-ai putea să-i făgăduieşti sufletului altceva! Atât de dobitoc eşti atât de 
neînţelegător față de bunătăţile sufleteşti, încât dai sufletului mâncărurile destinate 
trupului şi dai sufletului acelea pe care şi stomacul le dă afară! De ţi-ar fi sufletul 
virtuos, de-ai fi plin de fapte bune, de-ai fi prieten cu Dumnezeu, de-ai avea multe 
virtuţi, da, atunci ai avea dreptul să spui sufletului tău să se bucure! Dar pentru că 
te gândeşti la cele pământeşti, pentru că pântecele ți-i dumnezeu, pentru că eşti cu 
totul trupesc, robit patimilor, ascultă-ţi numele ce ţi se potriveşte, nume pe care nu 


ți l-au pus oamenii, ci însuşi Domnul: «Nebune, în această noapte, îţi vor cere 
sufletul tău de la tine! Iar cele ce-ai gătit ale cui vor fi ?». 


Batjocura cuvenită nebuniei lui e mai mare ca osânda cea veşnică. Avea să fie luat 
de pe pământ după puţină vreme, şi totuşi îşi făcea planuri de viitor, spunând: 
«Strica-voi jitnițele mele şi mai mari le voi zidi ». Foarte bine faci, i-aş putea 
spune. Merită să fie stricate hambarele nedreptăţii. Dărâmă, cu propriile tale mâini, 
pe cele pe care le-ai zidit rău! Distruge jitniţele tale, de la care nimeni n-a plecat 
vreodată mângâiat! Dărâmă casa, care a fost paznicul lăcomiei tale! Ridică 
acoperişurile, dărâmă zidurile, arată soarelui grâul mucezit! Scoate din închisoare 
bogăția înlănţuită ! Pune în văzul lumii cămările cele întunecate ale lui mamona! 


«Strica-voi jitniţele mele şi mai mari le voi zidi». De le vei umple şi pe acestea, ce 
vei mai născoci oare ? Le vei strica din nou şi iar le vei zidi ? Poate fi oare o mai 
mare nebunie să te chinui mereu să zideşti cu zel şi să dărâmi cu zel? De vrei, ai 
jitniţe! Casele săracilor. «Strânge-ţi comoară în ceruri!» . Comorile strânse acolo 
nu le mănâncă moliile, nu le strică putreziciunea, nu le fură hoţii. 


- Voi da săracilor, îmi răspunzi tu, după ce voi umple hambarele cele noi! 

- Mulţi ani ţi-ai mai hotărât vieţii tale! la aminte, însă, ca nu cumva moartea să se 
grăbească şi s-o ia înaintea planurilor tale! Făgăduinţa ta nu-i dovada bunătăţii tale, 
ci a vicleniei tale! Făgăduieşti, nu pentru ca să dai mai târziu, ci ca să amâni pentru 
moment datul. Că, în sfârşit, ce te împiedică să dai acum? Nu-i nici un nevoiaş? 
Nu-ţi sunt pline hambarele? Nu te aşteaptă răsplata? Nu este clară porunca? 
Flămândul se topeşte de foame, cel gol îngheaţă, datornicul este dus la închisoare. 
Tu, însă, amâni milostenia ta pe mâine! 


Ascultă ce-ţi spune Solomon: «Nu zice: Du-te şi vino mai târziu şi-ţi voi da 
mâine, că nu ştii ce aduce ziua de mâine ». Cât de mari porunci dispreţuieşti, 
pentru că urechile îţi sunt astupate de iubirea de argint! Cât de mult ar trebui să 
mulțumeșşti bunului Dumnezeu, Binefăcătorului tău, cât de vesel ar trebui să fii, cât 
de mândru de cinstea ce ţi se dă, că nu tulburi uşile altora, ci alţii vin la ale tale! 
Dar aşa, eşti trist, greu de găsit, te fereşti să întâlneşti pe cineva, ca nu cumva să fii 
silit să-ţi scape ceva din mâini. Nu cunoşti alt răspuns decât acesta: «N-am! Nu 
dau! Şi eu sunt sărac!». 


Da, eşti cu adevărat sărac şi lipsit de orice faptă bună! Eşti sărac în iubirea de 
oameni, sărac în credinţa în Dumnezeu, sărac în nădejdea vieţii veşnice ! 


Imparte grâul tău fraților tăi! Dă astăzi nevoiaşului ceea ce mâine e putred ! Cel 
mai cumplit chip de zgârcenie e acela să nu dai celor nevoiaşi din cele ce se strică! 


- Dar pe cine nedreptăţesc dacă ţin bogăţiile mele? Spune-mi, bogatule, care 
sunt bogăţiile tale, de unde le-ai luat şi le-ai adus în viaţă? Bogaţii se asemănă cu 
un om care, ocupând un loc în teatru, ar opri pe alții să mai intre, deoarece 
socoteşte că spectacolul este numai pentru desfătarea lui şi nicidecum pentru 
desfătarea tuturor. Bogaţii consideră averile, care sunt comune tuturor oamenilor, 
ca ale lor, pentru că ei au pus mâna mai întâi pe ele. Dacă fiecare om şi-ar opri 
pentru sine numai atât cât îi trebuie pentru satisfacerea nevoilor sale şi dacă ar 
da ce-i prisoseşte celui nevoiaş, atunci nimeni n-ar mai fi bogat, nimeni sărac. 


N-ai ieşit gol din pântece ? Nu te vei întoarce iarăşi gol în pământ? De unde este, 
dar, bogăţia ta? De spui că o ai datorită întâmplării, atunci eşti un necredincios, că 
nu cunoşti pe Creatorul tău şi nu mulțumeşti Celui Ce ţi-a dat bogăția. De mărturi- 
seşti că o să ai de la Dumnezeu, spune-mi motivul pentru care ai primit-o de la EI. 
Nu este oare nedrept Dumnezeu, că a făcut între oameni o repartiție neegală a 
bunurilor? Pentru ce tu eşti bogat şi acela sărac? Negreşit, pentru ca tu să-ţi 
primeşti răsplata bunătăţii tale şi a administrării credincioase a bogăției, iar acela să 
fie cinstit cu marile recompense ale răbdării. 


Tu, care bagi totul în sânurile nesăturate ale zgârceniei, cum poţi socoti că nu 
nedreptăţeşti pe nimeni, când lipseşti de cele de trai pe atâţia nevoiaşi? Cine-i 
lacom? Acela care nu se mulţumeşte cu cele ce are! Cine-i hoţ ? Acela care ia cele 
ce sunt ale fiecăruia dintre noi! Oare nu eşti lacom, nu eşti hoţ când îți însuşeşti 
cele ce ţi-au fost date în administrarea ta? Cel care dezbracă pe cel îmbrăcat se 
numeşte borfaş. Merită oare alt nume cel care nu îmbracă pe cel gol, odată ce poate 
face asta? Pâinea, pe care o ţii tu, este a celui flămând; haina, pe care o păstrezi în 
lăzile tale, este a celui dezbrăcat; încălțămintea, care se strică în casele tale, este a 
celui desculţ; argintul, pe care-l ţii îngropat, este al celui nevoiaş. Deci, pe atâţia 
oameni nedreptăţeşti câtor ai putea să le dai din avuţiile tale. 


Frumoase sunt cuvintele tale, dar mai frumos e aurul, îmi răspunde bogatul. Tot 
aşa răspund şi desfrânaţii când le vorbim de castitate. Că acelora, când le vorbim 
de rău pe femeia cu care trăiesc, pomenirea ei le aţâţă şi mai mult pofta. 


Cum să-ţi pun sub ochi toate suferinţele săracilor, ca să cunoşti din câte suspine îţi 
strângi averile tale! O, ce mare preţ vei pune în ziua judecății pe aceste cuvinte: 
«Veniţi, binecuvântaţii părintelui Meu, de moşteniţi împărăţia cea gătită vouă de la 


întemeierea lumii. Că am flămânzit şi Mi-aţi dat să mănânc; am însetat şi Mi-aţi 
dat să beau; gol am fost şi M-aţi îmbrăcat» 


Și câtă frică, sudoare şi întuneric te va cuprinde când vei auzi osânda: «Duceţi-vă 
de la Mine, blestemaţilor, în întunericul cel mai din afară, cel gătit diavolului şi 
îngerilor lui. Că am flămânzit şi nu Mi-aţi dat să mănânc; am însetat şi nu Mi-aţi 
dat să beau; gol am fost şi nu M-aţi îmbrăcat». 


În ziua judecății nu-i acuzat răpitorul, ci cel ce nu şi-a împărţit averile! Ţi-am spus 
cele ce am socotit că-ți sunt de folos. De crezi spusele mele, îți stau în față 
bunătățile făgăduite, de nu asculți de cuvintele mele, ameninţarea este scrisă, de 
care mă rog lui Dumnezeu să scapi, ajungând la gânduri mai bune, ca să fie bogăția 
ta preţ de răscumpărare păcatelor tale şi să te îndrepte spre bunătăţile cereşti ce-ţi 
sunt pregătite, cu harul Celui Ce ne-a chemat pe toţi la împărăția Lui, Căruia slava 
şi puterea în vecii vecilor. Amin. 


Omilia a VIl-a - Către bogaţi 


Am vorbit şi mai demult de tânărul acesta, iar cel care m-a ascultat cu luare aminte 
îşi aminteşte negreşit cele spuse atunci. Mai întâi, că tânărul acesta nu-i acelaşi cu 
legiuitorul de la Luca; legiuitorul era un ispititor şi punea întrebări viclene 
Mântuitorului; tânărul acesta I-a întrebat cu gând curat pe Domnul, dar n-a primit 
cu inimă deschisă învăţătura Lui. Dacă ar fi pus întrebările cu gând viclean, n-ar fi 
plecat întristat în urma răspunsurilor Domnului. Pentru aceea Scriptura ne-a 
înfăţişat sufletul lui oarecum amestecat: pe de o parte vrednic de laudă, iar pe de 
altă parte nefericit şi foarte deznădăjduit. Era vrednic de laudă, că a cunoscut pe 
adevăratul  învăţător,că părăsind trufia fariseilor, mândria legiuitorilor şi 
îngâmfarea cărturarilor, a dat acest nume singurului învăţător bun şi adevărat; era 
iarăşi vrednic de laudă şi că s-a interesat cum ar putea să moştenească viaţa 
veşnică. Dar ceea ce vădeşte că în adâncul sufletului lui nu urmărea adevăratul 
bine, ci căuta ce place celor mulţi, este aceea că deşi a aflat de la adevăratul Dascăl 
învățături mântuitoare, nu le-a înscris în inima sa, nici n-a împlinit cu fapta 
sfaturile date, ci a plecat întristat, fiind întunecat de patima dragostei de avuţie. 
Aceasta vădeşte ciudăţenia purtării sale şi dezacordul cu el însuşi. 


Îl numeşti învăţător şi nu te porţi ca un ucenic ? Mărturiseşti că este bun şi respingi 
sfaturile pe care ţi le dă? Şi doar Cel bun oferă lucruri bune! ÎL întrebi de viaţa 
veşnică, dar arăţi că eşti cu totul prins de desfătarea vieţii de aici! Ce poruncă 
anevoiasă, grea sau peste puteri ţi-a dat învățătorul? A spus: «Vinde-ţi averile tale 
şi dă-le săracilor!». Dacă ţi-ar fi spus să te osteneşti, muncind pe ogoare sau să 
înfrunți primejdiile comerțului pe mare sau să ai toate necazurile celor care fac 
afaceri, da atunci ar fi trebuit să te întristezi, că porunca ar fi fost greu de împlinit; 
dar dacă-ţi făgăduieşte să te facă moştenitor al vieţii celei veşnice pe o cale atât de 
lesnicioasă, care nu are nici osteneală, nici sudoare, nu te bucuri de uşurinţa 
mântuirii, ci pleci jelind şi întristat la suflet, şi-ţi faci nefolositoare toate virtuțile 
pentru care te-ai ostenit până acum. 


Dacă, după cum spui, nici n-ai ucis, nici n-ai fost desfrânat, nici n-ai furat, nici n-ai 
dat mărturie mincinoasă împotriva cuiva, zadarnică ţi-i râvna pentru săvârşirea 
acestor virtuţi, pentru că nu adaugi şi virtutea ce-ţi lipseşte, singură prin care vei 
putea intra în împărăţia ilui Dumnezeu. Nu te-ai bucura oare mult când ai auzi că 
un doctor ţi-ar făgădui să-ţi îndrepte mădularele strâmbe fie din naştere, fie din 
pricina vreunei boli? Negreşit! Dar când marele Doctor al sufletelor vrea să te facă 
desăvârşit în cele mai de seamă virtuţi ce-ţi lipsesc, nu primeşti binefacere, ci te 
superi şi te tânguieşti! E lămurit, deci că eşti departe de porunca dragostei de 
aproapele şi fals ai mărturisit când ai spus că iubeşti pe aproapele tău ca pe tine 


însuţi. Că iată, porunca dată ţie de Domnul te vădeşte cu totul lipsit de adevărata 
dragoste. 


Dacă ar fi fost adevărat ce spuneai, că ai păzit din tinereţe porunca dragostei şi că 
ai dat fiecăruia tot atât cât ţi-ai dat şi ţie, de unde ai această mulțime de averi? 
Îngrijirea celor nevoiaşi risipeşte bogăţia. Dacă toţi şi-ar împărţi averile lor şi le-ar 
da celor nevoiaşi, atunci fiecare ar primi câte puţin pentru îndestularea nevoilor lor. 
Deci, cel care iubeşte pe aproapele său ca pe sine însuşi n-ar avea mai mult decât 
semenul său. Ori se vede că tu ai multe bogății! De unde-s acestea ? De acolo că ţi- 
i mai dragă propria-ți desfătare decât ajutorarea celor mulți. Da, cu cât îți 
înmulţeşti avuţia, cu atât îți împuţinezi dragostea de aproapele. Dacă ai fi iubit pe 
semenul tău, demult te-ai fi gândit la înstrăinarea averilor tale; dar aşa, averile îţi 
sunt mai lipite de tine decât mădularele de trup, iar despărțirea de averi te doare 
mai mult decât tăierea celor mai de seamă mădulare. 


Dacă ai fi îmbrăcat pe cel gol, dacă ai fi dat pâinea ta celui flămând, dacă ai fi 
deschis uşa ta oricărui străin, dacă ai fi fost tatăl orfanilor, dacă ai fi luat parte la 
suferinţele celui neputincios, pentru care avuţii te-ai mai fi întristat acum ? Oare ţe- 
ai mai întrista să dai ce-a mai rămas, dacă de multă vreme te-ai fi gândit să împarți 
celor săraci averea? 


În piaţă nimeni nu se întristează când îşi dă banii ca să cumpere cele ce-i lipsesc; 
ba dimpotrivită, cu cât cumpără la un preţ mai mic lucruri de valoare mai mare cu 
atât se bucură mai mult că a făcut o afacere strălucită. Tu, însă, te întristezi când 
dai aur, argint şi moşii, adică piatră şi lut, ca să dobândeşti viaţa cea fericită! 


La ce-ţi vei întrebuința bogăţia ? Ca să te îmbraci cu o haină scumpă? Dar ţi-s de 
ajuns doi coţi de pânză ca să-ţi faci o cămaşă, iar o haină pe deasupra îţi împlineşte 
toată nevoia de îmbrăcăminte. Îţi vei folosi bogăţia pentru hrană ? Dar ţi-i de ajuns 
o pâine ca să-ţi umpli stomacul! Pentru ce, deci, te întristezi? Că eşti lipsit de ceva? 
Că eşti lhpsit de slava pe care ţi-o dă averea? Dar dacă nu vei umbla după slava 
aceasta de jos, vei găsi slava cea adevărată şi strălucitoare, care te duce în Îm- 
părăţia Cerurilor. 


- Îmi place să am avere, mi se poate spune, chiar dacă nu-mi aduce nici un folos. 

- Dar ştie orişicine că numai un om fără de minte umblă după lucruri nefolositoare! 
i se vor părea poate ciudate cuvintele ce-am să ţi le spun, deşi sunt întru totul prea 
adevărate. Bogăția pe care o împarţi, aşa cum spune Domnul, de obicei rămâne; 
dar dacă o păstrezi, se înstrăinează; dacă o păzeşti, nu o vei avea; dar nu o vei 


pierde, dacă o vei împărţi. «A împărțit, a dat săracilor, spune Scriptura, dreptatea 
ta rămâne în veac» . 


Multor oameni, însă, nu le este dragă bogăţia pentru haine şi pentru mâncare, ci s-a 
născocit de diavol un vicleşug care bagă în capul bogaţilor mii de prilejuri, care să- 
i facă să socotească drept necesare cele de prisos şi nefolositoare, ca să-şi închipuie 
că nu le e de ajuns bogăţia pentru nevoile pe care le au, ci îşi împart averea şi 
pentru nevoia lor prezentă, dar şi pentru cea din viitor , o parte şi-o pun pentru ei 
înşişi, o altă parte pentru copii, în sfârşit îşi împart averea pentru fel de fel de 
cheltuieli. 


Ascultă ce hotărâri iau ! «O parte din avuţia noastră, spun ei, să ne fie pentru 
nevoile noastre zilnice, iar altă parte s-o punem de-o parte; bogăţia pentru nevoile 
zilnice, însă, să depăşească hotarul trebuinţelor: o parte să ne fie pentru luxul din 
casă, o altă parte să fie pusă în slujba fastului exterior,o parte să o dăm pentru 
călătorii luxoase, iar altă parte să o întrebuințăm pentru strălucirea şi luxul 
căminului nostru !». 


Te miri de unde mai născocesc atâtea lucruri nefolositoare! Au nenumărate trăsuri: 
unele pentru bagaje, altele pentru ei, îmbrăcate în aramă şi argint; au cai fără de 
număr, care ca şi oamenii, îşi au genealogia lor, după noblețea părinţilor unii îi 
desfătează pe bogaţi, plim-bându-i prin oraş, alţii merg cu ei la vânătoare, iar alţii 
sunt deprinşi pentru călătorii; frâurile, chingile şi ciucurii din jurul gâtului sunt 
toate de argint, toate brodate cu aur; stofe de purpură împodobesc caii ca pe miri. 
Au mulţime de catâri împărțiți după culoare; însoțitorii lor se înşiră unii după alții: 
unii merg înainte, iar alţii în urmă. Numărul celorlalte slugi este nesfârşit, ca să le 
fie de ajuns pentru tot luxul lor : administratori, casieri, grădinari; oameni iscusiți 
în tot felul de meserii născocite de bogaţi, fie pentru probleme de neapărată nevoie, 
fie pentru desfătarea şi bunul lor trai: bucătari, brutari, paharnici, vânători, 
sculptori, pictori şi alţi oameni meşteri în a face fel de fel de lucruri spre desfătarea 
bogaţilor. Au turme de cămile, unele puse la cărat, altele trimise la păscut; 
herghelii de cai, cirezi de vite, turme de oi, de porci; toate cu paznicii lor; pământ 
din destul, ca să dea hrană tuturor acestor animale, ba încă prin veniturile lui să mai 
înmulțească bogăţia; băi în oraşe, băi la ţară - case strălucitoare construite din 
marmură de diferite feluri, una din piatră de Frigia, alta din piatră de Lacedemonia 
şi de Tesalonic; unele călduroase iarna, altele răcoroase vara; pardoseala 
împodobită cu mozaic, iar acoperişul aurit; când pereţii acestor case nu sunt 
acoperiţi cu plăci, sunt împodobiţi cu picturi florale. 


Dar pentru că bogăţia mai prisoseşte, deşi a fost cheltuită în mii şi mii de feluri, 
atunci prisosul se îngroapă în pământ şi se păstrează în locuri tainice. Că îşi spun 
bogaţii: «Viitorul este nesigur; pot să dea peste noi nevoi nebănuite !». Da, e 
nesigur dacă vei ajunge să foloseşti aurul îngropat! Dar cu totul sigură este 
pedeapsa pentru purtarea ta neomenoasă! Când n-ai putut să-ţi cheltuieşti bogăția 
cu nenumăratele tale născociri, ai îngropat-o în pământ! Ce cumplită nebunie! 
Atâta vreme cât aurul era ascuns în inima pămîntului, scormoneai pământul să-l 
scoţi la iveală; dar când a ajuns la lumină, îl ascunzi iarăşi în pământ. În sfârşit, 
sunt de părere că, îngropându-ţi bogăţia, ţi-ai îngropat odată cu ea şi inima, că 
«unde este comoara ta, spune Domnul, acolo este şi inima ta». 


De aceea poruncile Domnului întristează pe bogaţi şi le fac traiul netrai, pentru că 
îi opresc să facă cheltuieli nefolositoare. 


Mi se pare că soarta tânărului din Evanghelie, ca şi a celor la fel cu el, se aseamănă 
cu a unui călător care, în dorinţa de a vedea un oraş, străbate cu râvnă tot drumul 
până la el în urmă, însă se opreşte la unul din hanurile de dinaintea zidurilor 
oraşului şi din lenea unei puţine mişcări, face de prisos toată osteneala de până 
atunci, lipsindu-se de vederea frumuseţilor oraşului. Tot aşa sunt şi oamenii care 
primesc să facă celelalte porunci, dar se împotrivesc când e vorba de averi. 


Cunosc mulți oameni care postesc, se roagă, suspină, arată o evlavie fără sfârşit, 
dar nu scot din pungă un bănuţ pentru cei nevoiaşi. Ce folos au ei de celelalte 
virtuţi ? Împărăţia Cerurilor nu-i primeşte. «Că mai uşor intră cămila prin 
urechile acului, spune Domnul, decât bogatul în Împărăţia Cerurilor». 
Hotărârea este clară, Cel Care a rostit-o este nemincinos, dar rari sunt cei care îi 
dau crezare. 


- Dar cum vom trăi, întreabă bogaţii, dacă vom părăsi totul? Care va fi înfăţişarea 
vieţii, dacă vom vinde totul şi vom părăsi totul ? 

- Nu mă întreba pe mine de înţelesul poruncilor Stăpânului! A ştiut Legiuitorul să 
împace cu legea ceea ce-i cu neputinţă! Inima ta stă ca în balanţă, nedumerită în 
care parte să încline: spre viaţa cea adevărată sau spre desfătarea din lumea aceasta. 
Dar oamenii care judecă înţelepţeşte trebuie să fie încredinţaţi că avuţia îi-e dată 
spre administrare şi nu spre desfătare; iar când se despart de ea trebuie să se bucure 
ca unii care se despart de bunuri străine şi nu să se înstristeze ca şi cum ar pierde 
bunurile proprii. 


Pentru ce te întristezi, pentru ce sufletul îți plânge, când auzi: «Vinde-ţi averile 
tale!». Nici chiar dacă bogăţia te-ar însoţi în viaţa viitoare n-ar trebui să-ți fie atâta 


de dragă, că o întunecă bunătăţile de acolo. Iar dacă bogăţia rămâne neapărat aici, 
pentru ce să n-o vinzi, ca să o câştigi ? Când dai aur ca să-ţi cumperi un cal, nu te 
întristezi; dar când dai pe cele trecătoare, ca să iei în schimb Împărăţia Cerurilor, 
plângi, întorci spatele celui ce-ţi cere, amâni datul, născocind nenumărate pricini 
de nevoi. 


Ce vei răspunde Judecătorului, tu care-ţi îmbraci pereţii caselor, dar nu îmbraci pe 
om, tu care împodobeşti caii, dar treci cu vederea pe fratele îmbrăcat în zdrenţe, tu, 
care laşi grâul de putrezeşte, dar nu hrăneşti flămândul, tu care îngropi aurul, dar 
dispreţuieşti pe cel sugrumat de sărăcie ? 


Dacă se întâmplă ca şi soția ta să fie iubitoare de averi, atunci boala este îndoită; îţi 
aţâţă pofta după desfătări şi-ţi măreşte dorinţa de plăceri bagă în sufletul tău 
ghimpii unor dorințe ciudate: se gândeşte la pietre prețioase, la mărgăritare, la 
smaralde, la hiacint, la aur, din care o parte să-l prefacă în bijuterii, iar altă parte s- 
o ţeasă în haine şi prin tot felul de idei lipsite de gust, îţi măreşte boala. 


Râvna femeilor pentru podoabele acestea nu-i ceva trecător, ci zi şi noapte se 
gândesc numai la ele. Nenumăraţi linguşitori întreţin poftele lor: le aduc negustori 
de imprimeuri, giuvaergii, parfumieri, negustori de stofe, negustori de broderii. 
Nu-i lasă timp bărbatului să răsufle din pricina neîncetatelor ei porunci. Nici o 
bogăţie nu-i îndestulătoare să satisfacă poftele femeieşti, de-ar curge bogăţia râuri. 
Doresc parfumuri din cele mai îndepărtate ţări, cum ar dori untdelemnul ce se 
vinde-n piață; iar stofele fabricate din flori marine, purpură, mătasea sunt pentru 
ele ca şi lâna oilor. Aurul încrustat cu pietre preţioase, împodobeşte fruntea şi gâtul 
femeilor; alt aur la cordoane şi alt aur le leagă mâinile şi picioarele. Se bucură 
femeile iubitoare de aur să fie legate şi de mâini şi de picioare, numai dacă aurul le 
leagă. Când mai are oare vreme să se îngrijească de sufletul său un bărbat care 
slujeşte poftelor femeieşti? După cum valurile furioase şi furtunile mării scufundă 
corăbiile şubrede, tot aşa şi gusturile rele ale femeilor îneacă sufletele slabe ale 
bărbaţilor. 


În atâtea părţi este tras aurul şi de bărbat şi de femeie! Se iau la întrecere unul cu 
altul în a descoperi noi şi noi prilejuri de cheltuieli zadarnice, încât pe bună 
dreptate, nu mai au timp să mai privească şi la cei din Jur. 


Dacă auzi, bogatule, spunându-ţi-se: «Vinde-ţi averile tale şi dă-le săracilor, ca să 
ai merinde pentru desfătarea veşnică!», pleci întristat; dar dacă auzi spunându-ţi-se: 
«Dă-ţi averile tale femeilor iubitoare de podoabe, dă-le sculptorilor, negustorilor de 


mobile, mozaicarilor, pictorilor!», te bucuri ca şi cum ai dobândi ceva mai preţios 
decât averile. 


Nu vezi aceste ziduri măcinate de vreme, ale căror resturi se ridică în întreg oraşul, 
ca nişte stânci ieşite din mare? Câţi săraci nu erau în oraş când au fost ridicate 
zidurile acestea? Dar ei n-au fost băgaţi în seamă de bogaţii din vremea aceea, că 
erau cuprinşi de zelul ridicării acestor zidării! Unde-i acum construcția 
strălucitoare a lucrărilor lor ? Unde-i cel care nu mai contenea cu lauda măreției 
clădirilor lui ? Nu s-au dărâmat, n-au dispărut întocmai ca jucăriile copiilor făcute 
în nisip? Nu stă oare în iad cel care le-a ridicat, căindu-se de zelul pus de el pentru 
nişte zădărnicii? Sufletul să-ţi fie mare; zidurile fie mici, fie mari, împlinesc 
aceeaşi trebuinţă! 


Când trec pe lângă casa unui om de curând îmbogăţit, lipsit de gust, şi-i văd casa 
plină cu tot felul de podoabe, ştiu că omul acela n-are altceva mai de preţ decât 
cele ce se văd; ştiu că împodobeşte cele neînsuflețite, dar sufletul îi este 
neîmpodobit. 


Spune-mi, ce folos mai mare îţi dau paturile de argint, mesele de argint, canapelele 
de fildeş, scaunele de fildeş, pentru ca bogăţia să nu treacă din pricina acestora la 
săracii care stau cu miile la uşa casei tale şi slobod glasuri pline de milă? Dar nu 
vrei să dai, spunând că ţi-i cu neputinţă să îndestulezi pe toți care îţi cer. Cu limba 
te juri, dar mâna te vădeşte. Mâna tace, dar te face mincinos cu inelul care 
străluceşte în degetul tău. Pe câţi oameni nu poate scăpa de datorii un singur inel 
de-al tău ? Câte familii căzute în mizerie nu poate să ridice ? Un singur dulap de-al 
tău cu haine poate să îmbrace un întreg popor îngheţat de frig ! Dar laşi pe sărac să 
plece cu mâinile goale, netemându-te de dreapta răsplată a Judecătorului. N-ai 
milă? Nu vei fi miluit! N-ai deschis casa ? Vei fi dat afară din împărăție ! N-ai dat 
pâine ? Nu vei primi viaţa veşnică! 


Spui că eşti sărac ! O spun şi eu, că acela-i sărac care are nevoie de multe. Poftele 
voastre nesăturate vă fac să aveţi multe nevoi. La cei zece talanţi te străduieşti să 
mai adaugi alţi zece; când au ajuns douăzeci, cauţi alții, tot pe atâţia şi aşa, 
adăugând mereu talant lângă talant, nu te opreşti, ci ţi se aprinde pofta şi mai mult. 


După cum beţivii cu cât beau cu atât doresc să bea mai mult, tot aşa şi noii 
îmbogăţiți cu cât au dobândit mai mult cu atât doresc mai mult, iar ceea ce adaugă 
mereu le întreține boala. Râvna lor după avuţii îi duce la simţăminte potrivnice 
celor de la început; nu se mai bucură atâta de ce au, cât se întristează de ce le 


lipseşte sau îşi închipuie că le-ar lipsi. Aşa că sufletul lor este mereu mistuit de 
griji, că se iau la întrecere cu cei care-i depăşesc în bogății. 


Ar trebui să se bucure şi să aducă mulţumiri lui Dumnezeu că sunt mai avuţi decât 
atâția alții; dar nu, ei sunt neliniștiți şi suferă că sunt în urma unuia sau a doi 
oameni mai bogaţi ca ei. Când ajung la fel de bogaţi ca bogaţii aceia, îndată se 
ambiționează să egaleze pe un altul mai bogat, dacă l-au ajuns şi pe acela, îşi mută 
ambiția spre altul. După cum cei care urcă scările păşesc mereu din treaptă în 
treaptă şi nu se opresc până nu ajung la cea mai de sus, tot aşa şi aceşti bogaţi nu 
pun capăt pornirii lor după putere, până când, ajunşi sus de tot, îşi frâng gâtul prin 
căderea lor de la o înălțime atâta de mare. Făcătorul universului a făcut ca pasărea 
seleuciană să nu mai aibă sațiu niciodată spre binefacerea omului; tu, însă ţi-ai 
făcut nesăţios sufletul spre vătămarea oamenilor. Câte-i vede ochiul atâtea pofteşte 
lacomul. «Ochiul nu se va sătura de a vedea» , iar iubitorul de argint de a lua. Iadul 
n-a spus: «Ajunge !», nici lacomul n-a spus vreodată: «Ajunge !». 


Când te vei folosi de cele ce ai, când te vei desfăta de ele, odată ce eşti necontenit 
cuprins de ostenelile de a aduna mereu? «Vai de cei ce lipesc casă lângă casă şi 
împreună țarină cu țarină, ca să ia ceva de la vecin!». 


Tu ce faci? Nu pui mii şi mii de chichiţe, ca să iei bunurile vecinului? «Casa 
vecinului, spui tu, îmi întunecă casa! Este zgomotoasă! Ține în ea vagabonzi!». 
Sau îi găseşte alte pricini, nu importă care le împinge, îl alungă, îl sileşte, îi face 
necazuri şi nu se opreşte până nu-l sileşte să se mute. Ce l-a ucis pe israiliteanul 
Nabute? Nu, oare, dorinţa lui Ahav de a-i lua via? Lacomul este vecin rău şi la 
oraş şi la ţară. Marea îşi cunoaşte hotarele ei, noaptea nu depăşeşte vechile ei 
margini, dar lacomul nu respectă timpul, nu cunoaşte margine, nu îngăduie să se 
păstreze o ordine în lume, ci imită furia focului: cuprinde totul, arde totul. După 
cum fluviile, din mici, cum au pornit de la izvor, ajung neînchipuit de mari prin 
adăugirile de apă ce le primesc treptat şi târăsc cu ele, din pricina iuţelii apei, tot ce 
le stă în cale, tot aşa şi cei care ajung de au mare putere capătă şi mai mult puterea 
de a nedreptăţi chiar cu ajutorul celor împilaţi şi robesc pe ceilalți oameni prin cei 
nedreptăţiți mai înainte şi aşa creşterea puterii ajunge prilej de mai mare răutate. 


Cei nedreptăţiţi mai înainte dau, de voie de nevoie, ajutor bogaţilor, ca să vatăme şi 
să nedreptăţească şi pe alţii. Care-i vecinul, care-i rudă, care-i omul de afaceri, care 
să nu fi fost tras pe sfoară de bogat? Nimic nu poate sta în calea silniciei 
bogătaşului! Toate se supun tiraniei lui, toate tremură în faţa puterii lui. Cei 
nedreptățiți de bogat se gândesc mai mult cum să facă să nu mai sufere alte rele de 
la bogat decât să se răzbune pentru nedreptățile ce li le-a făcut. Bogatul înjugă boi 


străini, ară, seamănă şi culege cele ce nu-i aparțin. Dacă i te împotriveşti, te 
loveşte; dacă te plângi, te dă în judecată, că l-ai insultat; dacă îl aduci în faţa 
judecătorului, tu eşti cel băgat la închisoare, că are martori falşi, gata pregătiți, 
care-ţi pun viaţa în primejdie. Ai fi mai bucuros să mai dai ceva numai ca să scapi 
de necazurile în care te bagă. 


Aş vrea să mai răsufili puţin, să conteneşti o clipă de a nedreptăţi, ca să dai răgaz 
gândurilor tale să-şi amintească la ce sfârşit te duce râvna faptelor tale. Ai atâtea şi 
atâtea hectare de pământ de arătură, tot atâtea hectare de grădină, munţi, câmpii, 
imaşuri, râuri, livezi. Ce-ţi rămâne din toate acestea? Nu te aşteaptă oare tot trei 
metri de pământ? Nu va fi de ajuns greutatea câtorva pietre pentru paza ticălosului 
tău trup? Pentru ce te frămânţi? Pentru ce faci fărădelegi? Pentru ce culegi cu 
mâinile tale cele ce n-au rod? De-ar da Dumnezeu să fie numai fără de rod şi nu 
materie pentru focul veşnic! Nu te trezeşti odată din beţia asta? Nu ţi se 
însănătoşează odată gânduriile tale? Nu-ţi vii în simţiri? N-ai înaintea ochilor 
judecata lui Hristos ? Ce vei răspunde când cei nedreptățiţi vor sta în jurul tău şi 
vor striga împotriva ta dreptului Judecător ? Ce vei face? Ce apărători vei tocmi? 
Ce martori vei aduce ? Cum vei convinge pe Judecătorul Care nu se poate înşela? 


Nu poate fi acolo vorbitor maestru! Nu poţi întrebuința acolo cuvinte frumoase, 
care să poată acoperi adevărul în fața Judecătorului! Acolo nu te mai însoțesc 
linguşitorii, nici banii, nici mândria funcţiei tale! Eşti fără prieteni, fără ajutoare, 
fără sprijin, fără apărare. Rămâi ruşinat, trist, abătut, singur, fără de nici o 
îndrăzneală. Oriunde ţi-ai întoarce ochii, n-ai să vezi decât mărturiile învederate ale 
răutăţii tale: aici lacrimile orfanului, dincolo suspinele văduvei; în altă parte săracii 
care au fost alungaţi în pumni de la casa ta, slugile pe care le-ai bătut, vecinii pe 
care i-ai supărat. Toţi se vor scula împotriva ta! Mulțimea faptelor tale rele te va 
înconjura. Că după cum umbra merge după trup, tot aşa şi păcatele merg după 
suflet şi înfăţişează lămurit faptele. De aceea acolo nu se poate tăgădui nimic, ci 
chiar gura cea mai neruşinată este astupată. înseşi faptele vor da mărturie împotriva 
fiecărui om; nu vor da glas, dar se vor înfăţişa aşa cum le-am săvârşit. Cum voi 
putea să-ţi pun sub ochi grozăviile ce se vor petrece atunci ? 


Dacă asculţi, deci cuvintele mele, dacă te laşi, deci, convins, adu-ţi aminte de ziua 
aceea în care se va descoperi mânia lui Dumnezeu din cer. Adu-ţi aminte de 
venirea slăvită a lui Hristos, când «vor învia cei ce au făcut cele bune întru învierea 
vieţii, iar cei ce au făcut cele rele întru învierea judecății» . Atunci ruşine veşnică îi 
va cuprinde pe păcătoşi «şi urgia focului va mistui pe cei potrivnici». Cele ce se 
vor petrece atuncea să te întristeze, nu porunca de a-ţi vinde averile şi de a le da 
săracilor! Cum te voi convinge ? Ce să grăiesc ? Nu doreşti nici Împărăţia 


Cerurilor şi nici de gheenă nu te temi! Unde să găsesc vindecare sufletului tău? 
Dacă cele îngrozitoare nu te înfricoşează, dacă cele vesele nu te îndeamnă, atunci 
vorbesc cu o inimă de piatră! 


Uită-te, omuile, la natura bogăției! Ce te face să te minunezi atâta de aur? Piatră 
este aurul, piatră argintul, piatră mărgăritarul, piatră fiecare din pietrele preţioase: 
topazul, smaraldul, agata, hiacintul, ametistul şi matostatul. Acestea-s florile 
bogăției! Pe unele le doseşti, ascunzându-le şi acoperind cu întuneric strălucirea 
pietrelor, iar pe altele le porți, fudulindu-te cu strălucirea şi marea lor valoare. 
Spune-mi, ce folos ai arătându-ţi pretutindeni mâna împodobită strălucitor cu pietre 
preţioase? Nu ţi-i ruşine să doreşti cu patimă pietrele prețioase cum le doresc 
femeile însărcinate ? Acestea se mistuiesc de dorul pietrelor preţioase, dar şi tu eşti 
lacom după cele mai frumoase pietre, căutând agate portocalii, matostat, ametist. 


Care om dornic de podoabe a putut să-şi prelungească viaţa cu o singură zi? Pe 
cine l-a cruțat moartea, că a fost bogat ? De cine s-a depărtat boala, că a avut bani ? 
Până când aurul va sugruma sufletele, până când va fi undiţa morţii, până când va 
fi momeala păcatului ? Până când bogăţia va fi pricina războaielor, pentru care se 
făuresc arme şi se ascut săbii? Din pricina bogăției rudele nu mai ţin seamă de 
rude, fraţii se uită cu ochi ucigaşi la fraţi. Din pricina bogăției pustiile sunt pline de 
ucigaşi, marea de pirați şi oraşele de calomniatori. Cine-i tatăl minciunii? Cine-i 
făcătorul actelor false ? Cine-i părintele jurământului fals? Nu-i oare bogăția? Nu-i 
râvna după bogăție ? Pentru ce, oamenilor, vă supuneţi înşivă la chinuri? Cine a 
prefăcut bunurile voastre în arme împotriva voastră ? Banii v-au fost daţi să vă 
ajute să trăiţi şi nu să vă ajungă povară de păcate. Bogăția v-a fost dată să vă puteţi 
răscumpăra sufletul, nu ca să vă fie pricină de pierzare. 


- Am nevoie de bogăţie pentru copiii mei, mi s-ar putea spune. 

- Pretext cu aparenţă de adevăr pentru acoperirea lăcomiei! Puneţi înainte pe copii, 
pentru a vă satisface pofta inimii. Nu aruncaţi vina pe cel nevinovat! Copiii voştri 
au Stăpânul lor, au Îngrijitorul lor. De la Acesta au primit viaţa şi tot de la EI 
aşteaptă şi mijloacele de trai. Oare nu şi pentru cei însuraţi s-a scris porunca 
aceasta a Evangheliei: «Dacă vrei să fii desăvârşit, vinde-ţi averile tale şi dă-le 
săracilor»>? Când cereai Domnului copii, când te rugai să ajungi tată, adăugai oare 
şi aceste cuvinte : «Dă-mi copii, ca să nu ascult de poruncile Tale ? Dă-mi copii, ca 
să nu ajung în Împărăţia Cerurilor ?». Cine-ţi garantează că fiul tău va avea gânduri 
bune, că va întrebuința cum trebuie averea ce i-o vei lăsa ? Pentru mulţi, bogăţia a 
ajuns prilej de desfrânare. Sau n-ai auzit pe Ecleziast zicând: «Am văzut o boală 
cumplită: a păstra bogăţia spre răul celui care o va avea» ; şi iarăşi: «Las avuţia 
mea omului ce va veni după mine! Dar cine poate şti de va fi înţelept sau nebun 


?» . Bagă de seamă ca nu cumva bogăţia strânsă de tine cu mii şi mii de osteneli să 
o prefaci în materie de păcate pentru copiii tăi şi apoi să fii pedepsit de două ori: o 
dată pentru păcatele pe care însuţi le-ai făcut şi a doua oară pentru acelea cu care ai 
împovărat pe alţii. Nu ţi-i oare sufletul mai apropiat decât copilul? Nu ţi-i oare 
sufletul mai apropiat decât orice lucru? Dă-i, deci, sufletului întâietate la 
moştenirea ta ! Dă-i lui mai întâi bogate prilejuri pentru dobândirea vieţii veşnice! 
După aceea împarte şi copiilor ce ţi-a mai rămas. Unii copii, deşi n-au moştenit 
nimic de la părinţi, şi-au făcut loruşi de multe ori case; dar dacă sufletul e părăsit 
de tine, de cine va fi miluit? 


S-au spus cele ce-am spus către bogaţii care au copii. Dar bogaţii care n-au copii ce 
scuză vrednică de crezare ne vor aduce pentru zgârcenia lor ? 

- Nu-mi vând averile, spun ei, nici nu le dau celor săraci, că-mi sunt necesare 
pentru nevoile vieții. 

- Deci nu-i Domnul învățătorul tău şi nici Evanghelia nu-ţi rânduieşte viaţa, ci tu 
însuţi dai legi vieţii tale. Dar priveşte bine în ce primejdie cazi când judeci aşa ! 
Dacă Domnul a dat porunci, care ne sunt de neapărată trebuinţă, iar tu le socoteşti 
cu neputinţă de îndeplinit, atunci nu spui altceva decât că eşti mai înţelept decât 
Legiuitorul. 

- După ce mă voi bucura, mi se răspunde, de avuţii toată viaţa mea, la sfârşitul 
vieţii îi voi lăsa pe săraci moştenitorii mei; cu zapise şi testamente îi voi pune 
stăpâni pe toate bunurile mele. 

- Deci atunci vei fi iubitor de oameni, când nu vei mai fi printre oameni! Atunci şi 
eu te voi numi iubitor de oameni, când te voi vedea mort! Multă mulțămită se 
cuvine dărniciei tale, că ai ajuns darnic şi mărinimos când zaci în mormânt şi eşti 
făcut pământ! Spune-mi, pentru care timp ceri să fii răsplătit: pentru cel petrecut pe 
pământ sau pentru cel de după moarte ? Dar pe vremea când trăiai, când te aruncai 
cu totul plăcerilor din viaţă şi erai înconjurat numai de desfătări, nici nu voiai să 
vezi pe săraci! Ce faptă mai poţi săvârşi după ce-ai murit? Ce răsplată se cuvine 
faptelor tale? Arată-mi faptele şi cere răsplata! Nimeni nu mai face negoţ după 
spartul târgului, nici nu este încoronat cel care vine după terminarea luptelor 
atletice şi nici fapte de bravură nu se mai pot face după ce s-a terminat războiul. 


Este lămurit, deci că nici după ce ai părăsit viaţa aceasta nu mai poţi să faci fapte 
de evlavie. Făgăduieşti că ai să orânduieşti binefacerile tale prin testament? Dar 
cine te va vesti când ai să mori? Cine-ţi va garanta felul morții tale? Câţi oameni n- 
au pierit în accidente groaznice, fără să poată scoate de durere un cuvânt măcar? Pe 
câţi nu i-au lăsat fără conştiinţă temperaturile mari ? Pentru ce mai aştepţi un timp 
în care de multe ori nici nu mai eşti stăpân pe gândurile tale ? Noapte adâncă, boală 
grea şi ajutor de nicăieri. Cel care stă de veghe la căpătâiul tău este gata să 


orânduiască totul spre folosul lui, zădărnicind hotărârile tale. Tu te uiţi în jurul tău, 
într-o parte şi alta şi vezi pustiul ce te înconjoară. Ei bine, atunci vei simți 
nesocotinţa ta, atunci vei plânge nebunia ta! Că ai lăsat împlinirea poruncii pentru 
un timp în care limba nu se mişcă, mâna tremură şi nu mai poţi să-ţi arăţi gândurile 
nici cu vocea, nici cu scrisul. Dar, chiar dacă ai fi rânduit în testament pe toate şi 
chiar dacă ţi-ai fi spus lămurit gândurile tale, e de ajuns un singur rând adăugat să 
schimbe hotărârea ta, o singură pecete falsificată, doi sau trei martori mincinoşi să 
mute toată moştenirea ta asupra altora. 


Pentru ce te înşeli singur, rânduind rău pentru timpul de acum bogăția spre 
desfătarea trupului şi făgăduind pentru mai târziu acelea pe care n-ai să le mai poţi 
face ? 


Dar, după cum ţi-am arătat, rău e sfatul ce ţi-l dai când spui: «Mă voi desfăta de 
plăceri cât trăiesc! După ce voi muri, voi face ce mi s-a poruncit!». Îţi va spune, 
însă şi Avraam: «Ai luat cele bune în viaţa ta! . Calea cea strâmtă şi îngustă nu te 
primeşte, dacă nu lepezi povara bogăției. Ai plecat din viaţă purtând-o pe umeri şi 
n-ai ancorat-o, cum ţi s-a poruncit. Pe când trăiai te puneai pe tine înaintea poruncii 
Domnului; după ce ai murit şi te-ai descompus, pui înainte porunca Domnului, ca 
să te răzbuni pe duşmanii tăi, spunând: «Ca să nu-mi ia cutare averea, s-o ia 
Domnul!». Cum să numesc acest gând? Răzbunare pe duşmani sau dragoste de 
aproapele? Citeşte-ţi testamentul! 


- Voiam să mai trăiesc, mi se poate spune iarăşi, ca să mă bucur de averile mele! 
- Atunci se cuvine morții mulţumire, şi nu ţie ! Dacă ai fi nemuritor, nici nu ţi-ai 
mai aduce aminte de porunci. 


«Nu vă amăgiţi! Dumnezeu nu se lasă batjocorit!» La altar nu se aduc mortăciuni! 
Du la altar jertfă vie! Darul ce se aduce din ce prisoseşte nu-i bine primit! lar tu 
aduci Binefăcătorului cele ce ţi-au mai rămas, după ce ţi s-a scurs viaţa. Dacă nu 
îndrăzneşti să serveşti pe oamenii de seamă cu resturile de la masa ta, cum 
îndrăzneşti să faci milostiv pe Dumnezeu cu rămăşiţele averii tale? 


Vedeţi, bogaţilor, ce sfârşit are iubirea de avuţii şi încetaţi de a mai fi împătimiţi 
după averi! Cu cât eşti mai iubitor de avuţie cu atât caută mai mult să nu laşi după 
tine nimic din cele ce ai. Fă ca toate să fie ale tale! Ia-le pe toate cu tine! Nu lăsa 
străinilor bogăţia ta! Se poate ca slugile tale să nu-ţi împodobească mormântul nici 
cu cea mai proastă podoabă şi să nu-ţi facă o înmormântare pompoasă, ca să 
câştige bunăvoința moştenitorilor. Sau poate că vor şi filosofa atunci pe socoteala 
ta, spunând : «Este o prostie să împodobim un mort, să ducem la groapă cu atâta 


risipă de cheltuieli pe unul care nu mai ştie ce se petrece în jurul lui! Nu-i mai bine 
să împodobim pe cei vii cu aceste haine scumpe şi frumoase, decât să putrezească 
odată cu mortul bogăţiile îmbrăcămintei ? La ce folos cavou măreț, înmormântare 
costisitoare şi cheltuieli fără de rost ? Se cuvine ca de aceşti bani să se folosească, 
pentru nevoile vieţii, cei ce rămân după el!». 


Aşa vor grăi şi spre a se răzbuna pentru asprimea cu care te-ai purtat cu ei, dar şi 
spre a face plăcere moştenitorilor. Ia-le-o înainte, dar şi înmormântează-te singur! 
O frumoasă înmormântare este evlavia. Pleacă din lume îmbrăcat cu toate bogăţiile 
tale! Fă-ţi podoabă bogăţia ce o ai! Să o ai cu tine! Ai încredere în bunul sfătuitor, 
în Hristos, Care te-a iubit, Care a sărăcit pentru noi, ca noi să ne îmbogăţim cu 
sărăcia Lui , Care s-a dat pe Sine preţ de răscumpărare pentru noi. Să ne supunem 
Lui, pentru că fiind înţelept cunoaşte ce ne este de folos; să-L primim, pentru că ne 
iubeşte; să-l fim recunoscători, pentru că este Binefăcătorul nostru! Într-un cuvânt, 
să facem ce ne-a poruncit, ca să ajungem moştenitori ai vieţii veşnice, celei întru 
Hristos, Căruia slava şi puterea în vecii vecilor. Amin. 


Omilia a VIII-a rostită în timp de foamete şi secetă 


«Leul va mugi şi cine nu se va înfricoşa ? Domnul Dumnezeu a grăit şi cine nu 
va profeţi?» . Cu aceste cuvinte profetice să facem începutul cuvântării noastre şi 
să luăm în ajultor, în nevoia de acum, pe proorocul Amos, cel purtat de Dumnezeu, 
care a vindecat nenorociri asemănătoare cu cele ce ne supără pe noi, ca să vă fac 
cunoscute gândurile şi sfaturile mele, spre a vă fi de folos. Că şi acest profet, în 
vremurile de mai înainte, când poporul evreu a părăsit credinţa strămoşească, când 
a călcat în picioare sfinţenia legilor şi a alunecat spre slujirea de idoli, a ajuns 
predicatorul pocăinţei, îndemnându-l să se întoarcă de pe calea rătăcirii lui şi 
amenințându-l cu pedepse. 


Mă rog lui Dumnezeu să-mi dea şi mie o parte din zelul pe care l-a folosit acest 
profet în timpul vechii istorii a evreilor, dar să nu dea Dumnezeu să văd că păcatele 
noastre vor avea acelaşi sfârşit ca şi păcatele iudeilor. Că poporul iudeu, ca un cal 
rău şi nărăvaş, care-şi muşcă frâul, nu s-a lăsat condus spre cele de folos, ci, 
îndepărtându-se de calea cea dreaptă, a alergat după voia lui, s-a împotrivit cu 
semeţie conducătorului, până ce căzând în râpi şi în prăpăstii, a suferit o pierzanie 
vrednică de neascultarea sa. 


Să dea Dumnezeu să nu se întâmple aceasta cu noi, copiii mei, pe care v-am născut 
prin Evanghelie şi pe care v-am înfăşat cu binecuvântarea mâinilor mele. Să vă fie 
auzul curat şi sufletul supus, ca să primească cu dragoste sfaturile mele. Primiţi-mi 
cuvintele, cum primeşte ceara pecetea ca prin râvna mea şi a voastră, cu să iau rod 
îmbucurător pentru ostenelile mele, iar voi, când veţi fi scăpaţi de nenorociri, să 
lăudaţi sfatul ce vi l-am dat. 


Dar care-i subiectul cuvântului meu, pe care întârzii a vi-l face cunoscut şi ţine 
încă suspendate sufletele voastre cu nădejdea de a-l auzi ? 


Vedem, fraților, cerul senin, gol şi fără de nori; seninătatea lui ne întristează şi 
curăţenia lui ne mâhneşte, deşi le doream mai înainte, când cerul era acoperit de 
nori, când era întunecat şi lipsit de razele soarelui. Acum pământul, neînchipuit de 
uscat, este urât la înfăţişare, sterp şi neroditor, crăpat în bucăţi, iar razele arzătoare 
ale soarelui intră adânc în el. Izvoarele, altădată bogate şi îmbelşugate în ape, ne-au 
părăsit; fluviile cele mari şi-au pierdut apele, încât chiar copiii mici umblă cu 
picioarele prin ele, iar femeile le trec încărcate cu poverile lor. Mulţi dintre noi n- 
au nici ce să bea şi ni-i viaţa în primejdie. Am ajuns nişte noi israiliţi care caută un 
nou Moise şi un toiag făcător de minuni ca să lovească iarăşi pietrele spre a potoli 
nevoia însetatului popor avem iarăşi nevoie de nori adunaţi, care să dea oamenilor 


mană, hrana cea neobişnuită. Să ne temem să n-ajungem pentru urmaşii noştri 
pildă nouă de foamete şi pedeapsă. 


Am văzut ogoarele şi am lăcrimat pentru nerodirea lor; am vărsat lacrimi, pentru că 
ploaia nu s-a vărsat peste noi. Unele seminţe s-au uscat înainte de a încolți, 
rămânând sub bulgării de pământ, aşa cum le-a acoperit plugul, iar altele au răsărit 
puţin şi aşa răsărite, s-au veştejit jalnic din pricina arşiţei. Aşa că acum este potrivit 
să schimbăm cuvintele evanghelice şi să spunem: «Secerători sunt mulți, dar se- 
ceriş nici puţin». Plugarii, aşezaţi jos pe ogoare, cu mâinile încrucişate pe genunchi 
- aşa cum stau toţi cei sfâşiaţi de mari dureri - plâng ostenelile lor zadarnice ; se 
uită la copilaşii lor şi se tânguie; îşi îndreaptă privirile spre soții şi se jelesc; ating 
şi pipăie paiele uscate ale semănăturilor şi scot vaiete mari, întocmai ca părinţii 
cărora le-au murit copiii în floarea vârstei. 


Să ni se spună şi nouă de acelaşi profet, amintit la început, cuvintele spuse iudeilor: 
«Eu am oprit de la voi ploaia cu trei luni înainte de seceriş; voi ploua peste o 
cetate, iar peste altă cetate nu voi ploua - o parte se va uda, iar altă parte peste 
care nu voi ploua se va usca. Și se vor aduna două sau trei cetăţi la o cetate ca să 
bea apă, şi nu se vor sătura, că nu v-aţi întors spre Mine, zice Domnul». 


Să cunoaştem, dar, că Dumnezeu ne trimite aceste nenorociri, pentru că ne-am 
îndepărtat de EI şi ne-am lenevit; nu caută să ne zdrobească, ci Se sileşte să ne 
îndrepte, aşa cum fac părinţii cu copiii lor neascultători: se mânie şi se supără pe 
copii, nu ca să le facă rău, ci ca să-i abată de la copilăriuile şi păcatele tinereţii spre 
o purtare bună. 


Uitaţi-vă, dar că mulțimea păcatelor noastre a scos şi anotimpurile din propriile lor 
hotare şi a schimbat vremurile în altele cu totul neobişnuite. Iarna n-a mai avut 
umezeală obişnuită unită cu uscăciunea, ci a îngheţat toată umezeala, a uscat-o şi a 
trecut fără de nori şi fără de zăpadă. Tot aşa şi primăvara: ne-a arătat numai o parte 
din însuşirile ei, adică numai căldura, fără să fie însoţită şi de umezeală. Arşiţa şi 
gerul, depăşind într-un chip nou hotarele firii şi unindu-se rău spre paguba noastră, 
izgonesc pe oameni din trai şi din viaţă. 


Care-i pricina acestei neorânduieli şi tulburări? Ce înseamnă această nouă 
înfăţişare a vremilor? Să o cercetăm că avem minte; să o judecăm, că suntem 
înzestrați cu rațiune! Oare nu mai este un Conducător al universului? Oare 
Dumnezeu, Creatorul universului, a uitat să mai poarte grijă de lume? Oare 1 s-a 
luat stăpânirea şi puterea? Sau, dacă are aceeaşi putere şi n-a pierdut stăpânirea, S- 
a făcut cumva aspru şi Şi-a schimbat marea Lui bunătate şi grijă de oameni în ură 


de oameni ? Nici un om cu judecată n-ar putea spune asta, pentru că sunt vădite şi 
lămurite pricinile pentru care nu mai suntem ocârmuiţi ca de obicei. 


Când primim de la Dumnezeu, nu dăm şi altora; lăudăm binefacerea, dar lipsim de 
binefacere pe cei nevoiaşi. Robi fiind, am fost eliberaţi, dar n-avem milă de 
tovarăşii noştri de robie. Flămânzi fiind, Dumnezeu ne-a hrănit, dar trecem cu 
vederea pe cel lipsit. Avem pe Dumnezeu dătător şi vistiernic neîmpuţinat, dar 
suntem zgârciţi şi nu facem părtaşi şi pe cei săraci la cele ale noastre. Oile ne-au 
făcut mulțime de miei, dar cei goi sunt mai mulți ca oile! Hambarele ne gem de 
mulțimea grânelor, dar pe cel strâmtorat de nevoie nu-l miluim! Pentru asta ne 
ameninţă şi dreptul Judecător! Pentru asta şi Dumnezeu nu-Și deschide mâna, 
pentru că noi ne-am închis-o pentru iubirea de frați. Pentru asta sunt uscate 
ogoarele, pentru că s-a răcit dragostea. 


In zadar sunt strigătele celor ce se roagă ! Se risipesc în aer! Pentru ce? Pentru că 
nici noi n-am auzit glasurile celor ce ne roagă! 


Dar cum este cererea şi rugăciunea noastră ? Voi, bărbaţilor, afară de câţiva, vă 
ocupați cu negustoria; iar voi, femeilor, slujiţi bărbaţilor la lucrul lui mamona ! 
Puţini sunt cu mine şi cu rugăciunea! Dar şi aceştia se plictisesc, cască, se întorc 
adeseori şi pândesc timpul când îşi va termina cântăreţul cântarea şi când vor 
scăpa, ca dintr-o închisoare din biserică şi de la îndatorirea rugăciunii. Cu noi în 
biserică sunt aceşti copilaşi, care şi-au lăsat tăbliţele la şcoală şi au venit să cânte 
aici împreună cu noi; iau necazul nostru drept recreaţie şi joacă şi fac sărbătoare 
din nenorocirea noastră, pentru că au scăpat pentru puţină vreme de un dascăl 
supărător şi de grija lecţiilor. Mulțimea bărbaţilor în puterea vîrstei, poporul cel 
vinovat, cel care poartă în suflete pricina relelor, cel care a lucrat şi a adus 
nenorocirea, se plimbă în voie şi vesel prin oraş, iar copiii neştiutori şi nevinovaţi 
se adună în biserică şi se grăbesc la mărturisire, ei care nu sunt nici pricina 
nenorocirilor şi nici nu au cunoştinţa sau puterea să se roage cum trebuie. 


Vino în biserică, tu, bărbat în puterea vârstei, tu, care eşti plin de păcate ! Cazi tu 
cu faţa la pământ! Plângi şi suspină şi lasă pe copii să facă cele potrivite vârstei 
lor! Pentru ce te ascunzi tu, care eşti vinovat, şi aduci întru apărarea ta pe cel 
nevinovat? Crezi oare că poţi înşela pe Judecător, punând în locul tău pe altcineva? 
Trebuie să fie negreşit aici, împreună cu tine şi copilul, dar nicidecum numai el 
singur. 


Află că şi ninivitenii au îmblânzit pe Dumnezeu prin pocăință şi prin Jelirea 
păcatelor pe care le-a strigat lor lona după ce a ieşit din mare şi din chit. Ninivitenii 


n-au pus numai pe copii să facă pocăință, în timp ce ei îşi petreceau viaţa în 
desfătări şi ospeţe, ci ei, părinţii, cei care au păcătuit, s-au pus sub jugul postului; 
ei, părinţii, au suferit pedeapsa şi apoi, ca un adaos, au silit şi pe copii să jelească, 
pentru ca întristarea să cuprindă toate vârstele; atât cei conştienţi de păcate, cât şi 
cei ce nu-şi dădeau seama de păcate; unii de voie, ceilalți de nevoie. Şi astfel 
Dumnezeu văzându-i că s-au smerit şi s-au osândit pe ei înşişi cu o pedeapsă ce a 
cuprins toate vârstele, a pus capăt suferinţei, a ridicat osânda şi a dăruit bucurie 
celor ce plânseseră aşa de adânc. Ce pocăință potrivită! Ce plânset înţelept şi 
deplin! Nici vitele nu le-au lăsat în afara pedepsei, ci au găsit mijlocul să le facă şi 
pe ele să strige de nevoie: au despărţit viţelul de vacă, au izgonit mielul de la 
ugerul oii, iar pruncul de sân nu mai era în braţele celei ce l-a născut. Cele ce au 
născut erau închise în locuri deosebite, iar cei născuţi, în alte locuri. Strigăte pline 
de jale se auzeau şi răsunau şi dintr-o parte şi din alta. Cei de curând născuţi căutau 
izvoarele laptelui, iar mamele lor, chinuite de dureri fireşti, îşi chemau, cu voci 
pline de milă, odraslele. Copiii de ţâţă, înfometați în acelaşi chip, rămâneau cu 
gurile deschise şi-şi pierdeau răsuflarea de prea mult plânset, iar maicile erau cu 
sufletul sfâşiat de durere. 


Pentru aceasta Scriptură cea de Dumnezeu insuflată a păstrat în scris pocăința 
ninivitenilor, ca să fie de învăţătură întregii lumi. Cel bătrân plângea, îşi trăgea şi- 
şi smulgea părul alb; cel tânăr şi în floarea vârstei mai tare se văita; săracul 
suspina; bogatul, uitându-şi de desfătări, socotea suferința drept înfrânare. 
împăratul lor şi-a schimbat în înjosire strălucirea şi slava împărătească; şi-a dat jos 
coroana şi şi-a presărat cenuşă pe cap şi-a aruncat haina de purpură şi s-a îmbrăcat 
cu sac, şi-a lăsat tronul cel înalt şi în chip vrednic de plâns se târa pe pământ; a 
părăsit toată desfătarea împărătească şi a plâns împreună cu poporul; a ajuns ca 
unul din cei mulţi când a văzut mâniat pe Stăpânul de obşte al tuturora. 


Aşa gândesc oamenii chibzuiţi şi cu judecată! Aşa este pocăinţa celor ce s-au făcut 
vinovaţi de păcate! Dar noi săvârşim cu osârdie păcatul şi privim pocăinţa cu 
dispreţ şi trândăvie. Care dintre noi, rugându-se, varsă lacrimi pentru a primi ploaie 
la vreme potrivită? Care dintre noi, ca să-şi şteargă păcatele, şi-a udat patul cu 
lacrimi, după pilda fericitului David ? Care dintre noi a spălat picioarele străinilor 
şi a şters praful călătorilor, ca să îmblânzească la vreme pe Dumnezeu, cerându-l 
să curme seceta? Care dintre noi a hrănit pe copilul lipsit de tată, ca Dumnezeu să 
ne hrănească acum holdele, rămase ca nişte orfani, biciuite de asprimea vânturilor? 
Care dintre noi a purtat de grijă văduvei chinuite de necazurile vieţii, ca Dumnezeu 
să-i dea acum, cu aceeaşi măsură, hrana de care are nevoie? 


Rupe contractele nedrepte, ca să ţi se dezlege păcatul! Distruge poliţele care 
odrăslesc grele dobânzi, ca pământul să odrăslească rodurile sale obişnuite ! Aurul 
şi arama, ce-s sterpe, rodesc împotriva firii lor, iar pământul, care odrăsleşte în chip 
firesc, ajunge sterp, osândit să nu rodească, pentru a pedepsi pe cei ce-l locuiesc. 


Să ne arate, deci, cei ce pun preţ pe lăcomie şi cei ce adună averi cu nemiluita, ce 
putere au avuţiile adunate sau care-i folosul lor, dacă Dumnezeu mâniindu-Se 
prelungeşte mai multă vreme pedeapsa? Cei ce strâng aur vor ajunge mai galbeni 
decât aurul de nu vor avea pâinea pe care până mai ieri-alaltăieri o dispreţuiau, 
pentru că o puteau avea la îndemână pe puţini bani! Spune-mi la ce vor mai servi 
pungile pline de galbeni, de nu va mai fi grâu în jitniţe şi nici negustori care să 
vândă grâul? Nu vei fi oare îngropat împreună cu aurul? Nu este oare pământ 
aurul? Nu va sta oare o bucată de lut netrebnică lângă trupul tău, care nu-i decât tot 
lut ? Ai dobândit totul, dar n-ai un singur lucru de trebuinţă: putinţa de a te hrăni. 
Cu toată bogăţia ta, fă un singur nor, fă să cadă câteva picături de ploaie, sileşte 
pământul să rodească, îndepărtează nenorocirea cu bogăţia ta mândră şi semeaţă! 


Poate că vei ruga vreun om evlavios, ca Ilie Tesviteanul, ca să te scape de 
nenorociri, un om sărac, galben la față, desculţ, fără casă, fără masă, sărman, 
îmbrăcat cu o singură haină, ca Ilie cu cojocul, având tovarăşi de viaţă şi de masă 
rugăciunea şi înfrânarea. lar dacă rugându-te de un om ca acesta vei dobândi 
ajutor, oare nu vei râde tare de avuţiile pline de nenumărate griji? Nu vei scuipa 
aurul? Nu vei azvârli ca pe un gunoi argintul pe care-l numeai mai înainte cu totul 
puternic şi prieten foarte iubit, iar acum slab ajutor la nevoie? Din pricina ta ne-a 
pedepsit Dumnezeu cu această nenorocire, pentru că deşi aveai, nu dădeai; pentru 
că treceai cu vederea pe cei flămânzi, pentru că nu te întorceai spre cei ce se 
tânguiau, pentru că nu miluiai când ţi se cerea. Din pricina câtorva inşi a venit 
nenorocirea peste un întreg popor, iar din pricina răutăţii unuia singur s-a vătămat 
tot poporul. Ahar a furat cele sfinte şi toată armata a fost pedepsită Zambri a făcut 
desfrânare cu madianita şi poporul lui Israil a fost pedepsit. 


Cu toţii deci şi îndeosebi şi faţă de toţi, să ne cercetăm viaţa. Seceta să ne fie un 
dascăl care ne aduce aminte fiecăruia de păcatele noastre. Să spunem şi noi 
cuvintele acelea chibzuite ale vrednicului Iov: «Mâna Domnului este aceea care s-a 
atins de mine». Şi mai cu seamă să socotim nenorocirea de acum în primul loc ca o 
urmare a păcatelor noastre. 


lar dacă mai trebuie să mai adaug o pricină, apoi iat-o: uneori vin peste oameni, 
pentru încercarea sufletelor lor, astfel de nenorociri ale vieţii, pentru ca prin 
necazuri să se vădească cei vrednici, fie săraci, fie bogaţi, că şi unii şi alţii prin 


răbdare sunt încercaţi desăvârşit. Mai ales într-un timp ca acesta de foamete se 
vădeşte unul dacă este larg la suflet şi iubitor de fraţi, iar altul dacă este mulțumitor 
şi nu dimpotrivă hulitor, schimbându-și iute sentimentele după împrejurările vieţii. 


Cunosc mulți oameni - şi o ştiu nu din auzite, ci din proprie experienţă - care atâta 
vreme cât trăiau în belşug şi erau, după cum se spune, în ape bune, mulțumeau 
Binefăcătorului, dacă nu desăvârşit, cel puţin pe jumătate; dar dacă cumva lucrurile 
se întorc împotrivă, iar cel bogat ajunge sărac, cel cu trupul sănătos, bolnav, cel 
slăvit şi strălucit, acoperit, de ruşine şi necinste, atunci sunt nemulțumiți, rostesc 
hule şi pregetă la rugăciune se plâng împotriva lui Dumnezeu ca împotriva unui 
datornic rău de plată şi nu se poartă ca faţă de un Stăpân, Care s-a supărat pe ei. 


Dar departe de mintea voastră un gând ca acesta! Când vezi că Dumnezeu, nu-ţi 
dăruieşte darurile obişnuite, cugetă aşa în tine însuţi: Oare Dumnezeu nu ne poate 
da hrană? Cum e cu putinţă, când EI este Domnul cerului şi al întregii podoabe a 
lumii, când El este înțeleptul Ocârmuitor al anotimpurilor şi al anilor. 
Conducătorul universului, Cel ce a rânduit ca anotimpurile şi schimbările 
atmosferice să urmeze unele altora, ca într-un dans bine rânduit, ca prin varietatea 
lor să ne ajute la feluritele noastre trebuinţe: la vreme să vină umezeală, apoi să 
urmeze căldura; frigul să se amestece în cursul unui an, dar să nu fim lipsiţi nici de 
trebuinţa ce o avem de la vremea uscată. Prin urmare Dumnezeu este puternic. 


Fiind deci recunoscut ca puternic, nu cumva îi lipseşte bunătatea? Nu se poate 
spune! Că dacă nu-i bun, care nevoie L-a făcut pe Cel ce nu este bun să zidească la 
început pe om? Cine L-a silit pe Ziditor să ia, chiar împotriva voii Lui, țarină şi din 
lut să dea chip unei frumuseți ca aceasta ? Cine L-a constrâns să dăruiască omului, 
după chipul Său, rațiune, ca prin ea să înveţe artele şi meseriile, să înveţe a filosofa 
despre lucrurile cele mai înalte, pe care nu le poate atinge cu simţurile ? Dacă vei 
cugeta aşa, vei găsi că Dumnezeu este prin fire bun şi că nu-l lipseşte bunătatea 
nici chiar acum în nenorocirea de față. Spune-mi, te rog, ce L-a făcut să nu fie 
numai seceta ce o vedem, ci un pârjol desăvârşit? Dacă soarele şi-ar fi schimbat 
puţin drumul său obişnuit şi s-ar fi apropiat de cele de pe pământ, n-ar fi ars într-o 
clipă tot ce se vede, dacă Dumnezeu ar fi plouat foc din cer, aşa cum pedepsise 
odată pe păcătoşi ? 


Vino-ţi în fire, omule ! Nu te purta ca şi copiii fără de minte, care fiind mustraţi de 
dascăl, îi rup cărțile sau fiind opriţi de părinţi, spre folosul lor, de la mâncare, 
sfâşie haina tatălui şi zgârie cu unghiile fața mamei. 


Furtuna mării pune la încercare şi verifică pe căpitanul corăbiei, stadionul pe atlet, 
lupta pe general, nenorocirea pe omul tare la suflet, ispita pe creştin. Necazurile 
încearcă sufletele ca focul aurul. Eşti sărac ? Nu te mâhni! Că întristarea prea mare 
ajunge pricină de păcat; mâhnirea cufundă mintea, încurcăturile ameţesc, iar 
nedumerirea naşte nerecunoştinţă. Ai, însă, nădejde în Dumnezeu! Oare Dumnezeu 
nu vede strâmtorarea ta ? În mâna Lui are hrana ta, dar amână datul, ca să-ți pună 
la încercare tăria, ca să-ţi cunoască gândul, de nu cumva este ca al celor răi şi 
nemulțumitori. Că aceia, atâta vreme cât au în gură bucățele, laudă, linguşesc şi nu 
încetează a se minuna; dar dacă sunt îndepărtați puţin de la masă, lovesc cu 
insultele, ca şi cu nişte pietre, pe cei cărora cu puţin mai înainte li se închinau, din 
pricina plăcerii, ca lui Dumnezeu. 


Cercetaţi Vechiul şi Noul Testament şi veţi găsi în fiecare din ele mulți oameni 
care au fost hrăniţi de Dumnezeu în felurite chipuri. Carmilul, munte înalt şi 
nelocuit, avea pe Ilie, pustiul pe pustnic; toată averea dreptului era sufletul lui, iar 
merinde pentru viaţă, nădejdea în Dumnezeu. Cu toate că trăia aşa, n-a pierit de 
foame; dimpotrivă, păsările cele mai răpitoare şi mai ales cele mai lacome îi 
aduceau hrană şi au ajuns slugile dreptului în ce priveşte hrana, ele care de obicei 
răpesc hrana altora; prin porunca lui Dumnezeu şi-au schimbat firea, ajungând 
păzitori credincioşi ai pâinii şi ai cărnii. Din Sfânta Scriptură ştim că lui Ilie corbii 
i-au adus de mâncare. 


Groapa din Babilon avea în ea un tânăr israilit; era rob prin necazul venit asupra 
lui, dar liber cu sufletul şi cu cugetul. Ce s-a întâmplat? Leii, împotriva firii lor, 
posteau, iar Avacum, cel ce-l hrănea pe tânărul israilit, era purtat prin văzduh, 
adus fiind de înger, atât el cât şi merindele. Şi ca să nu moară de foame tânărul cel 
drept, profetul Avacum străbătea în scurt timp drumul care se întindea peste atât 
pământ şi mare din ludeea până în Babilon. 


Ce a fost iarăşi în pustie cu poporul pe care îl conducea Moise ? Cum i-a purtat de 
grijă Dumnezeu vreme de patruzeci de ani? În pustie nu era om care să semene, 
nici bou care să tragă plugul, nici arie, nici teasc, nici hambar şi totuşi poporul avea 
hrană fără să are şi fără să semene; piatra, care mai înainte nu avea apă, a izvorât 
apă şi apa ieşea când era nevoie. Nu mai înşir, una câte una, binefacerile pe care 
Dumnezeu, ca un părinte, le-a făcut, cu purtarea Sa de grijă, oamenilor în 
nenumărate rânduri! 


Rabdă şi tu puţin în vreme de necaz, ca viteazul lov. Să nu fii doborât de furtună şi 
nici să lepezi ceva din averea de virtuţi, pe care o porţi. Păstrează în suflet, ca pe 
o comoară de mare preţ, mulţumirea ce o datorezi lui Dumnezeu şi vei primi şi tu 


daruri îndoite de desfătări pentru mulţumirea ce o arăţi. Adu-ţi aminte de cuvântul 
apostolului: «Mulţumiţi pentru toate». Eşti sărac? Este altul negreşit mai sărac 
decât tine. Ai hrană numai pentru zece zile? Altul are numai pentru o singură zi. Ca 
un om bun şi mulțumitor împarte prisosul tău cu cel lipsit. Nu pregeta să dai din 
puţinul tău. Nu pune folosul tău mai presus de primejdia obştească. Chiar dacă ai 
avea pentru hrană ta numai o singură pâine şi de-ar veni la uşa ta cineva să-ţi ceară 
de mâncare, scoate din cămară acea singură pâine şi luând-o în mâini, caută la cer 
şi spune aceste cuvinte pline de milă, dar şi de mulţumire: «Am, Doamne, o 
singură pâine, pe care o vezi şi primejdia îmi stă în faţă; dar pun porunca Ta mai 
presus de mine; şi din puţinul ce-l am, dau fratelui înfometat. Dă şi Tu robului 
care-i în primejdie! Ştiu bunătatea Ta - am încredere şi în puterea Ta. Tu nu 
amâni multă vreme harurile Tale, ci împarți când vrei darurile !» 


Dacă vei spune şi vei face aşa, pâinea pe care o dai în strâmtorarea ta, ajunge 
sămânță pentru ogoarele tale; dă rod îmbelşugat, este arvună pentru hrană şi 
pricinuitoare de milă dumnezeiască. Spune şi tu cuvintele văduvei din Sidon, 
rostite în nişte vremuri ca acestea: adu-ţi aminte la timp potrivit de această istorie ! 
- «Viu este Domnul că numai atât am în casă pentru hrană mea şi a copiilor 
mei».Dacă vei da din puţinul tău, vei avea şi tu, prin harul lui Dumnezeu, izvor în 
ulciorul cu untdelemn şi neîmpuţinată copaia cu făină. Pentru că harul îmbelşugat 
al lui Dumnezeu se întoarce îndoit celor credincioşi şi se aseamănă cu fântânile 
care nu seacă niciodată, cu toate că se scoate mereu apă din ele. Tu, cel sărac, 
împrumută pe Dumnezeu cel bogat! Ai încredere în Cel Ce primeşte în locul celui 
nevoiaş, în Cel Ce dă din ale Sale harul. Este un girant vrednic de crezare şi are 
bogăţiile Sale întinse pretutindeni, pe pământ şi mare. De-l ceri datoria, când 
călătoreşti pe mare, chiar atunci, în mijlocul mării, primeşti capitalul la un loc cu 
dobânda, că Îi place să dea cu adaos. 


Foamea, boala înfometatului, este chin plin de jale. Foamea este capul 
nenorocirilor omeneşti; moartea prin foamete este cea mai nemiloasă moarte. Că în 
toate celelalte primejdii de moarte sfârşitul vine îndată; ascuţişul săbiei pune iute 
capăt vieţii; furia focului stinge îndată viaţa; dinţii fiarelor sălbatice sfâşie 
mădularele cele mai de seamă şi nu îngăduie să se prelungească chinurile. Foamea, 
însă, este un chin prelungit, o suferință care durează, o boală încuibărită în noi 
înşine, ce nu mai dispare, o moarte veşnic prezentă şi veşnic amânată. Foamea 
usucă umezeala firească a trupului, îi împuţinează greutatea şi-i topeşte puţin câte 
puţin puterea. Carnea se înfăşoară împrejurul oaselor ca o pânză de păianjen; faţa 
îşi pierde culoarea; roşeaţa din obraji dispare, că se topeşte sângele; albeaţa feţei 
piere, că slăbiciunea o înnegreşte; trupul se învineţeşte, că din pricina suferinţei 
ajunge un trist amestec de gălbiciune şi negreală, genunchii tremură şi se mişcă 


greu; glasul este subțire şi slab; ochii, slăbiți în găurile lor, stau în zadar în orbite, 
ca şi miezii de nucă acoperiţi în cojile lor; stomacul, gol, stors şi fără formă, nu mai 
are volum; măruntaiele nu mai stau în starea lor firească, ci lipite de oasele 
spatelui. 


De câte pedepse nu-i vrednic oare unul care trece cu vederea un astfel de trup? Este 
oare cruzime mai mare ca aceasta ? Nu este vrednic oare să fie numărat printre 
fiarele sălbatice şi să fie privit ca un blestemat şi osândit ca un ucigaș cel care 
poate vindeca un rău atât de mare, dar de bună voie, întârzie să ajute din pricina 
zgârceniei? Chinul foamei a silit adeseori pe mulţi să calce chiar legile firii, să 
mănânce adică trupurile celor de aceeaşi fire cu ei, mama să-şi mănânce copilul, să 
bage neomenos iarăşi în pântece pe cel pe care l-a scos din pântece.O grozăvie ca 
aceasta este povestită în «Istoria iudeilor» , scrisă de celebrul Iosif, atunci când 
nenorociri cumplite au venit asupra ierusalimitenilor spre a-i pedepsi pentru 
nelegiuirea săvârşită asupra Domnului. 


Însuşi Dumnezeul nostru trece adeseori cu vederea alte suferinţe, dar îl cuprinde 
mila de cei flămânzi. «Mi-i milă de popor», a spus Hristos. De aceea la judecata 
din urmă, când Domnul va chema pe cei drepţi, locul cel dintâi îl are cel darnic. 
Cel care a hrănit pe cei flămânzi este în fruntea celor cinstiţi de Dumnezeu; cel 
care a dat pâine este chemat înaintea tuturor (cel bun şi larg la inimă este trimis 
înaintea celorlalți drepţi în viaţa veşnică, pe când cel care n-a împărțit nimănui din 
avuţia sa şi cel zgârcit este dat focului înaintea tuturor păcătoşilor. 


Timpul de secetă şi foamete de acum te cheamă la milostenie, mama poruncilor. Ai 
mare grijă să nu treacă cumva timpul iarmarocului şi al vremii unor bune afaceri! 
Timpul se duce şi nu aşteaptă pe cel ce zăboveşte. Zilele se grăbesc şi trec pe 
alături de cel trândav. Şi după cum nu-i cu putinţă să opreşti cursul unui râu, afară 
numai dacă îi opreşti prin zăgazuri curgerea şi întrebuinţezi apa pentru nevoile tale, 
tot aşa şi cu timpul; nu-i cu putinţă să-l opreşti când este mânat de valuri forțate şi 
nici să-l întorci înapoi odată ce a trecut, afară numai dacă îl întâmpini când se 
apropie. De aceea, opreşte porunca, pentru că fuge, împlineşte-o, ia-o şi strânge-o 
la piept cu amândouă braţele. Dă puţin, ca să capeţi mult! Nimiceşte cel dintâi 
păcat făcut de om, dăruind celui flămând hrană! Că după cum Adam, mâncând rău, 
ne-a lăsat moştenire păcatul, tot aşa şi noi, dacă potolim nevoia şi foamea fratelui 
nostru, nimicim mâncarea cea aducătoare de moarte. 


Popoare, ascultați! Creştini, luaţi în urechi, că acestea zice Domnul, nu grăind cu 
gura Sa, ci glăsuind prin gurile robilor Săi, ca prin nişte organe! Să nu ne arătăm 
Noi, cei înzestrați cu rațiune, mai cruzi decât animalele lipsite de rațiune. Animalele 


se folosesc în comun de cele ce răsar în chip firesc din pământ. Turme de oi pasc 
pe unul şi acelaşi munte; nenumărați cai îşi culeg hrana pe una şi aceeaşi câmpie şi 
toate celelalte animale lasă unele altora hrana de care au nevoie. Dar noi oamenii 
ne însuşim bunurile comune tuturora şi ne facem singurii stăpâni pe cele ce sunt 
ale celor mulţi. Să ne ruşineze şi pildele pline de iubire de oameni, pe care ni le dau 
păgânii. La unele popoare păgâne este o lege a iubirii de oameni de a avea o 
singură masă, de a fi comune bucățele, de a face un singur cămin aproape dintr-un 
popor nenumărat de oameni. 


Dar să lăsăm pe păgâni şi să ne întoarcem la exemplul dat de cei trei mii de 
bărbaţi! Să imiităm prima adunare a creştinilor! Aceia aveau toate în comun: viaţa, 
sufletul,înțelegerea;masa le era comună, frăţia nezdruncinată, dragostea 
nefățarnică; multele trupuri făceau un singur trup; feluritele suflete erau unite într-o 
singură înţelegere. 


Multe exemple de iubire frăţească ai în Vechiul şi Noul Testament! De vezi un 
bătrân că suferă de foame, cheamă-l şi hrăneşte-l ca şi Iosif pe Iacov. De întâlneşti 
un vrăjmaş strâmtorat de nevoie, nu te lăsa doborât de ura ce te stăpâneşte ca să te 
răzbuni, ci hrăneşte-l ca şi Iosif pe fraţii care-l vânduseră. De dai de un tânăr 
cuprins de dureri şi de griji, plângi şi tu cum a plâns Iosif pe Veniamin, fiul bă- 
trâneţilor lui lacov. Te ispiteşte poate şi pe tine lăcomia, cum îl ispitea pe Iosif 
stăpâna lui şi te trage de haină, ca să dispreţuieşti porunca lui Dumnezeu şi să 
iubeşti mai mult porunca cea iubitoare de aur şi de lume decât porunca Stăpânului? 
Ei bine, când îţi vine în minte un gând care dă luptă cu porunca dumnezeiască, care 
trage mintea ta curată la iubirea de argint, care te sileşte să laşi iubirea de fraţi şi să 
te alipeşti de ea, atunci aruncă şi tu hainele şi fugi cuprins de mânie. Păstrează faţă 
de Domnul credinţa aşa cum a păstrat-o Iosif față de Pentefrim. Poartă grijă de cei 
lipsiţi un singur an, ca losif şapte ani! 


Nu-ţi întrebuința toate averile tale pentru plăceri, ci dă ceva şi sufletului! 
Închipuie-ţi că ai două fete: plăcerea cea de pe pământ şi viaţa cea din ceruri. Dacă 
nu vrei să dai toată avuţia fiicei tale celei mai bune, împarte-o cel puţin deopotrivă 
între cea neînfrânată şi cea cumpătată, ca nu cumva când va trebui să te înfăţişezi 
înaintea lui Hristos şi să vii în faţa Judecătorului să araţi pe una îmbrăcată foarte 
bogat, iar pe cealaltă, pe cea cu înfăţişarea de mireasă şi numirea de vieţuire 
virtuoasă, să o arăţi goală şi îmbrăcată în zdrenţe. Să nu înfățişezi, dar Mirelui 
mireasa lipsită de frumuseţe şi de podoabă, pentru ca nu cumva Mirele privind-o 
să-şi întoarcă faţa şi văzând-o să o urască şi să nu se apropie de ea, ci împodobeşte- 
o cu podoabă cuvenită şi păstreaz-o frumoasă până în ziua nunţii, pentru ca şi ea 
împreună cu fecioarele cele înțelepte să aprindă candela, având nestinsă lumina 


cunoștinței şi nelipsit untdelemnul faptelor bune, ca prin fapte să se adeverească 
profeția dumnezeiască şi să se potrivească şi sufletului tău cuvintele: «Stătut-a 
împărăteasa de-a dreapta ta, îmbrăcată în haină aurită şi înfrumuseţată. Ascultă, 
fiică şi vezi şi pleacă-ţi urechea ta şi va pofti împăratul frumuseţea ta». Profetul, e 
drept, a vorbit aici de frumuseţea trupului, dar spusele lui se potrivesc şi pentru 
sufletul fiecărui credincios, pentru că adunarea Bisericii e formată şi din trupuri şi 
din suflete. 


Gândeşte-te mai dinainte cu chibzuială la prezentul şi viitorul pe care-l trădezi 
pentru un câştig ruşinos! Te va părăsi trupul, la care crezi că se mărginește viaţa! 
Dar la arătarea Judecătorului aşteptat - iar venirea Lui este neîndoielnică - tu singur 
îți vei închide cinstea şi slava cerească şi-ţi vei deschide foc nestins, gheenă, 
chinuri şi veacuri amare de dureri, în locul unei vieţi fericite îndelungate. Să nu-ţi 
închipui că încerc să te sperii cu sperietori mincinoase, cum fac mamele şi doicile 
cu copiii care plâng fără noimă şi neîntrerupt, liniştindu-i cu povestiri născocite. 
Cele ce vă spun nu sunt basme, ci adevăr propovăduit mai dinainte de o gură 
nemincinoasă. Să fu deplin încredinţat că, după spusa evanghelică, nici o iotă sau 
cirtă nu va trece din cuvintele Domnului . Va învia şi trupul cel topit în sicriu, iar 
sufletul însuşi, care prin moarte s-a despărțit de trup, va locui iarăşi în trup şi va fi 
martor nemincinos al celor săvârşite în viaţă; nu le vor mărturisi alții, ci însăşi 
conştiinţa noastră le va mărturisi. Şi fiecăruia i se va măsura de dreptul Judecător 
după merit. Lui se cuvinte slava, puterea şi închinăciunea în vecii vecilor. Amin. 


Omilia a LX-a - Că Dumnezeu nu este autorul relelor 


Multe sunt felurile învățăturilor ne-au fost arătate prin David, sfântul psalmist de 
Duhul, Care a lucrat prin el. Uneori profetul David ne istoriseşte propriile sale 
suferinţe, spunându-ne că a suferit cu bărbăție necazurile abătute asupra lui, iar 
prin exemplul său, ne lasă o învăţătură învederată de răbdare, ca atunci când spune: 
«Doamne, pentru ce s-au înmulţit cei ce mă prigonesc?» ; alteori ne arată 
bunătatea lui Dumnezeu şi iuţeala ajutorului Lui dat celor care-L caută cu adevărat, 
zicând: «Când Te-am chemat, m-ai auzit, Dumnezeul dreptăţii mele» , rostind 
cuvinte care au aceeaşi putere ca şi cele ale profetului Isaia, care zice: «Încă 
grăind tu, va zice: «lată aici sunt», adică: «N-am terminat de a-L chema, că 
Dumnezeu m-a şi auzit înainte de sfârşitul chemării mele». 


Iarăşi David, aducând rugăciuni şi cereri lui Dumnezeu, ne învaţă chipul în care 
păcătoşii trebuie să-L îmblânzească pe Dumnezeu: «Doamne, nu cu mânia Ta să 
mă mustri, nici cu iuțimea Ta să mă cerţi». În Psalmul al doisprezecelea arată 
prelungirea încercării, când spune: «Până când, Doamne, mă vei uita până în 
sfârşit 2» . Şi în tot psalmul acesta ne învaţă să nu ne descurajăm când suntem în 
necazuri, ci să aşteptăm bunătatea lui Dumnezeu şi să ştim că Dumnezeu, prin o 
iconomie oarecare, ne lasă în necazuri hotărând măsura suferințelor după credinţa 
pe care o are fiecare. 


După ce David a spus: «Până când, Doamne, mă vei uita până în Sfârşit?» şi: 
«Până când îţi întorci faţa Ta de la mine ?» , se îndreaptă îndată spre răutatea 
celor care nu cred în Dumnezeu, care dacă au o mică piedică în viaţă, nu mai pot 
suferi starea grea în care se găsesc şi încep îndată să se îndoiască în mintea lor, 
întrebându-se dacă există un Dumnezeu, Care poartă grijă de cele de aici, dacă 
vede viaţa fiecăruia, dacă împărţeşte fiecăruia după merit. Apoi, când văd că 
situația lor nedorită se prelungeşte, încolțeşte în ei gândul cel rău şi hotărăsc în 
inimile lor că nu există Dumnezeu: «Zis-a cel nebun întru inima sa: «Nu este 
Dumnezeu» . Înfigându-se, deci, acest gând în mintea lor, încep să păcătuiască fără 
să mai ţină seama de nimic. 


Dacă nu este cineva care să conducă lumea, dacă nu este cineva care să 
răsplătească după merit cele săvârşite în viaţă, cine-i mai poate împiedica să 
asuprească pe sărac, să ucidă pe orfani, să omoare pe văduvă şi pe străin, să facă 
orice faptă nelegiuită şi să se murdărească cu patimi necurate şi ticăloase şi cu 
toate poftele dobitoceşti? De aceea David, ca o urmare a ideii că nu există 
Dumnezeu, a adăugat: «Stricatu-s-au şi urâţi S-au făcut întru îndeletnicirile lor» . 


Că e cu neputinţă ca cei ce se îndepărtează de calea cea dreaptă să nu aibă în 
sufletele lor boala uitării de Dumnezeu. 


Pentru ce popoarele păgâne au fost lăsate în seama minţii lor rătăcite şi fac cele ce 
nu se cad? Nu pentru că au spus: «Nu este Dumnezeu»? Pentru ce au căzut în 
patimi ruşinoase, pentru ce femeile au schimbat întrebuinţarea firească a firii în una 
împotriva firii, iar bărbaţii au săvârşit lucruri ruşinoase cu bărbaţii? Nu pentru că 
au schimbat slava nestricăciosului Dumnezeu în închipuiri de păsări, de animale cu 
patru picioare şi de târâtoare? 


Cu adevărat, deci, cel care spune că «nu este Dumnezeu» este nebun, lipsit de 
minte şi de înţelegere. Asemănător acestuia şi tot atât de nebun este şi acela care 
spune că Dumnezeu este autorul relelor. Spun că amândoi săvârşesc un păcat tot 
atât de mare, pentru că amândoi tăgăduiesc pe Cel Bun: unul spunând că nu există 
Dumnezeu, iar celălalt hotărând că Dumnezeu nu este bun. Dacă Dumnezeu este 
cauza relelor, atunci e evident că nu e bun şi deci şi o afirmaţie şi alta duc tot la 
tăgăduirea existenţei lui Dumnezeu. 


De unde bolile? se întreabă ei. De unde morţile premature ? De unde distrugerile 
complete ale oraşelor? De unde naufragiile, războaiele, ciuma? Acestea sunt 
rele, spun ei, şi sunt toate fapte ale lui Dumnezeu. Deci pe cine altul putem 
socoti pricinuitor al acestor rele, dacă nu pe Dumnezeu? 


Haide, dar, pentru că am dat de o problemă mult dezbătută, să încercăm să-i dăm o 
explicaţie clară şi lipsită de confuzie, după ce vom pune mai întâi ca bază a 
discuţiei un principiu recunoscut de toată lumea, cercetând această problemă cu 
cea mai mare grijă. 


Un lucru trebuie să avem precis în minţile noastre, că odată ce suntem făptura 
bunului Dumnezeu, că odată ce suntem păziţi de EI, Care rânduieşte pentru noi 
şi pe cele mici şi pe cele mari, urmează că nu putem suferi ceva fără voia lui 
Dumnezeu şi că nici una din suferinţele noastre nu este spre vătămarea noastră 
Sau spre ceva asemănător şi deci nu trebuie să ne închipuim pentru noi o 
situaţie mai bună. 


Morţile vin de la Dumnezeu dar moartea nu este un lucru rău, afară numai dacă-mi 
vorbeşti de moartea păcătosului; că pentru păcătos eliberarea de suferinţele de pe 
pământ este început al chinurilor din iad, iar suferinţele din iad nu au autor pe 
Dumnezeu, ci pe noi înşine. Începutul şi rădăcina păcatului stă în noi şi în 
libertatea voinţei noastre. Am putea să nu avem nici o suferinţă, dacă ne-am 


îndepărta de viciu; dar pentru că noi înşine, prin plăcere, ne-am lăsat ademeniţi 
de păcat, ce motiv serios am putea invoca că n-am fost noi înşine autorii 
suferințelor noastre ? 


Răul este de două feluri: răul raportat la simţirea noastră şi răul în sine. 

—> Răul în sine depinde de noi, de pildă: nedreptatea, desfrânarea, nebunia, 
frica, invidia, uciderea, otrăvirea, viclenia şi toate patimile înrudite cu ele, 
care întinează sufletul făcut după chipul Creatorului şi-i întunecă 
frumuseţea. 

— Răul raportat la noi provoacă durere şi suferinţă simţirii noastre, de pildă: 
boala trupului, rănile trupului, lipsa celor necesare traiului, viaţa lipsită de 
slavă, paguba de bani şi pierderea celor scumpi nouă. 


Fiecare din aceste rele sunt aduse asupra noastră de înțeleptul şi bunul Stăpân spre 
folosul nostru. Se ia bogăţia celor care au întrebuinţat-o rău, ca să strice unealta cu 
care săvârşeau nedreptate; trimite boală celor cărora le este mai de folos să le fie 
mădularele legate decât să le aibă slobode, spre a ne îndepărta de păcat; aduce 
moarte când se termină firul vieţii, pe care dreapta judecată a lui Dumnezeu l-a 
fixat dintru început pentru fiecare, deoarece Dumnezeu vede de departe ce este de 
folos fiecăruia din noi. Foametea, seceta, ploaia prea multă sunt plăgi obşteşti 
abătute asupra oraşelor şi popoarelor, spre a le pedepsi, când răutatea lor a depăşit 
orice măsură. 


După cum doctorul este un binefăcător chiar dacă produce dureri şi suferinţe 
trupului (că poartă război boli, nu bolnavului), tot aşa Dumnezeu este bun, când 
prin pedepse date unora se îngrijeşte de mântuirea tuturora. Nu acuzi pe doctor 
când pe unele din mădularele tale le taie, pe altele le arde, iar pe altele le scoate cu 
totul din trup, ci îi mai dai şi bani şi-l numeşti mântuitorul tău, pentru că a oprit 
boala într-o mică parte a trupului înainte de a se întinde în tot corpul. 


Dar când vezi că un oraş se dărâmă peste locuitorii lui din pricina cutremurului sau 
că o corabie se scufundă în mare cu toţi călătorii, nu zăboveşti să-ţi porneşti limba 
hulitoare împotriva adevăratului Doctor şi Mântuitor. Şi totuşi ar trebui să înţelegi 
că este nevoie de un tratament făcut cu grijă, când bolile oamenilor sunt mici şi 
uşor de vindecat, dar când se dovedeşte că bolile lor nu mai pot fi vindecate printr- 
un tratament obişnuit, atunci este necesară îndepărtarea celor ajunşi nefolositori, 
pentru ca nu cumva, întinzându-se boala, să cuprindă şi pe cei sănătoşi. Aşadar, 
după cum nu-i de vină doctorul dacă-ţi taie sau îţi arde o parte din trup, ci boala, tot 
aşa şi distrugerile oraşelor îşi au originea în păcatele oamenilor, care depăşesc 
orice măsură. Scuteşte, deci pe Dumnezeu de hulă ! 


Mi s-ar putea spune : 

- Dacă Dumnezeu nu este autorul relelor, pentru ce se spune în Scriptură: «Eu 
sunt Cel Ce am întocmit lumina şi am făcut întunericul, făcând pace şi zidind 
rele» şi iarăşi: «S-au pogorât de la Domnul rele peste porţile Ierusalimului» şi: 
«Nu este răutate în oraş, pe care să n-o fi făcut Domnul» ; iar cântarea cea mare 
a lui Moise spune: «Vedeţi, vedeţi că Eu sunt şi nu este Dumnezeu afară de 
Mine; Eu voi omori şi Eu voi face viu; Eu voi bate şi Eu voi vindeca» ? 


- Pentru un om care înţelege sensul Scripturii, nici unul din aceste texte nu 
cuprinde vreo acuzaţie împotriva lui Dumnezeu, că EI ar fi autorul şi făcătorul 
răului. 


Când spune: «Eu sunt Cel Ce am întocmit lumina şi am făcut întunericul», 
Dumnezeu se arată pe Sine creator al zidirii, dar nu autor al răului. Ca să nu 
crezi cumva că altul este creatorul luminii şi altul creatorul întunericului, a spus că 
EI este făcătorul şi meşterul a două elemente aparent potrivnice în natură, ca să nu 
cauţi un alt creator pentru foc, altul penltru apă, altul pentru aer şi altul pentru 
pământ, pentru că aceste elemente sunt aparent contrare în virtutea contrarietăţii 
calităților lor. Unii, pornind de la această idee, au căzut în politeism. 


«Dumnezeu face pace şi zideşte rele». Face pace mai cu seamă în tine, când îţi 
linişteşte mintea prin o învăţătură bună şi-ţi potoleşte pasiunile care se scoală 
împotriva sufletului. «Zideşte rele», adică le transformă în bine şi le aduce într-o 
stare mai bună, în aşa fel că încetează de a mai fi rele şi îmbracă natura binelui. 


«Inimă curată zideşte întru mine, Dumnezeule» adică: «Nu-mi crea acum inima, 
ci înnoieşte inima mea cea învechită din pricina răutăţii» şi: «Ca din cei doi să 
zidească un om nou» aici cuvântul «să zidească» nu are sensul unei aduceri de la 
neființă la fiinţă, ci al unei transformări în bine a celor deja existente; şi: «Dacă 
cineva este în Hristos este făptură nouă» şi iarăşi Moise spune: «Nu este oare 
Acesta însuşi Părin-tele tău care te-a dobândit, te-a făcut şi te-a zidit ?» faptul că 
aici cuvântul «zidire» este aşezat după cuvântul «facere», ne arată lămurit că 
termenul «zidire», ca totdeauna unde este întrebuințat acest cuvânt, are sensul unei 
îmbunătăţiri. Deci când Dumnezeu face pace, face pace în a zidi pe cele rele, adică 
a le transforma şi a le aduce spre o stare mai bună. Apoi, dacă înţelegi prin 
cuvântul «pace» uşurarea ce o avem la terminarea războaielor, iar prin cuvântul 
«rele», toate necazurile şi nenorocirile ce însoțesc războaiele, cum sunt: expedițiile 
în afara graniţelor ţării, oboselile, stările de veghe, neliniştile, sudoarea, rănile, 
uciderile, căderile oraşelor, luările în robie, surghiunurile, priveliştile pline de jale 
ale celor duşi în robie şi într-un cuvânt, toate nenorocirile ce însoțesc războaiele, 


atunci spunem că toate acestea se întâmpla prin dreaptă judecată a lui Dumnezeu, 
Care pedepseşte prin războaie pe cei vrednici de pedeapsă. 


Ai fi vrut oare să nu mai fie arsă Sodoma, odată ce sodomiţii au săvârşit acele 
nelegiuiri? Sau ai fi vrut să nu fie distrus Ierusalimul şi nici să fie pustiit templul 
după cutremurătoarea nebunie săvârşită de iudei împotriva Domnului? De altfel nu 
era drept oare să se săvârşească acestea tocmai prin mâinile romanilor, cărora 
iudeii, duşmanii propriei lor vieţi, au vândut pe Domnul nostru? Deci nenorocirile 
războiului cad adesea şi pe bună dreptate peste cei care le merită. 


Cuvintele «Eu voi omori şi Eu voi face viu» interpretează-le, dacă vrei, în sensul 
de mai Sus, că frica zideşte pe cei simpli. 


«Voi bate şi voi vindeca». Aceste cuvinte, chiar interpretate literal, au un sens 
plin de folos sufletesc, că prin bătaie sădesc în noi frica de Dumnezeu, iar prin 
vindecare ne îndeamnă să-L iubim pe Dumnezeu. 


Dar cuvintele acestea pot fi interpretate şi într-un sens mai înalt: «Cu voi omorî» 
pentru păcat, şi «voi face viu» pentru dreptate. Că în măsura în care omul nostru 
cel din afară se strică, în aceeaşi măsură cel dinăuntru se înnoieşte. Dumnezeu nu 
omoară pe unul şi face viu pe altul, ci pe acelaşi om îl face viu prin acelea prin care 
îl omoară, şi-l vindecă prin acelea prin care îl bate, potrivit proverbului care spune: 
«Tu îl vei bate cu varga, dar vei izbăvi sufletul lui de moarte». Aşadar este bătut 
trupul, ca să fie vindecat sufletul; este omorât păcatul, ca să trăiască dreptatea. 


Cuvintele:«S-au pogorât de la Dumnezeu rele peste porţile Ierusalimului» se 
interpretează prin ele însele. 
- Ce rele ? Zgomotul carelor de război şi al călăreţilor. 


Când auzi cuvintele: «Nu este răutate în oraş, pe care să n-o fi făcut Domnul», 
înţelege cuvântul «răutate». Scriptura vorbeşte aici de răutatea, adică de necazul 
adus asupra păcătoşilor pentru îndreptarea greşelilor lor, potrivit celor spuse de 
Dumnezeu: «Că te-am necăjit şi te-am înfometat ca să-ţi fac bine». Înainte de a 
ajunge nedreptatea peste măsură de mare, Dumnezeu 0 opreşte, după cum este 
oprit cursul unei ape cu Stăvilare sau zăgazuri. 


Pentru aceasta epidemiile care se abat asupra oraşelor şi popoarelor, uscăciunea 
văzduhului, nerodirea pământului, ca şi toate celelalte nenorociri, care se întâmplă 
în viaţa fiecăruia, au scopul de a opri creşterea răutății. Deci Dumnezeu trimite 


nişte nenorociri ca acestea, ca să înlăture naşterea adevăratelor nenorociri. Bolile 
trupeşti şi nenorocirile din afară sunt făcute pentru zăgăzuirea păcatului. 


Deci, Dumnezeu distruge răul; dar răul nu este de la Dumnezeu. Pentru că şi 
doctorul înlătură boala, dar nu bagă în trup boala. Distrugerile oraşelor, 
cutremurele, inundațiile, zdrobirea armatelor, naufragiile şi pieirea a nenumărate 
vieţi omeneşti, pricinuite de pământ, de mare, de văzduh, de foc sau de oricare altă 
cauză, se întâmplă spre înţelepțirea supravieţuitorilor, că Dumnezeu înţelepţeşte 
prin plăgi obşteşti răutatea oamenilor. Propriu vorbind, rău este numai păcatul; 
păcatul, mai ales merită denumirea de rău; iar păcatul depinde de voinţa noastră? 
Stă în puterea noastră de a ne depărta de răutate sau de a fi răi. 


Unele rele ne sunt date de Dumnezeu ca nişte încercări, pentru arătarea bărbăției 
noastre, ca lui lov care a fost lipsit de copii, a pierdut într-o clipită toată averea sa 
şi a fost lovit cu bube; alte rele sunt trimise de Dumnezeu pentru vindecarea 
păcatelor, ca lui David, care, aducând ruşine asupra casei lui, a fost pedepsit pentru 
pofta lui nelegiuită. 


Cunoaştem iarăşi un alt fel de rele înfricoşătoare aduse asupra oamenilor de 
dreapta judecată a lui Dumnezeu, pentru ani înţelepţi pe cei care alunecă uşor în 
păcat, ca Datan şi Aviron, pe care i-a înghițit pământul, deschizându-se sub ei 
gropi şi crăpături . Prin acest fel de pedeapsă ei n-au devenit mai buni - cum ar fi 
fost cu putinţă pentru cei coborâţi în iad ? - ci prin pilda lor au înţelepțit pe cei 
rămaşi în viaţă. Tot aşa şi Faraon a fost înecat cu toată oastea lui. Tot aşa au fost 
nimiciţi vechii locuitori ai Palestinei. 


Deci, când auzim că apostolul spune cândva despre Faraon: «vase ale mâniei 
gătite spre pieire» , să nu înţelegem cumva că Faraon a fost făcut rău de 
Dumnezeu (că atunci ar fi mai drept ca vina să fie mutată asupra Creatorului), 
ci, când auzi cuvântul «vase», înţelege că fiecare din noi a fost făcut spre ceva 
folositor. 


După cum într-o casă mare sunt vase de aur, de argint, de lut şi de lemn (că 
libertatea de voinţă a fiecăruia dă asemănarea cu aceste materiale: vas de aur este 
cel care are o vieţuire curată şi lipsită de viclenie; vas de argint, potrivit valorii 
sale, este mai jos decât cel dintâi; vas de lut este omul care gândeşte cele 
pământeşti şi se sfărâmă cu uşurinţă, iar vas de lemn este omul care se întinează 
lesne cu păcatul şi ajunge materie pentru focul veşnic), tot aşa şi vas al mâniei este 
omul care primeşte în el, ca într-un vas, orice lucrare a diavolului şi din pricina 
mirosului greu din el, datorită stricăciunii, nu mai poate fi folosit, ci este vrednic 


numai de distrugere şi pieire. De aceea pentru că Faraon trebuia să fie sfărâmat, 
Dumnezeu, Iconomul cel priceput şi înţelept al sufletelor, a rânduit să 1 se ducă 
vestea şi să ajungă cunoscut tuturora, ca, prin păţania lui să fie de folos celorlalți 
oameni; că Faraon nu mai putea fi vindecat, din pricina marii lui răutăţi. Dumnezeu 
i-a învârtoşat inima, iar prin îndelunga Sa răbdare şi prin amânarea pedepsei a 
mărit răutatea lui, pentru că după ce răutatea lui va depăşi orice margine, să fie 
învederată tuturor dreptatea pedepsei dumnezeieşti. Deşi Dumnezeu a gradat 
necontenit pedepsele date lui Faraon, de la cele mai mici până la cele mai mari, 
totuşi nu i-a muiat cerbicia, ci a văzut că Faraon dispreţuieşte îngăduinţa lui 
Dumnezeu, obişnuindu-se cu nenorocirile venite asupra lui. Dar, nici aşa, 
Dumnezeu nu l-a dat morţii, până ce nu şi-a găsit singur moartea prin înec, 
îndrăznind, în mândria inimii sale, să meargă pe drumul celor drepţi, cu credinţa că 
Marea Roşie va fi şi pentru el, ca şi pentru poporul lui Dumnezeu, cale bătută. 


Aflând, deci acestea de la Dumnezeu şi putând singur să ştii câte feluri de rele 
există, cunoscând ce este cu adevărat răul şi că răul este păcatul, al cărui sfârşit este 
pieirea, cunoscând că rele care produc dureri simţurilor sunt rele aparente, că ele 
au, în realitate, puterea de a face bine, cum sunt de pildă suferinţele abătute asupra 
noastră pentru încetarea păcatului, a căror roadă este mântuirea veşnică a 
sufletelor, încetează de a mai murmura împotriva celor rânduite de Dumnezeu! 


Pe scurt, nu socoti pe Dumnezeu autor al existenţei răului şi nici nu-ţi închipui 
că răul are o existenţă proprie. Răul nu există aparte, ca o fiinţă oarecare, şi nici 
nu putem Să ni-l imaginăm ca o fiinţă independentă şi de sine stătătoare. Răul 
nu este decât lipsa binelui. 


Ochii au fost creaţi; orbirea are loc prin pierderea ochilor. Deci, dacă ochiul n-ar fi 
fost făcut dintr-o natură supusă stricăciunii, orbirea n-ar fi avut loc. Tot aşa şi răul; 
nu există prin el însuşi, ci este o consecinţă a beteşugirilor sufletului. Răul nu este 
necreat, după cum susţin eretici, care acordă răului aceeaşi valoare ca şi naturii 
binelui, ca şi când şi binele şi răul ar fi fără de început şi veşnice şi anterioare 
creaţiei lumii; dar nici creat. Dacă toate sunt de la Dumnezeu, cum e cu putinţă ca 
răul să derive din bine ? Nici urâtul nu derivă din frumos şi nici viciul din virtute. 
Citeşte Cartea Facerii lumii! Vei găsi acolo scris că «toate sunt bune şi foarte 
bune». Deci răul n-a fost creat împreună cu cele bune. Dar nici creaturile spirituale, 
făcute de Creator, n-au fost aduse la existenţă amestecate cu răul. Dacă creaturile 
materiale nu au avut în ele însele în momentul creaţiei răul, cum ar fi putut 
creaturile spirituale, care se deosebesc atât de mult de cele materiale şi prin 
curăţenie şi prin sfinţenie, să aibă vreo părtăşanie cu răul ? 


Dar mi se poate spune: Răul este o realitate şi efectele lui se văd răspândite din 
belşug de-a lungul întregii vieţi. De unde-şi are dar existenţa, dacă răul nu-i nici 
necreat, nici creat? 


Cei care cercetează unele ca acestea să răspundă la următoarele întrebări: De unde 
vin bolile? De unde beteşugurile trupului? Că nu se poate spune că boala este 
necreată, dar nici că este creatură a lui Dumnezeu. Nu! Fiinţele au fost create cu o 
structură naturală potrivit firii lor şi au fost aduse la viață având desăvârşite toate 
mădularele; se îmbolnăvesc când îşi pierd starea naturală de vieţuire; îşi pierd 
sănătatea sau prin o vieţuire rea, sau din o pricină oarecare ce aduce îmbolnăvirea 
trupului. Deci Dumnezeu a făcut trupul, nu boala; a făcut sufletul, nu păcatul; 
sufletul se înrăutăţeşte când se îndepărtează de starea lui naturală. 


- Dar în ce constă pentru suflet binele pe care îl avea înainte de a se înrăutăţi ? 
În aceea că era aproape de Dumnezeu şi unit cu El prin dragoste. După ce 
sufletul a căzut din această stare, a fost stricat de fel de fel de boli. 

- Dar, pe scurt, pentru ce sufletul primeşte răul? Pentru că este înzestrat cu voinţă 
liberă, unul din titlurile de glorie ale fiinţelor înzestrate cu rațiune. Slobod de orice 
constrângere şi creat de Creator cu voinţă liberă - pentru că a fost făcut după chipul 
lui Dumnezeu - sufletul concepe binele, cunoaşte desfătarea ce vine din săvârşirea 
binelui; are capacitatea şi puterea de a-şi păstra starea sa naturală, dacă stăruie în 
contemplarea binelui şi în desfătarea bunătăţilor spirituale; dar are şi capacitatea de 
a se îndepărta uneori de bine; aceasta 1 se întâmplă când săturat de desfătările cele 
duhovniceşti, ca îngreunat de somn şi alunecat de la cele de sus, se amestecă cu 
trupul, spre a se desfăta cu plăceri ruşinoase. 


Odinioară Adam era sus, nu în ce priveşte locul, ci prin libertatea voinţei sale, 
când, îndată ce i s-a dat viaţă şi-a aruncat privirile spre cer; s-a bucurat de cele 
văzute şi a iubit nespus de mult pe Binefăcătorul său, Care-i dăruise desfătarea 
vieţii veşnice, îl aşezase în desfătarea paradisului, îi dăduse aceeaşi stăpânire pe 
care o aveau îngerii, îl făcuse să aibă acelaşi fel de vieţuire cu arhanghelii şi să 
audă glas dumnezeiesc. Pe lângă toate acestea era sub paza lui Dumnezeu şi se 
desfăta cu bunătăţile Lui. Dar iute s-a săturat de toate aceste bunătăţi şi ocărând 
oarecum Saţiul, a preferat frumuseţii spirituale ceea ce părea plăcut ochilor 
trupului şi a prețuit mai mult Săturarea pântecelui decât desfătările cele 
duhovniceşti. De aceea a fost izgonit îndată din Rai, a pierdut acea vieţuire 
fericită şi a ajuns rău, nu din constrângere, ci din nesocotinţă. A păcătuit pentru 
că a întrebuințat rău voinţa sa liberă şi a murit din pricina păcatului, «că plata 
păcatului este moartea» . Cu cât se depărta de viaţă, pe atât se apropia de 
moarte. Că Dumnezeu este viaţă, iar lipsa vieţii, moarte. Deci Adam, prin 


depărtarea sa de Dumnezeu, şi-a pricinuit moartea, potrivit celor scrise : «lată 
vor pieri toţi cei care se depărtează de Tine» . Astfel, nu Dumnezeu a creat 
moartea, ci noi, prin voinţa noastră rea, am atras-o asupra noastră. 


Pentru pricinile de mai sus, Dumnezeu a îngăduit desfacerea trupului ca să nu se 
păstreze pentru noi nemuritoare boala , întocmai ca un olar care nu vrea să bage în 
foc un vas de lut stricat înainte de a îndrepta, prin refacerea lui, stricăciunea pe care 
o are. 


- Dar pentru ce n-am fost creaţi, aş putea fi întrebat, cu capacitatea de a nu mai 
păcătui, încât să nu mai putem păcătui, chiar dacă am voi ? 

- Dar şi tu socoteşti bune slugile tale, când le vezi că îşi îndeplinesc îndatoririle lor 
de bună voie, nu când le ai sub lanţuri! Aşadar şi lui Dumnezeu nu-l este dragă 
fapta săvârşită prin constrângere, ci aceea săvârşită prin virtute; iar virtutea se 
îndeplineşte prin libera alegere şi nu prin constrângere; iar alegerea depinde de noi 
şi ceea ce depinde de noi este tocmai liberul arbitru. Aşadar cel care huleşte pe 
Creator, că nu ne-a făcut infailibili prin fire, nu face altceva decât că preferă firii 
raționale pe cea iraţională, firii libere şi active pe cea imobilă şi lipsită de inițiativă. 


Am făcut o digresiune de la subiect, dar era necesară, pentru ca nu cumva, căzând 
în adânc de gânduri, să simţi şi lipsa lui Dumnezeu pe lângă lipsa dorurilor tale. Să 
încetăm, dar, a corija pe Cel înţelept. Să încetăm a căuta ceva mai bun decât 
ceea ce a făcut El. Dacă ne scapă puterii noastre de pătrundere chiar pricinile 
rânduielilor mărunte ale lui Dumnezeu cu privire la viaţa noastră, totuşi să fie 
nestrămutată în sufletele noastre învăţătura că de la Cel bun nu vine nimic rău. 


Ca urmare a ideii de mai sus se pune şi problema diavolului. De unde diavolul, 
dacă relele nu vin de la Dumnezeu? Ce vom răspunde ? Acelaşi răspuns dat 
despre răutatea oamenilor este îndestulător şi pentru această întrebare. 

- Din ce pricină este rău omul ? Din propria sa voinţă liberă. 

- Din ce pricină a ajuns diavolul rău ? Din aceeaşi pricină, pentru că şi el avea 
libertatea voinţei şi era în puterea lui sau să rămână lângă Dumnezeu, sau să se 
înstrăineze de bine. Gavriil a fost înger şi a rămas necontenit lângă Dumnezeu; 
satan a fost tot înger şi a căzut cu totul din ceata sa. Voința liberă l-a păstrat pe 
unul între cele de sus şi tot libertatea voinţei l-a aruncat pe celălalt din cer. Era cu 
putință ca şi Gavriil să apostazieze, iar satan să nu cadă. Dar pe unul l-a salvat 
dragostea fără sațiu de Dumnezeu, iar pe celălalt îndepărtarea de Dumnezeu l-a 
arătat vrednic de a fi aruncat în adânc. Acesta este răul: înstrăinarea de 
Dumnezeu. 


O mică întoarcere de ochi ne face să fim sau cu lumina soarelui sau cu umbra 
trupului nostru ; dacă ne uităm la soare, soarele este gata să ne lumineze; dar dacă 
ne întoarcem spre umbră, ne cuprinde neapărat întunericul. Tot aşa şi diavolul este 
rău, pentru că îşi are răutatea din libertatea voinţei şi nu pentru că firea lui era 
vrăjmaşă binelui. 


- Dar pentru ce se războieşte cu noi ? Pentru că, fiind vas plin de toată răutatea, a 
primit şi păcatul invidiei şi ne-a pizmuit cinstea. Nu suferea să ne vadă că ducem în 
Rai o viaţă fără de durere. Şi prin viclenii şi meşteşugiri a înşelat pe om, folosindu- 
se pentru amăgire tot de dorința pe care o avea şi el de a fi asemenea cu 
Dumnezeu, i-a arătat pomul cunoştinţei binelui şi răului şi i-a făgăduit că prin 
mâncarea fructului lui va ajunge asemenea lui Dumnezeu: «Dacă veţi mânca dintr- 
Însul, veţi fi ca nişte dumnezei, cunoscând binele şi răul». N-a fost făcut, deci, 
duşman al nostru; dar din pricina invidiei a ajuns în duşmănie cu noi. Văzându-se 
aruncat jos dintre îngeri, n-a suferit să vadă pe pământean înălțat, prin propăşirea în 
virtute, la vrednicia îngerilor. 


Dar pentru că a ajuns duşmanul nostru, Dumnezeu a rânduit să avem duşmănie față 
de el, prin cuvintele spuse şarpelui, instrumentul lui ameninţarea pronunţată asupra 
şarpelui se referă la diavol: «Vrăjmăşie voi pune între tine şi sămânţa ei». 
Prieteniile cu răutatea sunt într-adevăr vătămătoare, că de obicei legea prieteniei 
face ca cei ce se unesc să se asemene. De aceea pe bună dreptate s-a spus: «To- 
vărăşiile rele strică obiceiurile bune» . După cum aerul respirat în locuri infectate 
de boală transmite încetul cu încetul celor sănătoși boala, tot aşa tovărăşiile rele 
pricinuiesc mare rău sufletelor, chiar dacă nu se simte îndată vătămarea. Pentru 
asta este neîmpăcată duşmănia noastră faţă de şarpe. Aşadar, dacă unealta de care 
s-a slujit diavolul merită atâta ură, cât de mult trebuie să urâm pe cel care s-a slujit 
de şarpe? 


Aş putea fi întrebat: Pentru ce a fost aşezat în paradis acest pom cu ajutorul 
căruia avea să reuşească diavolul în încercarea lui împotriva noastră? Dacă n-ar 
fi avut această momeală pentru ispită cum ar fi putut diavolul să ne ducă, prin 
neascultare, la moarte ? Trebuia să fie o poruncă prin care să ni se pună la 
încercare ascultarea. De aceea era în paradis un pom încărcat cu fructe 
frumoase, pentru ca, arătând virtutea înfrânării prin abţinerea de la ceea ce-i 
plăcut, Să fim învredniciţi pe dreptate de cununile răbdării. 


Mâncarea din pomul cunoştinţei binelui şi răului a avut ca urmare nu numai 
călcarea poruncii, ci şi cunoaşterea goliciunii. «4u mâncat, spune Scriptura, şi li 
s-au deschis ochii lor şi au cunoscut că sunt goi». Trebuia ca omul să nu-şi 


observe goliciunea, pentru ca nu cumva mintea lui să fie atrasă a-şi împlini lipsa, 
iar prin născocirea de îmbrăcăminte şi prin grija de trup, să fie sustras cu totul de la 
contemplarea lui Dumnezeu. 


- Dar pentru ce n-au fost făcute odată cu facerea omului şi veşmintele ? Pentru 
că omul nu trebuia să aibă îmbrăcăminte: nici naturală, nici confecţionată. 
Îmbrăcămintea naturală este proprie animalelor necuvântătoare, cum sunt penele, 
părul, grosimea pieilor, care iarna pot să le acopere, iar vara le ajută să suporte 
căldura. În acestea nu se deosebeşte animal de animal, pentru că firea lor e la fel la 
toate; omul, însă trebuia să aibă deosebite darurile bunătăților, potrivit dragostei lui 
de Dumnezeu. Îndeletnicirile cu meseriile i-ar fi răpit omului tot timpul său liber; 
iar acest lucru trebuia evitat ca vătămător omului. De aceea şi Domnul, vrând să ne 
cheme din nou la o viaţă paradisiacă, îndepărtează din suflete grija, spunând: «Nu 
vă grijiți pentru sufletul vostru ce veţi mânca, nici pentru trupul vostru cu ce vă 
veți îmbrăca». 


Aşadar omul nu trebuia să aibă nici îmbrăcăminte naturală, nici confecționată; ci 
altă îmbrăcăminte îi era pregătită lui, dacă stăruia în virtute; o îmbrăcăminte care 
avea să înflorească peste om prin harul lui Dumnezeu şi avea să strălucească prin 
veşminte luminoase ca acelea ale îngerilor, mai frumoase decât varietatea florilor 
şi mai luminoase şi mai strălucitoare decât stelele. De aceea, Dumnezeu nu i-a dat 
îndată omului îmbrăcăminte, pentru că îmbrăcămintea rezervată lui trebuia să fie o 
recompensă a virtuţii sale, dar la această îmbrăcăminte omul n-a putut ajunge din 
pricina ispitei diavolului. 


Aşadar, vrăjmaş ne este diavolul din pricina căderii ce ne-a adus-o atunci prin 
ispita lui. Domnul, însă, a rânduit să luptăm împotriva lui ca ascultând de poruncile 
Sale, să reparăm greşeala prin o nouă luptă şi biruind pe duşman, să fim 
încununaţi. 


Bine-ar fi fost dacă îngerul luminat n-ar fi ajuns diavol, ci ar fi rămas în ceata în 
care a fost rânduit de Dumnezeu dintru început! Dar pentru că a ajuns apostat, este 
duşman şi al lui Dumnezeu, dar duşman şi al oamenilor, făcuţi după chipul lui 
Dumnezeu (că pentru aceasta este urâtor de om, pentru că este şi luptător împotriva 
lui Dumnezeu; ne urăşte şi ca bunuri ale Stăpânului, dar ne urăşte şi ca asemănări 
ale lui Dumnezeu). 


Inţeleptul chivernisitor şi purtător de grijă de cele omeneşti, însă s-a folosit de 
răutatea diavolului pentru exercitarea sufletelor noastre întocmai ca un doctor care 
întrebuinţează veninul viperei pentru pregătirea medicamentelor mântuitoare. 


- Cine este deci diavolul? Care este ceata sa? Care e dregătoria lui? De unde, 
mai ales, şi-a căpătat numele de satan? Se numeşte satan, pentru că se 
împotriveşte binelui. Acest sens îl are în limba ebraică, după cum cunoaştem din 
Cărțile Regilor: «Şi a ridicat Domnul satan (potrivnic) lui Solomon pe Ader 
împăratul sirienilor».Se numeşte diavol, pentru că este în acelaşi timp şi 
colaborator al păcatului nostru şi acuzator, se bucură de pierderea noastră, dar şi 
denunţă faptele noastre. Firea lui este necorporală, potrivit cuvintelor apostolului: 
«Lupta noastră nu este împotriva sângelui şi trupului, ci împotriva duhurilor 
răutăţii». Dregătoria lui este de conducător, tot potrivit cuvintelor apostolului: 
«Lupta noastră este împotriva  începătoriilor, împotriva conducătorilor 
întunericului acestuia» . Locul în care-şi are sediul conducerea lui este aerian, 
după cum spune acelaşi apostol: «împotriva conducătorului, care stăpâneşte în 
văzduh, a duhului, care lucrează acum în fiii neascultării»» . De aceea se numeşte 
şi conducător al lumii, deoarece conducerea lui se exercitează în jurul pământului. 
Aşa spune Domnul: «Acum este judecata lumii acesteia; acum conducătorul 
lumii acesteia se va izgoni afară» şi iarăşi : «Vine conducătorul lumii acesteia şi 
în Mine nu va găsi nimic». 


Dar pentru că s-a spus despre oastea diavolului că «sunt duhuri ale răutăţii întru 
cele cereşti» , trebuie să se ştie că Scriptura numeşte de obicei văzduhul cer, ca în 
următoarele texte: «Pasările cerului» şi: «Se suie până la ceruri», adică se suie 
până în regiunile cele mai înalte ale văzduhului. Pentru aceea şi Domnul «a văzut 
pe satan ca un fulger căzând din cer», adică a căzut din propria sa conducere şi a 
ajuns jos, ca să fie călcat în picioare de cei care nădăjduiesc în Hristos. Că Domnul 
«a dat putere ucenicilor Lui să calce peste şerpi şi peste scorpii şi peste toată 
puterea vrăjmaşului» . 


Aşadar, pentru că a fost doborâtă tirania diavolului, iar spaţiul din jurul pământului 
a fost curăţit prin patima cea mântuitoare, «care a împăcat cele de pe pământ şi 
cele din cer» „ni se făgăduieşte Împărăţia Cerurilor. loan Botezătorul a spus : «S- 
a apropiat Împărăţia Cerurilor», iar Domnul, în toate cuvântările Lui, predică 
«Evanghelia împărăției». Mai înainte încă îngerii au strigat: «Slavă întru cei de sus 
Iui Dumnezeu şi pe pământ pace». Chiar şi cei care se bucurau la intrarea 
Domnului nostru în lerusalim strigau: «Pace în ceruri şi slavă întru cei de Sus» . 
Și, pe scurt, nenumărate sunt strigătele de biruinţă care vestesc completa zdrobire a 
duşmanului; aşa că întru cele de sus noi nu mai avem de dus vreo luptă, nici război; 
nu mai există nici un potrivnic care să ne îndepărteze de viaţa cea fericită; o putem 
moşteni pe viitor nesupăraţi, putem să ne bucurăm necontenit de pomul vieţii, din 
care la început am fost împiedicaţi să ne împărtăşim, din pricina vicleniei şarpelui. 
Că «a pus Dumnezeu sabie de foc ca să păzească calea pomului vieţii» „pe care 


trecând-o fără nici o piedică să dea Dumnezeu să ne desfătăm de bunătăţi, în 
Hristos lisus Domnul nostru, Căruia slava şi puterea în veci. Amin. 


Omilia a X-a - Impotriva celor ce se mânie 


După cum folosul prescripţiilor medicale, date just şi după toate regulile ştiinţei 
medicale, se vădeşte mai ales după ce ele au fost puse în practică, tot aşa şi 
îndemnurile duhovniceşti îşi vădesc înţelepciunea şi folosul lor pentru îndreptarea 
vieţii şi desăvirşirea celor ce ascultă, mai ales atunci cînd preceptele lor dau 
rezultate recunoscute în viaţa de toate zilele. 


Auzim că Proverbele declară în termeni precişi: «Mânia pierde şi pe cei înţelepţi»; 
auzim şi îndemnurile apostolului: «Toată mânia şi iuţimea şi strigarea cu toată 
răutatea să fie depărtate de la voi» auzim şi pe Domnul spunând: «Cel care se 
mânie în deşert pe fratele său este vinovat judecății». Când, însă, facem 
experienţa acestei patimi, nu atunci când are loc în sufletul nostru, ci atunci când se 
năpusteşte din afară asupra noastră ca o furtună neașteptată, atunci cunoaştem 
minunata înţelepciune a preceptelor dumnezeieşti. Dacă înşine dăm vreodată 
drumul mâniei şi o lăsăm să-şi urmeze cursul ca un torent vijelios sau dacă 
examinăm în linişte tulburarea care urâţeşte pe cei cuprinşi de această pasiune, 
atunci cunoaştem din experienţă dreptatea cuvintelor Scripturii: «Bărbatul mânios 
nu are înfăţişare cuviincioasă». 


Când această patimă a izgonit raţiunea şi a pus stăpânire pe suflet, face din om o 
adevărată fiară şi nu-i mai îngăduie să fie om, că nu mai are ajutorul raţiunii. Ce 
este otravă în animalele veninoase aceea este mânia în oamenii cuprinşi de furia 
mâniei. Turbează ca şi câinii, atacă întocmai ca scorpionii, muşcă ca şerpii. 
Scriptura obişnuieşte să numească cu nume de animale pe cei Sstăpâniţi de 
patima mâniei, deoarece aceştia, prin răutatea lor, se aseamănă cu ele. Scriptura 
îi numeşte câini, şerpi, pui de năpârci şi alte asemenea nume. Că cei care sunt 
gata să se distrugă unii pe alții şi să vatăme pe cei de aceeaşi seminţie cu ei, pot 
pe bună dreptate, să fie numărați între fiarele şi animalele veninoase, care au 
prin fire o ură neîmpăcată faţă de oameni. 


Din pricina mâniei: limbă neînfrânată, gură nepăzită, mâini nestăpânite, insulte, 
ocări, acuze, bătăi şi altele câte nu se pot enumera, apucăturile rele, toate sunt 
născute din mânie şi iuţime. Din pricina mâniei se ascute sabia, se săvârşeşte 
uciderea omului prin mână omenească. Din pricina mâniei nu se mai cunosc fraţii 
între ei, părinţii şi copiii uită legătura firii. Mânioşii, în primul loc, nu se cunosc pe 
ei înşişi, apoi nu-şi mai cunosc nici rudele, nici cunoscuţii. După cum puhoaiele, 
care se reped la vale, târăsc cu ele tot ce întâlnesc în cale, tot aşa şi pornirile 
violente şi nestăpânite ale mânioşilor se năpustesc împotriva tuturor fără deosebire. 
Pentru cei mânioşi nu impune respect nici părul alb, nici virtutea vieţii, nici 


înrudirea, nici binefacerile de mai înainte, nimic din tot ce trebuie respectat şi 
prețuit. Mânia este o nebunie de scurtă durată. Adeseori mânioşii se târăsc pe ei 
înşişi într-un rău evident şi, dorinţa de răzbunare, neglijează binele lor personal. 
Când îşi aduc aminte de cei care i-au ofensat se simt pişcaţi ca de un tăun; mânia 
clocoteşte, saltă în ei şi nu se potolesc înainte de a face vreun rău celui care i-a 
mâniat, chiar dacă întâmplător şi-ar face lor rău; cum se întâmplă adeseori cu 
obiecte aruncate cu violenţă în altele din faţa lor, suferă ele mai multă pagubă decât 
pricinuiesc altora, pentru că se sfărâmă pe ele însele. 


Cine ar putea zugrăvi mânia ? Cine ar putea descrie chipul în care mânioşii dau 
drumul mâniei din pricini cu totul întâmplătoare? Ţipă, se sălbăticesc, se năpustesc 
cu tot atâta furie că şi animalele veninoase şi nu se opresc înainte de a-şi fi vărsat 
focul prin săvârşirea unui rău mai mare şi de nevindecat, în urma căruia mânia se 
sparge în ei ca şi o băşică de apă. Nici ascuţişul săbiei, nici focul, nici altceva 
înfricoşător nu-i în stare să reţină un suflet orbit de mânie; e tot atât de greu de 
oprit ca şi furia celor stăpâniţi de demoni; mâniosul nu se deosebeşte întru nimic de 
demoniac, nici în privinţa manifestărilor exterioare, nici în privinţa stării sufleteşti. 
Din pricina dorinţei de răzbunare sângele mâniosului clocoteşte în jurul inimii, ca 
şi cum ar fi pus în mişcare şi frământat de un foc puternic; îi îmbujorează obrajii 
şi-i dă mâniosului o altă înfăţişare, schimbîndu-şi figura obişnuită şi cunoscută 
tuturora, ca şi actorul care-şi pune mască pe scenă. 


La mânioşi ochii îşi pierd căutătura lor, nu mai sunt cei obişnuiţi, sunt de 
nerecunoscut; privirea le tremură şi aruncă foc. Scrâşnesc din dinţi ca şi porcii 
mistreți care se năpustesc spre atac. Faţa le este palidă şi pătată cu sânge; volumul 
trupului li se măreşte, vinele le plesnesc, răsuflarea li se opreşte din pricina furtunii 
interioare; vocea le e aspră şi ţipătoare; cuvântul le este nearticulat, vine pe buze la 
întâmplare, iese din gură fără şir, fără ordine, fără claritate. Când, însă, dau cu 
ochii de cei pe care sunt mâniaţi, furia lor se aprinde din ce în ce mai mult, 
întocmai ca o flacără care are din belşug material de ars; atunci, într-adevăr atunci, 
se poate vedea o privelişte ce nu se poate descrie nici în cuvinte şi nu se poate 
suporta nici cu privirea. Mâinile se ridică împotriva semenului său şi lovesc trupul 
oriunde nimeresc; picioarele izbesc fără cruţare părțile cele mai însemnate ale 
trupului; tot ce vede ajunge o armă în mâna furiei. Dacă găseşte, însă, un potrivnic 
care să-i opună o pasiune egală lui, atunci altă mânie şi furie de aceeaşi violenţă. 

Se luptă piept la piept şi, căzând Jos, îşi fac unul altuia tot răul cu putinţă şi, cum e 
de aşteptat, suferă toate câte suferă cei călăuziți de un astfel de demon. Ciuntirea 
mădularelor şi adeseori moartea sunt răsplățile mâniei pe care le recoltează cei 
încăieraţi. Primul îşi ridică mâinile sale nedrepte; celălalt se apără; cel dintâi i-o 
întoarce, al doilea nu cedează. Trupul este brăzdat de răni, dar mânia face ca 


durerea să nu se mai simtă. Nu mai au răgaz să mai simtă durerile, că sufletul lor în 
întregime le este îndreptat spre răzbunarea insultei. 


Nu vindecaţi răul cu rău şi nici nu vă luaţi la întrecere în a vă nenoroci unul pe 
altul! În întrecerile în rău biruitorul este cel mai nefericit, că el pleacă de pe câmpul 
de luptă mai plin de păcate. Nu plăti, deci, răul cu rău şi nici nu răsplăti o datorie 
rea cu una mai rea. 


Te-a insultat cineva când era mânios? Potoleşte răul prin tăcere! Faci aşa? Nu! 
Dimpotrivă, primeşti ca pe un şuvoi mânia lui în propria-ți inimă şi imiţi vântul, 
care prin suflarea lui întoarce înapoi obiectele ce merg în contra lui. Nu folosi ca 
dascăl pe vrăjmaş, nici nu imita ceea ce urăşti. Nu fi oglindă pentru mânios, 
reflectând în tine chipul lui. Acela-i cu faţa roşie. Nu te-ai înroşit şi tu? Ochii lui 
sunt însângeraţi ! Spune-mi, ai tăi privesc liniştit? Vocea lui e ţipătoare! Este a ta 
potolită? Nici ecoul din pustie nu se întoarce atât de desăvârşit la cel ce a grăit cum 
se întorc insultele la cel ce insultă. Mai mult chiar; ecoul reproduce acelaşi sunet; 
insultă, însă, se întoarce cu adaos. 


Ce insultă îşi spun unii altora? Unul spune celuilalt că e om de nimica şi de neam 
prost; celălalt îl face sclav, neam de sclavi. Cel dintâi îl numeşte sărăcie; acesta la 
rândul lui îl face vagabond. Primul îl face prost; al doilea îi spune că-i ţicnit. Şi 
continuă să se insulte până îşi termină insultele, cum îşi termină arcaşii săgețile. 
Apoi, după ce au terminat a se insulta cu limba, pornesc să-şi răzbune insultele cu 
fapta. Că mânia dă naştere la ceartă; cearta aduce insulte; insultele, lovituri; 
loviturile, răni; iar din răni, de multe ori moartea. 


Să oprim, deci, chiar de la început acest rău, izgonind din suflete, prin orice mijloc, 
mânia. Făcând aşa vom putea tăia odată cu această patimă, care e un fel de 
rădăcină şi izvor, cele mai multe dintre rele. Te-a insultat? Binecuvântează! Te-a 
lovit? Suferă! Te scuipă şi te socoteşte om de nimica? Gândeşte-te că ai fost făcut 
din pământ şi în pământ te vei întoarce ! 


Cel care îşi are ocupată mintea cu astfel de idei va găsi că orice insultă este 
inferioară adevărului. Făcând aşa, nu-i vei da dușmanului prilej de răzbunare, că te 
vădeşti invulnerabil insultelor; îți vei prilejui marea cunună a răbdării, că ţi-ai făcut 
din furia altuia prilej de înţelepţire proprie. 

Astfel, dacă ai da ascultare cuvintelor mele, tu însuţi ai căuta să-ţi înmulţeşti 
insultele aduse de alţii. Îţi spune că eşti de neam prost, fără nici o slavă, o nimica, 
venit de nu ştiu unde ? Tu, însă, numeşte-te pe tine pământ şi cenuşă. Poţi să-ţi dai 
aceste nume, că nu eşti mai ilustru decât părintele nostru Avraam, care s-a numit 


cu astfel de nume. Te face prost, sărac şi de nimic vrednic? Tu, însă, numeşte-te 
vierme, spune că din gunoi ţi-i originea, aşa cum spunea despre el şi David. La 
acestea adaugă şi cuvintele potrivite spuse de Moise. Acesta, insultat de Aaron şi 
Mariam, nu s-a plâns lui Dumnezeu împotriva lor, ci s-au rugat pentru ei. 


Al cui ucenic vrei să fii? Al acestor bărbaţi fericiţi şi iubitori de Dumnezeu sau al 
celor plini de duhul răutăţii? Când eşti ispitit să insulți pe cineva, gândeşte-te că 
eşti în situaţia de a hotări în care parte ai să te îndrepţi: să te apropii, prin îndelungă 
răbdare, de Dumnezeu, sau să te alături, prin mânie, duşmanului. Lasă timp 
gândurilor taile să aleagă partea cea bună. Că sau vei fi de folos şi aceluia prin 
exemplul blândeţei tale, sau te vei răzbuna şi mai cumplit pe el tocmai prin aceea 


că primeşti cu dispreţ ocările lui. 


Într-adevăr, ce poate fi mai dureros pentru un duşman decât să vadă că insultele lui 
nu-l ating pe duşmanul său? Nu-ţi lăsa sufletul abătut şi nici nu îngădui ca 
insultele să te atingă. Lasă-l să latre fără folos, să crape de ciudă. Cel care loveşte 
un obiect nesimţitor se pedepseşte pe sineşi, că nu se răzbună nici pe duşman, dar 
nu-şi pune capăt nici mâniei. Astfel, cel care insultă pe unul ce nu bagă în seamă 
insulta nu poate să-şi găsească mulţumire în insulte. Ba dimpotrivă, crapă de ciudă, 
după cum am spus. Ce nume vor dă fiecăruia din voi cei care au fost de faţă la o 
astfel de scenă? Pe el îl vor numi un calomniator, pe tine, un om cu suflet mare, pe 
el, un om plin de mânie şi nesuferit; pe tine, om plin de răbdare şi blând. EI se va 
căi de cele rostite, dar ţie nu-ţi va părea rău niciodată de virtutea de care ai dat 
dovadă. 


Este nevoie să mai adaug ceva ? Insulta a închis Împărăţia Cerurilor, căci 
«bârfitorii nu vor moşteni împărăţia lui Dumnezeu»; tu însă, prin tăcere, ţi-ai 
pregătit împărăția. Că «cel care va răbda până în Sfârşit, acela se va mântui» . Ce 
scuză vei găsi dacă şi tu te vei răzbuna şi te vei împotrivi insultătorului tot cu 
acelaşi fel de insulte? Vei spune că el a început să te insulte ? Aceasta nu-i o scuză 
vrednică de iertare. Nu merită o osândă mai mică nici desfrânatul care aruncă vina 
pe o femeie de moravuri uşoare ca provocatoare a păcatului său. Nu există cununi 
fără concurenţi şi nici căderi fără duşmani. Ascultă pe David ce spune: «Când 
păcătosul a Stat înaintea mea» nu m-am mâniat, ci «am amuţit şi m-am smerit şi 
am tăcut de bunătăţi». 

Te mânii la auzul unei insulte ca la auzul unui rău; dar imiţi pe cel care insultă ca şi 
cum ar fi făcut un lucru bun. lată, săvârşeşti ce acuzi. Oare vezi numaidecât răul 
săvârşit de altul, dar nu dai nici o importanţă faptei tale ruşinoase? Spui că e un 
lucru rău insulta ? Caută să n-o imiţi! Nu este o scuză îndestulătoare dacă altul a 
început insulta. După părerea mea este mai drept ca mânia lui să crească, deoarece 


n-a dat peste un exemplu care să-l înţelepţească; tu, când ai văzut pe mânios că se 
schimbă la faţă, nu te-ai ferit de a te asemăna cu el, ci te-ai supărat şi tu, te enervezi 
şi te mânii şi tu la rândul tău împotriva lui; astfel furia ta ajunge o scuză pentru cel 
care a început. Prin cele ce faci procuri o scuză celuilalt şi te osândeşti pe sineţi. 


Dacă mânia este un lucru rău, pentru ce n-ai abătut de la tine răul? Dacă cel ce se 
mânie este vrednic de iertare, pentru ce superi pe cel mânios? Prin urmare chiar 
dacă n-ai provocat tu cearta, totuşi eşti tot atât de vinovat. În luptele atletice, în 
care se dau coroane, nu se încununează cel care a dat prima lovitură, ci cel care a 
biruit. Aşadar este osândit nu numai cel care a început răul, ci şi cel care a urmat în 
păcat pe cel ce a început răul. Dacă-ţi spune că eşti sărac, primeşte adevărul spus, 
de spune adevărul; dacă minte, însă, pentru ce te supără spusele lui? Nu te în- 
gâmfa de laudele neadevărate, dar nici nu te supăra de insultele care nu te ating. 


Nu vezi că săgețile străbat de obicei corpurile tari şi rezistente,dar nu pătrund prin 
cele moi şi în cele care cedează loviturilor? Închipuie-ţi că insulă este tot o săgeată. 
Cel care i se potriveşte o primeşte în el însuşi? Cel care nu-i dă importanţă şi 
cedează, prin liniştea felului său de a fi, risipeşte răutatea pornită împotriva lui. 
Pentru ce să te tulburi dacă te numeşte sărac? Adu-ţi aminte de firea ta! Gândeşte- 
te că gol ai intrat în lume şi gol ai să ieşi. Cine este oare mai sărac decât cel gol? N- 
ai auzit nimic supărător, dacă cele spuse nu ţi se potrivesc.Cine a fost dus la 
închisoare pentru că a fost sărac? Nu-i o ruşine să fii sărac dimpotrivă, este o 
ruşine să nu suporţi în chip demn sărăcia. Adu-ţi aminte de Stăpânul, Care, deşi era 
bogat, a sărăcit pentru noi . Dacă te face nebun şi prost, adu-ţi aminte de insultele 
prin care iudeii insultau adevărata înţelepciune, spunându-i : «Eşti un samaritean şi 
ai drac». Dacă te superi, dai dreptate celui ce te insultă. Ce lucru este mai nebunesc 
decât mânia ? Dar dacă nu te mânii, ai ruşinat pe insultător şi ţi-ai arătat prin faptă 
înţelepciunea ta. Ai fost lovit? Dar a fost lovit şi Domnul! Ai fost scuipat ? Şi 
Stăpânul nostru a fost scuipat! «Că nu şi-a întors faţa de la ruşinea scuipărilor» . Ai 
fost calomniat? Şi Judecătorul a fost calomniat. Ţi-au sfâşiat haina ? Au dezbrăcat 
şi pe Domnul meu şi şi-au împărțit hainele Lui loruşi . Tu n-ai fost osândit ca EI şi 
nici n-ai fost răstignit! Multe-ţi lipsesc ca să ajungi să-L imiţi pe EI. 


Aceste gânduri să-ţi treacă prin minte, ca să-ţi înfrânezi iuţeala. Astfel de pregătiri 
şi de dispoziţii sufleteşti împiedică oarecum săltările inimii şi aduc echilibru şi 
linişte gândurilor. Acesta este sensul cuvintelor lui David : «M-am pregătit, dar nu 
m-am tulburat» . 'Trebuia înfrânată dar mişcarea furioasă şi nebunească a inimii 
prin amintirea exemplelor bărbaţilor fericiţi. Astfel marele David a suportat cu 
blândeţe batjocura lui Şimei. N-a dat timp mâniei să iasă la iveală, ci şi-a îndreptat 
gândul către Dumnezeu şi a spus : «Domnul a zis lui Şimei să blesteme pe David» . 


De aceea, când a auzit că-l face ucigaş şi nelegiuit, nu s-a mâniat pe el, ci s-a 
smerit pe sine însuşi, deoarece insulta îi era adresată pe merit. 


Alungă din mintea ta aceste două gânduri: Nu avea o idee prea mare despre tine 
şi nici nu socoti pe ceilalți oameni mai prejos de tine. Dacă vom fi însuflețiţi de 
aceste gânduri, niciodată mânia nu va izbucni la auzul insultelor adresate nouă. 


Cumplit lucru este pentru un om, care a făcut bine şi căruia ar trebui să i se 
aducă cele mai mari mulțumiri, să primească pe lângă nerecunoştinţă încă şi 
ocări şi insulte! Într-adevăr este cumplit lucru; dar răul este mai mare pentru cel 
care săvârşeşte insulta decât pentru cel care o suferă. Te-a insultat? Tu nu 
insulta. Cuvintele ce-ţi sunt adresate să-ţi fie o şcoală pentru a învăţa 
înțelepciunea. Dacă nu primeşti insulta, nu eşti rănit. Dacă, însă, sufletul tău se 
tulbură, închide supărarea în tine însuţi: «În mine s-a tulburat inima mea» a 
spus David, adică: «N-a ieşit la iveală supărarea mea, ci s-a potolit ca un val 
care se sparge de ţărmuri». Linişteşte-ţi inima mânioasă şi înfuriată! Pasiunile 
Să se ruşineze la apariţia judecății tale, ca şi obrăznicia copiilor la ivirea unui 
bărbat venerabil. 


- Cum am putea Să evităm vătămarea ce o avem de pe urma mâniei ? Dacă vom 
face ca mânia să nu o ia înaintea raţiunii; de aceasta mai cu seamă să avem grijă, ca 
niciodată mânia să nu alerge înaintea raţiunii; să o avem ca pe un cal înhămat pus 
în slujba noastră. Să asculte de rațiune ca şi calul de frâu, să nu depăşească 
propriile sale hotare, să fie condusă de rațiune în direcția spre care rațiunea o 
conduce. Că spre foarte multe fapte de virtute mânia este de un real folos sufletului 
spre a sări în ajutorul rațiunii împotriva păcatului, întocmai ca un soldat care 
depune armele lângă general, dar este gata să dea ajutor la comandă. În acest caz 
mânia este un nerv al sufletului, care îi dă impuls pentru săvârşirea faptelor bune. 


Dacă găseşte vreodată sufletul moleşit de plăceri, mânia îl face, din extrem de 
moale şi adormit, sever şi energic, după cum fierul se căleşte afundându-l în apă. 
Că dacă nu te-ai mânia împotriva păcatului, n-ai putea să-l urăşti atât cât trebuie. 
Socotesc că trebuie să avem o râvnă egală pentru iubirea virtuţii ca şi pentru ura 
păcatului. Pentru acesta din urmă este mai cu seamă folositoare mânia: când 
urmează rațiunii cum urmează câinele pe păstor; când rămâne potolită şi blândă 
față de tot ce este folositor, când răspunde îndată la chemarea raţiunii când se 
sălbăticeşte faţă de o voce şi figură străină, chiar dacă pare că este prietenoasă, dar 
se retrage timidă la strigătul prietenului şi cunoscutului ei. Acesta este ajutorul cel 
mai bun şi cel mai potrivit dat de pasiunea mâniei părţii raționale a sufletului. O 
astfel de mânie nu va face pace şi nici nu va încheia armistițiu cu cei vicleni, nu va 


accepta o prietenie vătămătoare, ci va lătra şi va sfâşia plăcerea înşelătoare ca pe 
un lup. Acesta este folosul mâniei pentru cei care ştiu să se folosească de ea. 


De altfel fiecare afecțiune a sufletului devine bună sau rea după modul în care 
fiecare întrebuințează afecțiunea. De pildă afecțiunea dragostei unul o 
întrebuinţează în desfătări trupeşti şi plăceri necurate; unul ca acesta este un ticălos 
şi un desfrânat; altul o îndreaptă spre dragostea de Dumnezeu şi spre dorirea 
veşnicelor bunătăţi; acesta este vrednic de imitat şi de fericit. Tot aşa şi cu raţiunea; 
omul, care se foloseşte bine de rațiune, este un om cu minte şi înţelept; cel care îşi 
ascute mintea sa spre vătămarea aproapelui este un mişel şi un nelegiuit. 


Să nu facem, deci, prilej de păcat afecțiunile date nouă de Creator pentru mântuirea 
noastră. Astfel mânia, dacă e folosită când trebuie şi cum trebuie, dă naştere la 
răbdare şi la tărie de caracter; când, însă, nu-i întrebuințată după dreapta 
judecată se preface în nebunie. Pentru aceasta şi psalmistul ne sfătuieşte: 
«Mâniaţi-vă, dar nu păcătuiţi». Domnul ameninţă cu osânda pe cel care se mânie 
în zadar, dar nu opreşte de a ne folosi de mânie ca de un leac, acolo unde trebuie. 


Textele: «Vrăjmăşie voi pune între tine şi şarpe» şi «Fiţi duşmani cu madianiţii», 
ne învaţă că trebuie să ne slujim de mânie ca de o armă. Pentru aceasta Moise, 
omul cel mai blând dintre toți oamenii, pentru a pedepsi idololatria a înarmat 
mâinile leviţilor spre uciderea fraților lor. Moise a spus: «Puneţi-vă fiecare sabie 
pe coastă şi mergeţi de la o poartă la cealaltă şi întorceţi-vă prin tabără şi fiecare 
să-şi omoare pe fratele lui şi fiecare pe vecinul său şi fiecare pe aproapele său»; 
iar mai Jos puţin: «Și a spus Moise: «Astăzi ați umplut mâinile voastre în 
Domnul, fiecare în fiul lui şi în fratele lui, ca să fie dată peste voi 
binecuvântarea». 


Ce a îndreptățit pe Finees ? Oare nu mânia lui cea dreaptă împotriva desfrânaților ? 
Finees era un om foarte blând şi paşnic dar când a văzut că Zimri a făcut 
desfrânare pe faţă şi fără de ruşine cu madianita şi că ei nici n-au ascuns priveliştea 
urâtă a ruşinii lor, n-a mai putut răbda, s-a folosit de mânie, aşa cum trebuia, şi a 
străpuns pe cei doi cu lancea. 


Oare Samuil n-a adus în mijloc şi n-a ucis, mânat de o dreaptă mânie, pe Agag, 
împăratul amaliciţilor, salvat de Saul împotriva poruncilor lui Dumnezeu? Astfel 
mânia este de multe ori un bun ajutor pentru săvârşirea faptelor bune. 


Zelosul Ilie, printr-o mânie rațională şi dreaptă, a omorât, pentru folosul întregului 
Israil, patru sute cincizeci de preoţi ai lui Baal şi patru sute de preoţi ai desişurilor, 
care au mâncat la masa Izabelei. 


Tu, însă te mânii fără motiv pe fratele tău. În adevăr, cum nu te mânii fără motiv, 
când te superi pe altul decât pe cel care a pus la cale provocarea? Faci ca şi câinii; 
aceştia muşcă pietrele, pentru că nu pot să muşte pe cel care a aruncat cu piatra. 
Unealta este vrednică de milă; trebuie urât cel care a pus la cale provocarea. Într- 
acolo îndreaptă-ţi mânia, spre ucigaşul de oameni, tatăl minciunii, lucrătorul 
păcatului ? Faţă de fratele tău ai milă chiar, pentru că dacă stăruie în păcat, va fi dat 
focului veşnic împreună cu diavolul. 


După cum cuvintele : indignare şi mânie diferă unul de altul, tot aşa şi înţelesul lor 
se deosebeşte foarte mult. Indignarea este un fel de aprindere şi o pornire iute a 
pasiunii; mânia este durere stăruitoare, o pornire continuă pentru a răsplăti cu rău 
pe cei care te-au nedreptăţit, sufletul dorind puternic să se răzbune. Trebuie să se 
ştie că oamenii păcătuiesc în amândouă aceste stări sufleteşti: sau se pornesc cu 
furie şi fără de judecată împotriva celor ce i-au mâniat sau uneltesc cu viclenie şi 
pe ascuns împotriva celor ce i-au supărat, trebuie să ne ferim şi de una şi de alta. 


Cum am putea face ca să nu dăm drumul acestei pasiuni atunci când nu se 
cade? Cum? Dacă ne vom deprinde mai întâi cu smerenia pe care Domnul ne-a 
poruncit-o şi prin cuvânt, dar ne-a arătat-o şi prin faptă; când spunând: «Cel care 
vrea să fie întâiul între voi să fie cel din urmă dintre toţi», când răbdând liniştit şi 
nemişcat pe cel care-L lovea. Făcătorul cerului şi al pământului, Cel închinat de 
toată zidirea văzută şi nevăzută, Cel Care «poartă universul prin cuvântul puterii 
Lui» n-a trimis de viu în iad pe cel ce L-a lovit, n-a deschis pământul sub 
picioarele nelegiuitului, ci îl sfătuieşte şi-l învață: «Dacă am grăir rău, 
mărturiseşte despre rău ; dar dacă am grăit bine, pentru ce Mă baţi ?». 


Dacă, potrivit poruncii Domnului, te vei obişnui să te socoteşti cel din urmă dintre 
toţi, cum poţi să te mai revolți că ai fost insultat? Când te insultă un copil, socoteşti 
insulta prilej de râs; când îţi adresează cuvinte insultătoare un om ieşit din minţi, îl 
socoteşti mai degrabă vrednic de milă decât de ură. Prin urmare nu cuvintele unuia 
sau altuia provoacă în noi supărarea, ci mândria noastră de a ne socoti mai buni 
decât cel care ne-a insultat, prețuirea exagerată pe care fiecare o avem despre noi. 
Dacă vei smulge din suflet aceste două gânduri, insultele vor fi ecoul unor sunete 
lipsite de conţinut. «Pune deci capăt iuţelii şi părăseşte mânia», ca să scapi de a 
face cunoştinţă cu mânia «care se descoperă din cer peste toată păgânătatea şi 
nedreptatea oamenilor». 


Că dacă vei putea să tai cu ajutorul unei judecăţi sănătoase rădăcina amară a 
mâniei, vei tăia odată cu această rădăcină multe patimi: viclenia, bănuiala, 
neîncrederea, răutatea, uneltirea, îndrăzneala şi tot roiul de păcate de acest fel, 
care sunt vlăstare ale mâniei. Să nu băgăm în sufletul nostru un rău atât de 
mare, care ne îmbolnăveşte sufletul, ne întunecă gîndurile, ne înstrăinează de 
Dumnezeu, ne face să nu ne mai cunoaştem rudele şi cunoscuţii, începe război, 
aduce asupra noastră mulţime de nenorociri, dă naştere în sufletul nostru 
demonului răutăţii, care pune stăpânire îndată pe toate gândurile noastre ca un 
chiriaş neruşinat şi închide intrarea Sfântului Duh. Unde este duşmănie, ceartă, 
gâlceavă, care tulbură necontenit sufletele, acolo duhul blândeţii nu-şi găseşte 
loc de odihnă. 


Să dăm deci ascultare sfatului fericitului Pavel, alungând de la noi toată iuţeala şi 
mânia şi strigarea, împreună cu toată răutatea şi să fim milostivi şi buni unii cu 
alții, aşteptând fericită nădejde făgăduită celor blânzi, că «fericiți cei blânzi, că 
aceia vor moşteni pământul» „ în Hristos lisus Domnul nostru, Căruia slava şi 
puterea în veci. Amin. 


Omilia a XI-a - Despre invidie 


Bun este Dumnezeu şi dătător de bunătăţi celor vrednici; rău este diavolul şi 
făcător a tot felul de răutate. După cum lipsa de invidie este o urmare a bunătăţii, 
tot aşa invidia este o urmare a răutăţii diavolului. 


Să ne păzim, deci fraților, de patima invidiei, ca nu cumva să ajungem părtaşi 
faptelor celui potrivnic şi să fim osândiți odată cu el. Dacă cel mândru suferă 
aceeaşi osândă ca şi diavolul, cum va scăpa invidiosul de pedeapsa pregătită 
diavolului? 


Nu se naşte în sufletele oamenilor o patimă mai pierzătoare decât invidia; supără 
foarte puţin pe cei din Jur, dar pricinuieşte în primul loc un rău personal celui 
stăpânit de această patimă. După cum rugina mănâncă fierul, tot aşa şi invidia 
roade sufletul invidiosului. Dar, mai bine spus, după cum viperele, potrivit spuselor 
oamenilor, mănâncă la naşterea lor pântecele care le-a zămislit, tot aşa şi invidia 
obişnuieşte să sfâşie sufletele care au odrăslit-o. 


Invidia este o întristare pentru bunăstarea aproapelui. Din pricina asta pe 
invidios niciodată nu-l] părăseşte nici supărarea, nici mâhnirea. 


> A rodit mult țarina vecinului? Este plină casa vecinului de tot ce-i trebuie 
pentru viață? Nu-l părăseşte veselia ? 


Ei bine, toate acestea întreţin boala şi măresc durerea invidiosului. Aşa că se 
aseamănă cu un om gol, săgetat din toate părțile. 


» Este cineva voinic, sănătos? Starea lui îl răneşte pe invidios! 

» Este altul mai frumos la chip? Altă rană pentru invidios! 

> Cutare depăşeşte pe mulţi prin talentele sale? 

» Este cineva cinstit şi admirat pentru înțelepciunea şi darul vorbirii? 

» Este un altul bogat, îi place nespus să dăruiască şi să împărtăşească cu 
averea sa pe cei săraci şi este lăudat mult de cei cărora le face bine? 


Ei bine, toate acestea sunt lovituri şi răni care-l lovesc drept în inimă. Şi grozăvia 
bolii stă în aceea că nu poate să şi-o mărturisească; dimpotrivă, priveşte sub 
sprâncene, e trist, abătut, plângăreţ, mistuit de răutate. Dacă-l întreabă cineva de ce 
suferă, îi e ruşine să-şi mărturisească chinul sufletului şi să spună: «Sunt un 
invidios şi un amărât; mă roade fericirea prietenului meu; bunăstarea fratelui meu 
mă face să plâng de durere; nu pot suferi să văd faptele bune ale altora; orice 


prosperitate a altui om mă face nenorocit!». Aşa ar grăi, dacă ar vrea să spună 
adevărul. Dar nu vrea să mărturisească nimic din toate chinurile lui; ţine boala în 
adâncul sufletului şi boala îi roade încetul cu încetul măruntaiele şi-l topeşte. 


Nici nu caută doctor pentru boala lui, dar nici nu poate să descopere un leac care 
să-l vindece, deşi sunt pline Scripturile de astfel de leacuri. Aşteaptă o singură 
uşurare a bolii lui: să vadă căderea unuia din cei invidiaţi. Ura i se termină numai 
când vede pe cel invidiat nefericit din fericit cum era; când vede ajuns vrednic de 
milă pe cel admirat de toată lumea. Numai atunci se împacă cu el, numai atunci îi 
este prieten, când îl vede lăcrimând, când îl vede jelind. Nu se bucură cu cel vesel, 
dar plânge cu cel îndurerat. ÎI căinează că i s-a schimbat soarta, că a căzut într-o 
stare atât de jalnică ; ridică în slavă cerului, prin cuvinte, starea lui fericită de mai 
înainte, nu din dragoste de om, nici din simpatie, ci pentru a-i face şi mai grea 
nenorocirea. 


Pe copil îl laudă după ce a murit şi-l slăveşte cu nenumărate elogii, că era frumos la 
chip, că era deştept, că era destoinic în toate; dacă ar trăi, n-ar întrebuința un limbaj 
atât de elogios. De vede, însă că şi alţii îl încarcă cu laude, se schimbă iarăşi şi 
pizmuieşte pe cel mort. 


Invidiosul admiră bogăţia altuia după ce a pierdut-o; laudă şi ridică în slava cerului 
frumuseţea, vigoarea şi sănătatea cuiva după ce s-a îmbolnăvit. Şi pe scurt, 
invidiosul este duşman al celor prezente, dar prieten al celor pierdute. 


Ce poate fi mai pierzător decât această boală ? Este distrugerea vieţii, ruină a firii, 
vrăjmaşă a darurilor dumnezeieşti, împotrivire faţă de Dumnezeu. 


Cine l-a pornit pe demon, începătorul răutăţii, la război împotriva oamenilor ? Oare 
nu invidia? Prin invidie demonul s-a arătat pe față luptător împotriva lui 
Dumnezeu; s-a mâniat pe Dumnezeu din pricina marilor daruri date de Dumnezeu 
omului şi pentru că n-a putut să se răzbune pe Dumnezeu, s-a răzbunat pe om. 


Și Cain, cel dintâi ucenic al diavolului, s-a purtat la fel. Diavolul l-a învăţat şi 
invidia şi uciderea, surori una cu alta întru nelegiuire, pe care şi Pavel le-a alăturat 
prin cuvintele: «Sunt plin de invidie, de ucidere». Ce a făcut Cain? A văzut cinstea 
dată de Dumnezeu fratelui său şi s-a aprins de gelozie; a omorât pe cel cinstit de 
Dumnezeu, spre a lovi pe Cel Ce l-a cinstit. Pentru că nu putea să lupte cu 
Dumnezeu a schimbat lupta împotriva lui Dumnezeu în ucidere de frate. 


Să fugim, fraților, de această patimă. Ea ne învață să luptăm împotriva lui 
Dumnezeu, dă naştere la uciderea de oameni, produce tulburare în natură, nu ţine 
seamă de cele mai strânse legături de rudenie. Este o nenorocire cu totul nesăbuită. 


Pentru ce te întristezi, omule, odată ce n-ai suferit nici o nenorocire? Pentru ce 
porţi război împotriva celui care are unele bunuri, odată ce nu ţi-a împuţinat cu 
nimic bunurile tale ? 


Dacă, însă, te superi chiar când ţi se face bine, nu urmează oare că invidiezi direct 
propriul tău folos ? Un astfel de om a fost Saul, care a prefăcut în pricină de luptă 
împotriva lui David marile binefaceri primite de la acesta. Mai întâi, deşi a fost 
izbăvit de boală prin acea dumnezeiască şi armonioasă cântare, totuşi a încercat să 
străpungă cu sulița pe binefăcător; apoi, deşi a fost mântuit de duşmani împreună 
cu oastea lui şi a fost eliberat de ruşine prin lupta lui David cu Goliat, totuşi când 
dănţuitoarele au atribuit lui David în cântece de triumf, merit înzecit în victoria 
dobândită, cântând: «David a bătut zeci de mii, iar Saul mii», numai pentru aceste 
cuvinte şi pentru mărturia adevărului, care era în aceste cuvinte, a încercat mai 
întâi să-l ucidă cu propria sa mână şi să-l omoare prin viclenie; apoi, deşi David a 
fugit, totuşi nici aşa n-a pus capăt duşmăniei sale, ci în cele din urmă a cercetat 
pustiul, pornind împotriva lui trei mii de ostaşi de elită. Dacă ar fi fost întrebat 
pentru ce a pornit acest război, negreşit că ar fi spus: «Binefacerile primite de la 
David !». 


Mai mult, în timpul prigoanei chiar Saul, pe când dormea, a fost prins de David şi-i 
era uşor să-l omoare pe duşmanul său; totuşi dreptul David l-a scăpat iarăşi, 
ferindu-se de a ridica mâinile asupra lui; cu toate acestea nici de astă dată Saul n-a 
fost înduplecat de această binefacere. Dimpotrivă, din nou porneşte armată 
împotriva lui, din nou îl urmăreşte; până ce a doua oară este prins de David în 
peşteră ; aici virtutea unuia s-a arătat mai strălucită, iar răutatea celuilalt s-a făcut 
mai vădită. 


Invidia este un fel de duşmănie care se poate înlătura cu foarte mare greutate. 
Pe scurt, binefacerile îmblânzesc pe duşman; pe invidios, însă şi pe răutăcios, 
binefacerea făcută lui îl întărită şi mai mult. Şi cu cât i se face mai mult bine, cu 
atât se revoltă mai mult, se supără şi se arată mai nemulțumit. Şi este mai mare 
durerea pricinuită de faptul că binefăcătorul are putinţa să-i facă bine, decât 
mulțumirea de pe urma binefacerilor primite. 


Pe care fiară n-o depăşesc invidioşii prin răutatea lor? Pe care animal neîmblânzit 
nu-l întrec în sălbăticie? Câinii se îmblânzesc, dacă le dai de mâncare; leii se 


domesticesc, dacă sunt îngrijiţi; invidioşii, însă se sălbăticesc şi mai mult, dacă 
sunt îngrijiţi. 


Cine l-a făcut rob pe Iosif, care era liber prin naştere ? Oare nu invidia fraţilor săi? 
Cu acest prilej este vrednic să te minunezi de nebunia acestei boli. Într-adevăr, 
fraţii lui Iosif, temându-se de împlinirea viselor, l-au făcut rob pe fratele lor, pentru 
că niciodată un rob nu primeşte închinăciune. Dacă visurile sunt adevărate, este 
oare vreun meşteşug prin care să se poată împiedica împlinirea lor? Dar dacă 
vedeniile din visuri sunt mincinoase, pentru ce pizmuiţi pe cel care se lasă înşelat 
de ele? Prin rânduiala lui Dumnezeu, însă viclenia lor s-a întors împotriva lor. Că, 
prin fapta prin care socoteau că împiedică prezicerea, prin aceea au deschis drum 
împlinirii visurilor. Într-adevăr, dacă n-ar fi fost vândut, n-ar fi ajuns în Egipt, n-ar 
fi căzut, datorită castităţii lui, uneltirilor femeii desfrânate, n-ar fi fost aruncat în 
temniţă, nu s-ar fi împrietenit cu slujitorii lui Faraon, n-ar fi tălmăcit visurile în 
urma cărora a primit conducerea Egiptului şi i s-au închinat fraţii lui veniţi la el din 
pricina lipsei de grâu. 


Treci cu mintea la cea mai mare invidie, care a luat naştere cu prilejul celei mai 
mari fapte din istoria lumii, este vorba de invidia provocată de furia iudeilor 
împotriva Mântuitorului. Pentru ce L-au pizmuit? Pentru minunile Lui! Ce scop 
au avut minunile Lui? Mântuirea celor din nevoi! 


Y Flămânzii erau hrăniţi, şi Cel Care-i hrănea era prigonit şi duşmănit; 

Y demonii erau alungaţi, şi se uneltea împotriva Celui Care poruncea 
demonilor; 

Y leproşii erau curăţiţi, şchiopii umblau, surzii auzeau şi orbii vedeau, iar 
Binefăcătorul era alungat. 


În cele din urmă au dat morţii pe Cel Care a dăruit viaţa, au bătut cu bice pe 
Liberatorul oamenilor şi au osândit pe Judecătorul lumii. Astfel invidia şi-a 
desfăşurat toată gama răutăților ei. 


Și cu această singură armă, începând de la facerea lumii şi până la sfârşitul 
veacului, pe toţi îi răneşte şi pe toţi îi doboară diavolul, distrugătorul vieţii noastre, 
el, care se bucură de pierderea noastră, el care a căzut prin invidie şi vrea să ne 
doboare şi pe noi împreună cu el prin acelaşi păcat. 


Înţelept a fost, deci, Solomon, care n-a îngăduit să cineze cu omul invidios. Prin 
tovărăşia la cină, înțeleptul Solomon lasă să se înţeleagă toate legăturile din viaţă. 
Că după cum trebuie să avem grijă de a îndepărta cât mai mult de foc materialele 


uşor de aprins, tot aşa trebuie, atât cât este cu putinţă, să nu avem legături de 
prietenie cu oamenii pizmătăreţi, pentru a ne aşeza în afara săgeților invidiei, într- 
adevăr, nici nu este cu putinţă de a veni în alt chip în contact cu invidia decât dacă 
ne apropiem de ea prin legături de prietenie. Că, după cuvintele lui Solomon, 
«orice om este invidiat de prietenul lui». Şi aşa este, scitul nu este pizmuit de 
egiptean, ci de unul de acelaşi neam cu el, iar între cei de acelaşi neam fiecare este 
pizmuit nu de oameni necunoscuţi, ci de cunoscuţii lui; iar dintre cunoscuţi invidia 
ia naştere între vecini, între cei de aceeaşi meserie şi în general între cei care sunt 
în cele mai strânse legături şi iarăşi dintre aceştia invidia îşi face loc între cei de 
aceeaşi vârstă, între neamuri, între fraţi. Pe scurt, invidia este o boală a prieteniei, 
după cum mălura este boală grâului. 


Singurul lucru vrednic de laudă în această patimă este că invidia ajunge cu atât mai 
împovărătoare pentru învidios cu cât este cultivată mai mult. După cum săgețile 
aruncate cu putere se întorc asupra celui care le-a aruncat, dacă se izbesc de ceva 
tare şi rezistent, tot aşa şi pornirile invidiei nu supără deloc pe cel invidiat, ci sunt 
răni tocmai pentru invidios. Care om a micşorat cu ceva prin invidie calităţile şi 
bunurile aproapelui său? Invidiosul se pierde pe el însuşi, topindu-se de întristare. 


Cei care suferă de boala invidiei sunt socotiți mai distrugători chiar decât animalele 
veninoase; acestea introduc veninul cu ajutorul unei răni, iar acesta putrezeşte 
încetul cu încetul partea rănită ; invidioşii însă, după părerea unora, vatămă chiar 
numai prin căutătura ochilor, încât trupuri sănătoase, în puterea şi în floarea 
vârstei, deochiate de ei, se topesc şi dintr-o dată se prăpădeşte tot trupul, ca şi cum 
ar izvor? din ochii invidioşilor un curent distrugător, care ruinează şi strică. 


Eu, însă, resping această părere ca pe o părere populară, răspândită de babe printre 
femei, spun însă că demonii, urâtorii binelui, când găsesc înclinări potrivite 
scopurilor lor, le folosesc în tot chipul după propria lor voinţă; în acest chip se 
folosesc şi de ochii invidioşilor, spre a le sluji voinţei lor. Dacă lucrurile stau aşa, 
nu te cutremuri, făcându-te slujitorul demonului distrugător ci dimpotrivă, primeşti 
să pună stăpânire pe tine patima invidiei, prin care ajungi nu numai duşmanul celor 
care nu te-au nedreptăţit cu nimic, dar şi duşmanul bunului şi neinvidiosului 
Dumnezeu ? 


Să fugim de acest păcat de nesuferit. Invidia este învățătura şarpelui, născocirea 
demonilor, sămânţa duşmanului, arvuna iadului, piedică evlaviei, cale spre gheenă, 
lipsire de Impărăția Cerurilor. 


Invidioşii se cunosc oarecum după faţă. Privirea le este uscată şi lipsită de 
strălucire, obrazul posomorât, sprâncenele încruntate, sufletul tulburat de patimă, 
fără putinţă de a judeca adevărat lucrurile. Pentru ei fapta virtuoasă nu este 
vrednică de laudă, talentul oratoric nu-i împodobit cu bună-cuviinţă şi eleganță 
retorică; pentru ei nimic nu este vrednic de urmat şi de slăvit. Şi după cum vulturii 
se îndreaptă spre locurile rău mirositoare, trecând în zborul lor peste multe livezi şi 
peste multe locuri încântătoare şi bine mirositoare şi după cum muştele trec pe 
lângă lucrurile sănătoase şi se grăbesc spre răni, tot aşa şi învidioşii nu dau nici o 
atenţie faptelor strălucite şi măreţe din viaţă, ci se opresc asupra celor putrede. 


Dacă se întâmplă să greşească cineva cu ceva, cum e cazul multora din faptele 
oamenilor, apoi această greşeală o fac cunoscută cu intenţia de a caracteriza prin ea 
pe cel care a săvârşit-o, ca şi caricaturiștii care fac portretele celor pictaţi luând ca 
o caracteristică generală nasul lor strâmb sau o cicatrice sau vreo schiloditură 
provenită fie din naştere, fie de pe urma vreunei boli. Invidioşii sunt destoinici în a 
batjocori faptele vrednice de laudă prin răstălmăcirea dată lor, sunt destoinici în a 
calomnia virtutea, înfățişând-o drept un viciu învecinat cu ea. Pe cel curajos îl 
numesc obraznic, iar pe cel cuminte şi înfrânat, nesimţitor, pe cel drept îl numesc 
om fără de inimă, iar pe cel chibzuit, viclean. Pe cel mărinimos îl bârfesc ca pe un 
om de prost gust, iar pe del cu inima largă, ca pe un risipitor şi dimpotrivă, pe cel 
econom îl numesc zgârcit. Pe scurt, invidiosul nu se sfieşte de a da oricărui fel de 
virtute numele viciului potrivnic virtuții. 


Ce vom face? Vom mărgini cuvântarea noastră numai la acuzarea acestui viciu? 
Aceasta, însă ar însemna să vindecăm boala numai pe jumătate. Nu este fără de 
folos într-adevăr a arăta celui stăpânit de acest păcat cât este de mare boala sa spre 
a-l face să şi-o îngrijească după cum merită. A-l lăsa, însă aici, fără a-l povăţui 
spre o însănătoşire deplină, înseamnă a-l lăsa pe cel suferind pradă bolii. 


Ce vom face deci? Cum vom proceda ca de la început să nu pună stăpânire pe 
noi această boală, sau dacă ne stăpâneşte să scăpăm de ea? Mai întâi să nu 
socotim lucru mare şi extraordinar cele omeneşti: nici bogăția, pe care o au unii 
oameni, nici slava, care trece, nici bună starea trupului. Că noi nu numim bunuri 
lucrurile trecătoare; noi suntem chemaţi să ne împărtăşim de bunurile cele veşnice 
şi adevărate. Dacă vom cugeta aşa, atunci bogătaşul nu mai este de invidiat din 
pricina bogăției sale, înalții demnitari nu mai sunt de pizmuit din pricina marii lor 
dregătorii, nici cel puternic, din pricina tăriei trupului lui şi nici cel înţelept, din 
pricina superiorității lui intelectuale. Toate acestea sunt în mâinile celor care le 
întrebuinţează bine numai nişte mijloace pentru săvârşirea virtuţii, fericirea nu stă 
în ele; dar cel care le întrebuinţează în chip rău este un om vrednic de plâns, ca şi 


cel care se răneşte de bună voie cu sabia pe care a primit-o ca să se apere de 
duşmani. Dacă omul întrebuinţează aceste daruri bine şi după dreapta judecată şi 
este administrator al bunurilor primite de la Dumnezeu, fără să le păstreze pentru 
propria sa desfătare, atunci este vrednic a fi lăudat şi iubit şi pentru iubirea de frați 
şi pentru dărnicia firii lui. 


Un altul se distinge prin deşteptăciunea sa, este un orator talentat al cuvântului lui 
Dumnezeu şi tălmăcitor al cuvintelor Sfintei Scripturi. Să nu invidiezi pe un astfel 
de om şi nici să nu voieşti să tacă tălmăcitorul cuvintelor dumnezeieşti, dacă prin 
harul Sfântului Duh, este aprobat şi lăudat de ascultători. Că el este spre binele tău 
ŞI ţi s-a trimis prin acel frate darul învăţăturii, dacă voieşti să-l primeşti. Mai mult, 
nimeni nu astupă izvorul care curge, nimeni nu-şi acoperă ochii la lumina soarelui, 
nici nu le pizmuieşte, ci doreşte să se bucure de ele. Pentru ce nu asculţi cu bucurie 
când în biserică curge din belşug cuvântul duhovnicesc şi când inima evlavioasă 
izvorăşte din harurile Duhului? Pentru ce nu primeşti cu mulţumire folosul ce-l ai 
în urma acestor daruri ? Te muşcă, însă aplauzele ascultătorilor şi ai voi să nu se 
folosească nimeni şi să nu fie nimeni care să laude? Cum îţi vei dezvinovăţi o 
astfel de purtare în faţa Judecătorului inimilor noastre? 


Trebuie să socotim binele adevărat numai binele sufletesc. Trebuie să iubim şi să 
preţuim şi pe cel care are multă bogăţie ca şi pe cel cu funcţie înaltă sau cu sănătate 
trupească, dacă le întrebuințează după dreapta judecată, socotindu-le mijloace 
obşteşti de trai, când dă, de pildă cu inimă largă din averea sa celor lipsiţi, când îşi 
pune trupul în slujba celor bolnavi, când socoteşte toată averea sa nu atât a lui cât 
mai mult a oricărui om în nevoie. Dar pe un om care nu întrebuinţează aşa aceste 
mijloace obşteşti de trai, trebuie să-l socotim mai degrabă nenorocit decât de 
invidiat, ca pe unul ce are mai multe prilejuri de a fi rău, căci prisosul mijloacelor 
de trai şi de bogăţie este spre pierderea lui. 


Dacă bogăţia ajunge un mijloc pentru săvârşirea nedreptăţii, atunci bogatul este 
vrednic de plâns; dar dacă bogăția este pusă în slujba virtuţii, atunci nu mai poate 
da loc invidiei, că foloasele bogăției sunt puse în chip obştesc la îndemâna tuturor, 
afară numai dacă cineva, din pricina marii lui răutăți, pizmuieşte propriul său bine. 


Și, pe scurt, dacă te ridici cu mintea deasupra celor omeneşti şi priveşti la binele 
real, la ceea ce merită să fie lăudat, atunci niciodată nu vei socoti vrednic de fericit 
şi de invidiat vreunul din lucrurile cele pământeşti şi pieritoare. Dacă gândeşti aşa 
şi nu te minunezi de cele lumeşti ca de nişte lucruri mari, atunci este cu neputinţă 
să te cuprindă invidia. Dar dacă doreşti negreşit slava şi vrei să te arăţi mai presus 


de ceilalți oameni şi nu suferi să fii al doilea - că şi starea aceasta dă naştere la 
invidie - atunci mută-ţi ambiția ta, ca pe un curent de apă, spre dobândirea virtuţii. 


Nu căuta să te îmbogăţeşti cu orice preţ şi nici să fii cu bun nume în lucrurile 
lumeşti. Toate acestea nu stau în puterea ta. Dimpotrivă, caută să fii drept, curat 
sufleteşte şi trupeşte, înţelept, curajos şi răbdător în suferinţele pentru credinţă. 
Lucrând aşa te mântui şi pe tine însuţi şi vei avea şi strălucire mai mare pentru 
nişte bunuri mai mari. Da, virtutea stă în puterea noastră şi poate fi dobândită de 
omul sârguitor; belşugul de avuţie, însă frumuseţea trupului şi înălțimea 
funcţiunilor nu stau în puterea noastră. Aşadar, dacă virtutea este un bun mai mare 
şi mai durabil şi dacă toţi mărturisim că este de preferat, urmează că trebuie s-o 
urmărim. Dar este cu nepuţintă să se nască în sufletul nostru virtutea, dacă sufletul 
nu ni-i curăţit de celelalte vicii şi înainte de toate de invidie. 


Nu vezi cât de mare rău este fățărnicia? Şi ea este un rod al invidiei.Că duplicitatea 
de caracter se naşte în oameni mai ales din pricina invidiei, când ţin în adâncul 
sufletului ură, iar faţa lor e colorată de dragoste ca şi stâncile din mare, care, 
acoperite de puţină apă, sunt pentru corăbierii care nu se feresc de ele un rău 
neprevăzut. 


Aşadar, dacă de pe urma invidiei curg fără încetare peste noi, ca dintr-un izvor, 
moartea, pierderea adevăratelor bunătăţi, înstrăinarea de Dumnezeu, tulburarea 
legilor şi în acelaşi timp răsturnarea tuturor bunurilor din viaţă, să ascultăm pe 
apostol şi «să nu alergăm după slavă deşartă, întăritându-ne unii pe alții şi 
pizmuindu-ne unii pe alții» ci mai degrabă să fim «buni, miloşi, iertându-ne unii pe 
alții, după cum şi Dumnezeu ne-a iertat pe noi, în Hristos lisus» , Domnul nostru, 
cu Care slavă Tatălui împreună cu Sfântul Duh, în vecii vecilor. Amin. 


Omilia a XII-a - La începutul Proverbelor 


Bună este răsplata ascultării. Să dăm deci ascultare bunului nostru părinte , care ne- 
a poruncit să predicăm despre Cuvintele Duhului Sfânt. Bunul nostru părinte 
volieşte să căpătăm experienţă pe acest drum al predicării, aşa cum vânătorii iscusiţi 
deprind câinii de vânătoare, purtându-i prin locuri grele de umblat. 


Ne-a poruncit aşadar să tălmăcim începutul Cărții Proverbelor. Orice om ştie, chiar 
cel care cunoaşte puţin această carte, că este greu de prins înţelesul proverbelor; 
dar nu trebuie să dăm înapoi în fața acestei greutăți, ne punem nădejdea în 
Domnul, Care, prin rugăciunile părintelui nostru, ne va da cuvânt la deschiderea 
gurii noastre. 


Ştim că scrierile prea înţeleptului Solomon sunt de toate trei: Cartea aceasta a 
Proverbelor, Eclesiastul şi Cântarea Cântărilor. Fiecare din ele urmăreşte un scop 
deosebit, dar toate s-au scris spre folosul oamenilor. 


» Cartea Proverbelor s-a scris pentru înfierarea moravurilor şi îndreptarea 
viciilor; pe scurt, este o învăţătură pentru viaţă, cuprinzând în ea reguli 
înțelepte pentru cele ce trebuie făcute. 

» Eclesiastul atacă problema naturii lucrurilor şi ne descoperă deşertăciunea 
celor din lumea aceasta, pentru ca să nu socotim vrednice de râvnit cele 
trecătoare şi nici să irosim strădaniile sufletului nostru cu lucruri deşarte. 

> În sfârşit, Cântarea Cântărilor ne arată chipul desăvârşirii sufletului; 
înfăţişează înţelegerea deplină dintre mireasă şi Mire, adică legătura 
strânsă a sufletului cu Dumnezeu-Cuvântul. 


Dar să ne întoarcem la tema noastră. 


«Proverbele lui Solomon, fiul lui David, care a împărăţit în Israel». Cuvântul 
«proverb» este clasat de învățații elini printre cuvintele populare, printre cuvintele 
care de obicei se rostesc pe drum. Cuvântul «proverb» - uapotjxia este format din 
două cuvinte : luapa şi otjioi, iar cuvântul OTJAOC înseamnă drum. De aceea 
învățații elini definesc proverbul: un cuvânt comun, întrebuințat de mulțime, cu 
putinţa de a fi aplicat de la cazuri singulare la cazuri multiple similare. 


La noi creştinii proverbul este un dicton folositor, exprimat cu oarecare obscuritate, 
care cuprinde în el însuşi mult folos, iar în adâncul său ascunde mult înţeles. Pentru 
aceea şi Domnul spune: «Acestea vi le-am spus în pilde (proverbe), dar va veni 


ceasul când nu vă voi mai vorbi în pilde, ci pe faţă». Deci proverbul nu-şi 
exprimă înţelesul său pe faţă şi direct, ci indirect celor sprinteni la minte. 


«Proverbele lui Solomon», adică cuvinte sfătuitoare, folositoare în tot cursul vieţii. 
S-a adăugat şi numele autorului, pentru ca, prin celebritatea persoanei, să atragă pe 
cei ce-1 ascultă cuvintele. Că vrednicia de credinţă a învățătorului face să fie primit 
cu uşurinţă cuvântul său şi-i face mai atenţi pe cei ce se instruiesc. 


Aşadar «Proverbele lui Solomon». 


- Care Solomon ? Acela despre care Domnul a spus: «Iată ţi-am dat ţie inimă 
înțeleaptă şi pricepută „mai înainte de tine n-a fost om ca tine şi după tine nu se 
va ridica asemenea ţie» şi iarăşi: «Domnul a dat lui Solomon înţelepciune şi 
pricepere multă foarte şi lărgimea inimii ca nisipul de pe ţărmul mării. Și S-a 
înmulțit înţelepciunea lui Solomon mai mult decât înţelepciunea tuturor 
oamenilor din vechime şi mai mult decât toţi înţelepții Egiptului». A fost deci de 
neapărată trebuinţă să se adauge numele autorului cărții. 


«Proverbele lui Solomon, fiul lui David». S-a adăugat şi tatăl, ca să cunoşti că 
Solomon era înţelept, născut dintr-un tată înţelept şi profet; că din copilărie a fost 
instruit în cărțile sfinte, că n-a căpătat la sorți domnia şi nici n-a luat cu forța o 
împărăție ce nu i se cuvenea, ci prin dreapta judecată a tatălui său şi prin voia lui 
Dumnezeu a luat sceptrurile împărăteşti. 


«Solomon a fost împăratul Ierusalimului». Nici acest lucru nu este de prisos. Mai 
întâi pentru a-l deosebi pe el de alții cu acelaşi nume, apoi pentru zidirea 
celebrului templu din Ierusalim, ca să cunoşti cine a construit acel templu, cine este 
autorul întregii rânduieli date Ierusalimului şi cine este autorul legilor şi a bunei 
ordini din oraş. Ajută mult la primirea sfaturilor date de Cartea Proverbelor şi 
faptul că autorul cărţii a fost împărat. Dacă împărăţia este o autoritate legală, atunci 
e clar că hotărârile date de un împărat, vrednic cu adevărat de acest nume, sunt 
foarte bune şi drepte, pentru că urmăresc folosul obştesc al tuturor cetăţenilor şi nu 
sunt alcătuite cu scopul de a fi de folos numai împăratului. Aceasta e deosebirea 
dintre un tiran şi un împărat: tiranul urmăreşte totdeauna interesele sale, pe când 
împăratul face totul spre folosul supuşilor săi. 


Al doilea verset al Cărţii Proverbelor enumeră şi foloasele acestei cărţi care sunt şi 
la câte pot da naştere în sufletele celor care învaţă aceste proverbe. 


Și, în primul loc din Cartea Proverbelor, putem cunoaşte: «înţelepciunea şi 
Învățătura» Înţelepciunea este ştiinţa lucrurilor dumnezeieşti şi omeneşti şi 
cunoaşterea cauzelor lor. Cel ce teologhiseşte bine cunoaşte înţelepciunea, aşa cum 
spune şi fericitul Pavel: «Jar Înţelepciunea o grăim celor desăvârşiţi, dar nu 
înțelepciunea veacului acestuia, nici a Sstăpânitorilor veacului acestuia, care sunt 
pieritori, ci grăim înţelepciunea lui Dumnezeu întru taină, pe cea ascunsă a lui 
Dumnezeu, pe care a rânduit-o Dumnezeu mai înainte de veci». lar cel care 
înțelege pe Creator din facerea lumii, a cunoscut şi el pe Dumnezeu din 
înţelepciunea cu care a fost făcută lumea. Că «cele nevăzute ale lui Dumnezeu de 
la facerea lumii se văd când cugeți la cele făcute de EI. 


Cartea Proverbelor ne duce la ideea de Dumnezeu, când spune: «Dumnezeu prin 
înţelepciune a întemeiat pământul» şi: «Când pregătea cerul eram cu El» şi: 
«Eram alături de EI, lucrând împreună cu EI eram şi Eu şi se bucura de Mine» . 
Cartea Proverbelor ne spune toate acestea despre înţelepciune, personificând-o, 
pentru a ne-o face cunoscută în chip clar. Şi pe scurt, cuvintele: «Domnul M-a 
zidit început căilor Lui» vorbesc de înţelepciunea care se arată în lume, aproape 
dând glas, prin cele văzute, că de Dumnezeu s-au făcut, pentru că nu întâmplător 
străluceşte în cele create o atât de mare înţelepciune. Că după cum «cerurile spun 
slava lui Dumnezeu, iar facerea mâiniloi Lui o vesteşte tăria» şi o spun fără glas 
«că nu Sunt graiuri, nici cuvinte ale căror glasuri să nu se audă», tot aşa sunt 
unele cuvinte şi ale înţelepciunii întâi născute, Care înaintea celorlalte a fost pusă 
temelie zidirii în timpul creaţiei. Înţelepciunea aceasta proclamă în tăcere pe 
Ziditorul şi Domnul, ca prin Ea să te urci la ideea singurului înţelept. 


Este, însă şi o înţelepciune omenească, adică priceperea în treburile vieții, potrivit 
căreia numim înţelepţi pe cei care cunosc în amănunţime meseriile folositoare. 
Pentru aceea, în cea mai mare parte a Cărţii Proverbelor, Solomon dă sfaturi cu 
privire la înţelepciune. «La răspântii înţelepciunea este lăudată, în pieţe vorbeşte 
cu îndrăznite şi de pe vârfurile zidurilor se propovăduieşte». 


Autorul Cărţii Proverbelor, cunoscând ambiția oamenilor şi că noi cu toţii iubim 
strălucirea înţelepciunii, prin laudele aduse înțelepciunii, ne îndeamnă sufletele să 
ne-o însuşim fără lenevie şi fără superficialitate. Solomon spune că pretutindeni se 
vorbeşte de înţelepciune: pe drumuri, în pieţe, în fortărețele cetăţii. Vorbeşte de 
porţi, de pieţe şi de ziduri, tocmai pentru a arăta, prin răspântii şi pieţe, strălucirea 
înţelepciunii, iar prin ziduri, folosul ei, pentru a arăta că înţelepciunea este 
îndestulătoare pentru întărirea vieţii. Şi, voind să ne-o însuşim, spune: «Zi că 
înţelepciunea este sora ta!» şi iarăşi: «Iubeşte-o şi te va păzi!» . Apoi, arătând 
folosul ei obştesc şi că folosul ei se îndreaptă în chip egal la toţi, zice: «Junghiat-a 


jertfele sale», adică a pregătit hrană tare pentru cei care au, prin obişnuinţă, 
simţirile sufletului deprinse cu o astfel de hrană. 


«A dres în pahar vinul său» «care veseleşte inima omului». Numeşte «pahar» 
participarea obştească a întregului popor la bunuri, din acest pahar este îngăduit 
tuturor să scoată, în deplină libertate, atât cât poate fiecare şi cât îi este de folos. 


«Înţelepciunea şi-a gătit sieşi masă». Solomon spune toate acestea în chip 
metaforic, arătându-ne cele duhovniceşti prin cele materiale. Numeşte «masă» 
hrana spirituală a sufletului şi ne pofteşte la această masă cu o predică înaltă, adică 
cu învățături, care n-au nimic smerit şi înjositor, înţelepciunea spune: «Cel 
neînţelept să se abată pe la mine». După cum cei bolnavi au nevoie de ştiinţa 
medicală, tot aşa cei neînţelepți au nevoie de înţelepciune. Şi: «Este mai bine să 
faci comerţ cu înţelepciunea decât cu _ vistierii de aur şi de argint» şi: 
«înțelepciunea este mai scumpă decât pietrele preţioase; nici un lucru de preţ nu 
este vrednic de ea» şi: «Fiule, dacă vei fi înţelept, vei fi înţelept şi pentru tine şi 
pentru aproapele tău» şi: «Fiul înţelept nu întâmpină nici o piedică în faptele 
sale». 


Şi, pe scurt, poţi cunoaşte adevărul acestor cuvinte dacă în ceasurile de răgaz vei 
alege cele spuse de Solomon despre înţelepciune. Dar pentru că «înțelepciunea nu 
va intra în sufletul celui viclean», înţelepciunea curăţeşte mai întâi, cu frică de 
Dumnezeu, sufletele celor ce vor să se ocupe cu ea. A arunca oricui se întâmplă 
tainele mântuirii şi a primi fără deosebire pe toţi care n-au nici viaţă curată şi nici 
judecată sănătoasă şi chibzuită, este la fel ca şi cum ai pune mir de mult preţ într- 
un vas murdar. De aceea «începutul înţelepciunii este frica de Dumnezeu» , iar 
frica este curăţitoare sufletului, potrivit rugăciunii profetului, care spune: 
«Pătrunde cu frica Ta cărnurile mele». Că unde locuieşte frica, acolo se 
înscăunează curăţenia sufletească, de acolo fuge pe nesimţite orice viclenie şi 
orice faptă nelegiuită, că odată ce sufletul este pătruns de frică, nu poate fi 
mişcat spre fapte necugetate. După cum cel care are trupul străpuns de cuie nu 
poate să lucreze din pricina durerilor de care e stăpânit, tot aşa şi cel pătruns de 
frica de Dumnezeu nu foloseşte ochiul spre ceea ce nu se cade, nu-şi mişcă mâinile 
spre fapte neîngăduite şi într-un cuvânt, nu poate face vreo faptă mică sau mare în 
afară de cele ce se cuvin, fiind țintuit, ca de o durere, de aşteptarea pedepselor cu 
care este ameninţat. 


Solomon, însă, îndepărtează de învăţăturile dumnezeieşti pe cei necuraţi şi ticăloşi, 
spunând : «Cei fără frică de Dumnezeu se vor sălăşlui la porţi» şi: «Căuta-veţi la 
cei răi înţelepciune şi nu o veţi găsi» şi: «Căuta-Mă-vor cei răi şi nu Mă vor 


găsi», pentru că nu sunt curăţiți cu frică de Dumnezeu. Deci, de voieşti să 
dobândeşti înţelepciune, apropie-te cu frică mântuitoare, după ce te-ai curăţit de 
ruşinea păcatului. 


Ni s-a arătat, aşadar, din învăţătura proverbelor şi un alt bine: dobândirea fricii de 
Dumnezeu, pe care ne-o însuşim cu ajutorul înţelepciunii. 


În al doilea loc din Cartea Proverbelor putem «cunoaşte certarea» (uaiSeta). 
Certarea este o disciplină folositoare sufletului, care cu trudă de multe ori, 
curăţeşte sufletul de petele păcatului. Certarea «nu pare la început pricină de 
bucurie, ci de întristare; dar mai pe urmă aduce celor încercaţi de ea roadă 
paşnică spre mântuire». A cunoaşte deci această certare înseamnă să ai o minte 
deosebită pentru că mulţi, descurajaţi de asprimea certării, din pricina neştiinţei, nu 
aşteaptă folosul de pe urma certării, ci nemulțumiți de asprimea ei, continuă să 
sufere mai departe ponoasele neştiinţei. De aceea sunt vrednice de laudă glasurile 
drepţilor, care spun: «Doamne, nu cu mânia Ta să mă mustri pe mine, nici cu 
urgia Ta să mă cerţi» . Profetul nu se roagă să îndepărteze Domnul certarea, ci 
urgia. 


Asemănătoare acestui text sunt şi următoarele: «Cearră-ne, Doamne, dar nu cu 
judecată şi nici cu mânie» şi: «Certarea Domnului îmi deschide urechile». Şi 
după cum copiii cei mici, care nu-şi fac lecţiile, ajung mai atenţi şi-şi învaţă 
lecțiile, după ce dascălii sau pedagogii lor îi bat cu nuielele şi după cum aceleaşi 
lecţii, înainte de bătaie, treceau pe lângă urechile lor, dar după suferinţele pricinuite 
de lovituri, le intră în urechi şi se păstrează în memorie, ca şi cum atunci li s-ar fi 
deschis urechile, tot aşa se petrec lucrurile şi cu cei care nu ascultă învăţătura 
dumnezeiască şi dispreţuiesc poruncile Domnului. Dar când s-a abătut asupra lor 
certarea Domnului, atunci sunt primite poruncile lui Dumnezeu, totdeauna 
propovăduite, dar totdeauna călcate în picioare, ca şi cum ar fi izbit pentru prima 
oară auzul lor. Pentru aceea spune Scriptura: «Certarea Domnului îmi deschide 
urechile». Deci, pentru că certarea învaţă pe cel dezordonat - cum a făcut Pavel, 
care a dat satanei, ca unui călău ce torturează şi biciuieşte, pe cei care au căzut de 
la credinţă, ca să se înveţe să nu mai hulească şi cum a fost întors cel îndărătnic, 
despre care s-a spus că în urma robiei s-a pocăit - se cuvine să cunoaştem puterea 
certării şi spre câte este de folos. 


Cunoscând, dar Solomon folosul certării sfătuieşte: «Nu înceta a certa pe copil, 
că nu va muri de-l vei lovi cu nuiaua. Că tu îl vei bate cu nuiaua, dar vei izbăvi 
sufletul lui de moarte» iar apostolul Pavel spune: «Care este fiul pe care tatăl nu- 
1 ceartă ?». Această certare este pentru omul care judecă drept mai de preţ decât 


multă bogăţie. Pentru aceea spune Solomon: «Luaţi certare şi nu argint» pentru că 
în vremurile grele, sau în caz de îmbolnăvire a trupului, sau când cei ai casei tale 
suferă, atunci să nu-ţi treacă prin minte vreun gând rău despre Dumnezeu, ci cu 
multă răbdare primeşte biciuirile Lui, că prin ele Dumnezeu te ceartă pentru 
păcatele tale şi pentru că ai cunoscut certarea, spune şi tu: «Urgia Domnului o voi 
suferi, că am păcătuit înaintea Lui» şi: «Bine este mie că m-ai smerit». Un astfel 
de om a fost Pavel, care a spus: «Suntem certaţi, dar nu omorâţi» şi: «Fiind 
judecaţi, suntem certaţi de Domnul, ca să nu fim osândiţi împreună cu lumea». 


Dar pentru că natteia înseamnă şi învăţătură, potrivit celor scrise despre Moise că 
«a fost învăţat în toată înţelepciunea egiptenilor», nu este de puţină importanţă 
pentru mântuire de a nu dori dobândirea oricărei cunoştinţe la întâmplare, ci de a 
cunoaşte cea mai folositoare învăţătură. De pe acum unii au disprețuit învăţătura 
dată de cuvintele dumnezeieşti şi s-au ocupat cu geometria, pe care au descoperit-o 
egiptenii sau cu astrologia, în mare cinste la haldeeni, sau în general cu cunoştinţa 
zadarnică despre forme şi umbre. Pe mulţi i-a preocupat poetica, retorica şi 
descoperirea sofismelor, a căror materie este minciuna; nici poezia nu poate 
exista fără mit, nici retorica fără arta vorbirii şi nici sofistica fără false 
raționamente. Aşadar, pentru că mulți au neglijat cunoştinţa despre Dumnezeu, în 
râvna lor după dobândirea acestor cunoştinţe, îmbătrânind în cercetarea unor 
învățături zadarnice, este necesară cunoaşterea învăţăturii, pentru a alege învăţătura 
cea folositoare şi a evita pe cea zadarnică şi vătămătoare. 


Cel care citeşte cu atenţie Cartea Proverbelor şi nu primeşte cu lenevie folosul lor 
poate înţelege «cuvintele de prudenţă». Știm că prudenţa este una din însuşirile 
generale sufleteşti prin care noi oamenii cunoaştem ce este bine, ce este rău şi ce 
este indiferent. Cuvântul prudent derivă de la cuvântul prudenţă. Pentru ce oare, se 
spune la Facere despre şarpe că este cel mai prudent dintre toate animalele ? La fel 
spune şi Domnul: «Fiți prudenţi ca şerpii». Şi iconomul cel nedrept a fost prudent. 
Oare nu este clar că are două înţelesuri cuvântul prudenţă? Unul se referă la păzirea 
propriului interes cu vătămarea aproapelui, ca de pildă prudenţa şarpelui, care 
odată cu muşcătura îşi fereşte capul. Alt sens al cuvântului prudenţă pare să fie 
acela de viclenie de caracter, cu ajutorul căreia se descoperă iute folosul propriu în 
dauna oamenilor mai simpli, ca de pildă prudenţa iconomului nedrept. Prudenţa 
adevărată, însă este însuşirea de a cunoaşte cele ce trebuie făcute şi cele ce nu 
trebuie făcute. Omul care urmează această prudenţă niciodată nu se va depărta 
de faptele virtuoase, dar nici nu va fi prins de prăpădul păcatului. Aşadar, cel 
care înţelege «cuvintele de prudenţă» cunoaşte pe de o parte pe vicleni şi înşelători, 
iar pe de altă parte cele ce trebuie făcute în viaţă. ŞI, ca un zaraf încercat, va păstra 
ceea ce este bun şi se va feri de tot felul de răutate . Această prudenţă se dăruieşte 


celui care-şi clădeşte luişi casă şi pune temelia ei pe piatră, adică o fixează trainic 
pe credinţa în Hristos, încât să rămână neclintită în faţa ploilor, vânturilor şi 
revărsărilor apelor . 


Prin astfel de cuvinte, spuse în pilde, Domnul ne-a învăţat Să rămânem 
netulburaţi în ispite, atât în cele omeneşti cât şi în cele ce ne vin de sus. Ne mai 
învaţă să nu neglijăm cele pe care trebuie neapărat să le facem, ci pregătiți din 
timp cu provizii pentru viaţă, Să aşteptăm, cu inima pregătită, venirea Mirelui. 
Că fecioarele cele înțelepte, spune Domnul, au ieşit întru întâmpinarea Mirelui, 
pentru că au avut untdelemn în candelele lor, fecioarele cele neînţelepte însă, 
pentru că n-au fost pregătite, au rămas înstrăinate de bucuria Mirelui. 


Acum să vedem ce înseamnă: «A pricepe întorsăturile cuvintelor». Cuvântul 
adevărat, care iese dintr-o minte sănătoasă, este şi grăieşte totdeauna la fel despre 
aceleaşi lucruri; dar cuvântul felurit şi meşteşugit este foarte întortochiat şi lucrat 
cu grijă; ia nenumărate forme şi drumuri nebănuite, schimbându-se după gustul 
ascultătorilor. Aşadar, pentru a putea ţine piept asalturilor cuvintelor meşteşugite, 
Cartea Proverbelor ne dăruieşte mare folos. 


Că cel care citeşte cu luare aminte Cartea Proverbelor şi ascultă fără lenevire 
sfaturile ei, înarmat cu experienţa proverbelor, primeşte fără vătămare întorsăturile 
cuvintelor; nu este nici fermecat de ele şi nici nu se îndepărtează de adevăr. Deci, 
când faptele sunt într-un chip, iar cuvintele le prezintă în alt chip, atunci avem o 
întorsătură de cuvinte, dar mai bine spus, o stricare a adevărului, pricinuită de 
cuvânt. lar omul, care este unul în aparenţă, dar altul în realitate, face uz de cuvinte 
meşteşugite, înşelând pe cei cu care are legături, întocmai cum înşală pe câini 
iepurii şi vulpile, care se îndreaptă într-o parte, dar apucă în altă parte. 


Antitezele falsei cunoştinţe sunt şi ele întorsături de cuvinte. Că oamenii care nu se 
mulțumesc cu simplitatea învăţăturii duhovniceşti şi care din pricina dialecticii 
sunt porniţi spre contradicție, adeseori reduc la neant puterea adevărului prin 
verosimilitatea sofismelor. Dar cel întărit cu învăţăturile proverbelor pricepe 
întorsăturile cuvintelor. Că dacă vreodată ar da peste probleme, care au argumente 
la fel de puternice - şi pentru şi contra - şi în faţa cărora este dificilă aflarea 
adevărului, totuşi, datorită lecturii sârguincioase a Proverbelor, mintea nu i se va 
tulbura, chiar dacă cei care discută par a aplica, cu argumentele lor, unii altora 
lovituri la fel de puternice. 


Proverbele ne dau şi putinţa de «a înţelege dreptatea adevărată». Dreptatea este 
facultatea de a da fiecăruia ce 1 se cuvine. Şi pentru că acest lucru este greu de 


realizat atât de cei care, din pricina puţinătății minţii lor, nu găsesc soluţiile juste 
de a da fiecăruia ce i se cuvine, cât şi de cei care, din pricina patimilor omeneşti de 
care sunt stăpâniţi, fac să dispară dreptatea, dispreţuind pe săraci şi neţinând de rău 
pe cei puternici, care săvârşesc nedreptăţi, de aceea Cartea Proverbelor făgăduieşte 
să dea ucenicilor săi cunoştinţa adevăratei dreptăți. 


Și pentru că mulţi urmăresc laudele oamenilor, preferând în realitate nedreptatea şi 
lăcomia, ca ceva folositor, iar în aparenţă şi prin cuvinte lăudând nespus de mult 
egalitatea şi dreptatea, de aceea cel instruit de sfaturile Proverbelor cunoaşte pe 
aceşti oameni şi ştie care este dreptatea desfigurată şi falsificată şi care este 
dreptatea adevărată şi curată. 


Dar pentru că şi înţelepții greci au vorbit mult despre dreptate şi prin cuvinte 
asemănătoare adevărului înşeală pe cei care nu pot să urmeze dreapta rațiune, de 
aceea Cartea Proverbelor făgăduieşte să facă cunoscută adevărata dreptate, ca să 
scăpăm de vătămarea sofismelor lor. Şi legile date de păgâni se deosebesc mult 
unele față de altele, producând o mare confuzie în mintea acelora care nu înţeleg 
Just noţiunea de dreptate. Astfel, unele legi ale păgânilor socotesc dreaptă uciderea 
părinţilor, altele resping ca nelegiuit orice omor. Unele legi preţuiesc foarte mult 
curăţenia trupească, altele nu ţin nici o socoteală de mame, fiice şi surori. ŞI, pe 
scurt, mulți, stăpâniţi de un vechi obicei, nu pot deosebi răul în faptele lor. 


Cartea aceasta a Proverbelor, prin învăţăturile sale despre adevărata dreptate, 
scapă pe oameni de patimile cele necugetate. 


Dreptate înseamnă distribuire egală întree oameni. Dar, chiar dacă nu reuşim să 
facem exact această distribuire egală, totuşi dacă o facem cu cele mai drepte 
intenţii, nu ne depărtăm de scop. Există însă şi o dreptate imanentă, aceea care vine 
de la Dreptul Judecător, fie pentru a îndrepta pe oameni, fie pentru a-i răsplăti. 
Această dreptate o putem înţelege cu greu, din pricina înălțimii dogmelor cuprinse 
în ea. Acest lucru socot că a vrut să-l spună psalmistul prin cuvintele: «Dreptatea 
Ta ca munții lui Dumnezeu». Aşadar Solomon făgăduieşte să facă cunoscută 
această dreptate adevărată şi dumnezeiască celor ce caută să studieze cu sârguință 
învăţăturile Proverbelor. 


Iarăşi, pentru că unele păcate se săvârşesc fără voie, iar altele cu voie, de aceea nici 
termenul de dreptate nu se aplică la fel fiecăruia din aceste păcate. 


Să presupunem că avem de judecat de păcatul desfrânării pe două femei 
desfrânate. Una din ele, vândută unui traficant de carne vie, săvârşeşte viciul 


constrânsă, spre a da răului ei stăpân cu trupul său câştig; cealaltă însă, 
săvârşeşte păcatul de bună voie, pentru plăcere. Păcatul săvârşit fără voie este 
iertat, pe când celălalt, săvârşit cu gând rău, este osândit. 


Un alt exemplu: unul a păcătuit pentru că a primit din copilărie o educaţie 
proastă: a avut părinţi răi şi a fost crescut cu cuvinte şi cu fapte nelegiuite; altul a 
avut totul pentru a-l pune pe calea virtuţii: educaţie foarte îngrijită, sfaturile 
părinţilor, învăţătură aleasă, ascultarea cuvintelor dumnezeieşti, trai cumpătat şi 
tot ce îndrumează sufletul spre virtute; a alunecat şi a săvârşit acelaşi păcat ca şi 
celălalt. Cum să nu fie acesta, pe bună dreptate, pedepsit mai greu? Cel dintâi va 
fi pedepsit numai pe temeiul ideilor mântuitoare răspândite în sufletul nostru, că 
nu S-a folosit cum trebuie de ele; celălalt, în afară de aceasta, va fi pedepsit şi 
pentru că n-a ţinut seamă de ajutorul primit şi pentru că, din pricina neluării 
aminte, a fost târât spre păcat. 


Prin urmare «a înţelege dreptatea adevărată» este cu adevărat semn de strălucită 
minte şi de desăvârşită gândire. 


Dar Cartea Proverbelor mai face şi făgăduinţa că cel instruit de Proverbe poate 
înţelege bine teologia. Că adevărata dreptate este Hristos «Cel Ce s-a făcut pentru 
noi de la Dumnezeu înţelepciune, dreptate, sfințire şi răscumpărare». 


Cartea Proverbelor a alăturat de cunoaşterea adevăratei dreptăţi şi «îndrumarea 
judecății pe calea cea dreaptă». Că este cu neputinţă să judece drept cazurile 
îndoielnice cel ce n-a fost instruit mai înainte cu privire la dreptate. Da, nici chiar 
Solomon, dacă n-ar fi avut cunoştinţe precise de dreptate, n-ar fi putut pronunţa 
atât de drept şi de sigur, acea sentință celebră în procesul pentru copil al celor 
două femei desfrânate. Și pentru că spusele amândurora nu puteau fi sprijinite cu 
mar-tori, Solomon a îndrumat judecata spre inima de mamă şi prin ea a descoperit 
ce nu cunoştea. Femeia care nu era mamă, a primit fără durere uciderea copilului; 
dar adevărata mamă, pentru dragostea ei firească de copil, nici n-a vrut să audă 
de ucidere. 


Deci, cel care cunoaşte adevărata dreptate şi prin ea este învăţat să dea fiecăruia ce 
este al lui, poate să îndrumeze judecata pe calea cea dreaptă. Că după cum arcaşul 
îndreaptă săgeata spre ţintă în aşa fel încât săgeata să nu meargă nici dincolo de 
țintă, nici dincoace de ea şi nici să rătăceasă la dreapta sau la stânga, tot aşa şi 
judecătorul trebuie să aibă în vedere numai dreptatea, fără să caute la faţa 
oamenilor - că la procese nu-i bine să cauţi la fața oamenilor - şi fără a înclina 
cumpăna dreptății de partea cuiva, ci de a da hotărâri drepte şi cu neputinţă de 


schimbat. Dacă un judecător are de judecat procesul a doi împricinaţi, unul care a 
răpit avutul, iar altul care a fost păgubit, va face dreptate între cei doi dacă va lua 
de la cel hrăpăreţ atât cât a aflat că i s-a luat celui nedreptăţit. Dar judecătorul, 
care nu are altoită mai dinainte în sufletul său adevărata dreptate, ci este corupt 
prin bani sau dă hotărâri de dragul prieteniei sau se răzbună pentru vreo duşmănie 
sau se teme de stăpânire, nu poate să îndrumeze judecata pe calea cea dreaptă. 
Unuia ca acesta psalmistul îi spune: «Deci, dacă grăiți cu adevărat despre 
dreptate, judecaţi drept fiii oamenilor». Că semnul după care se cunoaşte sufletul 
drept este dreptatea cu care face judecata. Pentru aceea şi Solomon zice în Pro- 
verbele sale: «Balanța care cântăreşte mai mult sau mai puţin decât este drept 
este urâtă înaintea lui Dumnezeu». Prin «balanţă» Solomon arată metaforic 
inegalitatea hotărârilor date la procese. 


Judecata cu dreptate nu este folositoare numai judecătorilor, ci şi nouă, când avem 
de luat o hotărâre asupra unei acțiuni. Pentru că avem înnăscut un criteriu 
natural, prin care deosebim binele de rău, trebuie ca în alegerea faptelor pe care 
le săvârşim să facem o justă deosebire între ele. 


De pildă un judecător cu sufletul nepărtinitor şi animat de cele mai înalte 
sentimente de dreptate, când are de judecat între fapte morale contrarii, va da 
dreptate virtuţii şi va osândi viciul. De pildă, ai de judecat desfrânarea şi castitatea. 
Mintea ta, distinsă şi încrezătoare, prezidează judecata; plăcerea apără desfrânarea, 
iar frica de Dumnezeu asistă la proces castitatea; dacă vei osândi păcatul şi vei da 
câştig de cauză castităţii, vei face o dreaptă judecată; dar dacă vei înclina spre 
plăcere şi vei hotărî că păcatul este de preferat, ai făcut o judecată nedreaptă şi vei 
fi supus blestemului celui care a spus: «Vai de cei ce spun că amarul este dulce şi 
dulcele amar; de cei ce spun că lumina este întuneric, iar întunericul lumină». 


Aşadar, pentru că după Solomon «gândurile drepţilor sunt judecăţi» „ trebuie să 
ne străduim ca în forul intim al gândurilor noastre să nu ne schimbăm judecăţile cu 
privire la lucruri, ci să avem mintea asemenea unei balanţe, cântărind fără părtinire 
fiecare faptă. Când ai de judecat virtutea faţă de viciul opus ei, dă biruinţă legii lui 
Dumnezeu împotriva păcatului. Vin în faţa judecății tale lăcomia şi dreptatea ? Dă- 
ți sentința împotriva dorinţei răpirii bunurilor străine şi virtuţii, votul tău! Sunt în 
ceartă calomnia şi îndelunga răbdare? Condamnă calomnia şi preferă îndelunga 
răbdare! Duşmănia şi dragostea? Fă de ruşine duşmănia şi arunc-o cât mai departe, 
dar laudă dragostea şi însuşeşte-ţi-o! Ai de judecat fățărnicia şi sinceritatea, curajul 
şi laşitatea, înţelepciunea şi neînţelepciunea, dreptatea şi strâmbătatea, castitatea şi 
desfrânarea, şi ca să spun pe scurt, ai de judecat virtutea şi viciul? Atunci arată 
dreptatea judecăților tale din forul ascuns al sufletului tău şi, făcându-ţi porunca lui 


Dumnezeu un fel de ajutor de judecător, arată-ţi ura faţă de viciu, întoarce-te cu 
dezgust din faţa păcatului şi preţuieşte din toată inima virtutea! 


Dacă în orice faptă a ta vei face să biruiască în tine faptele cu adevărat bune, vei fi 
fericit «în ziua aceea când va judeca Domnul cele ascunse ale oamenilor, când 
gândurile se învinovăţesc şi se dezvinovăţese» atunci nu vei pleca osândit pentru 
înclinarea ta spre rele, ci vei fi cinstit cu cununile dreptăţii, cu care în tot cursul 
vieţii tale, ai încununat virtutea. 


Ce ne mai învaţă Cartea Proverbelor pe lângă cele de mai sus? «Ca să dea celor 
fără de răutate isteţime şi copilului simţire şi înţelegere». Lipsa de răutate sau 
inocenţa are două sensuri. Înseamnă sau inocenţa dobândită cu ajutorul raţiunii 
prin înstrăinarea de păcat, printr-o îndelungată luare aminte şi studiere a faptelor 
bune, tăind din rădăcină viciul - astfel cel inocent sau cel fără de răutate, este cel 
lipsit cu totul de răutate - sau înseamnă neexperimentarea viciului, fie din pricina 
tinereţii, fie din pricină că n-a cunoscut încă viciul. 


De pildă copilul nu ştie de mândrie, nu ştie de viclenie şi de şiretenie; sunt apoi 
unii locuitori ai satelor, care nu cunosc şiretlicurile negustoreşti şi nici cursele din 
tribunale; pe unii ca aceştia îi numim inocenți, nu pentru că ar fi depărtați de rău 
datorită voii lor libere, ci pentru că n-au făcut încă experienţa relei deprinderi. 


Propriu vorbind, inocent este un om ca David, care a spus: «Eu în nerăutatea mea 
am umblat» , omul care a îndepărtat din sufletul lui orice răutate prin exercitarea 
virtuţii, omul care a fost învrednicit şi de moştenirea bunătăţilor. Că «Domnul nu- 
va lipsi de bunătăţi pe cei ce umblă în nerăutate» . Unul ca acesta cu încredere va 
spune: «Judecă-mă, Doamne, că eu întru nerăutatea mea am umblat» şi 
«Judecă-mă după dreptatea mea şi după nerăutatea care este întru mine» . 


Simplitatea purtării, mărinimia, lipsa de vicleşug caracterizează pe inocent. Un 
astfel de om era Iacov, care era «om fără vicleşug, locuind în casă» adică făcea 
uz de simplitatea firii sale, fără să ia ca o mască, o înfăţişare făurită cu meşteşug 
pentru înşelarea celor din jurul său. De aici se vede că inocent este omul care n-a 
făcut experienţa răului. Unul ca acesta, spune Cartea Proverbelor, are nevoie de 
istețimea cea vrednică de laudă, ca să dobândească pe lângă curăţenia sa naturală şi 
priceperea căpătată prin experienţă, astfel ca întărit cu istețimea cea bună, ca şi cu 
o armă, să rămână neatins de vicleniile duşmanilor. Că socot că omul desăvârşit 
trebuie să fie înţelept faţă de bine şi curat faţă de rău. 


Cei inocenți scot din Cartea Proverbelor, ca dintr-un izvor, isteţimea lor 
mântuitoare: «Bărbatul isteţ este tron al simţirii» şi «Cel isteţ se ascunde când vin 
rele» şi «Cel care ţine seamă de mustrări este mai istep». Isteţimea este aşadar, 
facultatea potrivit căreia săvârşim cu dibăcie toate faptele noastre viclenia este 
întrebuinţarea istețimii numai la săvârşirea răului. Prin urmare, pentru că omul isteţ 
poate să se descurce cu dibăcie în toate faptele, iar printre aceste fapte sunt şi fapte 
rele, urmează că isteţimea are două înţelesuri. Omul care întrebuinţează isteţimea 
spre paguba altora este un om viclean; iar isteţul, vrednic cu adevărat de laudă, este 
omul care descoperă iute şi cu judecată ce este spre binele lui şi îndepărtează relele 
puse cu viclenie şi duşmănie la cale de alţii împotriva lui. Fii, deci, atent la 
cuvântul istețime şi cunoaşte că este o facultate sufletească, care poate fi 
întrebuințată în două direcţii; dacă un om o foloseşte cu gând curat, spre folosul 
lui şi al altora, este lăudat dar dacă o întrebuinţează spre paguba celor din jurul 
lui este de osândit, pentru că îi dă prilej să se folosească de ea spre propria sa 
pierdere. 


Plină este istoria Vechiului Testament cu exemple de întrebuinţarea istețimii şi 
într-un chip şi în altul. Bună a fost isteţimea evreilor, care au înşelat pe egipteni; au 
primit plată pentru lucrul lor la facerea oraşelor, dar şi-au procurat materiale pentru 
construirea cortului. Au lucrat cu o istețime vrednică de laudă moaşele care au 
scăpat de la moarte pe pruncii de parte bărbătească ai evreilor. Bună a fost 
isteţimea Rebecăi, care a prilejuit fiului ei binecuvântarea cea mare. A lucrat cu o 
isteţime vrednică de laudă Rahab, tot atât de bine şi Ra-hila; cea dintâi salvând pe 
iscoade, iar cealaltă, înşelând pe tatăl ei, a putut să scape de închinarea la idoli. 


Gavaoniţii s-au purtat cu israilitenii cu o isteţime vrednică de condamnat. Rea a 
fost istețimea lui Avesalom, care sub chipul dreptăţii, a atras de partea sa pe 
supuşii tatălui său şi a strâns mulțime de rebeli pentru a lupta împotriva lui David. 
Sunt învinuiți unii că au făcut sfat isteţ, dar viclean, împotriva poporului lui 
Dumnezeu. În textele acestea este lăudată isteţimea întrebuințată cu folos, fiind ca 
o armă împotriva necazurilor din viaţă, întărind sufletele oamenilor mai simpli. 
Dacă Eva ar fi avut această istețime n-ar fi căzut cu uşurinţă pradă vicleniilor 
şarpelui. 


Aşadar, învăţătura acestui verset întăreşte pe cel inocent, care-şi schimbă cu 
uşurinţă gândurile, pentru că dă crezare oricărui cuvânt şi-i oferă folosul 
istețimii ca un fel de ajutor în toate împrejurările vieţii. 


Acum să cercetăm cum dă Cartea Proverbelor «copilului simţire şi înţelegere». 
Pentru că, după cum spune apostolul, omul este dublu, cel din afară şi cel 


dinăuntru, cel care se vede şi cel care are în ascuns gândurile sale, de aceea trebuie 
ca şi vârsta copilăriei să o considerăm tot sub aceste două aspecte. 


Ar fi cu adevărat vrednic de râs să susţinem că proverbul acesta are scopul de a da 
simţire copilului de curând născut. Că pe care dintre simţuri poate să-l dea Cartea 
Proverbelor, de vreme ce vederea, auzul, mirosul, gustul şi pipăitul le avem odată 
cu naşterea şi nu le dobândim prin instrucţie, ci natura desăvârşeşte prin ele fiinţa? 


Prin urmare nu trebuie să interpretăm cuvântul copil în sens literal şi nici să 
înţelegem prin simţire unul din simţurile enumerate mai sus, ci vârstele să le 
aplicăm omului lăuntric. Multe locuri din Scriptură ne-au învăţat că există o stare 
de copilărie a sufletului, o altă stare de tinereţe şi în sfârşit o stare de bătrâneţe a 
sufletului. 


De pildă, de la Pavel ştim că creştinii din Corint erau copii, pentru că aveau nevoie 
încă de lapte, de învăţăturile introductive şi simple ale Evangheliei şi pentru că nu 
puteau lua hrana tare a dogmelor. Tânăr la suflet este omul desăvârşit în tot felul de 
virtute, care fierbe cu duhul, care doreşte cu înfocare să săvârşească fapte de 
evlavie şi care are toată tăria pentru săvârşirea faptelor bune. Pe acesta Evanghelia 
îl numeşte siluitor, în stare să răpească Împărăţia Cerurilor, iar Sfântul Duh îl 
primeşte ca pe unul ce-i destoinic să înalțe imne lui Dumnezeu: «Tineri şi 
fecioare, spune Scriptura, să laude numele Domnului», iar în profeția lui loil li 
s-a făgăduit tinerilor să vadă vedenii. În sfârşit, cel bătrân la suflet este omul 
desăvârşit în înţelepciune şi pricepere. Un astfel de om a fost Daniil, care, în trup 
tânăr, a arătat o înţelepciune mai vrednică de respect decât a unuia cu capul alb. 
Din pricina aceasta cei îmbătrâniţi în zile rele i-au spus lui: «Vino, şezi în mijlocul 
nostru şi ne spune nouă, că ţie ţi-a dat Dumnezeu cinstea bătrâneţilor». 


Astfel, în textul din Proverbe, prin copil se înţelege omul renăscut şi crescut prin 
baia naşterii din nou, ajuns ca un copil şi în această stare fiind, este propriu 
Împărăției Cerurilor. Unui astfel de prunc de curând născut, hrănit cu laptele 
cel curat şi spiritual, Cartea Proverbelor îi dă simţire şi înţelegere dacă se 
exercitează cu ajutorul ei; îi dă simţirea celor prezente şi înţelegerea celor 
viitoare; îl învaţă valoarea lucrurilor omeneşti şi-i dă sensul întâmplărilor din 
viaţă, ca să nu slujească plăcerilor ruşinoase şi nici să nu rămână înmărmurit de 
admiraţie în faţa Slavei deşarte a lumii acesteia. Cartea Proverbelor îi mai 
insuflă şi înţelegerea veacului ce va să fie şi-l apropie, prin cuvintele ei, de 
credinţa celor făgăduite. 


Dar pentru că am aplicat deosebirile de vârstă la omul lăuntric, este firesc să 
aplicăm şi numirile simţurilor la facultățile sufletului. Astfel, când Cartea 
Proverbelor spune: «Apropie urechea ta de cuvintele mele», trebuie să ştim că e 
vorba de partea ascultătoare a sufletului, ca atunci când Domnul spune: «Cel ce are 
urechi de auzit să audă» şi «Cuvântul înţelept la ureche ascultătoare». Prin 
aceste cuvinte şi altele asemenea, Cartea Proverbelor dă tânărului un auz sănătos. 
Iar când spune : «Nu te uita la femeia stricată», şi iarăşi «Nu-ţi întoarce ochii 
spre ea» şi: «Ochii tăi să caute drept» negreşit că proverbele acestea îi dăruiesc 
copilului ca un fel de vedere a sufletului. 


Când îl sfătuieşte: «Mănâncă miere, fiule, ca să se îndulcească gâtlejul tău», în 
chip figurat numeşte miere învățătura dumnezeiască; la fel şi cuvintele 
psalmistului: «Cât de dulci sunt cuvintele Tale pentru gâtlejul meu ; mai mult 
decât mierea pentru gura mea» - prin aceste sfaturi proverbele urmăresc formarea 
unui gust duhovnicesc al sufletului, despre care s-a zis: «Gustaţi şi vedeți că bun 
este Domnul» . 


Există şi un simţ tactil al sufletului, datorită căruia se atinge de el înţelepciunea, 
îmbrățişându-i oarecum virtutea, că spun Proverbele: «Jubeşte înțelepciunea, ca să 
te îmbrăţişeze» iar Eclesiastul zice: «Vreme este a îmbrăţişa şi vreme este a te 
îndepărta de îmbrăţişare». Trupurile se pângăresc prin îmbrăţişări necurate, iar 
sufletul, prin îmbrăţişarea înţelepciunii, unindu-se desăvârşit cu ea, se umple de 
sfinţenie şi curăție. Aşa se dăruieşte copilului simţire. 


Dar cum i se dă copilului înţelegere? Proverbele spun: «Nu vor folosi averile în 
ziua cea rea» . Aceste cuvinte aduc aminte inimii tale de ziua aceea în care nu-ţi va 
fi îndestulătoare mulțimea averilor şi nici nu te vor scăpa de muncă veşnică. Sau 
când Proverbele spun: «Cei fără de răutate vor moşteni pământul» ,„ vor moşteni 
acel pământ ai cărui moştenitori sunt cei blânzi, aşa cum spune psalmistul: «Cei 
blânzi vor moşteni pământul» şi după cum grăieşte fericirea Domnului: «Fericiţi 
cei blânzi, că aceia vor moşteni pământul» şi iarăşi: «înfelepţii vor moşteni 
slavă». 


Înțelegerea, deci, îmboldeşte sufletul să dorească bunătăţile cuprinse în făgăduinţe; 
îi dă copilului această înţelegere, pe de o parte ca să se teamă de amenințările ce 
vin peste păcătoşi, iar pe de altă parte să dorească făgăduințele gătite pentru cei 
drepți. 


«Acestea auzindu-le înțeleptul mai înţelept va fi». Cuvintele acestea dau mărturie 
de marea putere a Cărții Proverbelor, pentru că înţelepciunea lor depăşeşte 


înţelepciunea înţelepților, iar învăţăturile cuprinse în această carte sunt mai adânci 
decât învăţăturile înţelepţilor. Nenumăraţii oameni care audiază învăţăturile 
celorlalți dascăli sunt ucenici, pe când auditorii învăţăturii acestei cărți sunt 
înţelepţi. Cuvântul înţelept este omonim - că se numesc înţelepţi şi înţelepţii lumii 
acesteia, dar se numesc înţelepţi şi cei care au primit înţelepciunea cea adevărată, 
pe Domnul nostru lisus Hristos, pe temeiul credinţei în El. 


Proverbul acesta vesteşte că vor ajunge mai înţelepţi înţelepţii lumii acesteia, dacă 
se apropie de învăţătura sănătoasă a Proverbelor, aceştia vor dispreţui zadarnica lor 
cunoştinţă de mai înainte şi vor muta spre adevăr admiraţia lor. Dar pentru că 
cuvântul înțelept se aplică la mai multe categorii de oameni - că se numeşte 
înţelept şi cel care are dorinţa de a se iniţia în înţelepciune şi cel care a făcut 
oarecare progres în sistemele de înţelepciune şi cel care este desăvârşit, potrivit 
stării sale sufleteşti - înțeleptul, de care a fost vorba mai sus, dacă citeşte Cartea 
Proverbelor va ajunge mai înţelept, fie că este numai îndrăgostit de înțelepciune, că 
este înaintat în înţelepciune, pentru că pe de o parte dobândeşte multe cunoştinţe 
despre dogmele dumnezeieşti, iar pe de altă parte pentru că este instruit cu privire 
la natura lucrurilor omeneşti. Aceasta, pentru că Proverbele izgonesc în multe 
feluri viciul şi aduc în multe chipuri în locul lui iarăşi virtutea; înfrânează limba 
nedreaptă, instruiesc ochiul cu căutătură vicleană şi stricată, nu îngăduie ca 
mâini nedrepte să aibă stăpânirea în puterea lor, alungă lenea, osândesc poftele 
ruşinoase, dau învățături cu privire la prudenţă şi bărbăţie, laudă castitatea. 
Aşadar cel instruit în aceste învățături are o repulsie puternică faţă de faptele 
rele, iar prin înclinarea spre mai bine, ca prin o chemare interioară, capătă 
dorinţa binelui şi astfel cel înţelept prin firea sa ajunge mai înţelept datorită 
desăvirşirii dobândite din învăţătura Proverbelor. 


«Cel inteligent va dobândi conducere». Cel care vrea să-şi însuşească o meserie 
sau o artă oarecare trebuie să aibă însuşirile fireşti corespunzătoare. Atletul, un trup 
bine format şi putere ; alergătorul, armonia membrelor şi sprinteneală; tot aşa şi 
conducătorul trebuie să aibă agerime de minte şi uşurinţă de înţelegere. De aceea 
Cartea Proverbelor, prin proverbul de mai sus, nu cheamă pe orice om la con- 
ducere, ci pe cel inteligent. Căci ce este conducerea decât o ştiinţă a sufletului 
despre nestatornicia lucrurilor omeneşti, cu ajutorul căreia învăţăm cum se cuvine 
să o traversăm? În multe locuri din Scriptură găsim numită viaţa aceasta «ape» şi 
«mare», ca de pildă în Psalmi: «Trimis-a din înălțime şi m-a luat, ridicatu-m-a 
din ape multe». Este clar că numeşte «ape» tulburarea vieţii. Că nici situaţiile 
fericite şi căutate cu multă râvnă de majoritatea oamenilor nu sunt permanente şi 
de lungă durată, dar nici situaţiile tulburi şi grele din viaţă nu rămân neschimbate, 
ci şi unele şi altele sunt supuse mişcării şi unor schimbări neaşteptate. După cum 


nu e cu putinţă ca marea să rămână mult timp în aceeaşi stare, că acum este liniştită 
şi nemişcată şi după puţin timp o vezi frământată de furia vânturilor, sălbăticită şi 
clocotitoare din pricina furtunilor, dar apoi o profundă linişte o stăpâneşte, tot aşa 
şi situaţiile din viaţă se întorc cu uşurinţă când într-o parte, când în alta. Pentru 
aceasta conducătorul trebuie să se aştepte la schimbări de situaţii în momentele 
liniştite ale vieţii, când totul i se întâmplă după gustul său, dar nu trebuie să-şi 
piardă nădejdea în momentele grele, ca şi cum ar rămâne veşnice, şi nici să se ducă 
la fund, înecat de o tristeţe exagerată. Nu dăinuieşte mult timp nici sănătatea 
trupului, nici floarea tinereţii, nici prosperitatea gospodăriei şi nici una din 
situațiile fericite ale vieţii; ci când ești într-o astfel de stare fericită a vieţii, 
aşteaptă-te şi la furtună. Va veni şi boală, va veni şi sărăcie; vântul nu bate 
totdeauna în pupa corăbiei; adeseori vine necinste peste omul celebru şi invidiat de 
toţi; întâmplări nedorite îi tulbură fericirea vieţii; şirul nenorocirilor vine asupra ta, 
ca nişte valuri, şi năpustindu-se unele după altele, îți tulbură viaţa şi groaznica 
furtună îţi învăluieşte traiul. Vei vedea, însă că şi acestea trec şi viaţa se preface în 
veselie şi într-o linişte cu adevărat încântătoare. 


Aşadar, conducător inteligent este omul care se comportă față de evenimente 
potrivit naturii lor, rămânând totdeauna identic cu sine însuşi, fără să se 
mândrească în situaţiile fericite ale vieţii şi fără să fie doborât în necazuri şi 
nenorociri. 


Dar ne este folositor şi în alte privinţe darul conducerii. Ştiu că mai sunt şi alte 
valuri şi furtuni înfricoşătoare care năvălesc asupra sufletului, furtuni provocate de 
pasiunile trupului: mânia, teama, plăcerile şi întristările, care cad asupra 
sensibilităţii trupului ca o furtună puternică şi îneacă adeseori sufletul lipsit de 
conducere. Din această pricină mintea trebuie să fie aşezată sus, deasupra 
pasiunilor, ca un conducător, să-i fie trupul ca o corabie şi, întorcând cu dibăcie 
gândurile, cum întoarce corăbierul cârma corăbiei, să calce peste patimi; mintea să 
rămână sus, la înălțime, neatinsă de patimi, fără să fie murdărită de amărăciunea 
patimilor, ci totdeauna să se roage spunând: «Izbăveşte-mă de cei ce mă urăsc şi 
de adâncurile apelor, ca să nu mă înece viforul apei, nici să mă înghită 
adâncul». 


Vrei să-ţi vorbesc şi de o altă călătorie pe mare, pentru care ne este necesar darul 
conducerii?« Împărăţia Cerurilor este asemenea unui neguţător». Toţi câţi 
mergem pe calea evanghelică suntem nişte neguţători care prin săvârşirea 
poruncilor, neguţătorim pentru noi înşine dobândirea bunătăților cereşti. Trebuie, 
deci, să ne adunăm multă şi felurită bogăţie cerească, dacă nu voim să fim ruşinaţi 
atunci când ni se va cere să arătăm ce am lucrat, ca cei ce au primit talanţii şi nici 


să auzim spunându-ni-se:«Slugă vicleană şi leneşă». Să încărcăm mărfurile 
neguţătorite şi să străbatem viaţa aceasta, fără să le pierdem sau împuţina. Că mulți 
oameni şi-au adunat multe bogății duhovniceşti din tinerețile lor, dar când au ajuns 
la mijlocul vieţii, năvălind asupra lor ispitele duhurilor răutăţii, n-au făcut față 
furiei furtunii, pentru că n-au avut alături de ei darul conducerii, ci au fost păgubiți 
de toată strânsura lor. Astfel unii «au căzut din credinţă»; alţii şi-au pierdut curăția 
trupească agonisită din tinereţe, năvălind asupra lor, ca o vijelie neaşteptată, 
plăcerile ruşinoase. Este o privelişte vrednică de cea mai mare milă ca după post, 
după aspră vieţuire, după rugăciuni îndelungate, după belşug de lacrimi, după 
înfrânare de douăzeci sau treizeci de ani, ca dintr-o neatenţie a sufletului şi dintr-o 
lipsă de grijă, să te vezi lipsit de toate şi să te asemeni, tu care erai îmbogăţit cu 
săvârşirea poruncilor, negustorului aceluia foarte bogat care încântat de mulțimea 
mărfurilor cumparate, străbate mări pline de primejdii, fiindu-i corabia mânată de 
vânturi prielnice, dar dintr-odată pierde totul, sfărâmându-i-se corabia chiar în 
apropierea portului. Te asemeni, deci, acestui negustor dacă şi tu, prin o ispită 

a diavolului, ca izbit de o furtună sălbatică, pierzi cele dobândite cu nenumărate 
osteneli şi sudori, cufundându-te în păcat. Unuia ca acesta, care s-a înecat odată cu 
toată virtutea agonisită, i se potrivesc cuvintele: «Ajuns-am în adâncurile mării şi 
furtuna m-a înghiţit». 


Ține, dar, cu putere în mâini cârmele vieţii. Cârmuieşte-ţi ochii, ca să nu se 
năpustească asupra ta, prin ochi, valul aprig al poftei! Cârmuieşte-ţi auzul, ca să nu 
primească urechile ceva vătămător! Cârmuieşte-ţi limba, ca să nu rostească cuvinte 
neîngăduite! Să nu te răpună furia mâniei, să nu te înece loviturile fricii, nici să te 
doboare povara întristării! Valuri sunt patimile; dacă te ţii deasupra lor, vei fi un 
cârmaci iscusit al vieţii tale; dar dacă nu te vei feri, cu pricepere şi linişte, de 
fiecare din aceste valuri, fiind purtat într-o parte şi alta, ca o corabie fără lest, de 
toate ispitele ce vin asupră-ţi, te vei pierde în oceanul păcatului. Ascultă, deci, ce te 
învaţă şi arta conducerii corăbiei! Corăbierii obişnuiesc să privească la cer şi de 
acolo ştiu cum să cârmuiască corabia; ziua după soare, iar noaptea după steaua 
polară sau după o altă stea care străluceşte totdeauna; cu ajutorul lor determină 
direcția de plutire. Tot aşa să ai şi tu privirea îndreptată la cer, după cuvântul 
psalmistului: «La Tine am ridicat ochii mei, Cela Ce locuieşti în cer». Priveşte la 
Soarele dreptăţii! Şi, călăuzit de poruncile Domnului, ca de nişte stele strălucitoare, 
ai neadormită privirea ! Nu da somn ochilor tăi şi nici ațipeală pleoapelor tale, ca 
să fii necontenit condus de porunci! Că spune Scriptura: «Făclie picioarelor mele 
este legea Ta şi lumină cărărilor mele». 


Dacă nu vei ațipi la cârmă atâta vreme cât eşti în viaţa aceasta, în această 
nestatornicie a lucrurilor lumii, vei primi şi ajutorul Duhului, Care te va împinge 


înainte şi te va mâna cu vânturi dulci şi liniştite până ce te vor duce nevătămat la 
limanul acela neînvălurat al voinţei lui Dumnezeu, Căruia slava şi puterea în vecii 
nesfârşiţi ai vecilor. Amin. 


Omilia a XIII-a - Îndemnătoare la Sfântul Botez 


Înțeleptul Solomon, împărțind timpul faptelor săvârşite de om în viaţă şi hotărând 
un timp potrivit pentru fiecare faptă, a spus: «Pentru toate este timp; este timp 
pentru orice lucru; este timp pentru naştere, este timp pentru moarte». Eu, însă, 
schimbând puţin hotărârea înţeleptului Solomon, aş putea spune, rostindu-vă 
această predică mântuitoare, că este timp pentru moarte, este timp pentru naştere. 


- Care este pricina acestei schimbări? Solomon, vorbind despre cele supuse 
naşterii şi pieirii, a urmat cursul ordinii naturale şi a pus naşterea înaintea morții; că 
este cu neputinţă să mori înainte de a te naşte. Eu, însă, voind să vorbesc de 
naşterea cea duhovnicească, am pus moartea înaintea vieţii. Că pentru noi morţii în 
trup îi urmează naşterea în Duh, după cum spune şi Domnul: «Eu voi ucide şi Eu 
voi face viu».Să murim, dar, ca să trăim. Să omorâm cugetul trupului, care nu 
poate să se supună legii lui Dumnezeu, ca să se nască în noi puternic cugetul 
Duhului, prin Care ia naştere viaţa şi pacea. Să ne înmormântăm cu Hristos, 
Care a murit pentru noi, ca Să şi înviem împreună cu Cel Ce ne-a adus învierea. 


Pentru fiecare din faptele din viaţă este potrivit un anumit timp: un anumit timp 
pentru somn, un anumit timp pentru veghe; un anumit timp pentru război, un 
anumit timp pentru pace. Dar întreaga viaţă a omului este timp pentru botez. Nici 
trupul nu poate trăi fără să respire şi nici sufletul nu poate fiinţa fără să 
cunoască pe Creatorul său , că necunoaşterea lui Dumnezeu este moartea 
sufletului. Cel care n-a fost botezat nu-i luminat; iar fără lumină nici ochiul nu 
poate vedea pe cele ale sale, nici sufletul nu poate contempla pe Dumnezeu. Orice 
timp al vieţii este potrivit pentru mântuirea prin botez : noaptea, ziua, în orice ceas, 
în orice clipă, chiar cea mai scurtă clipă. Dar cu mult mai potrivit este timpul 
înrudit cu semnificaţia botezului. 


Și care timp ar fi mai înrudit cu botezul decât ziua Paştelui? Această zi este 
pomenirea învierii Domnului; iar botezul ne dă putinţa învierii. În ziua învierii, 
deci, să primim harul învierii. Pentru aceea Biserica cheamă de mult timp cu 
predică puternică pe fiii ei, ca să nască în această zi pe cei pentru care de mult a 
simţit durerile naşterii şi să guste, după ce i-a înțărcat de la cuvintele catehezei, 
hrana tare a dogmelor. 


Y Ioan a predicat botezul pocăinţei şi se ducea la el toată Iudeea. Domnul 
predică botezul înfierii şi care om din cei care-şi pun nădejdea în EI nu va 
asculta? 


Y Botezul lui loan ducea la botez, botezul acesta desăvârşeşte; acela era 
îndepărtare de păcat; acesta, unire cu Dumnezeu. 
Y Predica lui loan era predica unui om şi atrăgea pe toți la pocăință. 


Tu, însă, pregeţi, te gândeşti, amâni, deşi ai fost învăţat de profeți: «Spălaţi-vă, 
faceţi-vă curaţi» , ai fost sfătuit de psalmi: «Apropiaţi-vă de Dânsul şi luminaţi- 
vă», ţi s-a binevestit de apostoli: «Pocăiţi-vă şi fiecare din voi să se boteze în 
numele Domnului lisus Hristos spre iertarea păcatelor şi veţi primi făgăduinţa 
Sfântului Duh» „ eşti chemat chiar de Domnul, spunându-ţi: «Veniţi la Mine toți 
cei osteniţi şi împovăraţi şi Eu vă voi odihni» „că toate aceste cuvinte au fost 
citite astăzi. 


Din copilărie ai fost catehizat, şi încă nu îmbrăţişezi adevărul? Ai învăţat mereu şi 
n-ai ajuns încă să ştii? Toată viaţa ta ai ispitit şi ai iscodit până la bătrâneţe! Când 
ai să te creştinezi ? Când vom cunoaşte că eşti de-al nostru? Anul trecut aşteptai 
anul acesta; acum iarăşi amâni pe la anul! Vezi să nu faci făgăduinţe care să 
depăşească hotarele vieţii tale! Nu ştii, omule, ce va naşte ziua de mâine! Nu 
făgădui lucruri ce nu sunt în puterea ta! La viaţă te chemăm, omule! Pentru ce 
nu răspunzi la chemare ? Eşti chemat la împărtăşirea bunătăților. Pentru ce treci cu 
vederea darul? Împărăţia cerurilor este deschisă. Nemincinos este Cel Care te 
cheamă. Calea este uşoară ; nu-i nevoie de timp, de cheltuieli, de oboseală. Pentru 
ce întârzii ? Pentru ce amâni ? Pentru ce te temi de jug, ca o junică nepusă la jug? 
«Jugul Meu este bun; sarcina uşoară» . Nu striveşte grumazul, ci-l slăveşte. Că nu 
pune cu sila jugul în jurul gâtului, ci cere voinţă liberă de la cel care şi-l pune. 
Uită-te că Domnul învinuieşte pe Efraim, ca pe o Junică înfuriată, pentru că 
rătăceşte pe unde nu trebuie, dispreţuind jugul legii . Supune-ţi grumazul tău 
neîmblânzit! Pune pe grumazul tău jugul lui Hristos, pentru ca nu cumva, aruncând 
jugul sau trăind după capul tău, să cazi uşor pradă fiarelor! 


«Gustaţi şi vedeţi că bun este Domnul!» . Cum să spun celor neştiutori că mierea 
este dulce? «Gustaţi şi vedeţi!». Încercarea te lămureşte mai bine decât orice 
cuvânt. ludeul nu amâna tăierea împrejur din pricina acestei ameninţări: «Orice 
suflet, care nu se va tăia împrejur în ziua a opta, va fi nimicit din poporul lui» tu, 
însă, amâni tăierea împrejur cea nefăcută de mână omenească, care se săvârşeşte în 
botez prin «dezbrăcarea poftelor trupului, deşi auzi pe însuşi Domnul spunând: 
«Amin, Amin, spun vouă, dacă nu se va naşte cineva din apă şi din Duh nu va 
intra întru împărăţia lui Dumnezeu». Dincolo, durere şi rană; aici, rouă sufletului 
şi vindecare rănii inimii. Te închini Celui Care a murit pentru tine? Primeşte atunci 
ca să şi fii îngropat împreună cu EI prin botez! Cum vei fi părtaş învierii Lui, dacă 
nu odrăsleşti împreună cu EI prin asemănarea morții Lui? 


= Israil cel de demult a fost botezat de Moise în har şi în mare , dându-ți 
simbolurile botezului şi arătându-ţi adevărul care avea să fie arătat în 
vremurile din urmă; tu însă, fugi de botezul care n-a fost închipuit în mare, 
ci săvârşit în adevăr, care n-a fost în nor, ci în Duhul, care n-a fost săvârşit 
în Moise, om ca şi noi, ci în Hristos, Care l-a făcut pe Moise. Israel, dacă n- 
ar fi trecut marea, n-ar fi scăpat de Faraon şi tu dacă nu treci prin apă, n-ai 
să scapi de amara tiranie a diavolului. 

= Dacă Israel n-ar fi fost botezat în chip simbolic, n-ar fi băut din piatra cea 
duhovnicească; nici ţie, dacă n-ai să fii botezat în chip adevărat, nu ţi se va 
da băutura cea adevărată. 

— După botez Israel a mâncat pâinea îngerilor. Tu, însă, cum vei mânca 
pâinea cea vie dacă nu vei primi mai întâi botezul? 

— Prin botez a intrat Israel în pământul făgăduinţei. Tu, însă, cum ai să te 
reîntorci în paradis fără să fii pecetluit prin botez? Sau nu ştii că sabia de 
foc a fost aşezată ca să păzească drumul pomului vieţii; sabie înfricoşătoare 
şi arzătoare pentru cei necredincioşi, iar pentru cei credincioşi prietenoasă 
şi cu dulce strălucire ? Stăpânul a făcut să se învârtă sabia aceea; când 
vede un credincios, se dă la o parte; dar când vede pe unul nepecetluit prin 
botez, tăişul săbiei îl întâmpină. 


Ilie nu s-a spăimântat când a venit la el căruţa cea de foc şi cai de foc ci, în dorința 
de a se ridica la înălțime, a cutezat săvârşirea unei fapte înfricoşătoare şi cel care 
trăia încă în trup s-a suit cu o bucurie nespus de mare în căruţa aceea cuprinsă de 
flăcări. Tu, însă, n-ai să te urci la cer într-o căruţă de foc, ci ai să te sui la cer prin 
apă şi prin Duh, şi nu alergi când te cheamă ? Ilie a arătat puterea botezului pe al- 
tarul arderilor de tot, arzând complet jertfa, nu cu foc, ci cu apă. Şi se ştie doar că 
natura focului este potrivnică apei totuşi, când apa a fost vărsată atunci de trei ori 
în chip tainic peste altar, apa a ajuns foc şi a aţiţat flacăra ca untdelemnul. «Ilie a 
spus: «Aduceţi vase cu apă şi vărsaţi-le peste jertfă şi peste lemne» şi a spus : 
«Turnaţi a doua oară!» şi au turnat a doua oară şi a mai spus: «Turnaţi a treia 
oară!» şi au turnat a treia oară . Scriptura a arătat cu asta că cel care se botează se 
uneşte prin botez strâns cu Dumnezeu şi că prin credinţa în Treime străluceşte în 
sufletele celor care se botează lumină curată şi cerească. 


De-aş împărți în biserică aur, nu mi-ai spune: «Voi veni mâine şi îmi vei da 
mâine!» ci te-ai grăbi să ceri, ca să se împartă aurul îndată şi te-ai supăra dacă 
aş amâna pe altă dată împărţirea. Dar pentru că marele Dăruitor nu-ţi oferă un 
metal care-ţi ia ochii, ci curăţenia sufletului, pretextezi, înşiri scuze, ca şi cum ar 
trebui să fugi de darul ce ţi se oferă. 


O, minune ! Te înnoieşti, fără să fii topit; eşti plăsmuit din nou, fără să fii strivit; 
eşti vindecat, fără să suferi dureri şi totuşi nu te gândeşti ce har ţi se dă! 


Dacă ai fi rob la oameni şi s-ar prescrie libertatea pentru robi, n-ai alerga în ziua 
hotărâtă tocmind avocaţi şi rugând pe judecători ca prin orice mijloc, să capeţi 
libertatea ? N-ai îndura şi palme şi cele mai mari lovituri ce se dau robilor, numai 
ca să scapi de sclavie? Dar pentru că nu eşti rob oamenilor, ci păcatului, 
predicatorul te cheamă la libertate, ca să te slobozească de robie, să te facă 
cetățean cu îngerii şi adoptându-te prin har, să te arate fiu al lui Dumnezeu şi 
moştenitor al bunătăţilor lui Hristos, spui că n-a venit încă vremea, ca să 
primeşti aceste daruri! 


O, piedici viclene! O, îndeletnicire ruşinoasă şi fără de sfârşit! Până când cu 
plăcerile? Până când cu desfătările? Am trăit destulă vreme pentru lume, Să 
trăim, deci şi pentru noi înşine! Ce lucru este egal în valoare cu sufletul nostru ? 
Ce este deopotrivă cu Împărăţia Cerurilor ? Care sfătuitor îţi este mai vrednic de 
credinţă decât Dumnezeu? Cine este mai înţelept decât înțeleptul Dumnezeu sau 
cine ne este mai de folos decât bunul Dumnezeu ? Cine este mai apropiat de noi 
decât Cel Care ne-a făcut? 


Nici Eva n-a avut vreun folos dând mai mult crezare sfatului şarpelui decât sfatului 
lui Dumnezeu. Cât de nesăbuite sunt cuvintele pe care le rosteşti! «N-am timp să 
mă fac sănătos! 'Să nu-mi arăţi încă lumina! Să nu mă uneşti încă cu împăratul!». 
Nu spui deschis cuvintele acestea? Dar, mai bine spus, rosteşti cuvinte mai 
nesocotite ca acestea! 


Dacă ai avea de plătit impozite şi s-ar vesti că sunt iertate datoriile datornicilor, iar 
apoi ar încerca cineva să lucreze spre paguba ta, ca să nu capeţi această scutire, nu 
te-ai revolta şi n-ai striga că ai fost jefuit de partea ce ţi se cuvenea datorită scutirii 
generale? Dar când ţi-au fost propovăduite mai dinainte nu numai iertarea 
datoriilor trecute, ci şi daruri viitoare, când îți faci singur nedreptate, fără ca 
duşmanii tăi să se pornească împotriva ta, socoteşti oare că te sfătuieşti cum trebuie 
şi gândeşti spre folosul tău însuţi, când nu primeşti iertare, ci cauţi să mori plin de 
datorii ? Mai cunoaşte şi aceasta, că cel care era dator cu zece mii de talanţi ar fi 
dobândit iertare dacă nu-şi reînnoia datoria sa prin neomenia arătată semenului său. 
Trebuie să ne ferim să nu păţim la fel şi ca să ne rămână neluat de la noi darul 
botezului, să iertăm, după ce am primit harul, pe cei ce ne-au greşit. 


Intră în vistieria sufletului tău şi adu-ţi aminte de cele ce ai săvârşit! Dacă ai multe 
păcate, mulţimea lor să nu te deznădăjduiască, «că unde s-a înmulțit păcatul, a 
prisosit harul» dacă primeşti harul; ca celui ce datorează mult, mult i se şi iartă, ca 
să iubească mai mult, dar dacă păcatele tale sunt mici şi neînsemnate şi nu sunt 
păcate de moarte, pentru ce te nelinişteşte viitorul, când n-ai dus o viaţă ticăloasă, 
deşi n-ai fost povăţuit de lege? 


Gândeşte-te! Sufletul tău stă acum ca într-o balanţă, tras într-o parte de îngeri şi 
în alta de demoni. Spre care îţi vei înclina inima? Cine va birui în tine? Plăcerea 
trupului Sau Sfinţenia sufletului? Desfătarea celor prezente sau dorinţa celor 
viitoare ? Te vor primi îngerii Sau te vor ţine strâns cei care te stăpânesc acum? 


În timpul luptei generalii dau soldaţilor de sub conducerea lor un semn distinctiv, 
pentru ca ostaşii lor să se poată chema uşor unii pe alţii şi să poată fi o deosebire 
precisă între ei şi duşmani de s-ar amesteca în învălmăşeli. Nimeni nu te va 
cunoaşte de eşti de-al nostru sau de-al vrăjmaşilor, dacă nu vei arăta prin 
simbolurile tainice înrudirea cu noi, dacă nu va fi însemnată peste tine lumina feţei 
Domnului. Cum are să-şi ceară îngerul dreptul asupra ta? Cum are să te scoată din 
mâna vrăjmaşilor, dacă nu-ţi cunoaşte pecetea? Cum vei putea spune: «Sunt al lui 
Dumnezeu», dacă nu porți semnele lui Dumnezeu? Sau ai uitat că îngerul nimicitor 
a trecut pe lângă casele care erau pecetluite, iar în cele nepecetluite a omorât pe 
primii născuţi? Vistieria nepecetluită este cu uşurinţă furată de hoţi, iar oaia fără 
semn este înstrăinată fără de primejdie. 


Eşti tânăr? Întăreşte-ţi tinereţea cu frâul botezului! Ai trecut de floarea vârstei? Nu- 
ți păgubi strânsura, nu pierde talismanul, nu cugeta despre ceasul al unsprezecelea 
ca despre ceasul cel dintâi! Chiar cel care începe viaţa se cuvine să aibă înaintea 
ochilor sfârşitul vieţii sale. Dacă un doctor ţi-ar făgădui să te facă, prin operaţii 
şi noi medicamente, tânăr din bătrân cum eşti, n-ai dori oare să vină ziua aceea 
în care să te vezi întors în floarea vârstei? Dar când botezul îţi făgăduieşte să-ţi 
înflorească din nou sufletul tău, pe care tu l-ai învechit, iar din pricina 
fărădelegilor l-ai îmbătrânit şi l-ai murdărit, disprețuieşti pe Binefăcător şi nu 
alergi la făgăduinţă ! Nu doreşti să vezi cât e de mare minunea făgăduinţei ? Nu 
doreşti să vezi cum se naşte din nou fără de mamă omul, cum omul cel învechit şi 
stricat de poftele înşelăciunii ajunge iarăşi plin de viaţă, întinereşte şi se reîntoarce 
la adevărata floare a tinereţii? Botezul este răscumpărare pentru cei robiţi, iertare 
greşelilor, moarte păcatului, renaştere sufletului, haină luminoasă, pecete 
neatacată, căruţă către cer, pricinuitoare a Împărăției Cerurilor, harul înfierii. 


Pui, nenorocitule, plăcerea mai presus de nişte bunătăți atât de mari şi atât de 
preţioase? Îţi înţeleg amânarea, chiar dacă ţi-o ascunzi prin cuvinte! Faptele o 
strigă, chiar dacă o taci cu glasul! «Lasă-mă, îmi spui, să-mi bucur trupul cu 
desfătarea celor ruşinoase, să mă tăvălesc în mocirla plăcerilor, să-mi murdăresc 
mâinile cu sânge, să răpesc bunurile străine, să umblu cu viclenie, să jur strâmb, să 
mint şi voi primi botezul când voi termina cu răutățile!». Dacă păcatul este un 
lucru bun, păstrează-l până la sfîrşit! Dar dacă e păgubitor pentru cel care-l 
săvârşeşte, pentru ce stărui în cele ce te pierd ? Nici un om care caută să de-a afară 
din stomacul său amărăciunea fierii nu şi-o măreşte cu mâncăruri multe şi 
vătămătoare. Se cuvine ca trupul să se scape de durerile care-l supără şi nu să-şi 
facă boala mai mare decât poate suferi. 


Corabia stă pe linia de plutire până la o anumită încărcătură de mărfuri la o 
greutate mai mare se scufundă. Teme-te ca şi tu să nu păţesti la fel; şi făcând 
păcate mai mari decât iertarea, să nu naufragiezi înainte de a ajunge în porturile pe 
care le nădăjduieşti. Dumnezeu nu-ţi vede oare faptele sau nu ştie EI gândurile tale 
sau crezi că lucrează împreună cu tine la fărădelegi? «Gândit-ai nelegiuire, spune 
Scriptura, că voi fi asemenea ție». Tu, când vrei să legi prietenie cu un muritor, ţi-l 
atragi prin facere de bine, spunând şi făcând acele lucruri care ştii că-i fac plăcere 
când, însă, e vorba să te împrieteneşti cu Dumnezeu şi nădăjduieşti să fu primit ca 
fiu, dar săvârşeşti cele potrivnice lui Dumnezeu, iar prin călcarea legii îl 
necinsteşti, nădăjduieşti oare să ţi-L faci prieten tocmai prin acelea prin care mai 
ales îl superi? Vezi ca nu cumva în nădejdea răscumpărării, adunându-ţi mulțime 
de răutăţi, să-ți înmulțeşti păcatul şi să pierzi iertarea! «Dumnezeu nu se lasă 
batjocorit». 


Nu te târgui cu harul! Să nu spui: «Bună este legea, dar mai plăcut păcatul!». 
Plăcerea este o undiţă a diavolului, care te trage spre pieire. Plăcerea este mama 
păcatului, iar păcatul este boldul morţii. Plăcerea hrăneşte viermele cel veşnic, care 
la început încântă pe cel care se desfătează, dar mai pe urmă plăcerile ajung mai 
amare decât fierea. Nimic altceva nu strigă amânarea botezului decât un gând ca a- 
cesta: «Să domnească mai întâi păcatul în mine, apoi cândva, va domni şi Domnul! 
Să fac mădularele mele arme ale nedreptăţii întru fărădelege apoi, cândva, voi face 
din ele şi arme ale dreptăţii întru Dumnezeu !». Tot aşa şi-a adus jertfele şi Cain; 
cele mai bune pentru desfătarea lui, cele proaste pentru Ziditorul, pentru 
Dumnezeu, Cel Ce i le-a dăruit. 


Când eşti puternic să săvârşeşti orice faptă, îți cheltuieşti tinereţea în păcate, iar 
când mădularele îţi sunt obosite le oferi lui Dumnezeu, când nu mai sunt bune de 
NIMIC, când au nevoie de odihnă, pentru că şi-au pierdut puterea, din pricină că 


bătrâneţea le-a slăbit. La bătrâneţe, castitatea nu mai este castitate, ci neputinţă; că 
n-ai putere să te desfrânezi. Mortul nu se încununează. Nimenea nu-i drept când n- 
are puterea să mai facă răul. Arâta vreme cât eşti în putere, stăpâneşte păcatul cu 
ajutorul raţiunii. Virtutea Stă în abaterea de la rău şi în săvârşirea binelui. 
Neputinţa de a face răul nu este vrednică prin ea însăşi nici de laudă, nici de 
pedeapsă. 


Dacă te laşi de păcate din pricina vârstei, atunci lauda se cuvine slăbiciunii trupului 
şi nu ţie! Lăudăm pe cei care sunt buni datorită voinţei lor şi nu pe cei împiedicaţi a 
săvârşi răul dintr-o silnicie oarecare. Cine oare ţi-a fixat hotarul vieţii? Cine ţi-a 
hotărât că ai să ajungi la adânci bătrâneţi ? Cine-ţi poate da o garanţie vrednică 
de credinţă de cele ce vor fi ? Nu vezi că Sunt răpiți din viaţă prunci, că se 
prăpădesc oameni în puterea vârstei ? Viaţa nu are un termen mai dinainte 
hotărât. Pentru ce aştepţi ca botezul să-ţi fie darul îmbolnăvirii tale, atunci când nu 
vei mai putea rosti cuvinte mântuitoare, când poate nici nu vei avea putinţa să mai 
auzi limpede, că boala e cuibărită în capul tău, când nu vei putea să ridici mâinile 
la cer, să te ţii pe picioare, să îngenunchezi la rugăciune, să fii învăţat cum trebuie, 
să te mărturiseşti după rânduială, să te uneşti cu Dumnezeu şi să te lepezi de 
duşman? 


Se poate ca nici să nu poţi urmări cu mintea limpede slujba botezului, să nu-ţi mai 
dai seama de cele ce se petrec cu tine, să nu-ţi dai seama dacă ai simţit harul sau 
dacă ai primit fără simţire cele săvârşite. Dar când ai primit cu mintea limpede 
harul, atunci ai talantul şi nu pui la îndoială cele săvârşite. 


Fă ce a făcut eunucul! Eunucul a găsit pe catehet şi n-a disprețuit învăţătura; 
bogatul a poftit pe sărac să se urce în căruţă, cel falnic şi mândru, pe omul simplu 
şi nebăgat în seamă - a fost învățat Evanghelia împărăției, a primit în inimă 
credinţa, dar n-a amânat pecetea Duhului iar când a întâlnit apă, a zis : «lată apă!» 
- cuvânt izvorât din o mare bucurie sufletească - lată ce căutam! Ce mă împiedică 
să mă botez ?». 


Unde voinţa este gata, nu este nici o piedică. Dumnezeu, Cel Ce ne cheamă, este 
iubitor de oameni, slujitorul Lui la îndemână, iar harul din belşug. Bunăvoinţă să 
fie şi nici o piedică nu va mai fi! 


Unul singur este cel care pune piedici! Acela care ne astupă căile mântuirii. Pe 
acela să-l biruim cu priceperea. Acela ne face să pregetăm, noi însă să ne sculăm la 
lucru! Acela înşeală inimile noastre cu făgăduinţe deşarte, noi, însă să cunoaştem 
gândurile lui! Oare nu ne spune el să facem azi păcatul şi nu ne convinge să lăsăm 


pentru mâine fapta bună? De aceea, Domnul, nimicind sfaturile lui cele viclene, 
spune: «Astăzi dacă veţi auzi glasul Meu» . Acela spune : «Astăzi pentru mine, 
mâine pentru Domnul!». Domnul strigă dimpotrivă: «Astăzi ascultați glasul 
Meu». Uită-te bine la duşman! Nu îndrăzneşte să ne sfătuiască să ne depărtăm cu 
totul de Dumnezeu - ştie că este greu creştinilor să audă acest sfat - ci prin 
meşteşugiri înşelătoare îşi urmăreşte cu plan scopul. «Este iscusit în a face răul». 





Am văzut odată o viclenie ca aceasta la o pasăre isteață. Pentru că puii ei, din 
pricina slăbiciunii lor, erau o pradă uşoară vânătorilor, se dădea pe sine ca o pradă 
gata de prins; dar îndată fugea din mâinile vânătorilor şi făcea în aşa fel încât nici 
nu putea fi prinsă de vânători, dar nici nu-i făcea să-şi piardă nădejdea prinderii ei, 
ci ţinându-i în diferite chipuri pe vânători cu nădejdea prinderii, le dădea prilej pui- 
lor să scape apoi, în urmă, zbura şi ea. 


Teme-te să nu păţeşti şi tu la fel ca vânătorii; în nădejdea dobândirii celor nesigure, 
să-ţi scape din mâini cele sigure. Vino, dar, la mine ! Mută-te cu totul la Domnul! 
Dă-ţi numele tău, înscrie-te în Biserică Ostaşul este numărat în matricolele oștirii; 
atletul, înscris printre concurenţi, ia parte la întreceri; omul de rând, înscris printre 
cetăţeni, este numărat între membrii cetăţii. Eşti supus tuturor acestor îndatoriri, ca 
ostaş al lui Hristos, ca atlet al bunei credinţe, ca cetăţean al cerurilor. 


Inscrie-te în această carte, ca să fii scris în cea de sus! Invaţă şi învaţă-te 
viefuirea evanghelică: atenţie deosebită ochilor, înfrânare limbii, înrobire 
trupului, gând smerit, curăţenie minţii, stingere mâniei! 


» Dacă te sileşte cineva să faci ceva, fă mai mult decât iţi cere; 
» dacă cineva îți ia ceva, nu te judeca cu el; 

> dacă te urăşte cineva, iubeşte-l ; 

> dacă eşti persecutat, rabdă,; 

> dacă eşti hulit, roagă-te pentru hulitori. 


Fii mort pentru păcat; răstigneşte-te împreună cu Hristos ; mută-ţi toată 
dragostea spre Domnul. 


Acestea, însă, sunt anevoioase! Dar care faptă din cele bune este uşoară? Cine a 
dobândit victorii dormind ? Care petrecăreţ şi iubitor de plăceri s-a împodobit cu 
cununile răbdării? Nimeni n-a luat premiul dacă n-a alergat. Ostenelile dau naştere 
slavei; oboselile prilejuiesc cununi. 


«Prin multe necazuri se cuvine să intrăm în Împărăţia Cerurilon» ; o spun şi eu; dar 
aceste necazuri le primeşte fericirea aceea din Împărăţia Cerurilor, pe când 
ostenelile pentru păcat le aşteaptă durerea şi tristeţea iadului. Omul, care priveşte 
cu deosebită luare aminte, îşi dă seama că nici faptele diavolului nu se săvârşesc 
fără osteneală de lucrătorii nelegiuirii. Ce fel sunt sudorile castităţii? Dar cel care 
trăieşte în desfrânare este cu totul năduşit, că plăcerea îl topeşte. Slăbeşte, oare, 
înfrânarea atât de mult trupul cât îl strică neînfrânarea ticăloasă şi nestăpânită ? Da, 
anevoioase sunt nopțile nedormite ale celor care priveghează în rugăciuni, dar cu 
mult mai anevoioase ale celor care stau de veghe pentru săvârşirea răutăților! Că 
teama de a fi prins asupra faptului şi ghimpele, care însoţeşte totdeauna plăcerea, 
alungă desăvârşit orice linişte. Dar dacă tot fugind de calea cea strâmtă, care duce 
la mântuire, mergi pe calea cea largă a păcatului, mă tem ca nu cumva călătorind 
pe calea aceasta să nu ajungi până la sfârşit într-o casă de oaspeţi pe măsura ei. 


Dar vistieria virtuţii e greu de păzit! Pentru asta priveghează, frate! Dacă vrei, ai 
ajutoare: rugăciunea, care te păzeşte noaptea; postul, care-ţi păzeşte casa ; 
cântarea de psalmi, care-ţi desfătează sufletul. la-le pe acestea în ajutorul tău ! 
Ele să stea de veghe cu tine noaptea, ca să păzească odoarele vistieriei tale! 


Spune-mi, ce-i mai bine: să fim bogaţi şi să ne neliniştim cu paza odoarelor sau 
dintru început să nu avem ce să păzim ? Nimeni nu aruncă bunătățile de teama 
pierderii lor. Că nimic din cele omeneşti n-ar mai exista dacă ne-am gândi că am 
putea pierde din lucrurile pentru care ne sârguim. Lângă lucrarea pământului stă 
nerodirea lui lângă neguţă-toria pe mare, naufragiile; lângă căsătorie, văduvia; 
lângă naşterea de copii, hpsa de copii. Şi totuşi ne apucăm de lucru şi întemeiaţi pe 
mai bune nădejdi, lăsăm pe seama lui Dumnezeu, Cel Care ne rânduieşte viaţa, 
împlinirea celor ce nădăjduim. 


Tu, cu cuvântul, ridici în slăvi sfinţenia botezului; cu fapta, însă, îți petreci timpul 
cu fapte vrednice de osândă. Vezi ca nu cumva să te căieşti de relele tale sfaturi, 
atunci când nu-ţi va mai fi de folos căinţa! Pilda fecioarelor să te înţelep-ţească! 
Acelea n-au avut untdelemn în vasele lor; atunci au văzut că le lipsea ce le era 


de trebuinţă, când trebuia să intre la nuntă odată cu Mirele. De aceea, Sfânta 
Scriptură le-a numit nebune, pentru că cheltuindu-şi timpul sorocit folosirii 
untdelemnului cu umbletul pentru găsirea untdelemnului, n-au băgat de seamă 
că S-au îndepărtat pe ele însele de bucuria Mirelui. 


Să nu dea Dumnezeu ca şi tu, amânând din an în an, din lună în lună şi din zi în zi 
de a-ţi lua untdelemn, hrana luminii, să vină peste tine ziua, pe care n-o aştepţi, 
când nu vei mai putea deloc să-ți prelungeşti viaţa, ziua în care de jur împrejurul 
tău nu vor fi decât nelinişte şi durere fără mângâiere, când deznădăjduiţi vor fi 
doctorii şi deznădăjduite şi rudele tale, când vei fi înăbuşit de răsuflare uscată şi 
grea şi când fierbinţeală puternică va arde şi va topi cele dinăuntrul tău. Atunci vei 
ofta din adâncul inimii, dar nu vei găsi pe nimeni care să ia parte la durerea ta; vei 
rosti cuvinte slabe şi abia auzite, dar nimeni nu te va auzi; orice cuvânt rostit de 
tine va fi nebăgat în seamă, socotit o aiureală. Cine-ţi va da atunci botezul? Cine-şi 
va aminti de tine, care eşti năucit de boală? Cunoscuţii vor fi trişti, străinii nici nu 
vor căuta la boala ta, iar prietenul va pregeta să-ţi aducă aminte de botezarea ta, ca 
să nu facă tulburare: dacă doctorul se înşală, dacă tu, din dragostea firească de 
viaţă, nu ţi-ai pierdut nădejdea în viaţă ? Noapte e în jurul tău şi nu-i nimeni care să 
te ajute. Cel care te poate boteza nu-i lângă tine. Moartea îţi stă aproape, iar cei 
care o aduc se grăbesc. Cine să te răpească din mâinile lor? Dumnezeu, Care a fost 
disprețuit? EI, da te va auzi atunci, că şi tu îl auzi acum! Îţi va mai da oare răgaz? 
Că bine ai folosit răgazul pe care ţi l-a dat! 


«Nimeni Să nu te înşele cu vorbe deşarte!» Că pe neaşteptate va veni peste tine 
pieirea, iar prăpădul se va năpusti asupra ta ca o furtună. Înger întunecat va veni să 
te ducă cu sila şi să târască sufletul tău legat cu păcatele, întors necontenit spre cele 
de aici, gemând fără să poată da drumul la strigăte, că i s-a luat organul cu care 
plângea. O, cât de mult te vei sfâşia! Cât vei suspina! În zadar te vei căi de sfaturile 
ce ţi le-ai dat, când vei vedea veselia drepţilor la strălucita împărţire a darurilor şi 
tristețea păcătoşilor în întunericul cel mai din adânc. Ce vei spune atunci, în 
durerea inimii tale? «Vai mie, că n-am aruncat povara această grea a păcatului, 
care era atât de uşor de dat jos, ci am atras asupra mea şirul acestor răutăți! Vai 
mie, că nu mi-am spălat petele, ci sunt înfierat cu păcatele! Acum aş fi cu îngerii! 
Acum m-aş desfăta cu bunătăţile cereşti! O, viclene sfătuiri! Din pricina unei 
desfătări trecătoare a păcatului mă chinui veşnic! Din pricina plăcerii trupului, sunt 
dat focului! Judecata lui Dumnezeu e dreaptă! Eram chemat şi nu ascultam! Fram 
învăţat şi nu luam aminte! Mi se aduceau mărturii şi râdeam de ele !». 


Aceste şi astfel de cuvinte vei spune, plângându-te, dacă vei tot amâna mereu 
botezul. Omule, sau teme-te de gheenă, sau câştiga împărăția! Nu dispreţui 


chemarea! Să nu spui: «Rogu-te să mă ierți pentru cutare şi cutare pricină!». Nici 
o pricină nu-i îndestulătoare pentru iertare. Îmi vine să lăcrimez când socot că 
doreşti mai mult faptele ruşinoase decât marea slavă a lui Dumnezeu şi fiind strâns 
lipit de păcat din pricina plăcerii desfrânării, te depărtezi singur de bunătăţile 
făgăduite, ca să nu vezi bunătăţile Ierusalimului celui ceresc. Acolo este mulțimea 
cea mare a îngerilor, adunarea celor întâi-născuţi, tronurile apostolilor, scaunele 
întâi-stătătoare ale profeților, sceptrele patriarhilor, cununile mucenicilor, laudele 
drepţilor. Doreşte să fii numărat împreună cu aceia, botezându-te şi sfințindu-te 
potrivit darului lui Hristos, că Lui se cuvine slava şi puterea în vecii vecilor. Amin. 


Omilia a XIV-a - Împotriva celor care se îmbată 


Cele văzute aseară mă îndeamnă să vorbesc, dar tot ele îmi opresc pornirea şi-mi 
slăbesc osârdia, când văd că toate ostenelile mele de mai înainte au rămas fără rod. 
Că şi plugarul pregetă să mai semene a doua oară aceleaşi brazde, dacă seminţele 
aruncate în ele întâia oară nu au răsărit. Cu ce nădejdi să mai vorbesc eu astăzi, 
dacă n-am avut nici un folos de pe urma atâtor sfaturi pe care n-am încetat a vi le 
da mai de mult, iar în timpul acestor şapte săptămâni de post n-am încetat a vă 
mărturisi, zi şi noapte, Evanghelia harului lui Dumnezeu? O, câte nopţi n-aţi 
privegheat în zadar! Câte zile n-aţi venit în zadar la biserică! Dacă ar fi fost numai 
în zadar! Că cel care a propăşit în fapte bune, dar se întoarce apoi la obişnuinţa 
veche, nu pierde numai plata ostenelilor lui, ci este vrednic de pedeapsă şi mai 
grea, că după ce a gustat cuvântul cel bun al lui Dumnezeu, după ce a fost 
învrednicit de cunoaşterea tainelor, a trădat totul, înşelat de o plăcere de o clipă. 


«Cel mal slab, spune Solomon, are parte de milă, dar cei tari cumplit se vor 
certa» . O singură seară, un singur atac al duşmanului a distrus şi a nimicit toată 
osteneala aceea. Ce râvnă, deci, mai pot avea să vă vorbesc acum? 


Aş fi tăcut, o ştiţi prea bine, dacă nu m-aş fi temut de pilda lui Ieremia, care 
nevrând să vorbească unui popor îndărătnic, a pătimit acelea pe care însuşi le-a 
istorisit : foc s-a aprins în măruntaiele lui, l-au părăsit toate puterile şi nu mai putea 
să sufere. 


Nişte femei neruşinate, uitând de frica de Dumnezeu şi dispreţuind focul cel 
veşnic, într-o zi ca asta, când în amintirea învierii Domnului trebuia să stea în casă 
şi să se gândească la ziua aceea, în care se vor deschide cerurile, când Judecătorul 
ni se va arăta din ceruri, când vor fi trâmbiţele lui Dumnezeu, învierea morţilor, 
dreapta judecată şi răsplata fiecăruia după fapta lui, deci în loc să se gândească la 
toate acestea, să-şi curăţească inimile de gânduri viclene, să-şi spele cu lacrimi 
păcatele de mai înainte şi să se pregătească pentru întâmpinarea lui Hristos în ziua 
cea mare a arătării Lui, au scuturat jugul robiei lui Hristos, au aruncat de pe cap 
broboada bunei-cuviinţe, au disprețuit pe Dumnezeu, au disprețuit pe îngerii Lui, s- 
au arătat fără de ruşine în faţa bărbaţilor, îşi fâlfâiau părul în vânt, îşi ridicau 
rochiile şi jucau cu picioarele. Cu ochi pofticios, cu râs desfrânat, aţâţau la dans şi 
atrăgeau spre ele poftele desfrânate ale celor tineri. Au jucat lângă bisericile 
mucenicilor din afară de oraş şi au făcut din acele sfinte locuri locaş al neruşinării 
lor.Au pângărit văzduhul cu cântece de ruşine, au pângărit şi pământul cu 
necuratele lor picioare, care duduia de jocurile lor; s-au dat în spectacol în faţa 


mulțimii tinerilor; cu adevărat neruşinate şi ieşite din minţi, cu nimic mai prejos de 
cele mai mari furii ale nebuniei. 


Cum voi tăcea acestea? Cum le voi plânge aşa precum merită? Vinul ne-a vătămat 
aceste suflete! Vinul, darul lui Dumnezeu, dat celor cumpătaţi pentru mângâierea 
slăbiciunii lor, a ajuns acum în mâinile celor necumpătaţi unealtă de desfrâu. 


Beţia, demon de bună voie, băgat în suflete de către plăcere, beţia mamă a 
păcatului, vrăjmaşa virtuţii, face fricos pe cel viteaz, desfrânat pe cel înfrânat; nu 
ştie de dreptate, ucide chibzuinţa. După cum apa stinge focul, tot aşa şi vinul 
nemăsurat întunecă mintea. 


Pregetam să vorbesc împotriva beţiei, nu pentru că ar fi un păcat mic sau că ar fi 
vrednică de disprețuit, ci pentru că nici un folos n-ar aduce cuvântul. Dacă cel care 
se îmbată înnebuneşte şi se întunecă, în zadar grăieşte cel ce mustră pe cel ce nu 
aude. Cui să vorbesc deci ? Căci cel care are nevoie de sfat nu aude cele ce îi 
spun, iar cel înfrânat şi cumpătat nu are nevoie de ajutorul cuvântului, că-i lipsit 
de patima beţiei. Ce voi face, dar, în faţa acestora, dacă cuvântul e nefolositor, 
iar tăcerea plină de primejdie? Să nu mai îngrijim boala? Dar primejdioasă este 
şi neîngrijirea. Să grăiesc ceva împotriva beţivilor ? Dar vorbesc unor urechi 
moarte! Ce voi face? Voi face şi eu ce fac doctorii când izbucneşte ciuma: pe cei 
sănătoşi îi feresc de îmbolnăvire cu medicamente profilactice, iar de cei bolnavi 
nici nu se ating. Tot aşa şi vouă cuvântul meu vă va fi folositor pe jumătate: va 
păzi pe cei nepătimaşi, dar nu va scăpa, nici nu va vindeca pe cei stăpâniți de 
patimă. 


Prin ce te deosebeşti de animale, omule? Nu prin darul raţiunii, primit de la 
Ziditorul tău, prin care ai ajuns Stăpânul şi domnul întregii zidiri? Cel care prin 
beţie se lipseşte pe el de rațiune «s-a alăturat dobitoacelor celor fără de minte şi 
s-a asemănat lor». Dar, mai bine spus, eu aş zice că beţivii sunt mai fără de minte 
chiar decât dobitoacele. Toate animalele cu patru picioare, chiar fiarele, au rânduite 
pornirile lor spre împreunare; dar cei cu sufletul stăpânit de beţie şi cu trupul plin 
de fierbinţeală nefirească sunt aţâţaţi spre împreunări necurate şi ruşinoase şi spre 
plăceri în orice timp şi în orice ceas. Beţia nu-i ia omului numai judecata, ci îi 
Schimbă şi simţurile şi-l face pe oel ce se îmbată mai rău decât orice dobitoc. 
Care vită îşi vatămă atâta vederea şi auzul cum şi le vatămă beţivul ? Nu-i aşa că 
nu-şi mai cunosc cunoscuţii? Nu aleargă adeseori la străini ca la nişte prieteni? Nu 
sar de multe ori peste umbre ca peste nişte şanţuri şi prăpăstii? Urechile lor sunt 
pline de sunetele şi zgomotele unei mări învălurate; li se pare că pământul se ridică 
drept înaintea lor şi că munții li se învârt în Jur. Uneori râd fără să se poată opri, 


alteori se bocesc şi plâng nemângâiaţi. Sunt când viteji şi cutezători, când fricoşi şi 
sfioşi. Somnul le este greu, împovărător şi înăbuşitor, cu adevărat în apropierea 
morţii; iar stările de veghe, mai nesimţitoare decât visurile. Vis le este viaţa; n-au 
cămaşă pe ei, n-au nici ce mânca a doua zi, dar la beţie o fac pe împărații, pe 
generalii, zidesc oraşe, împart bani. Vinul clocoteşte în inima lor şi le umple capul 
cu astfel de năluciri şi cu atâta amăgire. Alţi beţivi cad în stări sufleteşti potrivnice: 
sunt deznădăjduiți, trişti, îndureraţi, plângă reți, temători şi sperioşi. 


Acelaşi vin dă naştere la diferite stări sufleteşti, după felul diferit al trupului; pe cei 
în care vinul face ca sângele să se răspândească în tot trupul şi să le înflorească 
obrazul, îi face veseli, prietenoși şi voioşi; dar pe cei pe care vinul îi apasă sub 
povara lui, strângându-le şi presându-le sângele, îi face trişti şi amărâţi. Pentru ce 
trebuie să mai vorbesc de mulţimea celorlalte porniri pătimaşe: caracter nesuferit, 
pornire spre mânie, plângerea soartei, iuţeala sufletului, strigătul, scandalul, 
uşurinţa de a fi înşelat, mânia nestăpânită? 


Neînfrânarea spre plăceri iese din vin ca dintr-un izvor, iar desfrânarea merge 
mână în mână cu beţia şi e mai mică furia animalelor spre împreunări decât 
pornirea pătimaşă a beţivilor; că animalele cunosc hotarele firii, dar bețivii caută 
femeia în bărbat şi bărbatul în femeie. Nu-i este uşor cuvântului să spună toate 
desfrânările născute din beţie. Vătămările pricinuite de ciumă cad cu vremea peste 
oameni, că aerul depune în trupuri încetul cu încetul microbii ciumei, dar 
vătămările pricinuite de vin cad îndată peste ei. Beţivii îşi pierd sufletul, că se 
mânjesc cu toate murdăriile, dar îşi strică şi sănătatea trupului; îşi istovesc trupul 
şi-l slăbănogesc nu numai din dorinţa nestăpânită de plăceri, care îi îmboldesc spre 
desfrâu, dar îl poartă şi buhăit, fleşcăit şi lipsit de putere. Ochii bețivilor sunt 
vineţi; faţa palidă, răsuflarea greoaie şi scurtă; limba împleticită ; vorbirea neclară ; 
picioarele tremurătoare, ca la copiii cei mici; scurgeri din trupuri ca din nişte 
trupuri neînsuflețite. Sunt vrednici de milă din pricina beției; mai vrednici de milă 
decât cei cuprinşi de furtună în mijlocul mării, pe care valurile, ce vin unele după 
altele, îi acoperă şi nu le îngăduie să scape de furtună. Tot aşa şi sufletele beţivilor 
sunt duse la fund, cufundate în vin. 


După cum corăbiile surprinse de furtună şi pe cale să se scufunde trebuie uşurate 
prin aruncarea încărcăturii lor, tot aşa şi beţivii trebuie să dea afară din ei ceea ce-i 
îngreunează. Abia de se lhberează de povara lor, dacă varsă şi-şi golesc stomacul. 
Sunt mai nenorociţi decât naufragiaţii. Naufragiaţii au ca pricină a nenorocirii lor 
vânturile, marea şi necazurile din afară, pe când beţivii atrag asupra lor de bună 
voie furtuna pricinuită de beție. Demoniacul este vrednic de milă; beţivul, însă, 


care suferă ca şi demoniacul, nu-i vrednic nici de milă, că se luptă cu un demon pe 
care singur l-a ales. 


Beţivii îşi fac şi leacuri de beţie, nu ca să scape de patima beţiei, ci ca să poată bea 
mai mult. Scurtă le este ziua, scurtă şi noaptea, scurte şi nopțile de iarnă cât 
priveşte timpul de băut. Răul acesta nu are sfârşit. Vinul cere mereu mai mult vin. 
Beţivul nu se mulţumeşte cu cât îi e de trebuinţă, ci simte nevoia neapărată de a 
bea mai mult; le arde gâtlejul beţivilor şi li se măreşte mereu pofta. Şi, socotind că 
nu şi-au potolit pofta, pătimesc cu totul altceva decât ce voiau; că tot continuând cu 
cheful nu mai simt nici o plăcere de pe urma băuturii. După cum lumina prea mare 
întunecă vederile şi după cum cei care fac mare zgomot, din pricina zgomotului 
nemăsurat, nu mai pot auzi nici ei nimic, tot aşa şi beţivii, pierd pe nesimţite 
plăcerea din pricina dragostei prea mare de plăcere. Vinul li se pare prost şi apos, 
chiar de ar fi neamestecat cu apă; li se pare că are gustul searbăd al vinului nou, 
chiar de-ar fi vechi şi curat; de-ar fi vinul rece ca gheaţa, nu poate să stingă flacăra 
ce-1 arde pe dinăuntru din pricina prea multului vin. 


«Ale cui sunt vaietele? Ale cui gâlcevile? Ale cui procesele? Ale cui greţurile şi 
sfezile? Ale cui zdrobirile zadarnice? Ai cui ochii tulburi ? Nu oare ale celor care 
zăbovesc lângă vin şi care pândesc unde se fac ospeţe?» . Vaietul este un strigăt de 
jale şi vrednici de jale sunt bețivii, că «beţivii nu vor moşteni împărăția lui 
Dumnezeu». Gâlceava se naşte din pricina tulburării făcute de vin gândurilor. 
Greţurile, din pricina proastei digestii pricinuite de plăcerea băutului. Picioarele le 
sunt legate, legate le sunt şi mâinile din pricina vinului ajuns în mâini şi în 
picioare. Înainte de aceste suferinţe, chiar în timpul când beau, vin peste ei 
suferinţele unor oameni cuprinşi de nebunie. Când membranele care acoperă 
creierul sunt pline de funinginea pe care aburii vinului o trimit în sus, capul e 
cuprins de dureri de nesuportat; nu poate rămâne drept pe umeri, ci cade când pe 
unul, când pe altul, alunecând din grumaz. 


Sfezile, după spusele Scripturii, sunt vorbăriile de la ospeţe, fără măsură şi cu 
ceartă, zdrobiri zadarnice sunt pricinuite iubitorilor de vin, că din pricina beţiei nu 
pot să se ţină pe picioare cad la pământ în fel şi fel de chipuri, încât trupul 
primeşte neapărat zadarnice zdrobiri. 


Dar cine să spună acestea celor cuprinşi de beţie? Din cauza beţiei au capul greu, 
picotesc, cască, văd înceţoşat, au greţuri. De aceea nici nu aud când învățătorii le 
strigă din toate părțile : «Nu vă îmbătați de vin, în care este desfrânare» şi iarăşi: 
«Neînfrânat este vinul şi de ocară beţia». Neascultînd de ei, culeg roadele beţiei. 
Trupul le e buhăit, ochii urduroşi şi gura uscată şi aprinsă. După cum albiile 


torentelor de apă par pline atâta vreme cât curg pe ele din munte şuvoaiele, dar 
rămân uscate după ce a trecut năvala de ape, tot aşa şi beţivilor, atâta vreme cât 
gura le e lac de vin, este oarecum plină şi udă; dar la puţină vreme după ce trece 
vinul, se vede uscată şi fără umezeală. Gura, totdeauna scăldată şi înecată de 
mulțimea vinului, îşi pierde şi umiditatea care îi dă viaţă. 


Care om are o constituţie atâta de tare încât să poată ţine piept relelor pricinuite de 
beţie? Prin ce mijloc s-ar putea ca un trup, înfierbântat necontenit de vin, dar 
necontenit udat de vin, să nu se istovească, să nu-şi piardă puterea şi să nu se 
distrugă? De aici vin tremurăturile şi bolile; duhul este tăiat de abuzul vinului, 
nervii îşi pierd tăria lor şi tremur cuprinde toate mădularele trupului. Pentru ce 
atragi asupra ta blestemul lui Cain , ca să tremuri şi să te vânzoleşti toată viaţa ta? 
Că trupul, dacă nu are sprijinul său firesc, trebuie neapărat să se vânzolească şi să 
tremure. 


Până când vin? Până când beţie? Eşti în primejdia de a ajunge mocirlă în loc de 
om, atât de mult te-ai amestecat cu vinul şi ai putrezit împreună cu el! Din pricina 
beţiei din fiecare zi, puţi a vin, a vin stricat, că vasele care nu mai pot fi 
întrebuințate. 


Pe aceştia îi plânge Isaia: «Vai de cei ce se scoală dimineaţa şi umblă după 
sicheia, de cei care petrec până seara, că vinul îi va arde pe ei. Beau vinul cu 
chitare şi cu alăute, dar la lucrurile Domnului nu caută şi lucrurile mâinilor Lui 
nu le socotesc.» Evreii numesc, de obicei, sichera orice băutură care îmbată. Pe cei 
care pândesc, de cum începe ziua, unde au loc ospeţe, pe cei care stau în jurul 
prăvăluilor cu vin şi a crâşmelor, pe cei care se poftesc unul pe altul la băutură şi-şi 
irosesc toată grija sufletului cu unele ca acestea, pe aceştia îi plânge profetul, că nu 
le mai rămâne deloc timp pentru înţelegerea minunilor lui Dumnezeu. Ochii lor nu 
mai au vreme să privească la cer, să contemple frumusețile lui şi să cerceteze 
ordinea care este în natură, pentru că din armonia naturii să înţeleagă pe Creator. 


Dimpotrivă, îndată ce se crapă de ziuă, împodobesc sălile de ospeţe cu felurite 
covoare şi cu feţe de mese înflorate; arată deosebită grijă şi râvnă în pregătirea 
paharelor; rânduiesc vase, ca să ţină vinul rece, clondare şi sticle, ca la banchete şi 
ospeţe publice. Felurimea vaselor cu vin are scopul de a-i face să uite că s-au 
săturat de vin, iar schimbarea paharelor, îndemn să bea mai mult. Au oameni 
însărcinaţi cu aranjarea ospăţului, paharnici-şefi şi oameni care servesc la masă. S- 
a născocit ordine în această dezordine şi rânduială într-un lucru lipsit de orice 
rânduială, pentru că, după cum autoritatea demnitarilor creşte, dacă sunt însoţiţi de 


suite, tot aşa şi cu beţia se pun în slujba ei, ca a unei îm-părătese, atâţia slujitori, ca 
să-i ascundă ruşinea prin grija mare pe care i-o arată. 


În afară de acestea, coroane, flori, miruri, parfumuri şi nenumărate petreceri le iau 
acestor oameni pierduţi şi mai mult timp. Apoi, pe măsură ce băutul se prelungeşte, 
au loc întreceri, dispute, lupte, silindu-se fiecare să întreacă pe celălalt în beţie. 
Arbitrul lor este diavolul, iar premiul victoriei, păcatul. Cel care toarnă în el mai 
mult vin, acela învinge pe ceilalţi. Cu adevărat «slava lor stă în ruşinea lor». Se iau 
la întrecere unii cu alţii, dar se pedepsesc pe ei înşişi. Ce cuvânt ar putea zugrăvi 
neruşinarea celor petrecute? 'Toate sunt pline de nesocotință, toate pline de 
dezordine: învinşii sunt beţi, învingătorii beţi, iar slugile râd. Mâna nu mai slujeşte, 
gura nu mai primeşte mâncarea, stomacul plesneşte şi răul nu se potoleşte. 
Nenorocitul trup, pierzându-și puterea sa firească, curge din toate părțile, că nu mai 
poate suferi silnicia care i se face din pricina prea multului vin. 


Privelişte vrednică de milă în ochii creştinilor ca un bărbat în floarea vârstei, cu 
trupul plin de putere, de frunte în mijlocul ostaşilor, să fie dus pe braţe acasă pentru 
că nu poate să stea drept şi nici nu poate să meargă pe picioarele lui. Bărbatul, care 
se cădea să fie înfricoşător duşmanilor, ajunge de râsul copiilor din piaţă. A fost 
doborât fără sabie, a fost ucis fără să fi avut duşman în faţă. Bărbatul înarmat, în 
cei mai înfloritori ani ai vieţii, ajuns pradă vinului, este gata să sufere de la 
vrăjmaşi tot ce vor aceia. Beţia, distrugerea gândurilor, istovire a puterii, 
îmbătrânire înainte de vreme, moarte în scurtă vreme. Ce altceva sunt beţivii decât 
nişte idoli ai păgânilor, că «ochi au, dar nu văd; urechi au, dar nu aud». Mâinile au 
amorţit, picioarele au murit. 


Cine a uneltit toate acestea ? Cine este pricinuitorul acestor răutăți? Cine a gătit 
pentru noi otrava nebuniei? Ai făcut, omule, din ospăț câmp de bătălie! Scoţi pe 
tineri duşi de mână ca pe nişte răniţi în război! Ai ucis cu vin floarea tinereţii! 
Chemi pe om la ospăț ca pe un prieten, dar îl scoţi din casă mort, că i-ai stins cu 
vin viaţa. lar când oaspeţii socot că sunt sătui de vin, atunci încep să bea mai 
zdravăn şi beau ca animalele ca dintr-un izvor pregătit în grabă, care are tot atâtea 
teici câţi oaspeţi sunt. Beţia se prelungeşte şi iată că soseşte un tânăr, cu umerii 
bine făcuţi; nu este încă beat; aduce cu sine o sticlă foarte mare cu vin pus la 
gheaţă „dă la o parte pe paharnic, se aşează în mijloc şi împarte beţivilor beţia cu 
ajutorul unor ţevi încovoiate. Năstruşnică este măsura aceasta, pusă în slujba 
nemăsuratei lor pofte de vin, ca să se destrăbăleze toţi la fel, să nu bea unul mai 
mult decât altul. După ce s-au împărțit ţevile şi fiecare a primit ţeava încovoiată în 
dreptul lui, beau ca boii, pe nerăsuflate, ca dintr-un havuz şi se silesc să sugă cu 
gâturile cât le lasă prin ţevile de argint vasul de sus cu vin pus la gheaţă. 


Uită-te la nenorocitul tău stomac! Vezi cât e de mare vasul care primeşte băutura! 
Are numai mărimea unui pahar! Nu te uita la vasul din care torni vinul în pahare, 
ca să-l goleşti odată, ci la stomacul tău, că e plin demult! De aceea, «vai de cei ce 
se scoală dimineaţa şi umblă după sicheră, de cei care petrec până seara şi-şi 
cheltuiesc toată ziua în beţie; nu mai au timp să caute la lucrurile Domnului şi 
lucrurile mâinilor Lui nu le socotesc. Vinul îi arde pe ei»; că fierbinţeala vinului, 
ajunsă în trup, este scânteie pentru săgețile cele înfocate ale vrăjmaşului. Vinul 
îneacă raţiunea şi mintea şi, ca un roi de albine, aţâţă patimile şi plăcerile. Care 
trăsură, fără vizitiu, trasă de mânji este purtată cu atâta neorânduială? Care corabie, 
lipsită de cârmaci şi purtată la întâmplare de valuri, nu este mai în mare siguranță 
decât un beţiv? 


Datorită unor răutăţi ca acestea, bărbaţii la un loc cu femeile se încing la joc unii 
lângă alţii; îşi dau sufletele lor demonului iubitor de vin şi se rănesc unii pe alții cu 
săgețile patimilor. Râsete şi la unii şi la alţii; cântece de ruşine, mişcări deşanţate, 
aţâţătoare de desfrâu. 


Spune-mi: râzi şi te desfătezi cu desfătare neruşinată, tu care ar trebui să lăcrimezi 
şi să suspini pentru cele săvârşite până acum? Cânţi cântece de ruşine, alungând 
psalmii şi imnele pe care le-ai învăţat! Mişti picioarele, sari ca un ieşit din minţi şi 
dansezi dansuri ce nu trebuie dansate, tu, care trebuie să-ţi încovoi genunchii la 
rugăciune ? Pe cine să plâng ? Pe fetele care nu ştiu de nuntă sau pe cele care au 
luat jugul căsniciei? Cele dintâi s-au întors de la astfel de petreceri cu fecioria 
pierdută, iar celelalte n-au mai adus soţilor curăţia trupurilor lor. Chiar dacă unele 
au înlăturat păcatul din trup, au primit totuşi negreşit stricăciunea în suflet. Acelaşi 
lucru am să-l spun şi despre bărbaţi. Au văzut rău, au fost văzuţi rău, că «cel care 
se uită la femeie spre a o pofti pe ea a şi făcut desfrânare». Dacă întâlnirile 
întâmplătoare au atâta primejdie pentru cei care se uită cu curiozitate, apoi 
întâlnirile puse la cale de mai înainte, spre a vedea femei, care ajung neruşinate din 
pricina beţiei, care fac fel de fel de mişcări ca să aţâţe pe privitori, care cântă 
cântece de ruşine, în stare ca numai auzite să înfigă în cei neînfricați boldul 
plăcerii, ce vor spune sau cum se vor apăra cei care au cules un roi de păcate din 
nenumărate spectacole ca acestea ? Oare nu cumva pentru asta au privit, ca să li se 
deştepte poftele? Deci, potrivit hotărârii de neînlăturat a Domnului, sunt vinovaţi 
de păcatul preacurviei. 


Cum vă va primi praznicul Rusaliilor, când ați pângărit în acest chip Paştele? 
Rusaliile sunt prăznuirea venirii văzute şi ştiute de toți a Duhului Sfânt. Tu, însă, 
luând-o înainte, te-ai făcut locaş al duhului celui potrivnic şi ai ajuns templu al 
idolilor în loc să ajungi templu al lui Dumnezeu prin sălăşluirea în tine a Duhului 


celui Sfânt . Ai atras asupra ta blestemul profetului, care, din partea lui Dumnezeu, 
spune : «Voi preface sărbătorile voastre în plângere». Cum veţi conduce pe slugile 
voastre, când voi slujiţi ca nişte robi unor pofte ruşinoase şi vătămătoare? Cum veţi 
îndruma pe copii, când voi duceţi viață dezordonată şi nu ţineţi seamă de nici o 
îndrumare? 


Ce să fac? Să vă las numai cu cele spuse până acum? Mă tem, însă ca nu cumva cel 
nesupus să ajungă mai neruşinat, iar cel care s-a căit să nu fie doborât de mai multă 
întristare . Că «tămăduirea, spune Scriptura, pune capăt la păcate mari». 


Postul să tămăduiască beţia! Psalmii, cântecele ruşinoase! Lacrima să fie leacul 
râsului. În loc de dans, să se încovoaie genunchiul! În loc de bătutul din palme, să 
se lovească pieptul! În locul podoabei hainelor, smerenia! Dar, peste toate, 
milostenia să te răscumpere de păcat . 


«Răscumpărarea bărbatului este bogăţia lui» . Fă-ţi tovarăşi ai rugăciunii tale pe 
mulți din oropsiţii soartei şi va fi alungat de la tine orice gând de desfrânare! Când 
poporul israilitean s-a aşezat să mănânce şi să bea şi s-a sculat să joace - jocul lor 
era închinare la idoli - atunci leviţii şi-au înarmat mâinile împotriva fraţilor lor şi 
şi-au sfinţit mâinile pentru preoţie. Aşadar, vă poruncesc vouă, care vă temeţi de 
Dumnezeu, toți câți v-aţi întristat acum din pricina necuviinţei celor osândiţi: 
Dacă-i veţi vedea că se pocăiesc de nebunia faptelor săvârşite, aveţi milă de ei ca 
de mădularele voastre bolnave; dar dacă îi veţi vedea că se obrăznicesc şi 
dispreţuiesc întristarea voastră, «ieşiţi din mijlocul lor, deosebiţi-vă de ei şi nu vă 
atingeţi de cel necurat» , ca aşa ei să se ruşineze şi să-şi recunoască păcatul lor, 
iar voi să primiţi răsplata zelului lui Finees, prin dreapta judecată a lui Dumnezeu 
şi Mântuitorul nostru lisus Hristos, Căruia slava şi puterea în vecii vecilor. Amin. 


Omilia a X V-a - Despre credinţă 


Evlavios lucru şi fără de saţiu este pentru un suflet iubitor de Dumnezeu să-şi 
aducă aminte necontenit de Dumnezeu, dar îndrăzneţ lucru este a vorbi de cele 
despre Dumnezeu, pentru că mintea nu se poate urca până la măsura vredniciei 
Lui, iar cuvântul, la rândul său exprimă slab cele pe care mintea le concepe. Dacă 
deci, mintea noastră este mai prejos de înţelegerea măreției lui Dumnezeu, iar 
cuvântul este mai prejos şi decât mintea, nu este, oare, neapărată trebuință de 
tăcere, ca nu cumva prin slăbiciunea cuvintelor să punem în primejdie minunea 
vorbirii despre Dumnezeu? 


Dorinţa de a slăvi pe Dumnezeu este însămânţată în chip firesc în toţi cei înzestrați 
cu darul vorbirii, dar toţi sunt la fel de neputincioşi a vorbi după vrednicie despre 
Dumnezeu. În râvna pentru evlavie ne deosebim unul de altul, dar nimeni nu-i 
aşa de orbit ca să se înşele pe el însuşi atât de mult, încât să considere că s-a 
urcat pe cel mai înalt pisc al înţelegerii lui Dumnezeu, ci cu cât va părea că 
propăşeşte în cunoaşterea lui Dumnezeu, cu atât mai mult va simţi neputinţa lui. 
Aceasta a simţit-o Avraam, aceasta a simţit-o Moise. Când au putut să vadă pe 
Dumnezeu, atât cât e cu putinţă unui om să-L vadă, mai ales atunci s-au socotit pe 
ei înşişi o nimica. Avraam s-a numit pământ şi cenuşă, iar Moise a spus că este 
slab la glas şi zăbavnic la limbă, că vedea slăbiciunea limbii lui, care nu putea sluji 
măreției celor gândite de mintea sa. 


Totuşi, pentru că urechile voastre s-au deschis acum pentru auzirea vorbirii despre 
Dumnezeu, iar Biserica nu-i sătulă niciodată de astfel de auziri, adeverind cuvântul 
Eclesiastului, că «nu se satură urechea de a auzi» este de neapărată trebuinţă să 
grăiască după putere. Voi vorbi, dar despre Dumnezeu nu atât cât este şi ce este 
Dumnezeu, ci cât ne este nouă cu putinţă. Nu renunțăm să ne uităm la cer şi să-l 
privim atâta cât putem, deşi mu putem străbate cu ochii locul cuprins între pământ 
şi cer! Tot aşa şi acum, prin slabe cuvinte să împlinim credinţa, iar în tot cuvântul 
nostru să lăsăm să biruiască măreţia firii dumnezeieşti. Că nici limbile îngerilor, 
oricum ar fi ele, nici ale arhanghelilor, unite cu toată firea cea cuvântătoare, nu o 
vor putea ajunge decât în mică parte, necum s-o egaleze întru totul. 


Iar tu, dacă vrei să vorbeşti sau să auzi ceva despre Dumnezeu, părăseşte trupul, 
părăseşte simţurile trupeşti, lasă pământul, lasă marea, lasă în urma ta 
văzduhul, nu mai ţine seama de anotimpuri şi de buna întocmire a vremurilor şi 
nici de podoabele pământului, înalţă-te mai presus de regiunile văzduhului, treci 
dincolo de stele, de minunăţia lor, dincolo de frumoasa lor podoabă, dincolo de 
măreţia lor, de folosul oferit de ele întregului univers, dincolo de buna lor 


rânduială, dincolo de strălucirea lor, dincolo de poziţia lor, de mişcarea lor, de 
raportul în care se găsesc unele cu altele şi de depărtarea unora de altele. După 
ce ai străbătut cu mintea întreg universul, după ce ai depăşit cerul şi ai ajuns 
mai presus de el, priveşte cu mintea numai frumuseţile cele de acolo, oştirile 
cereşti, corurile îngerilor, dregătoriile arhanghelilor, slava domniilor, locurile 
întâi-stătătoare ale tronurilor, priveşte puterile, începătoriile, stăpâniile. 


După ce ai străbătut întreg universul, după ce te-ai urcat cu gândul mai presus 
de toată zidirea şi ţi-ai înălțat mintea dincolo de toate acestea, contemplă firea 
dumnezeiască, identică cu sine însăşi, nestrămutată, neschimbată, impasibilă, 
simplă, necompusă, neîmpărțită, lumină neapropiată , putere nespusă, măreție 
fără de hotar, Slavă cu orbitoare strălucire, bunătate dorită, frumuseţe 
nemeşteşugită, care copleşeşte sufletul inundat de ea, dar cu neputinţă de arătat 
după vrednicie prin cuvânt.Acolo este Tatăl şi Fiul şi Sfântul Duh, firea 
necreată, vrednicia de stăpân, bunătatea firească. 


Tatăl, principiul tuturora, cauza existenţei existenţelor, rădăcina a tot ce este viu. 
Din EI a ieşit izvorul vieţii, înţelepciunea, puterea, chipul întru totul asemenea 
nevăzutului Dumnezeu, Fiul născut din Tatăl, Cuvântul cel viu, Care este 
Dumnezeu şi este la Dumnezeu şi nu adus la existenţă; existând mai înainte de toți 
vecii şi nu dobândit în urmă ; Fiu, nu posesiune; Făcător, nu făptură; Ziditor, nu 
zidire; este tot ceea ce este Tatăl. 


Am spus: Fiu şi Tată. Păstrează-mi aceste însuşiri! Rămânând, deci Fiu prin modul 
existenţei, este totuşi tot ce este Tatăl, potrivit cuvintelor Domnului, Care spune: 
«Toate câte are Tatăl ale Mele sunt» . Un portret, într-adevăr, trebuie să aibă toate 
câte se găsesc în originalul său. «Am văzut, spune evanghelistul, slava Lui, slavă 
ca a Unuia Născut din Tatăl» adică minunile făcute de EI nu i-au fost date prin 
dar şi prin har, ci Fiul are vrednicia Dumnezeirii părinteşti pe temeiul comuniunii 
de fire. A primi este caracteristic celui creat; a avea prin fire este propriu celui 
născut. Ca Fiu are în chip firesc cele pe care le are Tatăl; ca Unic-Născut, le are pe 
toate adunate în EI însuşi, fără să le împartă cu altul. Din această numire de Fiu am 
fost învăţaţi că EI participă la firea Tatălui. N-a fost creat la porunca Tatălui, ci 
străluceşte nedespărțit din fiinţa Tatălui, unit din veşnicie cu Tatăl, egal în 
bunătate, egal în putere, părtaş slavei. Ce este EI altceva decât pecete şi chip, care 
arată în EI Însuşi în întregime pe Tatăl? 


Iar toate textele care-ţi vorbesc de firea Lui trupească, cu care a lucrat mântuirea 
oamenilor, pe care ne-a arătat-o prin venirea Lui în trup, în care El spune că a fost 
trimis, că nu poate să facă de la EI nimic, că a primit poruncă şi altele asemenea, să 


nu-ți dea pricini să micşorezi Dumnezeirea Unuia-Născut. Pogorământul Fiului la 
slăbiciunea firii tale omeneşti nu-ți dă dreptul să micşorezi vrednicia Celui 
puternic, ci înţelege firea Lui aşa cum se cuvine unui Dumnezeu, iar cuvintele 
pline de smerenie, spuse despre EI, interpretează-le având în vedere întruparea Sa 
pentru mântuirea oamenilor. Dacă aş vrea să vorbesc acum cu de-amănumtul de 
lucrul acesta, aş putea aduce, uitând de mine însumi, o mulțime nesfârşită de 
dovezi. 


Dar să ne întoarcem la subiectul nostru ! Mintea, care a reuşit să'se curăţească de 
patimile cele materiale, care a putut să părăsească toată zidirea înţelegătoare şi 
ca un peşte, să iasă din adânc şi să înoate la suprafaţa apei, ajunge în regiunea 
curată a creaţiei şi vede pe Duhul cel Sfânt acolo unde este Fiul şi unde este 
Tatăl, în unire cu Ei într-o singură fiinţă şi într-o singură fire, având pe toate: 
bunătatea, dreptatea, sfinţenia, viaţa. 


Scriptura spune : «Duhul Tău cel bun» şi iarăşi: «Duh drept» şi iarăşi: «Duhul cel 
Sfânt» iar apostolul spune: «Legea Duhului vieții» . Nici una din aceste însuşiri nu 
este dobândită în urmă şi nici adăugată mai târziu, ci după cum căldura este 
nedespărțită de foc şi strălucirea de lumină, tot aşa este nedespărţită şi de Duhul: 
sfinţirea, viaţa, bunătatea şi dreptatea. Aşadar Duhul este acolo - acolo în fericită 
Fire - nu numărat ca o multiplicitate, ci contemplat în Treime; propovăduit ca o 
unitate, nu înţeles ca o ceată. Că după cum Tatăl este unul şi Fiul este unul, tot aşa 
unul este şi Sfântul Duh. Duhurile slujitoare, însă sunt mulțimi nenumărate în 
fiecare ceată îngerească. Nu căuta, deci în creație pe Duhul Sfânt, Care este mai 
presus de creaţie! Nu pogori pe Cel Care sfinţeşte în rândul celor sfinţiți! Duhul 
Sfânt umple pe îngeri, umple pe arhangheli, sfinţeşte pe puteri, însufleţeşte totul. 
Duhul Sfânt se împarte în toată creaţia, este împărtăşit în chip diferit de fiecare din 
cele create, dar cu toate acestea Duhul nu este micşorat de cei care participă la EI. 
Dă tuturor harul Lui; nu se termină, deşi este împărțit celor care participă la EI, iar 
cei care îl primesc sunt plini de Duhul, iar Duhul Sfânt rămâne neîmpuţinat. 


După cum soarele nu este micşorat întru nimica de cei care participă la lumina şi 
căldura sa, deşi iluminează corpurile şi este împărțit în felurite chipuri de corpuri, 
tot aşa şi Duhul rămâne nemicşorat şi neîmpărţit, cu toate că dă tuturora harul Său. 
Luminează pe toți pentru a înţelege pe Dumnezeu, insuflă pe profeţi, înţelepţeşte 
pe legiuitori, sfinţeşte pe preoţi, întăreşte pe împărați, desăvârşeşte pe drepți, umple 
de cinste pe cei curaţi sufleteşte şi trupeşte, dă harurile tămăduirilor, învie pe morţi, 
dezleagă pe cei legaţi, înfiază pe cei străini. Acestea le lucrează prin naşterea de 
sus. 


Dacă ia un vameş care crede, îl face evanghelist, dacă se pogoară peste un pescar, 
face din el un teolog ; dacă găseşte un prigonitor, care se pocăieşte, îl face apostol 
al neamurilor, predicator al credinţei, vas al alegerii. 


Prin Duhul Sfânt cei slabi ajung puternici, cei săraci se îmbogăţesc, oamenii simpli 
la cuvânt sunt mai înţelepţi decât înţelepţii. Pavel era slab, dar prin venirea 
Duhului, ştergarele trupului lui vindecau pe cei care le primeau. Şi Petru avea un 
trup plin de slăbiciune, dar prin harul Duhului, care sălăşluia în el, umbra făcută de 
trupul lui alunga bolile celor suferinzi . 


Săraci erau Petru şi loan, că nu aveau nici argint, nici aur , dar dăruiau sănătate, 
mai de preţ decât mult aur; ologul primise aur de la mulți, dar continua să 
cerşească, de la Petru a primit harul şi a încetat cu cerşitul, a sărit ca o căprioară, 
lăudând pe Dumnezeu. loan nu cunoştea înţelepciunea lumii, dar rostea cu puterea 
Duhului, cuvinte cu care nu se poate compara nici o înţelepciune. 


Sfântul Duh este în cer şi umple pământul, este de faţă pretutindenea şi nu-i 
mărginit de nimic. În fiecare locuieşte în întregime şi este în întregime cu 
Dumnezeu. Nu administrează darurile ca un slujitor, ci împarte harurile ca un 
stăpân. «Împărțeşte, spune apostolul, în deosebi fiecăruia, după cum voieşte» . 
Este trimis ca administrator al harurilor, dar lucrează cu propria Lui putere. 


Să ne rugăm ca Duhul să locuiască în sufletele noastre şi să nu ne părăsească nici o 
clipă, cu harul Domnului nostru lisus Hristos, Căruia slava şi puterea în vecii 
vecilor. Amin. 


Omilia a XVl-a - La cuvintele: «La început era Cuvântul» 


Orice cuvânt al Evangheliei este mai de preț decât toate celelalte învățături ale 
Duhului, pentru că în acelea ne-a vorbit Domnul prin robu Săi, prin profeți, pe 
când în Evanghelii ne-a vorbit însuşi Stăpânul. 


Dar, dintre evangheliști, cel care are cele mai sublime cuvinte ale predicării 
evanghelice, care a rostit cuvinte mai presus de auz, ce depăşesc orice putere de 
înțelegere, este Ioan, fiul tunetului. Începutul Evangheliei lui l-am auzit citit 
adineaori: «La început era Cuvântul şi Cuvântul era la Dumnezeu şi Dumnezeu 
era Cuvântul». 


Cunosc pe mulţi, străini de cuvântul adevărului, care se laudă cu înţelepciunea lor 
lumească şi care nu numai că au admirat cuvintele acestea ele la începutul 
Evangheliei lui loan, dar au îndrăznit să le introducă în scrierile lor. Diavolul este 
un tâlhar şi a destăinuit învăţăturile noastre ucenicilor lui. Dacă, deci înţelepciunea 
lumească a admirat atât de mult puterea acestor cuvinte, ce vom păţi noi, ucenicii 
Duhului, dacă le ascultăm fără să le dăm atenţie şi le socotim că au mică putere în 
ele? Dar este oare cineva atât de nesimţitor, încât să nu rămână înmărmurit de 
uimire în faţa unei astfel de frumuseți de gândire şi în faţa unei adâncimi atât de 
neajunse de învățături şi să nu dorească înţelegerea lor adevărată ? Nu este greu 
să admiri ce e frumos, dar e greu şi cu anevoie de ajuns să înţelegi exact cele 
admirate. Nu-i nimeni care să nu prea mărească soarele de pe cer, să nu-i admire 
măreţia lui, frumuseţea lui, simetria razelor sale şi lumina lui strălucitoare dar dacă 
s-ar ambiţiona să-şi aţintească privirile ochilor lui pe discul soarelui, nu numai că 
nu va mai putea vedea frumuseţea admirată, dar îşi va pierde şi vederea. Mi se pare 
că tot aşa va păţi şi mintea care se ambiţionează să cerceteze exact cuvintele: «La 
început era Cuvântul». 


Cine va înţelege după cum se cuvine cele cu privire «la început» ? Ce cuvinte să 
se găsească spre a fi în Stare să înfăţişeze ceea ce se gândeşte prin aceste cuvinte 
? loan Evanghelistul, când a voit să ne predea învățătura despre Fiul lui 
Dumnezeu, n-a pus alt început Evangheliei sale decât începutul Cărții Facerii 
lumii. Că Duhul cel Sfânt cunoştea pe cei care aveau să atace slava Unuia-Născut; 
ştia mai dinainte pe cei care aveau să ne înfățişeze învățături false şi viclene, 
născocite spre pierderea ascultătorilor lor, spunând de pildă: «Dacă a fost născut, 
nu exista înainte de naştere» şi: «Nu exista înainte de a se naşte» şi: «Şi-a primit 
ipostaza din cele ce nu există». Cuvinte ca acestea rostesc limbile care, prin cuvinte 
înşelătoare, sunt mai ascuţite decât orice sabie cu două tăişuri. Dar, pentru ca 
nimeni să nu poată grăi aşa, Duhul cel Sfânt a luat-o înainte prin cuvintele 


Evangheliei după loan, spunând: «La început era Cuvântul». Dacă te vei ţine cu 
tărie de aceste cuvinte, cu nimic nu te vor vătăma maeştrii relelor învățături. Dacă 
ereticul îţi spune: «Dacă a fost născut, nu exista înainte de naştere», tu spune-i: «La 
început era». Dacă-ţi spune mai departe: «Cum era înainte de a se naşte?», tu nu 
lăsa cuvântul «era», nu părăsi cuvintele : «La început». 


Punctul cel mai înaintat al cuvântului început nu se poate sesiza; nu putem 
descoperi ce este dincolo de început. Să nu te rătăcească multele sensuri ale acestui 
cuvânt. În viața aceasta multe sunt începuturile multor lucruri, dar există un 
singur început, care este înaintea tuturor celorlalte începuturi. Proverbele au 
spus: «început căii celei bune» iar început căii este prima mişcare de unde începem 
mersul a cărui parte anterioară o putem găsi. Şi: «început înțelepciunii este frica 
de Domnul». Dar şi acestui început îi stă altceva înainte. Început al învățării 
meseriilor sunt elementele meseriei. Aşadar element al înțelepciunii este frica de 
Domnul dar este ceva anterior acestui început şi anume starea sufletească a celui 
care n-a fost încă înţelepțit şi n-a primit în el frica de Dumnezeu. Și demnităţile 
politice, slujbele înalte, sunt începătorii, dar aceste începători sunt şi ele 
începătorii ale altor începătorii şi fiecare începătorie e relativă. Începutul liniei este 
punctul; începutul suprafeţei este linia; începutul corpului este suprafaţa; începutul 
cuvântului scris sunt literele. 


Începutul din Evanghelia după loan nu este de felul acestora. Nu este legat de 
nimic, nu este dependent de nimeni, nu are nici un raport cu nimeni; este liber, 
independent, lipsit de orice legătură cu cineva; este neajuns de minte, nu poate fi 
depăşit de gândire, nu i se poate găsi ceva anterior lui. Dacă te-ai ambiţiona, prin 
imaginația minţii tale, să treci dincolo de acest început, vei vedea că el ţi-o ia 
înainte şi stă înaintea gândurilor tale. Lasă să alerge mintea ta cât o vrea, lasă-o să 
se înalțe spre cele de sus şi vei vedea că după ce a rătăcit de nenumărate ori, după 
ce a făcut zadarnice încercări, se întoarce din nou în ea însăşi, pentru că n-a putut 
să lase în urma sa acest cuvânt. Aceasta pentru că «începutul» acesta este în afară 
şi mai presus de orice concept intelectual. 


Aşadar «la început era Cuvântul». O, minune! Cum s-au unit aceste cuvinte unele 
cu altele, având toate aceeași valoare! Cuvântul «era» are aceeaşi valoare ca şi 
cuvintele: «la început». Unde este hulitorul? Unde este limba care luptă împotriva 
lui Hristos, care spune: «Era un timp când nu era?y. Ascultă Evanghelia: «La 
început era». Dacă era la început, atunci când nu era? Să plâng necredinţa lor sau 
să mă scârbesc de neştiinţa ilor ? Ereiticii spun: «Nu era înainte de a se naşte». 

Ştii, oare, când s-a născut, ca să poţi fixa în timp cuvintele «înainte de»? Cuvintele 
«înainte de» sunt cuvinte care arată timpul şi situează un timp înaintea altui timp în 


ce priveşte vechimea. Este oare bine gândit să spui că Creatorul timpului îşi are 
naşterea în categoriile timpului ? Aşadar, «la început era». Dacă nu te depărtezi 
de cuvântul «era», nu vei lăsa să se strecoare în mintea ta hulă vicleană. După cum 
corăbierii dispreţuiesc furtuna, dacă sunt ancoraţi cu două ancore, tot aşa şi tu vei 
râde de tulburarea aceasta rea, care vine în viaţă din pricina duhurilor răutății şi 
care tulbură: credința multora, dacă vei avea sufletul ancorat cu tăria acestor două 
cuvinte, care îţi duc sufletul în port. 


Omul a luat târziu început existenţei sale? Înainte de om au fost făcute fiarele, 
înainte de om dobitoacele, toate târâtoarele, cele de pe uscat, cele din apă, 
pasările cerului, stelele, soarele, luna, ierburile, seminţele, pământul, marea, 
cerul. Aşadar, nu era la început cuvântul omenesc, dar nici cuvîntul îngerilor, că 
toată creaţia este posterioară veacurilor şi şi-a luat început al existenţei de la 
Creator. Tot aşa şi cuvântul înferior, cuvântul care este în inimă, este posterior 
oricărei gîndiri, înţelege deci termenul «Cuvânt» într-un chip vrednic de 
Dumnezeu. 


Când loan ţi-a vorbit de Unul-Născut, L-a numit «Cuvânt», aşa precum mai jos 
puţin îl va numi «lumină», «viaţă», «înviere». Şi după cum atunci când auzi că 
Unul-Născut este numit «lumină», nu te gândeşti la lumina aceasta materială, 
văzută cu ochii şi după cum atunci când auzi că este numit «viaţă», nu te gândeşti 
la viaţa aceasta comună, pe care o trăiesc şi animalele necuvântătoare, tot aşa şi 
atunci când auzi că Unul-Născut este numit «Cuvânby», fereşte-te ca nu cumva, 
din pricina slăbiciunii minţii tale, să te cobori la gânduri pământeşti şi josnice, ci 
caută să afli înţelesul acestui termen. 


Pentru ce este numit «Cuvânt»? Ca să-ţi arate că iese din minte! 

Pentru ce este numit «Cuvânt»? Că s-a născut fără suferinţă! 

Pentru ce este numit «Cuvânt»? Pentru că este chipul Celui Care L-a născut, 
arătând în EI însuşi în întregime pe Cel Ce L-a născut şi fără să se despartă întru 
ceva de Cel Ce L-a născut, are totuşi o existență desăvârşită în El însuşi, aşa 
precum şi cuvântul nostru înfăţişează în întregime gândirea noastră , că cele pe 
care le-am gândit în inimă pe acelea le rostim prin cuvânt şi astfel graiul nostru 
este înfăţişarea gândirii inimii noastre, că din prisosinţa inimii grăieşte cuvîntul. 
Inima noastră este un fel de izvor, iar cuvântul rostit este ca un pârâiaş care 
curge din acest izvor. Atâta curge cât ţâşneşte mai întâi din izvor şi cât este 
ascuns tot atâta se şi arată. 

Aşadar loan L-a numit «Cuvânt», ca să-ţi arate naşterea impasibilă din Tatăl, să-ţi 
teologhisească existenţa desăvârşită a Fiului şi să arate prin asta legătura în afară 
de timp a Fiului cu Tatăl. Că şi cuvântul nostru, născut din minte, se naşte fără 


suferinţă; nici nu se taie, nici nu se împarte, nici nu curge ci mintea, rămânând 
întreagă în propria sa ființă, dă naştere la un cuvânt întreg şi desăvârşit, iar 
cuvântul ieşind în afară are în el toată puterea minţii care l-a născut. 


la, aşadar, din termenul «Cuvânt» atât cât este evlavios pentru teologia Unuia- 
Născut şi lasă la o parte şi treci cu toată dibăcia peste tot ce vei găsi că este 
neadevărat şi nepotrivit. 


«La început era Cuvântul». Dacă evanghelistul loan ar fi spus : «La început era 
Fiul», ar fi introdus odată cu numirea de Fiu şi ideea de suferință, pentru că la noi 
oamenii tot ce se naşte se naşte în timp şi se naşte în urma unei suferinţe de aceea 
loan, luând-o înainte, a spus «Cuvânt», îndreptând mai dinainte părerile 
nepotrivite, ca să-ți păstrezi nerănit sufletul. 


«Și Cuvântul era la Dumnezeu». larăşi «era», pentru cei care hulesc, care spun că 
«nu era». Unde era «Cuvântul» ? Nu era într-un loc, că ceea ce este necuprins nu 
poate fi cuprins de loc. Dar unde era ? «La Dumnezeu» ! Nici Tatăl nu este într-un 
loc şi nici Fiul într-un spaţiu oarecare şi nici nu poate fi înţeles ca fiind cuprins de 
loc: Tatăl este infinit, infinit este şi Fiul. Tot ce-ai gândi şi oriunde te-ai duce cu 
duhul vei găsi că totul este plin de Dumnezeu şi pretutindeni vei găsi alături şi 
ipostaza Fiului. 


«Și Cuvântul era la Dumnezeu». Minunează-te de preciziunea fiecărui cuvânt! N-a 
spus: «În Dumnezeu era Cuvântul», ci: «la Dumnezeu», ca să arate deosebirea 
ipostazei. N-a spus : «în Dumnezeu», ca să nu dea prilej să se confunde ipostaza. 
Rea este şi hula acelora care caută să amestece pe toate, care spun că Tatăl şi Fiul 
şi Sfântul Duh sunt o singură persoană şi că ar fi numai nume diferite date uneia şi 
aceleiaşi fiinţe. Rea şi nu mai puţin de evitat este şi necredinţa acelora care hulesc, 
spunând că Fiul lui Dumnezeu nu este asemenea, după ființă lui Dumnezeu şi 
Tatălui. 


«Şi Cuvântul era la Dumnezeu». Evanghelistul, după ce a folosit termenul 
«Cuvânt» ca să ne înfățişeze impasibilitatea naşterii Sale, îndată a îndepărtat şi 
toate celelalte sensuri greşite, care s-ar fi putut da termenului Cuvânt. Şi răpind 
orice putință de defăimare a hulitorilor, care ar întreba: «Ce este Cuvântul ?», 
evanghelistul a răspuns : «Şi Dumnezeu era Cuvântul». Nu-mi vorbi cu măiestrie 
despre unele sensuri ale termenului cuvânt şi nici nu atribui vreo hulă învățăturii 
Duhului din pricina relei tale ştiinţe. Ai hotărârea! Supune-te Domnului! 


«Şi Dumnezeu era Cuvântul. Acesta era la început la Dumnezeu». Iarăşi este 
recapitulată în câteva cuvinte toată teologia pe care ne-a predat-o evanghelistul 
despre Unul-Născut. 


Cine este «Acesta» ? «Acesta» este Cuvântul, Dumnezeu. După ce evanghelistul 
ţi-a lămurit termenul de «Cuvânt», după ce prin doctrina expusă ţi-a întipărit 
oarecum în sufletul tău învățături, pe care nu le ştiai şi după ce a făcut să locuiască 
în inima ta Cuvântul, Hristos, a spus: «Acesta». 


Ce fel este «Acesta» ? Nu te uita în afară când cauţi pe Cel arătat prin acest 
pronume demonstrativ, ci intră în ascunzişul sufletului tău şi cunoaşte pe Cel 
de-spre Care ai fost învăţat că era Dumnezeu «la început», că a ieşit ca Logos, că 
«era la Dumnezeu» şi minunându-te şi închinându-te Stăpânului tău, Care este 
statornicit în tine prin învăţătură, cunoaşte că «Acesta era la început», adică era 
totdeauna la Dumnezeu, Tatăl Său. 


Păstraţi-mi aceste puţine cuvinte, întipărindu-le ca pe o pecete în mintea voastră! 
Aceste cuvinte vor fi un zid de nesfărâmat în faţa asalturilor duşmanilor; aceste 
cuvinte sunt o pavăză mântuitoare pentru suflete împotriva celor care le atacă. 
Dacă vine cineva şi-ţi spune: «Nu era, de vreme ce s-a născut! Că dacă era, cum s- 
a născut?», îndepărtează această hulă împotriva slavei Unuia-Născut, ca pe un 
cuvânt al demonilor. Tu, însă, întoarce-te şi vino la cuvintele Evangheliei: «La 
început era Cuvântul şi Cuvântul era la Dumnezeu şi Dumnezeu era Cuvântul. 
Acesta era la început la Dumnezeu». Spune pe «era» de patru ori şi vei spulbera 
cuvântul lor «nu era». Să rămână nezdruncinate aceste temelii ale credinţei! Vom 
clădi, cu ajutorul lui Dumnezeu pe temelia lor şi cealaltă învățătură a noastră. 


Dar nu-i cu putinţă să vă vorbesc într-o singură cuvântare despre toate, ca nu 
cumva printr-o cuvântare prea lungă să fac fără de folos învăţăturile strânse de voi 
cu atâta sârguinţă. Mintea nu-i în stare să cuprindă dintr-odată pe toate, va păţi ca 
şi un stomac, care nu poate mistui mâncărurile din el din pricină că a mâncat prea 
mult. Doresc ca mâncarea să vă fie plăcută, iar mistuirea, folositoare. Sunt 
totdeauna gata spre slujirea celorlalte învățături, în Hristos lisus Domnul nostru, 
Căruia slava şi puterea în vecii vecilor. Amin. 


Omilia a XVIl-a - La mucenicul Varlaam 


Mai demult moartea sfinţilor era cinstită cu plânsete şi lacrimi. losif a plâns cu 
amar moartea lui Iacov; nu puţin au jelit iudeii şi săvârşirea lui Moise; cu multe 
lacrimi au cinstit iudeii şi moartea lui Samuil. Acum însă, la săvârşirea sfinţilor, 
prăznuim că după răstignirea Domnului s-a schimbat firea celor pline de întristare. 
Nu mai însoţim cu plânsete moartea sfinților, ci la mormintele lor îi prăznuim cu 
dumnezeieşti cântări că somn este moartea sfinților, dar mai bine spus, călătorie 
spre o viaţă mai bună. De aceea săltau de bucurie mucenicii ucişi, că dorul lor 
după o viaţă mai fericită făcea să piară amara durere a uciderii. Mucenicul nu 
vedea primejdiile, ci cununiile; nu tremura în faţa loviturilor, ci număra 
recompensele; nu se uita la călăii care îl chinuiau aici jos pe pământ, ci vedea cu 
mintea pe îngeri, care-l aplaudau sus , nu se uita la vremelnicia chinurilor, ci la 
veşnicia răsplăţilor. Strălucită arvună culeg mucenicii şi de la noi, acum, că sunt 
slăviţi de toţi cu strigăte dumnezeieşti de bucurie, iar din mormintele lor prind în 
mrejele lor nenumărate popoare. 


Aceasta este fapta săvârşită de viteazul Varlaam astăzi. A sunat trâmbiţa de război 
a mucenicului şi a adunat, după cum vedeţi, pe ostaşii bunei credinţe. Atletul lui 
Hristos, care zace în mormânt, a fost vestit de crainic şi a însuflețit priveliştea 
Bisericii. Şi precum Stăpânul spunea credincioşilor : «Cel care crede în Mine 
chiar de va muri, va trăi» şi viteazul Varlaam a murit, dar strânge în jurul lui mari 
mulțimi de oameni; s-a prefăcut în ţărână în mormânt, dar cheamă la ospăț. 


Acum este timpul ca şi noi să strigăm: «Unde este, înțeleptul, unde este cărturarul, 
unde este întrebătorul veacului acestuia ?». Om de la ţară era nebiruitul dascăl al 
credinţei, prăznuit de noi astăzi; tiranul l-a atras ca pe un vânat uşor de prins, dar 
singur a cunoscut că are în față un ostaş de neînvins, râdea de el, pentru că vorbea 
țărăneşte dar s-a cutremurat când a văzut că grăieşte, cu putere de tânăr, cuvinte 
îngereşti. Nu avea suflet de ţăran, cum îi era limba şi nici nu-şi pocea gândirea 
odată cu cuvintele, ci era un al doilea Pavel, spunând ca şi Pavel : «Chiar dacă sunt 
simplu la cuvânt, dar nu şi cu ştiinţa». 


Călăii au obosit bătându-l, dar mucenicul era mai puternic decât ei; mâinile celor 
ce-l scrijelau au amorţit, dar cugetul celui scrijelat nu s-a încovoiat. Biciuirile i-au 
sfărâmat încheieturile mădularelor, dar tăria credinţei se întărea mai mult. Coastele 
găurite de lovituri, se fărâmiţau, dar îmbobocea filosofia minţii sale. Cea mai mare 
parte a trupului său murise, dar era puternic ca şi cum nici nu începuseră chinurile. 
Când dragostea de credinţă pune stăpânire pe sufletul cuiva, orice fel de tortură 
este dispreţuită şi toţi cei care îl chinuie pentru dragostea sa mai mult îl mângâie 


decât îl lovesc. Mi-i martoră dragostea apostolilor, care le făceau plăcute 
biciuirile primite de la iudei: <«Plecau, spun Faptele Apostolilor, din faţa 
sinedriului, bucurându-se că au fost învredniciţi să fie batjocoriţi pentru numele 
Lui». 


Un om ca acesta a fost şi ostaşul cântat de noi astăzi: 
» socotea veselie chinurile; socotea că este atins cu trandafiri în loc de bice; 
» fugea de atacurile necredinţei ca de nişte săgeți şi socotea mânia 

judecătorului umbră de fum; 

râdea de cetele sălbăticite ale lăncierilor; 

se bucura de primejdii ca de cununi; 

se veselea de răni ca de nişte cinstiri; 

sălta de veselie în fața celor mai crunte pedepse ca în fața celor mai 

strălucite răsplăți; 

scuipa pe ascuţişul săbiilor; 

socotea mâinile călăilor mai moi ca ceara; 

îmbrăţişa butucul chinuirii ca pe un butuc al mântuirii; 

se bucura de zidurile temnițelor ca de livezi înflorite; 

era încântat de născocirea de noi chinuri ca de felurimea florilor. 

A avut mâna dreaptă mai puternică decât focul, că acesta a fost cel din urmă chin 
născocit pentru el de chinuitori. Au făcut foc pe altar ca să aducă jertfă demonilor; 
chinuitorii stăteau lângă altar, a fost adus mucenicul, i-au poruncit să ţină mâna 
dreaptă întinsă deasupra altarului şi au făcut din palma mucenicului un fel de 
jertfelnic de aramă, în care au pus cu viclenie tămâie aprinsă. Nădăjduiau ca mâna 
să-1 fie biruită de tăria focului, spre a-l sili să dea îndată drumul tămâiei pe altar. 


Vai cât este de felurită viclenia necredincioşilor, îşi spuneau: «Dacă nu i-am 
încovoiat voința cu nenumăratele chinuri, să-i încovoiem prin foc măcar mâna 
acestui luptător dornic de luptă. Dacă nu i-am zguduit sufletul prin felurite uneltiri, 
să-i zguduim măcar mâna, punându-i-o în foc!». Dar ticăloşii n-au reuşit nici cu 
această nădejde a lor. Flacăra a mâncat mâna, dar mâna a rămas, ţinând flacăra ca 
pe cenuşă. N-a întors ca fugarii spatele focului ce se războia cu el, ci a rămas 
nemișcat, iar mâna lupta cu vitejie împotriva flăcării, dându-i mucenicului prilejul 
să spună cuvintele profetului: «Binecuvântat este Domnul Dumnezeul meu, Cel 
Ce învaţă mâinile mele la oştire şi degetele mele la război!» 


Focul se învălmăşea în luptă cu mâna, dar focul era cel biruit. Lupta se dădea între 
flacără şi mâna dreaptă a mucenicului, dar biruinţa mâinii drepte «era o biruinţă 


necunoscută până atunci de nici o luptă; flacăra era doborâtă de mână, dar mâna 
era încă gata de luptă. 


O mână mai dornică de luptă decât focul! O, mână, care nu ştii să te pleci în faţa 
focului! “O, foc, care ai cunoscut că poţi fi biruit de mână! Fierul se înmoaie în 
faţa 1uţelii focului; arama se pleacă în faţa puterii focului; de foc este biruită şi tăria 
pietrelor; dar tăria focului, care încovoaie totul, n-a încovoiat, arzând dreapta 
mucenicului. 


Pe bună dreptate ar fi putut striga acum mucenicul către Stăpân: «Ținutu-m-ai de 
mâna mea cea dreaptă, dusu-m-ai în sfatul Tău şi cu slavă m-ai primit» . 


Cum te voi numi pe tine, o viteazule ostaş al lui Hristos? Te voi numi statuie? Dar 
statuia e cu mult mai prejos de răbdarea ta; focul înmoaie statuia, pe care o 
primeşte, dar n-a înduplecat mâna ta cea dreaptă să se mişte măcar. Dacă te voi 
numi fier, voi găsi că şi o imagine ca aceasta nu poate înfățişa desăvârşit tăria ta; că 
numai tu ai înduplecat flacăra să nu silească mâna; numai tu ţi-ai făcut jertfelnic 
din mâna ta cea dreaptă, numai tu ai pălmuit obrajii demonilor cu mâna cuprinsă de 
flăcări. Atunci, cu mâna prefăcută în cărbune, ai topit capetele lor, iar acum cu 
aceeaşi mână, prefăcută în cenuşă, orbeşti oştirile lor călcându-le în picioare. 


Dar pentru ce micşorez eu, cu gângureli de copil, biruinţa ta? Să dăm locul unor 
limbi mai măreţe să-l cânte pe mucenic! Să chemăm să-l laude trâmbiţele mai 
puternice aile învăţătorilor! Înălţaţi-mi acum, o, pictori vestiți ai marilor isprăvi ale 
luptătorilor şi împodobiţi cu culorile artei voastre pe cel încununat, descris atât de 
întunecat de mine! Să plec învins de icoana pe care o veţi face faptelor vitejeşti ale 
mucenicului! Să mă bucur astăzi, deşi sunt învins, de o victorie ca aceasta a 
iscusinţei voastre! Să văd zugrăvită de voi mai bine lupta mâinii cu focul! Să văd 
zugrăvit pe icoana voastră mai strălucitor pe luptător! Să plângă şi acum demonii, 
loviți de faptele vitejeşti zugrăvite de voi ale mucenicului! Să li se arate iarăşi lor 
mâna arsă şi victorioasă! Să fie zugrăvit pe icoană şi Hristos întâi-stătătorul 
luptelor, Căruia slava în vecii vecilor. Amin. 


Omilia a XVIII-a - La mucenicul Gordie 


Este o lege naturală ca albinele să nu plece din stupi înainte ca regina să-şi ia 
zborul în fruntea roiului. Aşadar şi eu, pentru că am văzut poporul Domnului ieşind 
acum pentru întâia oară la dumnezeieştile flori, care sunt mucenicii, caut 
conducătorul. Cine-i cel care a pus în mişcare acest mare roi de popor? Cine-i cel 
care a schimbat tristeţea iernii în veselie de primăvară? Acum, pentru întâia oară, 
poporul s-a revărsat din oraş, ca din nişte stupi şi a ocupat, om lângă om, acest loc 
împodobit din faţa oraşului, acest stadion sfânt şi prea frumos al mucenicilor. Mi- 
nunea mucenicului m-a îmboldit şi pe mine, m-a făcut să-mi uit de boală şi să vin 
aici. Haide, dar, şi eu, atât cât îmi îngăduie vocea, să mă învârt în zumzet de albină, 
în jurul isprăvilor mucenicului, ca în jurul unei flori, spre a face şi pentru poporul 
de faţă un lucru plăcut şi cuvios. 


«Când dreptul este lăudat se vor bucura popoarele», ne spunea de curând 
înțeleptul Solomon. Eram nedumerit ce înţeles să dau acestor cuvinte enigmatice 
ale autorului Proverbelor. Oare «se bucură popoarele» când un orator sau un 
scriitor talentat alcătuieşte un cuvânt care uimeşte pe ascultători, când prin rostire 
elegantă incintă auzul, când ideile lui noi şi aranjarea lor, frumuseţea cuvintelor şi 
armonia frazei aduc aplauze? Nu poţi spune asta, pentru că Solomon nu s-a folosit 
niciodată de acest fel de a vorbi şi nici nu putea să ne sfătuiască să întrebuințăm în 
cuvântările de laudă în cinstea mucenicilor cuvinte alese şi căutate, el care 
totdeauna a preferat cuvintele simple şi vorbirea lipsită de podoabă. 


- Dar ce vrea să spună Solomon? Că popoarele se bucură cu bucurie 
duhovnicească la singura aducere aminte a faptelor mari săvârşite de drepţi; că 
sunt îndemnate să râvnească şi să imite faptele bune pe care le aud. Da, istoria 
bărbaţilor care au vieţuit drept şi cuvios este pentru cei mântuiţi ca o lumină pe 
calea vieţii lor. 


Când am auzit pe Sfântul Duh istorisind viaţa lui Moise, îndată a pătruns în noi 
dorinţa de a râvni virtutea acelui bărbat şi fiecăruia din noi i s-a arătat vrednică de 
urmat şi de fericită blândeţea purtării lui. 


Cuvintele de laudă în cinstea celorlalți oameni sunt alcătuite din cuvinte 
exagerate, în cinstea drepţilor, însă e de ajuns numai adevărul faptelor lor spre a 
arăta virtutea lor covârşitoare. Astfel, când povestim viaţa celor care au strălucit 
prin bună credinţă, Slăvim întâi pe Stăpân prin robi, lăudăm apoi pe drepți, prin 
mărturia faptelor pe care le ştim despre ei şi în sfârşit, bucurăm popoarele prin 
auzirea faptelor lor bune. 


Viaţa lui losif este un îndemn spre castitate, iar povestirea faptelor lui Samson, 
îndemn spre vitejie. 


Școala cea dumnezeiască nu cunoaşte legi pentru alcătuirea cuvântărilor de laudă, 
ci mărturia faptelor , mărturia faptelor lor ţine locul legilor cuvântărilor de laudă, 
că mărturia aceasta este îndestulătoare şi pentru lauda sfinților şi de ajuns şi pentru 
folosul celor care năzuiesc spre virtute. Legile cuvântărilor de laudă cer să fie 
arătată patria celui lăudat, să-i fie cercetat neamul, să-i fie povestită creşterea; legea 
noastră, însă, trece sub tăcere toate aceste cerinţe ale legilor retorice şi-i este de 
ajuns numai ceea ce are propriu fiecare din cel lăudat. 


Sunt oare mai vrednic de laudă dacă oraşul, în care m-am născut, a avut de dus 
războaie grele şi mari, dacă a dobândit trofee strălucitoare în luptele cu duşmanii? 
Întrucât sunt mai vrednic de laudă dacă patria, în care m-am născut, are o poziţie 
geografică bună, prielnică şi iarna şi vara? Care-mi este folosul, dacă patria mea 
are o populaţie mare şi îndestulată să hrănească cirezi de vite, dacă patria mea ţine 
primul loc sub soare şi în privinţa hergheliilor de cai? Întrucât pot aceste lucruri să 
ne facă mai buni pentru virtute? Să ne înşelăm oare pe noi înşine, crezând că 
mărim lauda adusă oamenilor, dacă povestim că munţii învecinaţi locului lor de 
naştere au piscuri ce trec dincolo de nori şi se înalță mult în văzduh? 


Este de râs şi de batjocură să umplem cuvântările de laudă în cinstea drepţilor cu 
fleacuri neţinute în seamă de cei care au disprețuit întreaga lume. Ne este de ajuns 
povestirea vieţii lor ca să avem necontenit folos. Pentru a fi lăudaţi, sfinţii n-au 
nevoie de adaosuri străine, ci noi cei din viaţă, avem nevoie de pomenirea vieţii 
lor pentru a o imita. După cum focului îi urmează de la sine lumina, iar mirului 
mirosul plăcut, tot aşa şi faptelor bune le urmează neapărat folosul. Pentru aceasta 
pricina nu este de mică importanţă cunoaşterea exactă a adevărului faptelor lor de 
altădată. 


Au ajuns până la noi puţine ştiri care păstrează faptele de vitejie ale mucenicului. 
ŞI mi se pare că şi cu mine se întâmplă ce se întâmpla pictorilor. Aceştia, când 
copiază tablourile după alte tablouri, de cele mai multe ori, după cum e şi firesc, se 
îndepărtează de originale şi pentru mine, deci nu-i mică primejdia de a micşora 
adevărul, pentru că n-am fost de faţă la cele întâmplate. Dar pentru că a venit ziua 
de pomenire a mucenicului care a luptat cu strălucire pentru mărturisirea credinţei 
în Hristos, să spun câte ştiu. 


Acest sfânt mucenic s-a născut în oraşul acesta, de aceea îl şi iubim mai mult, că 
este podoaba noastră. După cum pomii roditori dau fructe potrivite propriului lor 


pământ, tot aşa şi mucenicul acesta, ieşind din sânurile pământului nostru şi 
înălțându-se spre cea mai mare înălțime a slavei, a dăruit pământului care l-a 
născut şi l-a crescut desfătarea roadelor credinţei lui. Bune sunt şi fructele altor 
regiuni, când sunt plăcute şi hrănitoare; dar cu mult mai plăcute decât cele străine 
sunt fructele din ţara noastră, cele care cresc pe pământul nostru; ne dăruiesc pe 
lângă desfătare şi frumuseţe, că aparțin pământului nostru. 


Mucenicul făcea parte din cea mai aleasă oştire; era comandantul a sute de oameni 
şi se distingea printre ceilalți ostaşi prin puterea trupului şi prin vitejia sufletului. 
Când, însă tiranul de atunci şi-a împins înverşunarea şi cruzimea sufletului său 
până la război împotriva Bisericii şi şi-a ridicat mâna sa de Dumnezeu urâtoare 
împotriva dreptei credinţe, s-a făcut strigare pretutindeni şi s-au răspândit decrete, 
în toate pieţele şi în toate locurile mai însemnate, ca nimeni să nu se mai închine 
lui Hristos, iar cei care se vor închina să fie omorâţi, poruncă s-a mai dat ca toţi să 
se închine idolilor şi să socotească dumnezei chipurile cioplite în pietre şi lemne, 
iar cei neînduplecaţi să sufere cele mai cumplite chinuri. 


Frământare şi tulburare a fost în tot oraşul; credincioşii erau jefuiţi, li se răpeau 
averile; trupurile iubitorilor de Hristos erau pline de răni; femeile erau târâte 
prin mijlocul oraşului; nu mai era milă de tinereţe şi nici respect de bătrâneţe. 
Cei care nu erau vinovaţi cu nimic Sufereau chinuri ca şi răufăcătorii; 
închisorile gemeau de lume; casele rămăseseră pustii, iar pustiurile se 
umpluseră de fugari. Credinţa era crima pentru care pătimeau acestea. Tatăl îşi 
trăda fiul, fiul pâra pe tată, fraţii se înverşunau unii împotriva altora, iar robii se 
răsculau împotriva stăpânilor. Noapte cumplită a cuprins viaţa; nu se mai 
cunoştea om pe om din pricina nebuniei diavoleşti. 


Bisericile erau dărâmate de mâinile nelegiuiților, altarele răsturnate; nu se mai 
vedea nici liturghie, nici tămâiere, nici loc unde să se slujească, tristeţe cumplită, 
ca un nor, a cuprins totul. Slujitorii altarului erau alungaţi, toate corurile credinţei 
amuțţiseră, demonii dănţuiau, pângărind totul cu fumul de la jertfele de grăsime şi 
de sângiuri. 


Atunci acest viteaz bărbat, preîntâmpinând silnicia judecătorilor a aruncat 
centura militară şi a fugit peste graniţă. A disprețuit înalta Sa Slujbă, a disprețuit 
slava, toată bogăţia, rudele, prietenii, slugile, plăcerile vieţii, toate cele râvnite de 
oameni şi a fugit în pustietăţi adânci şi nestrăbătute de oameni, socotind mai 
potolit traiul cu fiarele sălbatice decât vieţuirea cu închinătorii la idoli. A făcut 
ce făcuse altădată zelosul Ilie care, văzând că închinarea la idoli pune stăpânire 
pe Sidon a fugit în muntele Horeb şi a trăit într-o peşteră, căutând pe Dumnezeu 


până ce a văzut pe Cel dorit, atât cât este cu putință omului să vadă pe 
Dumnezeu. 


Un bărbat că Ilie a fost şi Gordie. A fugit de tulburările lumii, de mulţimea din 
piaţă, de mândria înalților slujbaşi, de tribunale, de hulitori, de cei care vând, de cei 
care cumpără, de cei care jură fals, de mincinoşi, de cuvinte de ruşine, de glume 
dobitoceşti şi de toate celelalte, pe care populaţia oraşelor le trage după sine ca pe 
nişte şlepuri. 


Și-a curăţit urechile, şi-a curăţit ochii dar înainte de toate şi-a curăţit inima, ca 
să poată vedea pe Dumnezeu şi să ajungă fericit. A avut descoperiri, a fost 
învăţat tainele, nu de la oameni, nici prin oameni, ci având mare dascăl pe 
Duhul adevărului. Ajungând, deci la gândul că viaţa pământească este 
nefolositoare şi zadarnică şi mai şubredă decât visul şi umbra, a fost însufleţit 
mai puternic de dorinţa chemării celei de sus. 


Când ca un atlet, s-a simţit în de ajuns de exercitat şi de pregătit pentru luptă, prin 
post, privegheri, rugăciuni, prin cugetarea continuă şi neîncetată a cuvintelor 
Duhului, a aşteptat o zi în care locuitorii întregului oraş se găseau în teatru la 
sărbătoarea zeului războiului, spre a privi alergările de cai. Aşadar, când tot 
poporul era adunat sus în teatru - de unde nu lipseau nici iudeul, nici păgânul, ba 
Chiar era amestecată cu ei nu mică mulțime de creştini, care trăind fără multă 
purtare de grijă de sufletul lor «au şezut în adunarea deşertăciuni» şi în loc să se 
ferească «de adunările celor ce viclenesc» s-au dus atunci să privească la iuţeala 
cailor şi la iscusința conducătorilor de care, acolo unde se aflau şi robi, veniţi cu 
îngăduiala stăpânilor lor, unde se aflau şi copii, care au fugit de la şcoală la 
spectacol, unde erau şi femei de rând şi de proastă condiţie - deci când tot stadionul 
era plin şi toţi erau atenţi să vadă întrecerea cailor, atunci acel bărbat viteaz, mare 
la suflet şi mare la cuget, s-a coborât de sus din munţi în teatru. Nu s-a spăimântat 
de popor, n-a ţinut seama în câte mâini duşmane se dădea, ci cu netremurătoare 
inimă şi cu cugetul vesel a trecut pe lângă cei care erau în stadion ca pe lângă nişte 
pietre dese sau pe lângă mulţime de copaci şi s-a oprit în mijlocul stadionului, 
adeverind cuvântul care spune: «Dreptul ca leul îndrăzneşte». Şi avea sufletul atât 
de curajos, încât ajuns într-un loc al teatrului de unde putea fi văzut de toţi, a 
strigat acele cuvinte pe care le-am auzit unii din cei care trăiesc până acum: «Am 
fost găsit de cei care nu mă căutau, m-am arătat celor care nu întrebau de 
mine». Cu aceste cuvinte a arătat că n-a fost adus silit la primejdii, ci s-a dat luptei 
de buna sa voie. A imitat pe Stăpânul, Care în întunecimea nopţii, când iudeii nu-L 
recunoşteau, s-a făcut pe Sineşi cunoscut. 


Îndată înfăţişarea teatrului s-a schimbat din pricina acelei privelişti neobişnuite: un 
bărbat cu înfăţişarea sălbatică, cu părul capului murdar din pricina traiului 
îndelungat în munţi, cu barba lungă, cu haina murdară, cu tot trupul slăbănogit, cu 
toiag în mână şi cu un sac atârnat de gât. Din toată înfăţişarea lui se desprindea un 
farmec care-l umplea de o lumină interioară. Când a fost cunoscut cine este, s-au 
înălțat fel de fel de strigăte: creştinii băteau din palme şi strigau de bucurie; duş- 
manii adevărului îndemnau pe judecător să-l omoare şi să-l osândească la moarte 
înainte de a-l judeca. Tot văzduhul era plin de strigăte şi zgomot. Nimeni nu s-a 
mai uitat la cai, nimeni nu s-a mai uitat la conducătorii de care; cursa carelor de 
întrecere în zadar mai făcea zgomot; ochiul nimănui nu mai zăbovea în altă parte 
decât să-l vadă pe Gordie; nici urechile nu voiau să audă altceva decât cuvintele lui 
Gordie. Un zgomot nedesluşit, ca o suflare de vânt, străbătea prin tot teatrul şi aco- 
perea zgomotul făcut de cursele de cai. 


Când crainicii au făcut poporului semn să tacă, au adormit flautele, au tăcut şi 
feluritele instrumente musicale, se auzea numai Gordie, se vedea numai Gordie. A 
fost târât îndată în faţa prefectului oraşului, acolo unde stătea şi conducea 
cursele. Prefectul I-a întrebat mai întâi cu voce blândă şi potolită, cine este şi de 
unde este. 


După ce Gordie i-a spus patria de unde este, neamul, dregătoria în care a fost, 
pricina fugii din lume şi întoarcerea sa, a adăugat: «Sunt aici ca să-mi arăt prin 
faptă şi disprețul ce-l am faţă de poruncile voastre, dar şi credinţa ce o am în 
Dumnezeul în Care nădăjduiesc. Am auzit, a continuat Gordie, că depăşeşti pe 
mulţi în cruzime. Am ales, dar timpul acesta ca foarte potrivit spre a-mi îndeplini 
dorinţa». 


Cu aceste cuvinte a aprins ca şi cu focul mânia prefectului oraşului şi i-a aţâţat 
toată furia împotriva lui. Prefectul a spus: «Chemaţi călăii! Unde sunt plumburile? 
Unde sunt bicele? Să fie întins pe roată! Să fie chinuit pe lemn! Să fie aduse 
uneltele de chinuire ! Să fie pregătite fiarele sălbatice, focul, sabia, crucea, groapa ! 
Dar care e câştigul, a mai spus el, dacă nelegiuitul acesta moare dintr-odată ?». 


«De câte nu Sunt păgubit, a luat îndată Gordie cuvântul, dacă nu pot să mor de 
mai multe ori pentru Hristos !» 


Prefectul, pe lângă cruzimea din fire, a ajuns încă mai cumplit când se uita la slujba 
avută de bărbat şi socotea ca propria lui insultă tinereţea sufletească a lui Gordie. 
Și cu cât îl vedea mai mult că are o inimă curajoasă, cu atât se sălbăticea mai mult 


şi se ambiţiona mai tare să înfrângă dârzenia lui Gordie prin născocirea a fel de fel 
de chinuri. Prefectul acestea a spus şi a gândit. 


lar mucenicul, căutând spre Dumnezeu, rostea sfintele cuvinte ale Psalmilor, 
zicând: «Domnul este ajutorul meu şi nu mă voi teme de ce-mi va face mie omul» 
şi: «Nu mă voi teme de rele, că Tu cu mine eşti!». A mai spus şi alte cuvinte 
înrudite cu acestea, care-i dădeau tărie şi pe care le învățase din dumnezeieştile 
Scripturi. Atât de departe era de el gândul de a se da înapoi şi de a se teme de 
chinurile ce-l amenințau, încât le chema spre el şi spunea: «Pentru ce şovăiți? 
Pentru ce staţi ? Să-mi fie scrijelat trupul! Să-mi fie răsucite mădularele! Să-mi 
fie chinuite oricât veţi voi! Să nu-mi invidiaţi cumva fericita mea nădejde! Cu 
cât veţi prelungi chinurile, cu atât îmi veţi prilejui o răsplată mai mare ! Am o 
înţelegere cu Stăpânul: în locul rănilor de pe trup, îmi va înflori la înviere haina 
luminoasă; în locul necinstirii, cununile; în locul închisorii, Raiul; în locul 
osândirii cu făcătorii de rele, traiul cu îngerii. Semănaţi mult în trupul meu, ca 
să secer de mai multe ori pe atâta !». 


Dar, pentru că n-au putut să-l înduplece prin ameninţări şi vedeau că este cu 
neputinţă şi-au schimbat purtarea faţă de el şi au început să-l linguşească. Aşa e 
viclenia diavolului: pe cel fricos îl înspăimântă, iar pe cel curajos îl moaie. Acestea 
au fost şi uneltirile de atunci ale vicleanului. Când a văzut că nu se pleacă în faţa 
amenințărilor, prefectul a încercat să-l ademenească prin înşelăciuni şi momeli. l-a 
făgăduit daruri, pe unele i le dădea el, iar pe altele chezăşuia că are să le primească 
din partea împăratului: o slujbă de frunte în oştire, belşug de bani, tot ce-ar fi voit. 


Când prefectul a văzut că nu i-a reuşit încercarea (că fericitul bărbat la auzul 
făgăduinţelor a râs de nebunia lui şi l-a întrebat dacă socoate că i-ar putea da ceva 
de aceeaşi valoare cu Împărăţia Cerurilor), atunci mânia lui n-a mai cunoscut 
margini; şi-a scos sabia, a adus pe călău alăturea de el şi mânjindu-şi mâna şi 
limba, a osândit pe fericit la moarte. Toată mulţimea din teatru s-a dus la locul 
acela, iar locuitorii, care rămăseseră în oraş, s-au revărsat înaintea zidurilor 
oraşului şi priveau la priveliştea aceea mare şi cumplită, minunată pentru îngeri şi 
pentru întreaga făptură, dar dureroasă pentru diavol şi înfricoşătoare pentru 
demoni. Oraşul s-a golit de locuitori, mulțimea ca un torent, se revărsa buluc spre 
locul acela. Nici o femeie, nici un bărbat, de rând sau de vază, nu înţelegea să 
lipsească de la acea privelişte. Păzitorii caselor şi-au părăsit posturile lor, 
magazinele şi-au închis uşile; mărfurile au rămas împrăştiate în piaţă; grija şi paza 
tuturora era să iasă cu toţii şi să se ducă acolo; n-a mai rămas în oraş nici un 
răufăcător. Robii au părăsit slujbele de la stăpâni; străini şi băştinaşi erau acolo 
lângă bărbat. Atunci şi fecioarele au îndrăznit să-şi arunce privirile în ochii 


bărbaților; chiar bătrânii şi bolnavii, ţintuiţi pe loc de slăbiciune, erau în afara 
zidurilor oraşului. 


În jurul fericitului bărbat, care se grăbea să meargă la viaţă prin moarte, se şi aflau 
prietenii lui, îl îmbrăţisau, îl rugau şi-şi luau de la el ultimul rămas bun vărsând 
pentru el lacrimi calde, îl rugau să nu se dea pe el focului, să nu-şi prăpădească 
tinereţea lui, să nu părăsească acest dulce soare. Alţii, cu sfaturi ademenitoare, 
încercau să-i zdruncine tăria sufletului lui, spunându-i: «Tăgăduieşte numai cu 
cuvântul pe Hristos, dar ai în suflet credinţa aşa cum vrei! Dumnezeu negreşit nu 
se uită la cele rostite cu limba, ci la sufletul celui care vorbeşte. Aşa vei putea 
potoli şi pe judecător şi-ţi vei face milostiv şi pe Dumnezeu». 


Gordie, însă era neînduplecat, neînvins şi nerănit de asaltul ispititorilor. Ai putea 
compara tăria sufletului lui cu casa unui om chibzuit, pe care nu poate s-o zguduie 
nici furia de nestăvilit a vânturilor, nici ploaia iute căzută din nori, nici puhoaiele 
de apă ce curg în jurul ei, pentru că este clădită pe temelie trainică de piatră. Aşa 
era bărbatul acesta! Avea nezdruncinată tăria credinței în Hristos. Cu ochii 
duhovniceşti vedea pe diavol alergând împrejur; pe unii îi făcea să lăcrimeze, iar 
pe alţii îi ajuta să-l înduplece să se lepede de Hristos. 


Celor care plângeau Gordie le spunea cuvintele Domnului: «Nu mă plângeți pe 
mine, ci plângeţi pe duşmanii lui Dumnezeu, care îndrăznesc unele ca acestea 
împotriva credincioşilor, care-şi adună focul gheenei prin flacăra aceasta, pe 
care o aprind împotriva noastră! Încetaţi de a mă plânge şi de a-mi sfărâma 
inima! Sunt gata să mor pentru numele Domnului lisus nu numai o dată, ci 
chiar de nenumărate ori, de-ar fi cu putinţă». 


Celor care îl sfătuiau să-şi tăgăduiască credinţa cu limba, le răspundea: «Limba 
zidită de Hristos nu poate rosti ceva împotriva Ziditorului. Căci cu inima credem 
spre îndreptăţire, iar cu gura mărturisim spre mântuire. Nu are, oare, ostaşul 
nădejde de mântuire? N-a fost oare nici un sutaş credincios? Mi-aduc aminte 
mai întâi de Ssutaşul care stătea lângă crucea lui Hristos; acesta a cunoscut 
puterea Celui răstignit din minunile Sale; era încă fierbinte îndrăzneala iudeilor, 
dar sutaşul nu s-a temut de mânia lor, nici nu s-a ferit de a vesti adevărul, ci a 
mărturisit şi n-a tăgăduit că era cu adevărat Fiul lui Dumnezeu. Cunosc şi un alt 
sutaş, care pe când Domnul era în trup, a cunoscut că este Dumnezeu şi împărat 
al puterilor şi în stare, numai prin porunca Lui, Să trimită, prin duhurile Sale 
slujitoare, ajutor celor în nevoi şi credinţa aceluia a socotit-o Domnul mai mare 
decât credinţa întregului Israil. Cornelie, care era sutaş, n-a fost oare învrednicit 
de vedenie îngerească şi în urmă a dobândit prin Petru mântuire ? Milosteniile şi 


rugăciunile lui au fost auzite de Dumnezeu. Ucenicul acelora vreau să fiu. Cum 
voi tăgădui, dar pe Dumnezeul meu, Căruia m-am închinat din copilăria mea? 
Nu se va cutremura oare cerul de sus? Nu se vor întuneca oare din pricina mea 
stelele? Mă va mai ţine, oare, pământul? «Nu vă amăgiţi! Dumnezeu nu se lasă 
batjocorit». După gura noastră ne judecă Dumnezeu, din cuvintele noastre ne 
îndreptăţeşte şi din cuvintele noastre ne osândeşte. N-aţi citit înfricoşătoarea 
ameninţare a Domnului: «De cel ce se va lepăda de Mine înaintea oamenilor, 
Mă voi lepăda şi Eu de el înaintea Tatălui Meu, Cel din ceruri»? 


Pentru ce mă Sfătuiţi să fiu viclean? Ca să obţin ce prin o viclenie ca aceasta? 
Ca să câştig câteva zile ? Dar voi pierde toată veşnicia! Ca să fug de durerile 
trupului? Dar nu voi vedea bunătăţile drepţilor! Este curată nebunie să-ţi aduci 
cu măiestrie asupră-ţi pierdere şi să-ţi procuri, cu şiretenie şi viclenie, osânda 
veşnică. Vă dau un Sfat: Dacă gândiţi rău, dezvăţaţi-vă de ce-aţi învăţat şi 
învăţaţi credinţa! lar dacă vă schimbaţi cuvintele după împrejurări, atunci 
«lepădaţi minciuna şi grăiți adevărul» şi spuneţi: «Domnul lisus Hristos spre 
slava lui Dumnezeu Tatăl. Aceste cuvinte le va rosti orice limbă când «în 
numele lui lisus se va pleca tot pământul, al celor cereşti şi al celor pământeşti şi 
al celor de dedesubt». Oamenii toţi sunt muritori, dar mucenicii puţini. Să nu 
aşteptăm Să ajungem morţi, ci să ne mutăm de la viaţă la viaţă. Pentru ce 
aşteptaţi o moarte firească? O astfel de moarte este fără de rost, fără de câştig, 
comună şi dobitoacelor şi oamenilor. Pe cel venit în viaţă, prin naştere, Sau 
timpul îl duce la mormânt, sau boala îi pune capăt vieţii, sau morţile năpraznice 
îl distrug. Aşadar, dacă trebuie neapărat să murim, atunci Să neguţătorim prin 
moarte viaţa. Faceţi de bunăvoie ce veţi face vrând-nevrând. Nu cruţaţi viaţa 
aceasta pământească, de care neapărat veţi fi lipsiţi. Chiar dacă cele pământeşti 
ar fi la fel de veşnice şi atunci ar trebui să vă sârguiţi să le schimbaţi cu cele 
cereşti; dar dacă cele pământeşti nu dăinuiesc decât puţină vreme şi au atât de 
puţin preţ, ar fi cumplită nebunie ca în goana după ele, să pierdem fericirea 
gătită nădejdilor noastre. » 


După ce a spus aceste cuvinte şi-a făcut semnul crucii, s-a îndreptat spre chinuri, 
fără să-şi schimbe culoarea feţei şi fără să-şi piardă veselia chipului. Era ca şi oum 
n-ar fi avut de întâlnit călăul, ci ca şi cum s-ar fi dat în mâinile îngerilor care aveau 
să-l primească îndată, nouă jertfă, spre a-l duce, ca pe Lazăr, la viaţa cea fericită. 


Cine va putea povesti strigătul poporului? Care tunet a lăsat pe pământ din nori un 
bubuit atât de puternic cât cel înălțat atunci de pe pământ la cer? Acesta este 
stadionul celui încununat! O zi ca aceasta a văzut priveliştea aceea minunată, pe 
care timpul n-a înnegrit-o, obişnuinţa n-a veştejit-o şi nici întâmplările de mai 


târziu n-au biruit-o. După cum admirăm neîncetat soarele, deşi-l vedem 
necontenit, tot aşa avem proaspătă amintirea acelui bărbat. «Întru pomenirea 
veşnică va fi dreptul» la cei de pe pământ cât va fi pământul, iar în ceruri în faţa 
dreptului Judecător, Căruia slava şi puterea în vecii vecilor. Amin. 


Omilia a XIX-a - La Sfinţii 40 de mucenici 


S-ar putea oare îndestula iubitorul de mucenici numai cu pomenirea mucenicilor ? 
Că cinstirea dată celor buni este o dovadă a dragostei noastre față de Stăpânul 
obştesc. Nu, pentru că cel care laudă pe bărbaţii vrednici nu va întârzia a-i şi imita 
în împrejurări asemănătoare. 


Fericeşte, deci, cu toată inima pe cel care a suferit mucenicia, ca să fii şi tu, prin 
voinţă, mucenic şi să pleci din această lume, învrednicit de aceleaşi răsplăţi ca şi 
mucenicii fără prigoană, fără foc şi fără biciuiri. 


N-avem de lăudat un mucenic, nici doi, nici nu merge numărul celor fericiţi până la 
zece, ci patruzeci de bărbaţi, care au avut un singur suflet în deosebite trupuri, dar 
toţi, într-un gând şi într-o unire a credinţei, toţi au arătat aceeaşi răbdare în chinuri 
şi aceeaşi stăruință pentru adevăr; toţi, la fel unii cu alții: egali în cuget, egali în 
mucenicie. Pentru aceea au fost învredniciţi să ia şi aceleaşi cununi ale slavei. 


Ce cuvânt ar putea egala vrednicia lor? Nici patruzeci de limbi n-ar ajunge să 
proslăvească virtutea atâtor bărbaţi. Şi totuşi, chiar dacă ar fi fost numai unul care 
ar fi trebuit prăznuit, ar fi fost destul de mare să biruiască puterea cuvintelor mele, 
dar încă o mulţime atâta de mare, o falangă militară, o armată de nedoborât, la fel 
de nebiruită în războaie şi de cu neputinţă de lăudat cu cuvântul. 


Hai, dar, să-i aducem în mijlocul nostru, istorisindu-le viaţa şi înfățişând tuturor, ca 
într-o icoană, faptele de vitejie ale bărbaţilor, să dăm celor de faţă folosul obştesc 
ce-l avem de la ei. 


Oratorii şi pictorii înseamnă adeseori vitejiile războinicilor; unii îi împodobesc cu 
cuvântul, iar alții îi zugrăvesc în tablouri, încât şi unii şi alţii au îndemnat pe mulţi 
la fapte de vitejie; că ceea ce povestirea prezintă prin auz, aceea pictura, fără de 
glas, înfăţişează prin imitare. Tot aşa şi noi, să amintim celor de faţă vitejia 
bărbaţilor şi aducând oarecum înaintea ochilor faptele lor, să mişcăm spre faptă pe 
cei mai curajoşi, pe cei care sunt prin voinţă asemenea lor. Acesta este rostul 
cuvântului de laudă în cinstea mucenicilor: să îndemne la virtute pe cei adunaţi 
să le prăznuiască pomenirea. 


Cuvântările de laudă întru pomenirea sfinților nu se pot supune regulilor oratorice 
ale cuvântărilor de laudă. Că oratorii, în discursurile lor, au ca material pentru 
laudă faptele şi întâmplările din lume; dar pentru aceia pentru care lumea a fost 


răstignită cum este cu putinţă ca ceva din cele din lume să le dea pricină de 
laudă ? 


Cei patruzeci de mucenici n-au avut o singură patrie; fiecare se trăgea din altă 
parte. Cum, oare, să-i numim: oameni fără patrie sau cetăţeni ai întregii lumi ? 
După cum la strângerea darurilor cele date de fiecare sunt comune tuturor celor 
care au contribuit, tot aşa şi cu fericiţii aceştia: patria fiecăruia este patria comună a 
tuturora, că toţi au dăruit unul altuia patria lor. Dar, mai bine spus, de ce să 
căutăm patriile lor pământeşti, când putem şti care este patria lor de acum; că 
patria mucenicilor este cetatea lui Dumnezeu, al cărei meşter şi creator este 
Dumnezeu, este Ierusalimul cel de sus, cetatea cea liberă, mama lui Pavel şi a 
celor asemenea lui. 


Fiecare din mucenicii prăznuiţi era dintr-un alt neam de oameni; dar neamul cel 
duhovnicesc era unul pentru toți, că Dumnezeu, Tatăl lor, este obştesc, iar ei toți 
sunt frați; nu pentru că s-ar fi născut dintr-un bărbat şi dintr-o femeie, ci pentru că 
s-au făcut asemenea unii altora prin înfierea Duhului întru unirea cea săvârşită 
dată de dragoste. Cor pregătit, număr mare adăugat celor ce din veci laudă pe 
Domnul; nu adunaţi unul câte unul, ci deodată mutaţi în ceața sfinţilor. 


Dar care este chipul mutării lor ? Deosebiţi de toți ceilalți prin mărimea trupului, 
prin floarea şi puterea vârstei, au fost rânduiţi să slujească în armată. Pentru 
iscusinţa lor în război şi pentru vitejia sufletului lor au căpătat cele dintâi ranguri 
de la împărați, iar pentru vitejia lor erau cunoscuţi tuturora. 


Când a fost dat acel edict fără de Dumnezeu şi nelegiuit ca să nu se mărturisească 
Hristos sau să se aştepte primejdii, s-a pornit din partea judecătorilor nedreptăţii, 
ură mare şi sălbatică, prigoană a credincioşilor, fiind ameninţaţi cu tot felul de 
munci. S-au urzit împotriva lor curse şi viclenii; au fost născocite felurite munci: 
călăii erau neînduplecaţi, focul gata, sabia ascuţită, crucea înfiptă; erau pregătite 
groapa, roata, bicele. Unii creştini fugeau, alţii se supuneau, alţii şovăiau. Unii s-au 
înfricoşat de ameninţări, înainte de începerea chinurilor; alţii, care erau aproape de 
cei chinuiți, au leşinat; alții au intrat cu curaj în luptă, dar mai pe urmă, 
nemaiputând să îndure muncile până la sfârşit, au părăsit lupta la mijlocul ei, şi ca 
şi cei surprinşi pe mare de furtună, au pierdut ce câştigaseră la început prin 
răbdare. 


Atunci aceşti ostaşi nebiruiţi şi viteji ai lui Hristos au păşit în mijloc ; 
comandantul le arăta poruncile împăratului şi le cerea să se supună lor; dar ei 


cu voce slobodă, cu bărbăţie şi curaj, fără să se înfricoşeze de cele ce vedeau şi 
fără să se înspăimânte de ameninţări, au spus că sunt creştini. 


O, fericite limbi, care aţi slobozit glasul acesta ! Văzduhul a fost sfințit primindu-l, 
îngerii l-au lăudat auzindu-l, diavolul împreună cu demonii au fost răniți, iar 
Domnul l-a înscris în ceruri! 


Fiecare ostaş, când a păşit în mijloc, a spus: «Sunt creştinI». Şi după cum cei care 
participă la luptele din stadion îşi spun îndată numele şi apoi se îndreaptă spre 
locul de luptă, tot aşa şi aceştia atunci au aruncat numele, pe care îl aveau de la 
naştere şi s-a numit fiecare cu numele Mântuitorului obştesc. Toţi au făcut aşa: cel 
care venea în urmă se alătura celui dinainte. Astfel toţi au căpătat un singur nume. 
Nu se mai numea unul cutare şi celălalt cutare, ci toţi s-au numit creştini. 


Ce a făcut atunci prefectul? Şi era cumplit şi foarte iscusit fie prin a ademeni cu 
cuvinte dulci, fie prin a-i îndepărta de Hristos cu ameninţări. Mai întâi i-a încântat 
cu vorbe dulci, încercând să le slăbească tăria credinţei, spunându-le: «Nu jertfiți 
tinerețea voastră şi nici nu schimbaţi viața aceasta dulce cu o moarte înainte de 
vreme! E o nebunie ca cei obişnuiţi să fie întâii în războaie să moară de o moarte 
vrednică de făcătorii de rele!». Le-a făgăduit apoi averi, le-a dat onoruri din partea 
împăratului, le-a împărțit ranguri şi căuta să-i înşele cu felurite viclenii. Dar, pentru 
că nu s-au lăsat înşelați de ispita aceasta, tiranul s-a îndreptat spre celălalt chip al 
vicleniei: i-a ameninţat cu răni, cu moarte, cu chinuri cu neputinţă de 
suferit. Tiranul aceasta a spus, dar mucenicii ce? 


«Pentru ce ne ispiteşti, au zis ei, o, duşmanule al lui Dumnezeu, să ne desparţi de 
Dumnezeul cel viu şi să slujim demonilor pierzători, oferându-ne bunurile tale ? 
Ne dai oare atât de mult cât încerci să ne iei? Urâm darurile tale, prilej de 
pierzanie; nu primim o cinste care este mama necinstei! Ne dai averi care rămân 
dici şi o slavă care se vestejeşte. Ne faci cunoscuţi împăratului, dar ne înstrăinezi 
de adevăratul împărat. De ce ne mai oferi cu atâta stăruinţă puţinele lucruri din 
lumea aceasta ? Noi dispreţuim întreaga lume! Tot ce se vede în lume n-are 
pentru noi un preț egal cu cele ce dorim. Vită-te la cerul acesta cât este de 
frumos la vedere şi cât e de măreț! Uită-te la pământ cât este de mare! Priveşte şi 
minunile din el! Nimic din toate acestea nu poate egala fericirea drepţilor. 
Acestea trec, dar ale noastre rămân; un singur dar dorim: cununa dreptăţii. O 
singură slavă râvnim: slava din Împărăţia Cerurilor. Dornici suntem să căpătăm 
cinstea cea de sus; de chinul din iad ne înfricoşăm. Focul de acolo ne îngrozeşte, 
acesta, cu care voi ne ameninţaţi, este prietenul nostru, că ştie să respecte pe cei 
ce dispreţuiesc pe idoli. Săgeţi de copii socotim rănile ce ni le veţi face. Loviţi 





Când tiranul acela, îngâmfat şi barbar, a auzit cuvintele acestea n-a mai putut suferi 
curajul bărbaţilor. Fierbând de mânie se gândea ce mijloc să născocească, ca să le 
facă moartea îndelungată şi crudă totodată. Şi a găsit mijlocul. Uitaţi-vă cât de 
îngrozitor! Văzând că este friguroasă clima ţării şi că era şi iarnă, a aşteptat să se 
însereze, pentru ca frigul să fie mai puternic; sufla atunci şi crivățul. A poruncit, 
deci, să fie dezbrăcaţi până la piele şi să fie lăsaţi goi pe lacul din mijlocul oraşului 
sub cerul senin, ca să moară îngheţaţi. 


Cei care aţi încercat gerul iernii ştiţi negreşit că felul acesta de chin este cumplit. 
Că nici nu-i cu putinţă să înţeleagă alţii grozăvia chinului acestuia decât numai cei 
care l-au încercat mai înainte. Trupul, supus la ger, se înnegreşte mai întâi în 
întregime, că îngheaţă sângele; apoi se zbate, se frământă, dinţii tremură, vinele se 
strâng şi tot trupul fără voie se zbârceşte. Durere groaznică şi suferință nespusă 
pătrund până în măduva oaselor, pricinuind celor înghețaţi chinuri cu neputinţă de 
suferit. Apoi cad vârfurile mădularelor, ca şi cum ar fi arse de foc căci căldura, 
alungată din vârfurile trupului şi îngrămădindu-se înăuntrul lui, lasă moarte 
mădularelor din care a fugit şi produce dureri şi celorlalte mădulare spre care a 
venit. Astfel, din pricina îngheţării sângelui, moartea se apropie încetul cu încetul. 


Au fost, aşadar, osândiţi să-şi petreacă noaptea sub cerul liber, atuncea când lacul, 
în jurul căruia era zidit oraşul în care au pătimit sfinţii aceste chinuri, era neted ca 
un hipodrom; îngheţase complet şi se întărise atât de mult din pricina gerului, încât 
locuitorii puteau merge fără grijă pe el. 


Atuncea când râurile, veşnic în mişcare, înlănţuite de gheaţă, îşi opresc curgerile 
lor, când firea nestatornică a apei dobândeşte tăria pietrelor, iar vânturile aspre ale 
crivăţului omoară orice vietate. Pe o astfel de vreme, deci, la auzul poruncii - şi 
uitaţi-vă acum la curajul bărbaţilor ! - sfinţii şi-au aruncat cu bucurie şi cea din 
urmă haină şi s-au îndreptat la moartea prin îngheţ. Se încurajau unul pe altul, ca şi 
când ar fi fost vorba să ia lucrurile unui duşman căzut în luptă, spunând: 


dezbrăcăm de haine, ci îndepărtăm pe omul cel vechi, cel stricat de poftele 
înşelăciunii. Îşi mulțumim, Doamne, că aruncăm păcatul odată cu haina 
aceasta. Dacă din pricina şarpelui ne-am îmbrăcat cu păcatul, să ne dezbrăcăm 
de el de dragul lui Hristos. Să nu ţinem mai mult la haine decât la paradisul pe 
care l-am pierdut! Ce să dăm în schimb Domnului ? A fost dezbrăcat şi Domnul 
nostru. Ce lucru mare dacă robul suferă ce-a suferit Stăpânul? Dar, mai bine 
Spus, noi suntem cei care L-am dezbrăcat pe Domnul; că soldaţi erau şi cei care 
au îndrăznit aceasta; ei L-au dezbrăcat şi şi-au împărţit hainele Lui loruşi. Prin 
fapta noastră să ştergem vina scrisă împotriva noastră! Aspră-i iarna, dar dulce- 
i paradisul! Dureros e îngheţul, dar plăcută odihna! Să suferim puţină vreme şi 
sânul patriarhului ne va încălzi! Să schimbăm o singură noapte cu toată 
veşnicia! Să ardă piciorul, ca să dănţuiască veşnic cu îngerii! Să se desprindă 
mâna, ca să aibă îndrăzneală să se 

înalțe către Stăpânul! 


Câţi dintre camarazii noştri n-au căzut în luptă ca să rămână credincioşi unui 
împărat pământesc! Oare noi nu vom jertfi viaţa aceasta pentru credinţa în 
adevăratul împărat? Câţi făcători de rele n-au suferit moartea, pentru că au fost 
surprinşi săvârşind nelegiuiri ? Oare noi nu vom suferi moartea pentru 
dreptate? Să nu ne dăm îndărăt, camarazi! Să ne luptăm cu diavolul! Trupurile 
noastre nu Sunt decât trupuri! Să nu le cruţăm! Pentru că trebuie negreşit să 
murim, Să murim ca Să trăim! Fie, Doamne, jertfa noastră înaintea Ta! Să fim 
primiţi ca o jertfă vie, bine plăcută Ţie. Prin gerul acesta să ne aducem ardere de 
tot, jertfă frumoasă, ardere de tot nouă, mistuită nu prin foc, ci prin ger». 


Spunând între ei aceste cuvinte de îndemn şi încurajându-se unul pe altul, au 
petrecut noaptea, stând de strajă ca la război. Sufereau cu bărbăție durerile de faţă, 
se bucurau de bunătăţile nădăjduite şi-şi bă-teau joc de vrăjmaş. 


Una le-a fost rugăciunea tuturora : «Patruzeci am intrat în luptă, patruzeci Să fim 
încununaţi Stăpâne! Să nu lipsească la număr nici unul! Cinstit este numărul! 
L-ai cinstit cu postul cel de patruzeci de zile. Prin el a intrat în lume legea. Cu 
post de patruzeci de zile Ilie, căutând pe Domnul, a reuşit să-L vadă!». 


Aşa le-a fost rugăciunea! Dar unul din numărul lor, doborât de durere, a dezertat şi 
a fugit. Jale ce nu se poate povesti a lăsat în sufletele celorlalţi. Domnul însă, n-a 
lăsat neîmplinite rugăciunile lor. Cel care era însărcinat cu paza mucenicilor şi se 
încălzea într-o baie din apropiere privea la cele ce aveau să se întâmple. Era gata să 
primească pe ostaşii care vor fugi. Că tiranul s-a mai gândit iarăşi şi la aceea de a fi 
o baie în apropiere, care putea da grabnic ajutor celor care aveau să-şi schimbe 


părerea. Dar ceea ce a fost născocit cu gând viclean de duşmanii credinţei, de a 
găsi adică un astfel de loc în apropierea locului de mucenicie, unde îngrijirea 
grabnică, ce li se oferea, putea să zdruncine statornicia luptătorilor, tocmai aceea a 
arătat mai strălucită răbdarea mucenicilor. Că nu este răbdător omul, care în lipsă 
de cele de trebuinţă nu poate face altceva, ci acela care rabdă relele, deşi are din 
belşug putinţa desfătării. 


Pe când, dar ostaşii sufereau mucenicia, paznicul, care se uita să vadă ce se va 
întâmpla, a văzut străină privelişte: îngeri s-au pogorât din ceruri şi au împărțit din 
partea împăratului ceresc mari daruri ostaşilor. Au împărțit daruri tuturor celorlalți; 
pe unul numai l-au lăsat nerăsplătit, socotindu-l nevrednic de cinstirile cereşti. Era 
tocmai acela care în clipa aceea, doborât de dureri, fugise la duşmani. 


Jalnică privelişte pentru cei drepţi! Ostaşul fugar, viteazul prizonier, oaia lui 
Hristos pradă fiarelor ! Ci ceea ce-i şi mai vrednic de plâns este că a pierdut şi viaţa 
Veşnică şi nici de aceasta pământească nu s-a bucurat; că îndată ce s-a băgat în apa 
cea caldă i s-a dezghiocat trupul. Cel care a iubit viața aceasta pământească a 
murit, păcătuind fără vreun folos. 


Paznicul, când l-a văzut că fuge şi aleargă spre baie, a luat locul dezertorului şi-a 
aruncat hainele de pe el, s-a amestecat cu cei goi, strigând aceeaşi mărturisire ca şi 
sfinţii: (Sunt creştini». Cu neaşteptata lui schimbare a uimit pe ostaşi. A 
completat numărul; iar prin adăugarea lui le-a mângâiat durerea pricinuită de 
dezertor. Noul venit a imitat pe soldaţii aşezaţi în ordine de luptă; aceştia când cade 
unul din primul rând îi completează îndată locul, ca nu cumva să se strice ordinea 
de luptă din pricina celui căzut. Aşa a făcut şi acesta. A văzut minunile cereşti, a 
cunoscut adevărul, a fugit la Stăpân şi a fost numărat cu mucenicii. S-au reînnoit 
cele întâmplate cu ucenicii: a plecat Iuda şi în locul lui a venit Matia. A fost 
următor al lui Pavel: ieri prigonitor, azi binevestitor . Şi el a avut de sus chemarea, 
«nu de la oameni, nici prin oameni». A crezut în numele Domnului nostru lisus 
Hristos ; a fost botezat în numele Lui, nu de altcineva, ci de propria sa credinţă; nu 
cu apă, ci cu propriul lui sânge. 


Și astfel, când s-a făcut ziuă, au fost daţi focului, deşi mai suflau încă, iar 
rămăşiţele focului au fost aruncate în râu, încât mucenicia fericiților a trecut prin 
întreaga fire : au luptat pe pământ, au răbdat văzduhul, au fost dați focului, apa i-a 
primit. Lor li se potrivesc cuvintele psalmistului: «Am trecut prin foc şi apă şi ne-ai 
scos la odihnă». 


Aceştia sunt cei care au primit în paza lor ţara noastră, care, ca nişte turnuri dese, 
ne dau apărare tare împotriva asalturilor duşmanilor. Ei nu s-au închis într-un 
singur loc, ci au fost găzduiţi în multe locuri şi au împodobit multe ţări. Şi minunat 
este că nu cercetează despărțiți unul de altul pe cei care îi primesc, ci dănţuiesc 
uniți, amestecați unii cu alții. O, minune! Nici nu lipsesc la număr şi nici nu le 
creşte numărul. Dacă îi tai în o sută nu depăşesc numărul, iar dacă îi aduni întru 
unul singur, rămân tot patruzeci, ca şi focul; că focul care aprinde alt foc, rămâne 
întreg aşa cum era şi cei patruzeci de mucenici sunt toţi împreună şi toţi în fiecare. 
Sunt binefacere îmbelşugată, har neîmpuţinat, ajutor grabnic creştinilor, biserică de 
mucenici, oaste de biruitori, cor al celor ce proslăvesc pe Dumnezeu. 


Trebuie să te osteneşti, oare mult, ca să găseşti pe unul care să se roage pentru tine 
Domnului ? Nu, că sunt aici patruzeci, care într-un singur glas înalță rugăciunea. 
«Acolo unde sunt doi sau trei adunaţi în numele Domnului, acolo este şi EI în 
mijlocul lor». 


Dar acolo unde sunt patruzeci, cine va pune la îndoială prezenţa lui Dumnezeu? 
Cel întristat să-şi caute scăparea la cei patruzeci de mucenici; cel vesel tot la ei să 
alerge; unul, ca să găsească izbăvire de dureri, iar celălalt, ca să-şi păstreze veselia. 
Lângă aceşti sfinți mucenici găseşti pe femeia credincioasă care se roagă pentru 
Copiii ei, care cere întoarcerea soţului din călătorie şi vindecarea celui bolnav. 


Faceţi cererile voastre împreună cu mucenicii! Tinerii să imite pe cei ce au fost de 
o vârstă cu ei, părinţii să se roage ca să ajungă părinţi ai unor asemenea copii, 
mamele să ia de aici pildă de bună mamă! 


Că mama unuia din fericiţii aceia, văzând pe ceilalți că şi muriseră de frig, iar fiul 
ei că încă răsufla, datorită vigoarei lui şi a rezistenţei sale la chinuri şi că fusese 
lăsat de călăi cu gândul că-şi va schimba părerea, ea ca adevărată mamă de 
mucenic, l-a ridicat cu mâinile sale şi l-a pus în căruţa în care se aflau şi ceilalți 
pentru a fi duşi la rug. N-a lăsat să-i curgă lacrimi nevrednice, nici n-a rostit vreo 
vorbă necuviincioasă şi nepotrivită cu împrejurarea, ci a spus: 






Intr-adevăr, din rădăcină bună, vlăstar bun. Curajoasa mamă a arătat că a hrănit pe 
fiul ei mai mult cu învăţăturile credinţei decât cu lapte. Şi cum a fost crescut, aşa a 
şi fost trimis de credincioasa lui maică. 


Diavolul a plecat ruşinat; a pus întreaga fire în mişcare împotriva mucenicilor, dar 
a văzut că toate uneltirile lui au fost biruite de virtutea bărbaţilor. A fost învinsă 
noaptea cu vântul ei aspru, vremea geroasă a ținutului, epoca anului, goliciunea 
trupurilor. 


Cor sfânt! Ceată sfințită! Adunare nedezbinată! Păzitori obşteşti ai neamului 
omenesc! Prieteni buni la nevoie! Ajutători în rugăciune! Mijlocitori prea 
puternici! Stele ale întregii lumi! Flori ale Bisericii! Pe voi pământul nu v-a 
acoperit, ci cerul v-a primit! Vouă vi s-au deschis porțile Raiului! Privelişte 
vrednică de oştirea îngerilor, vrednică de patriarhi, de profeți, de drepţi! Bărbaţi 
care, în floarea vârstei, au disprețuit viaţa şi au iubit pe Domnul mai presus de 
părinţi, mai presus de copii. Erau într-o vârstă în care viaţa era plină de nădejdi, dar 
an disprețuit viaţa aceasta trecătoare, ca prin mădularele lor să laude pe Dumnezeu. 


S-au făcut privelişte lumii, îngerilor, oamenilor , au ridicat pe cei căzuţi, au întărit 
pe cei şovăielnici, au făcut de două ori mai mare celor credincioşi dorinţa de 
mucenicie, cu toţii au înălţat un singur trofeu al credinţei în Dumnezeu şi cu toţii 
au fost împodobiţi cu o singură cunună a dreptăţii în Hristos lisus Domnul nostru, 
Căruia cinstea şi puterea în vecii vecilor. Amin. 


Omilia a XX-a - Despre smerenie 


Dacă omul ar fi rămas în slava ce i s-a rânduit de Dumnezeu, n-ar fi avut o falsă 
măreție, ci una adevărată. Ar fi fost înălțat de puterea lui Dumnezeu, ar fi fost 
luminat de înţelepciunea dumnezeiască şi s-ar fi bucurat de viaţă veşnică şi de 
veşnicele bunătăţi. Dar pentru că şi-a mutat în altă parte dorinţa de slava 
dumnezeiască, pentru că nădăjduia să fie mai mare şi pentru că se grăbea să ia ce 
nu putea lua, a pierdut şi ceea ce putea avea. De aceea, cel mai bun mijloc pentru 
mântuirea lui, pentru vindecarea de boală şi pentru întoarcerea spre starea de la 
început este smerenia, adică a nu-şi închipui că se poate împodobi prin propriile lui 
puteri cu vreo slavă oarecare, ci să o ceară de la Dumnezeu. Aşa îşi va îndrepta 
greşeala, aşa îşi va vindeca boala, aşa se va întoarce la sfânta poruncă, pe care a 
părăsit-o. 


Dar diavolul, care a doborât pe om cu nădejdea unei false slave, nu încetează de a- 
1 momi cu aceleaşi ispite şi de a născoci pentru asta nenumărate uneltiri. Îi 
înfăţişează ca mare lucru strângerea de avuţii, ca să-l facă să se mândrească cu ele 
şi să se străduiască pentru ele. Şi totuşi bogăţia nu-i spre slavă, ci spre mare 
primejduire. Strângerea de avuţii este temei de lăcomie, iar stăpânirea lor nu ajută 
cu nimic la dobândirea unui nume bun, ci îngâmfă în zadar, mândreşte în deşert, 
pricinuieşte sufletului o boală asemănătoare umflăturii. Umflătura trupurilor nu 
este nici sănătoasă, nici folositoare, ci semn de boală, vătămare a sănătăţii, început 
de primejduire a vieţii şi prilej de pieire. Aşa-i şi mândria pentru suflet. Mândria ia 
naştere nu numai de pe urma bogățiilor, că oamenii se mândresc nu numai cu traiul 
îmbelşugat şi cu luxul îmbrăcămintei prilejuit de bogăţie (bogaţii întind mese 
îmbelşugate şi costisitoare peste trebuinţă , se îmbracă cu haine de care n-au 
nevoie, îşi construiesc case măreţe şi le împestriţează cu fel de fel de podoabe; 
târăsc după ei mulțime de slugi şi cete de nenumărați linguşitori), ci se mândresc 
peste fire şi cu dregătoriile pe care le au. 


Dacă poporul le dă o dregătorie, dacă sunt învredniciți cu o conducere oarecare, 
dacă li se acordă o demnitate deosebită, ei cu acest prilej ca şi cum ar depăşi pe 
ceilalți oameni, cred nu numai că scaunul lor este aşezat pe nori, ci socotesc pe 
oamenii de sub ei vrednici de a fi călcaţi în picioare; se semeţesc faţă de cei care 
le-au dat slujba şi se îngâmfă faţă de aceia prin care sunt ceea ce li se pare că sunt. 
Nişte oameni ca aceştia se găsesc într-o stare sufletească plină de nebunie , că slava 
lor este mai trecătoare decât visul, iar strălucirea de care sunt înconjurați, mai 
deşartă decât nălucirile nopţii ; slava lor a luat fiinţă la o hotărâre a poporului şi se 
destramă tot printr-o hotărâre a poporului. 


Aşa a fost acel fiu fără de minte al lui Solomon, tânăr cu vârsta, dar mai tânăr cu 
mintea. Poporul i-a cerut să împărăţească mai blând; el însă, l-a ameninţat cu o 
domnie şi mai aspră iar prin ameninţare a pierdut domnia, prin ce se aştepta că va 
fi un împărat mai puternic, prin aceea a fost dat jos din dregătoria pe care o avea. 


Îl mai semeţeşte pe om şi puterea mâinilor, iuţeala picioarelor, frumuseţea trupului, 
toate nimicite de boli şi veştejite de vreme. Omul nu simte că «for trupul este iarbă 
şi că toată slava omului ca floarea ierbii. Uscatu-s-a iarba şi floarea a căzut». 
Aşa a fost semeţirea uriaşilor cu puterea lor, gândul nesocotitului Goliat, luptătorul 
împotriva lui Dumnezeu; aşa a fost cu Adonias, care se mândrea cu frumuseţea 
chipului său şi cu Abesalom, care se îngâmfa cu bogăţia părului capului său. 


Chiar înţelepciunea şi priceperea, care par cele mai mari şi mai trainice bunuri pe 
care le au oamenii, sunt şi ele zadarnice, că îngâmfă şi dau omului o înălțime 
neadevărată; sunt o nimica dacă le lipseşte înţelepciunea dată de Dumnezeu. 


Diavolul a fost isteţ şi ascuţit la minte, dar n-a reuşit cu istețimea lui îndreptată 
împotriva omului ceea ce meşteşugea împotriva omului, a meşteşugit, fără să-şi 
dea seama, împotriva lui. N-a păgubit atâta pe om, pe care nădăjduia să-l 
înstrăineze de Dumnezeu şi de viaţa veşnică, cât s-a trădat pe sine însuşi, că s-a 
depărtat de Dumnezeu şi a fost osândit la moarte veşnică. 


Diavolul a fost prins şi în cursa întinsă Domnului: a fost răstignit el, deşi se aştepta 
să-L răstignească pe Domnul, a murit el, deşi nădăjduia să-L. nimicească prin 
moarte pe Domnul. Dacă deci stăpânitorul lumii, întâiul, marele şi nevăzutul 
maestru al înțelepciunii lumeşti, este prins în propriile dibăcu ale minţii sale şi 
ajunge de săvârşeşte cea mai mare nebunie, cu mult mai mult ucenicii, imitatorii 
lui, chiar de-ar născoci cu mintea lor nenumărate dibăcii, «ajung nebuni, zidind, că 
sunt înţelepţi». 


Planuri dibace a făcut Faraon pentru a pierde pe Israil; dar înţeleptului Faraon i-a 
venit pieirea, fără să-şi dea seama, tocmai de acolo de unde nici nu se aştepta: 
copilul dat morţii din porunca lui este crescut şi ascuns chiar în palatele împărăteşti 
şi acest copil a nimicit puterea lui Faraon, a întregului popor egiptean şi a mântuit 
pe Israil . 


Ucigaşul Abimelec, fiul nelegitim al lui Ghedeon, a ucis pe cei şaptezeci de fii 
ilegitimi al lui Ghedeon; socotea că a născocit cu asta un plan dibaci, ca să-şi 
întărească stăpânirea ; apoi a zdrobit pe cei ce l-au ajutat la omor dar este zdrobit 
de ei şi, în sfârşit, este ucis de o piatră aruncată de mâna unei femei. 


Sfat pierzător au plănuit cu dibăcie toţi iudeii împotriva Domnului, zicând în ei 
înşişi: «Dacă vom lăsa lucrurile aşa toţi vor crede în EI şi vor veni romanii şi ne 
vor lua locul şi neamul» . Cu acest sfat au ajuns la uciderea lui Hristos, s-au gândit 
să-şi salveze neamul şi ţara, dar planurile lor i-au pierdut: au fost alungaţi din ţara 
lor şi s-au înstrăinat şi de legile lor şi de religia lor. Într-un cuvânt, din nenumărate 
pilde poţi vedea că este şubredă înţelepciunea omenească, că este mai bine spus, 
mică şi umilă decât mare şi înaltă. 


Aşa că nici un om cu dreaptă judecată nu se va mândri nici cu înţelepciunea lui şi 
nici cu cele de care am vorbit mai înainte, ci va da crezare sfatului foarte bun al 
fericitei Ana şi al profetului Ieremia: «Să nu se laude înţeleptul cu înţelepciunea 
lui;,să nu se laude puternicul cu puterea lui, să nu se laude bogatul cu bogăţia 
lui!» . 


Dar care este lauda cea adevărată ? Prin ce este mare omul ? «În aceasta să se 
laude cel ce se laudă, spune Dumnezeu, în a înţelege şi a cunoaşte că Eu sunt 
Domnul» . Aceasta-i înălțimea omului ; aceasta-i slava şi măreţia lui: să cunoască 
ce-i cu adevărat mare, să se lipească strâns de Dumnezeu şi să caute slava lui în 
slava care vine de la Domnul. 


Apostolul spune: «Cel ce se laudă, în Domnul să se laude» , atunci când a spus: 
«Hristos s-a făcut pentru noi înţelepciune de la Dumnezeu, îndreptăţire, sfințire 
şi răscumpărare, pentru că precum este scris: «Cel ce se laudă, în Domnul să se 
laude» . Atunci este lauda desăvârşită şi completă în Dumnezeu, când omul nu se 
laudă nici cu îndreptăţirea lui proprie, ci cunoaşte că este lipsit de orice îndreptățire 
adevărată şi că îndreptăţirea sa se săvârşeşte numai prin credinţa în Hristos. Şi 
Pavel se lăuda cu aceea că nu ţinea seama de faptele de dreptate săvârşite de el, ci 
căuta îndreptăţirea în Hristos dobândită de la Dumnezeu pe temeiul credinţei: o 
căuta în cunoaşterea lui Hristos, în puterea învierii Lui, în participarea la patimile 
Lui, în asemănarea cu moartea Lui, ca să ajungă la învierea din morţi . Cu astfel de 
gânduri Pavel a doborât orice înălţare a mândriei. 


Nu-ţi mai rămâne, deci, nimic cu ce să te mândreşti, o, omule! Că lauda şi nădejdea 
ta stau în a-ţi omori toate ale tale şi în a căuta viaţa viitoare în Hristos, a cărei pârgă 
o avem chiar acum când suntem în viaţa aceasta pământească pentru că trăim în 
întregime prin harul şi darul lui Dumnezeu. «Că Dumnezeu este Cel Care lucrează 
în noi a voi şi a lucra spre bună plăcerea Lui». Dumnezeu descoperă prin Duhul 
Lui înţelepciunea Sa rânduită mai dinainte spre slava noastră; Dumnezeu dă puteri 
celor care lucrează. Pavel spune: «Mai mult decât toţi m-am ostenit, dar nu eu, ci 
harul lui Dumnezeu, care este în mine». Dumnezeu izbăveşte de primejdii 


împotriva oricărei aşteptări omeneşti. «Noi înşine ne-am socotit, spune Pavel, 
osândiţi la moarte, ca să nu ne încredem în noi înşine, ci în Dumnezeu, Care 
înviază morţii, Care ne-a izbăvit şi ne izbăveşte de la o moarte ca aceasta şi în 
care nădăjduim că încă ne va mai izbăvi» . 


Spune-mi, deci pentru ce te mândreşti cu faptele tale bune ca de propriile tale 
fapte, în loc să mulțumeşti pentru aceste daruri Celui Ce ţi le-a dat ? «Ce faptă 
bună ai, pe care să n-o fi primit? lar dacă ai primit-o, pentru ce te lauzi, ca şi 
cum n-ai primit-o?» . Nu datorită faptelor tale de dreptate ai cunoscut pe 
Dumnezeu, ci Dumnezeu te-a cunoscut datorită bunătăţii Lui. Pavel a spus: 
«Cunoscând pe Dumnezeu, dar, mai bine spus, fiind cunoscuţi de Dumnezeu» . 
Nu prin virtutea ta ai prins pe Hristos, ci Hristos te-a prins pe tine prin venirea Lui. 
Pavel spune: «Urmăresc, doar voi prinde aceea pentru care şi eu am fost prins de 
Hristos» iar Domnul spune: «Nu voi M-aţi ales pe Mine, ci Eu v-am ales pe 
VOI». 


Te mândreşti că ai fost cinstit şi iei milostivirea lui Dumnezeu pricină de 
îngâmfare? Atunci te vei cunoaşte cine eşti, când vei fi alungat din paradis ca 
Adam, când vei fi părăsit de Duhul ca Saul, când vei fi tăiat din rădăcina cea sfântă 
ca Israil . Scriptura spune: «Prin credinţă stai; nu te îngâmfa, ci teme-te». După 
har urmează judecata iar Judecătorul va cerceta cum ai întrebuințat cele dăruite ţie. 


Dar dacă nu înţelegi nici aceea, că ai primit har de la Dumnezeu, ci dimpotrivă, 
datorită unei neînchipuite nesimţiri, faci din harul dat propria ta faptă, gândeşte-te 
că nu eşti mai de preţ ca apostolul Petru. Nu poţi întrece în dragostea ta de Domnul 
pe Petru, care L-a iubit atât de puternic, încât voia să moară pentru EL. Şi totuşi, 
când Petru a rostit cu mândrie cuvintele: «Dacă toţi se vor sminti întru Tine, eu 
niciodată nu mă voi sminti» a tost lăsat de Domnul în marginile slăbiciunii ome- 
neşti şi atunci a căzut şi s-a lepădat de Hristos. Prin păcatul său, Petru a fost 
înţelepţit spre evlavie şi a fost învăţat să fie şi înţelegător faţă de cei slabi, dar să-şi 
vadă şi propria lui slăbiciune, cunoscând bine că, după cum atunci când era să se 
înece în mare, a fost uşurat de dreapta lui Hristos , tot aşa şi în furtuna smintelii, în 
primejdie de a pieri prin necredinţă, a fost păzit de puterea lui Hristos, Care chiar i- 
a prezis cele ce aveau să i se întâmple, spunându-i: «Simone, Simone, iată satana 
a cerut să vă cearnă ca pe grâu; dar Eu M-am rugat pentru tine, ca să nu piară 
credinţa ta şi tu, întorcându-te, întăreşte pe fraţii tăi». Şi Petru, dăscălit în acest 
chip, a fost pe bună dreptate ajutat, că a fost învăţat să arunce din sufletul său 
mândria şi să fie înţelegător cu cei slabi. 


Fariseul acela nesuferit şi peste măsură de îngâmfat, care vorbea cu neobrăzare 
nu numai de el, ci defăima înaintea lui Dumnezeu şi pe vameş, a pierdut lauda 
dreptăţii din pricina păcatului mândriei. Vameşul, însă, s-a pogorât de la templu 
îndreptăţit, pentru că a Slăvit pe Dumnezeul cel Sfânt, pentru că nici nu 
îndrăznea să-şi ridice privirea la cer, ci cerea numai milostivire de la Dumnezeu, 
învinuindu-se pe sine şi prin chipul în care stătea în biserică şi prin lovirea 
pieptului şi prin aceea că n-a cerut nimic altceva decât milostivire . 


Caută deci şi fereşte-te de pilda cumplitei pagube aduse de mândrie! Cel mândru 
şi-a păgubit mântuirea, cel cu limba îndrăzneață a pierdut răsplata; a fost micşorat 
mai mult decât cel smerit şi păcătos, pentru că s-a mărit pe sine mai mult decât 
acela şi pentru că n-a aşteptat hotărârea de la Dumnezeu, ci şi-a rostit-o singur. 

Nu te mândri, dar, niciodată faţă de nimeni, nici faţă de cel mai mare păcătos! 
Adeseori smerenia mântuie pe cel cu multe şi mari păcate. Nu socoti niciodată că 
tu eşti mântuit şi celălalt pierdut. Niciodată! Dacă tu cu gura ta hotărăşti că eşti 
mântuit, vei fi osândit de hotărârea lui Dumnezeu. «Nu mă judec pe mine însumi, 
a spus Pavel, că nu mă ştiu vinovat cu nimic ; dar nu cu aceasta m-am mântuit; 
însă Cel Care mă judecă este Domnul. 


Socoteşti că ai săvârşit vreo faptă bună ? Mulţumeşte lui Dumnezeu! Nu te 
mândri cu ea faţă de semenul tău ! «Fiecare, spune Pavel, să-şi cerceteze fapta 
lui şi atunci va avea laudă faţă de sine numai şi nu faţă de altul». Cu ce ai folosit 
pe semenul tău, dacă-ţi trâmbiţezi credinţa, dacă spui că ai suferit prigoniri pentru 
numele lui Hristos sau dacă spui că ai îndurat ostenelile postului? De pe urma 
tuturor acestora tu câştigi şi nu altul. Teme-te să nu ai aceeaşi cădere ca şi diavolul, 
care s-a mândrit față de om, dar a căzut mai jos decât omul şi a ajuns călcat în 
picioare de cel pe care avea de gând să-l calce în picioare. 


La fel a fost şi căderea israiliților. S-au mândrit faţă de celelalte neamuri, spunând 
că sunt necurate şi ei cu adevărat au ajuns necuraţi, iar neamurile s-au curăţit. 
«Dreptatea lor a ajuns ca o cârpă lepădată», iar nelegiuirea şi necredinţa 
neamurilor s-au şters prin credinţă. într-un cuvânt, adu-ţi aminte de adevărul 
proverbului, care spune: «Dumnezeu celor mândri le stă împotrivă, iar celor 
smeriţi le dă har». 


Să ai în faţa ochilor cuvintele Domnului: «Tot cel ce se înalță pe sine se va 
smeri, iar cel ce se smereşte se va înălța». Să nu fii judecător nedrept, când 
judeci faptele tale şi nici nu le judeca pentru a-ţi face plăcere. Dacă ţi se pare că 
ai făcut vreun bine, nu socoti numai acest bine, uitând cu ştiinţă celelalte păcate; 
nici nu te mândri cu faptele bune săvârşite astăzi, iertându-te singur de faptele 


rele săvârşite ieri sau alaltăieri, ci, când ai de gând să te lauzi cu o faptă bună 
săvârşită acum, adu-ţi aminte de fapta rea de mai de demult şi atunci vei pune 
capăt mândriei nesăbuite. 


Dacă vezi pe semenul tău păcătuind, nu te uita numai la acest păcat al lui, ci 
aminteşte-ţi de faptele bune pe care le-a săvârşit şi le săvârşeşte şi adeseori vei 
vedea că este mai bun decât tine, dacă vei cerceta toate faptele lui şi nu te vei opri 
la nimicuri. Nici Dumnezeu nu cercetează cu de-amănuntul faptele oamenilor. 
«Eu, spune Domnul, vin să adun faptele şi gândurile oamenilor» . Odată, când 
Dumnezeu a voit să pedepsească pe Iosafat pentru un păcat săvârşit, şi-a adus 
aminte şi de faptele lui bune şi a zis: «Dar au fost găsite şi cuvinte bune întru 
tine». 


Să ne spunem neîncetat aceste cuvinte şi unele ca acestea, pentru a îndepărta de la 
noi mândria, să ne coborâm pe noi înşine, ca să ne înălțăm, fiind următorii 
Domnului, Care s-a pogorât din cer la cea mai mare umilinţă, ca de la umilinţă să 
ne urcăm la o minunată înălțime. 


Toate faptele Domnului ne învaţă smerenia. 


Y Când era prunc era în peşteră şi nu în pat, ci în iesle; 

Y în casa unui teslar şi a unei sărmane mame, supunându-Se mamei Lui şi 
logodnicului ei; 

Ya fost învăţat şi a auzit lucruri pe care nu avea nevoie să le înveţe şi să le 
audă ; 

Y punea întrebări şi prin întrebările puse minuna pe toți cu înţelepciunea Lui. 

Y S-a supus lui loan şi Stăpânul a primit de la rob botezul. 

Y Nu s-a împotrivit nici unuia din duşmanii Săi şi nici nu s-a folosit de 
nespusa putere pe care o avea, ci se supunea lor ca unora care ar fi fost mai 
puternici decât EI, îngăduind puterii acesteia trecătoare să-şi arate toată 
tăria ei. 

Y A stat înaintea arhiereilor cum stă un acuzat, a fost dus înaintea 
guvernatorului şi a îndurat judecata şi, cu toate că putea să vădească pe 
hulitori, suferea în tăcere hulele; 

Y a fost scuipat de slugi şi de cei mai josnici robi, 

Y a fost dat morții, ba chiar la moartea cea mai ruşinoasă printre oameni. 


Astfel Domnul nostru a străbătut de la naştere până la sfârşitul Său pe toate cele 
omeneşti. Dar după o atât de mare smerenie îşi arată în urmă slava Sa, slăvind 
împreună cu EI pe cei care au trăit împreună cu EI fără de slavă. Dintre aceştia, cei 


dintâi au fost fericiţii ucenici, oameni sărmani şi goi, care au cutreierat lumea, nu 
cu înţelepciunea cuvântului, nu cu mulțimea însoțitorilor, ci singuri, mergând din 
loc în loc, singuratici, călătorind când pe uscat, când pe mare, biciuiţi, loviți cu 
pietre, prigoniţi şi, în sfârşit, ucişi. 


Acestea sunt pentru noi învăţăturile părinteşti şi dumnezeieşti ! Să imităm pilda lor, 
ca prin smerenie să răsară şi pentru noi slava veşnică, darul desăvârşit şi adevărat 
al lui Hristos. 


Cum vom dobândi, dar, smerenia cea mântuitoare şi vom îndepărta buboiul 
pierzător al mândriei ? Dacă în toate împrejurările vieţii vom pune în practică 
smerenia şi dacă vom face totul, ca să nu ne vatăme mândria. Că sufletul ia chipul 
ocupaţiilor noastre, ia înfăţişarea celor ce facem şi se aseamănă cu ele. Să-ţi fie, 
dar, deprinse cu smerenia şi înfăţişarea şi haina şi mersul şi statul şi hrana şi 
aşternutul şi casa şi toate lucrurile din casă. 


=> Cuvântul, cântecul şi vorba cu vecinii să fie mai degrabă măsurate decât 
îngâmfate. 

—> Nu întrebuința vorbe umflate şi meşteşugite, nici nu folosi glas afectat în 
cântecele tale. 

—> Nu fi mândru şi grav în vorbirile tale, ci îndepărtează orice lăudăroşenie. 

—> Fii îndatoritor cu prietenii, blând cu slugile, răbdător cu cei care te supără, 
milostiv cu cei de jos. 

=> Mângâie pe cei năpăstuiţi, cercetează pe cei bolnavi; nu privi de sus pe 
nimeni ; 

=> vorbeşte cu blândeţe, răspunde cu bucurie celui ce te întreabă ; 

— fu binevoitor cu toată lumea; 

—> când vorbeşti, nu te lăuda şi nici nu pune pe alţii să te laude; 

=> nu primi cuvinte necuviincioase; 

= ascunde, pe cât poţi, însuşirile şi faptele tale bune; 

—> când păcătuieşti, învinovă-ţeşte-te şi nu aştepta mustrările altora, ca să te 
asemeni omului celui drept, care el cel dintâi se învinovăţeşte, ca să fii ca 
Iov, care nu s-a ruşinat de mulţimea locuitorilor cetăţii de a mărturisi în faţa 
tuturor greşeala lui . 

= Nu fi aspru când dojeneşti, nici grabnic şi pătimaş când mustri, că şi aceasta 
este tot mândrie. 

—> Nu osândi pe alţii pentru toate fleacurile, ca şi când tu ai fi cu desăvârşire 
drept. 


—> Priveşte cu ochi înţelegători pe cei ce greşesc şi ridică-i duhovniceşte din 
păcatul lor, aşa cum îndeamnă apostolul, «/uând seamă la tine însuţi, ca să 
nu cazi şi tu în ispită». 

= Să pui atâta râvnă în a nu fi slăvit de oameni câtă râvnă pun alții în a fi 
slăviţi. 


De-ţi aminteşti de Hristos, Care a spus că cel care caută de buna sa voie laudă de la 
oameni şi face binele pentru a fi văzut de oameni pierde răsplata de la Dumnezeu. 
«îşi iau plata lor» a spus Domnul. Să nu-ţi pierzi, deci, plata de la Dumnezeu, 
vrând să fii văzut de oameni. Dumnezeu este marele privitor al faptelor noastre. Să 
iubeşti slava pe care ţi-o dă Dumnezeu! EI dă strălucită răsplată. Ai fost numit într- 
o slujbă înaltă şi te cinstesc şi te slăvesc oamenii? Poartă-te cu cei de sub 
stăpânirea ta ca şi cum ai fi egal cu ei, «nu ca stăpân al păstoriților». Domnul a 
poruncit: «Cel care vrea să fie între voi întâiul să fie slugă tuturor». 


Pe scurt, urmăreşte atât de mult smerenia ca şi cum ai fi îndrăgostit de ea. 
Îndrăgeşte-o şi te va slăvi. Aşa vei merge pe calea care duce cu bine la slava cea 
adevărată, slava îngerilor, slava de la Dumnezeu. Hristos te va mărturisi înaintea 
îngerilor că eşti ucenic al Lui şi te va slăvi, dacă vei fi următor smereniei Lui, Care 
a spus: <Învăţaţi de la Mine, că sunt blând şi smerit cu inima şi veţi afla odihnă 
sufletelor voastre», Căruia slava şi stăpânirea, în vecii vecilor. Amin. 


Omilia a XXlI-a - Despre a nu ne lipsi de cele lumeşti şi despre focul din afara 
Bisericii 


Socoteam, iubiţilor, c pişcându-vă de fiecare dată mai tare în cuvântările mele, vă 
voi părea un predicator greu de suferit, pentru că arăt o mare îndrăzneală, 
nepotrivită nici unui străin şi nici unui bărbat stăpânit de păcate asemănătoare. Voi, 
însă, aţi primit cu dragă inimă mustrările mele, iar din rănile pricinuite de limba 
mea aţi făcut prilej de a aprinde în voi şi mai tare dorinţa unei vieţi îmbunătăţite. Şi 
nu € de mirare, pentru că sunteţi înţelepțiţi în cele ale Duhului. «Mustră pe înțelept 
şi te va iubi» ,„ spune Solomon într-un loc din scrierile sale. Pentru aceea, fraților, 
vă dau şi acum, atât cât îmi stă în putinţă, acelaşi sfat, în dorinţa de a vă scoate din 
laţurile diavolului. 


Mare şi felurit război duce împotriva noastră, iubiţilor, în fiecare zi, vrăjmaşul 
adevărului! Îl duce, făcând, după cum ştiţi, din poftele noastre săgeți împotriva 
noastră şi luând totdeauna de la noi puterea de a ne vătăma. Dar pentru că 
Stăpânul a legat cu legi de nedezlegat o mare parte din puterea diavolului şi nu 
i-a îngăduit să se năpustească deodată, ca să nimicească de pe pământ neamul 
omenesc, vicleanul ne fură victoria datorită nesocotinţei noastre proprii. 


Face ca şi oamenii lacomi şi vicleni, care gîndesc şi lucrează, să se îmbogăţească 
cu averi străine şi pentru că nu pot să-şi pună în aplicare silnicia lor în văzul lumii, 
obişnuiesc să pândească la drumul mare şi dacă văd în apropierea lor un loc scobit 
în văgăuni adânci sau umbrit de desimea copacilor se ascund acolo şi feriți în astfel 
de ascunzişuri de vederea călătorilor, năvălesc pe neaşteptate asupra lor, în aşa fel 
încât nimeni nu poate să vadă laţurile primejdiei înainte de a cădea în ele. 


Tot aşa şi diavolul, vrăjmaşul şi prigonitorul nostru dintru început, se ascunde la 
umbra plăcerilor lumeşti, care cresc pe drumul acestei vieți şi sunt în Stare Să 
dosească pe tâlhar şi să ascundă pe uneltitor şi de acolo ne întinde, fără să ne 
dăm seama, laţurile pierzării. Deci, dacă voim să străbatem fără de primejdie 
drumul vieţii ce ne stă în faţă, dacă voim să înfățişăm lui Hristos sufletul împreună 
cu trupul lipsite de ruşinea rănilor pricinuite de diavol, dacă voim să primim 
cununile de biruinţă, trebuie să rotim necontenit, cu luare aminte de jur împrejur, 
ochii sufletului nostru, să punem sub bănuială pe toate cele ce ne desfătează şi 
să le îndepărtăm îndată ; trebuie să nu ne lipim sufletul de nimic, nici chiar dacă 
aurul ar Sta grămadă înaintea noastră şi ar fi gata să ajungă în mâinile celor ce- 
1 voiesc - că spune Scriptura: «Ca apa de-ar curge bogăţia, nu vă lipiţi inima de 
ea» - nici chiar dacă pământul ar odrăsli toată desfătarea şi ne-ar pune la 
îndemâna locuinţe luxoase (că iarăşi spune Scriptura: «Locuinţa noastră este în 


cer, de unde aşteptăm şi mântuitor, pe Hristos»), nici chiar dacă necontenit ne- 
ar Sta în faţă petreceri, chefuri, beţii şi mese cu lăutari (că tot Scriptura spune: 
«Deşertăciunea deşertăciunilor, toate sunt deşertăciune»), nici chiar dacă ni S-ar 
oferi frumuseţile trupurilor locuite de suflete desfrânate (că spune înțeleptul: 
«Fugi din faţa femeii ca din faţa şarpelui»), nici chiar dacă ni s-ar pune la 
îndemâna funcţii înalte, conduceri de popoare, roi de însoțitori şi de linguşitori, 
nici chiar dacă ni s-ar oferi tron înalt şi strălucit, popoare şi cetăţi gata de bună 
voie să ne slujească şi să ni se supună nouă (că «Tot trupul, spune Scriptura, 
este ca iarba şi toată slava omului ca floarea ierbii. Uscatu-s-a iarba şi floarea a 
căzut»). 


În dosul tuturor acestor ispite atât de încântătoare stă prigonitorul obştesc al 
neamului omenesc şi aşteaptă ca ademeniţi cândva de cele văzute să ne abatem din 
calea dreaptă şi să cădem în cursa lui. Trebuie să ne temem mult ca nu cumva 
apropiindu-ne fără băgare de seamă de ele şi cu gândul că plăcerea pricinuită de 
desfătare n-are în ea nimic vătămător, să înghițim, la cea dintâi gustare, undiţa 
ascunsă a vicleniei şi apoi să fim, cu voia şi fără voia noastră, legaţi de diavol şi 
târâţi pe nesimţite de plăceri spre moarte, înfricoşătorul sălaş al tâlharnilor. 


Este deci de neapărată trebuinţă, fraților şi folositor nouă tuturora să ne pregătim ca 
drumeţii şi alergătorii: să ne uşurăm, prin orice mijloc, sufletele pentru drum; să ne 
grăbim, spre sfârşitul căii noastre, fără să ne uităm înapoi. 


Nimeni să nu-şi închipuie că sunt născocitor de cuvinte noi, când numesc acum 
cale viața omenească că şi profetul David tot aşa a numit viaţa. Uneori spune: 
«Fericiţi cei fără prihană în cale, care umblă în legea Domnului»; alteori strigă 
către Stăpânul său: «Depărtează de la mine calea nedreptăţii şi cu legea Ta mă 
miluieşte», uneori laudă grabnicul ajutor dat de Dumnezeu celor prigoniţi şi 
cântând cu bucurie din liră, zice: «Cine este Dumnezeu afară de Dumnezeul 
nostru? Dumnezeu este Cel Ce mă încinge cu putere şi a pus fără prihană calea 
mea». Şi pretutindeni în psalmi, David, pe bună dreptate, aşa a socotit că trebuie 
numită viaţa omenească, fie că e minunată, fie că e rea. Şi după cum cei care au de 
făcut o cale lungă, pe drumul ce-l au de făcut, schimbă paşii, care se iau la 
întrecere unul cu altul, iar prin schimbarea iute a unui picior cu celălalt partea de 
pământ care le era înainte trece în urma lor şi ajung uşor la capătul drumului, tot 
aşa şi cei care au fost aduşi la viaţă de Creator chiar de la început intră în 
perioadele timpului şi lăsând în urma lor perioadă de timp după perioadă, ajung la 
sfârşitul vieţii. 

Nu vi se pare oare că viaţa prezentă este un drum continuu, o călătorie marcată 
de vârste ca de nişte staţii ? Îşi are începutul, pentru fiecare om, cu durerile de 


naştere ale mamei, iar sfârşitul îl arată sălaşurile din morminte. La ele ne duce 
pe toţi călătoria asta, pe unii mai devreme, pe alţii mai târziu ; unii călătoresc 
străbătând toate răstimpurile vieţii, iar alţii nu poposesc nici în primele Staţii ale 
vieţii lor. Drumurile care duc de la un oraş la altul pot fi evitate iar cel care nu 
vrea nici nu merge pe ele, calea vieţii, însă ne ţine cu forţa şi chiar dacă am vrea 
să amânăm călătoria ne trage spre punctul de oprire pe care Stăpânul ni l-a 
rânduit. 


Nu-i cu putinţă, iubiţilor, ca cel care a intrat pe poarta care duce la această viaţă 
şi care a păşit pe această cale să nu meargă şi până la sfârşitul ei. Fiecare din 
noi, îndată ce a ieşit din pântecele maicii lui, este prins de curgerea timpului şi-i 
târât înainte, lasă mereu în urma lui ziua trăită şi nu poate niciodată, chiar dacă 
ar vrea, să se mai întoarcă la ziua cea de ieri. 


Şi ne bucurăm când suntem duşi de timp mereu tot înainte, ne veselim când 
schimbăm o vârstă cu alta, ca şi cum am dobândi cine ştie ce, ne socotim fericiţi, 
când din copil ajungem bărbat şi din bărbat ajungem bătrân. Și totuşi nu ţinem 
seama că timpul pe care l-am trăit este timp pierdut din viaţă, nu Simţim că viaţa 
noastră se cheltuieşte, cu toate că o măsurăm totdeauna cu măsura vieţii trăite şi 
scurse, nu ne dăm seama cât de ascuns ne este timpul pe care ni l-a dat să-l 
trăim Cel Ce ne-a trimis să facem călătoria asta. 


Nu ştim când va voi Stăpânul să ne ia de pe această cale, când va deschide 
fiecărui drumeţ porţile întrării în cealaltă viaţă. De aceea se cade să fim pregătiți 
în fiecare zi pentru plecarea noastră din această viaţă, aşteptând cu ochii aţintiți 
semnul Stăpânului. «Să fie, spune Domnul, mijloacele voastre încinse şi făcliile 
aprinse, iar voi asemenea oamenilor care aşteaptă pe Domnul lor când se va 


întoarce de la nuntă, ca, venind şi bătând, îndată să-i deschidă». 


Dar noi nici nu voim să ne uităm cu luare aminte la poverile cu care plecăm de 
aici! Nu luăm aminte care poveri sunt uşoare, pentru un drum ca acesta, ca să le 
putem duce, după ce le-am strâns pe lumea cealaltă, ca să ne facă veselă viaţa de pe 
acea lume, ca să ajungă acolo în stăpânirea noastră şi care sunt poverile grele şi 
istovitoare care ne ţintuiesc trupul de pământ, care nu ne sunt deloc fireşti şi nici 
nu pot intra pe poarta cea strâmtă, ca să însoţească pe cei care le au. 


Noi, însă, facem cu totul dimpotrivă ! Lăsăm la o parte poverile ce-ar trebui strânse 
şi le strângem tocmai pe acelea ce s-ar cuveni să le trecem cu vederea, nu luăm 
aminte la cele ce ar trebui să facă una cu noi, care ne pot fi cu adevărat podoabă 
firească sufletului şi trupului dar căutăm să strângem numai cele ce ne sunt 


necontenit străine şi care pun în viaţa noastră pecetea ruşinii, ne ostenim şi muncim 
zadarnic întocmai ca unul care se înşală singur, vrând să umple un vas găurit. 


Socot că şi copiii ştiu că nici una din plăcerile din viaţă, după care se înnebunesc 
cei mai mulţi oameni, nu sunt cu adevărat ale noastre şi nici nu pot fi, ci sunt la fel 
de străine tuturora: şi celor care par a se desfăta cu ele şi celor care nici nu se ating 
de ele. Dacă unii ar strânge în viaţa lor grămezi de aur, aurul strâns nu va rămâne 
necontenit în stăpânirea lor, că sau fuge chiar în timpul vieţii lor, deşi îl înlănţuiesc 
în fel şi fel de chipuri şi trece la cei mai puternici decât ei, sau îi părăseşte când 
ajung în pragul morţii şi nu vrea să plece odată cu ei iar când moartea, care le 
desparte cu forța sufletul de ticălosul trup, îi târăşte pe drumul cel fără de 
întoarcere, ei îşi întorc necontenit privirile spre avuţia lor şi-şi plâng sudorile 
vărsate din ţinereţe cu strângerea lor atunci văd că bogăţia trece în mâinile altora, 
văd că lor nu le-a rămas decât osteneala strângerii de bogății, iar aurul nu le-a dat 
decât păcatul lăcomiei. 


Chiar de-ai avea mii de hectare de pământ, case strălucitoare, turme şi cirezi de 
felurite vite, chiar de-ai avea cea mai mare putere peste oameni, totuşi nu vei putea 
să te desfătezi de ele pe vecie, pentru că puţină vreme te vei numi stăpânul lor, că 
bogăţia va trece iarăşi în mâinile altora, iar pe tine te vor acoperi câteva palme de 
pământ. 


Adeseori, chiar înainte de moarte, înainte de mutarea ta din această viaţă, vei vedea 
că averea ta trece în mâinile altora, ba chiar a duşmanilor tăi. Nu ştim oare câte 
moşii, câte case, câte neamuri şi oraşe, încă pe când trăiau stăpânii lor, au căpătat 
numele altor stăpâni ? Nu ştim oare că unii care erau robi mai înainte s-au urcat pe 
tronuri de conducere, iar cei care se numeau domni şi stăpâni erau mulţumiţi să 
stea cu supuşii şi să se închine robilor lor de altădată, când ca la jocul de zaruri, 
soarta lor li s-a schimbat pe neaşteptate ? 


Sunt oare ale noastre cele pe care bogăţia le-a născocit spre a le mânca şi bea şi 
toate cele câte peste trebuinţă le-a scornit pentru satisfacerea nemulțumitorului 
stomac, care nu păstrează nimic, chiar dacă îl umplem necontenit? Acestea fac 
puţină plăcere numai gustului când trec prin gură spre a fi depuse în stomac dar 
îndată sunt aruncate afară cu grabă ca de prisos şi supărătoare; iar dacă zăbovesc 
mai multă vreme în stomac ne pun viaţa în mare primejdie. Multor oameni mân- 
carea peste măsură le-a adus moartea şi le-a fost şi pricină că nu s-au mai putut 
desfăta cu nimic. 

Nu sunt oare pentru om o pagubă neîndoielnică şi o vădită vătămare desfrânările, 
împreunările spurcate şi toate faptele săvârşite de un suflet nebun şi turbat? Nu 


înstrăinează, oare şi nu micşorează puterile omului ? Că trupul, prin împreunări, 
pierde hrana cea mai bună şi cea mai de preţ. De aceea fiecare din cei care s-au 
tăvălit în paturile de desfrâu simte îndată după săvârşirea păcatului o căință 
puternică, după ce furia trupului s-a potolit, iar mintea ajunsă la capătul celor ce a 
săvârşit şi deşteptată ca dintr-o beţie sau dintr-o furtună, are răgaz să se gândească 
ce s-a petrecut cu ea; simte că trupul a ajuns mai slab, trândav la treabă şi 
neputincios în toate. Acest lucru l-au înţeles şi instructorii de gimnastică, care au 
pus ca lege castitatea în şcolile în care tinerii se exercitează pentru luptele atletice: 
legea castităţii pune la adăpost de plăceri trupurile tinerilor şi nici nu îngăduie 
tinerilor, în timp ce se pregătesc pentru luptele atletice, să privească măcar la 
chipurile frumoase, dacă vor să-şi vadă capul încununat că la concurs neînfrânarea 
aduce batjocură şi nu cunună. 


Este bine ca, închizând ochii, să trecem cu vederea toate bunurile de care am 
vorbit, pentru că ne sunt cu totul străine, de prisos şi cu neputinţă de a ni le face 
bunuri proprii; dar pentru acele bunuri, care sunt cu adevărat bunuri ale noastre, se 
cuvine să avem deosebită purtare de grijă. 

Dar care sunt cu adevărat bunurile noastre ? Sufletul - prin care vieţuim, care 
nu are trebuinţă de nimic din cele ce împovărează, pentru că este simplu şi 
spiritual - şi trupul, care a fost dat de Creatorul său vehicul sufletului în această 
viață. Acesta este omul: spirit unit cu trup, folositor şi potrivit. Acesta este 
plăsmuit în pântecele mamei de prea înțeleptul Meşter al universului; acesta în 
vremea durerilor naşterii este scos la lumină din cămările cele întunecoase; acesta a 
fost rânduit să stăpânească cele de pe pământ; pentru acesta întreaga fire este o 
şcoală a virtuţii; acestuia îi este dată legea de a imita pe Creator, atât cât îi stă în 
putinţă şi de a schiţa pe pământ rânduiala cea bună din cer; acesta când este chemat 
pleacă de aici; acesta se înfăţişează înaintea scaunului de judecată a lui Dumnezeu, 
Care l-a trimis pe acest pământ; acesta este judecat; acesta primeşte răsplata tuturor 
faptelor pe care le-a săvârşit în viaţă. 


Proprietate a noastră ajung şi virtuțile, când Sunt cu grijă unite cu firea 
omenească. Ostenindu-ne pentru săvârşirea lor, virtuțile nici aici pe pământ nu vor 
să ne părăsească, dacă nu le alungăm cu forţa, de buna noastră voie şi dacă nu 
punem în locul lor păcatele, pe lumea cealaltă virtuțile merg înaintea celor ce s-au 
străduit să le săvârşească ; aşează pe cel care le are alăturea de îngeri şi-l luminează 
veşnic în ochii Creatorului. Dar bogăția, puterea, luxul şi desfătarea şi toată 
mulţimea celor la fel cu acestea, care creşte în jurul nostru din nebunia noastră în 
fiecare zi, nici nu intră odată cu noi în viaţă şi nici nu pleacă odată cu noi, ci pentru 
fiecare om se adeveresc şi rămân cuvintele spuse odinioară de un drept: «Gol am 
ieşit din pântecele maicii mele şi gol mă voi întoarce!» . 


Omul care ştie să-şi dea cele mai bune sfaturi se va îngriji mai ales de suflet şi va 
căuta prin orişice mijloc să şi-l păstreze curat şi nepătat. lar dacă s-ar întâmpla ca 
trupul să se topească de foame sau să lupte cu frigul şi cu arşița sau să sufere din 
pricina bolilor sau să îndure vreo siluire din partea ciuiva, puţin îi va păsa, că la 
fiecare din necazuri va rosti cuvintele lui Pavel: «Chiar dacă omul nostru cel din 
afară se strică, totuşi cel dinăuntru se înnoieşte în fiecare zi». Nici chiar de-ar 
vedea că viaţa îi este în primejdie, nu se va teme, ci cu încredere va spune: «fim 
că dacă se va strica locuinţa noastră pământească a cortului, avem casă de la 
Dumnezeu, locuinţă nefăcută de mâna omenească, veşnică în ceruri» . lar dacă 
vrei să-ţi cruţi şi trupul, ca pe un bun necesar sufletului şi ca pe un bun ce ajută 
sufletul să trăiască pe pământ, atunci se cuvine să te îngrijeşti puţin de trebuinţele 
lui; atât numai cât să-l menţii şi să-l păstrezi sănătos printr-o purtare de grijă 
măsurată, ca să slujească sufletului şi să nu-i îngădui să zburde de pe urma bunului 
trai. Dacă-l vei vedea apoi că arde cândva de dorinţa de a avea mai mult şi dincolo 
de ce-i folositor, să-i strigi poruncile date de Pavel: «Nimic n-am adus în lumea 
aceasta şi este învederat că nici nu putem Scoate ceva. Având, însă, hrană şi 
îmbrăcăminte, vom fi îndestulaţi cu acestea». Dacă-i vei cânta şi-i vei spune 
trupului necontenit aceste cuvinte, îl vei conduce lesne şi-l vei face uşor pentru 
călătoria la cer dar, mai bine spus, vei avea în el un bun colaborator pentru 
gândurile măreţe ale sufletului tău, dar dacă îi vei îngădui trupului să se 
obrăznicească şi să se sature cu de toate în fiecare zi, ca o fiară sălbatică, la urmă, 
prin silnicele lui împotriviri, vei fi doborât împreună cu el la pământ şi vei zace 
suspinând zadarnic. lar când vei fi dus în faţa Stăpânului şi ţi se va cere rodul 
călătoriei îngăduite ție pe pământ şi vei vedea că nu poţi arăta nici unul, vei plânge 
cu amar, vei locui într-un veşnic întuneric şi te vei ţine de rău pentru desfătarea şi 
rătăcirea ta, din pricina cărora ai pierdut timpul în care puteai să te mântui, dar de 
pe urma lacrimilor nimic nu vei mai câştiga, că spune David: «în iad cine se va 
mărturisi Ţie ?» 


Să fugim, dar, cât putem de repede, ca să nu ne înăbuşim de bună voie. Dacă ai fost 
momit de multă vreme şi ai îngrămădit peste tine pe nedrept colbul bogăției şi ţi-ai 
înlănţuit mintea cu grijile bogăției sau ai lipit de bogăţie întinăciunea cea greu de 
dezlipit a păcatului sau te-ai umplut cu alte păcate, tu, cât mai este vreme, înainte 
de a te pierde desăvârşit şi înainte de a se scufunda corabia, aruncă cea mai mare 
parte din poveri, azvârle mărfurile pe care nu trebuia să le aduni şi imită pe 
corăbieri. Aceia, chiar dacă ar duce în corabia lor mărfuri de mare trebuinţă, dar 
dacă furtuna mării s-ar ridica clocotind în jurul lor şi ar ameninţa să acopere 
corabia îngreuiată de încărcătură, se vor descotorosi cât vor putea mai repede de tot 
ce împovărează corabia, vor arunca fără milă mărfurile în mare, ca să ţină corabia 


deasupra valurilor şi să-şi scape de primejdie, dacă e cu putinţă, numai sufletele şi 
trupurile lor. Mai mult decât aceia se cuvine ca noi să luăm aceste hotărâri şi să 
facem la fel. Aceia pierd îndată mărfurile pe care le-au aruncat şi le stă în faţă 
sărăcia, noi însă cu cât vom arunca mai multă încărcătură rea cu atât vom aduna 
pentru sufletele noastre mai multă şi mai bună bogăţie. 


Desfrânarea şi celelalte păcate asemenea ei, dacă le spălăm cu lacrimi şi le 
aruncăm, se pierd şi nu rămâne nici urmă de ele, iar locul acelora îl iau dreptatea şi 
sfințenia, încărcături uşoare, pe care valurile nu pot să le înghită. Averile, de sunt 
aruncate bine, nu se pierd pentru cei ce le azvârl şi le aruncă, ci mutate în 
stomacurile săracilor, ca în nişte corăbii mai sigure, sunt salvate acolo de la înec, 
ajung în porturi şi păstrează pentru cei ce le-au aruncat podoabă, nu primejdie. 


Să ne dăm, iubiţilor, un sfat omenos: Dacă vrem să prefacem în câştig povara 
bogăției, să o împărțim la mulţi, aceia o vor purta cu bucurie şi o vor închide în 
sânurile Stăpânului, cămările cele nejefuite, «pe care nici rugina nu le strică, nici 
furii nu le sapă, nici nu le fură». Să lăsăm bogăţia să se reverse, aşa cum voieşte, 
spre cei ce au nevoie de ea. Să nu trecem cu vederea pe Lazării care încă şi acum 
zac în faţa ochilor noştri, nici să le pizmuim fărâmiturile mesei noastre, 
îndestulătoare spre a-i sătura, nici, asemănându-ne acelui bogat nemilostiv, să 
ajungem în aceeaşi văpaie a gheenei ca şi el. Pentru că atunci ne vom ruga mult de 
Avraam, mult de fiecare din cei ce au trăit sfânt pe pământ, dar de nici un folos nu 
ne va fi strigătul nostru. «Fratele nu te izbăveşte; te va izbăvi omul ?». Fiecare din 
aceia ne va spune cu strigăt: «Nu căuta mila pe care n-ai arătat-o altora! Nu te 
gândi că ai să primeşti daruri atât de mari, tu care te-ai zgârcit la cele mici! 
Desfătează-te cu cele ce-ai strâns în viaţă! Plângi acum, pentru că atunci nu ţi-a 
fost milă de frate când I-ai văzut că plânge!». 


Acestea ne vor spune nouă şi pe bună dreptate. Mă tem, însă, că ne vor arunca 
cuvinte mai amare ca acestea, pentru că, după cum ştiţi, am întrecut în răutate pe 
bogatul cel din Evanghelie. Că nu trecem cu vederea pe frații pe care sărăcia îi 
aruncă la pământ pentru a ne cruța bogăţia, nici nu ne astupăm urechile la glasul 
celor nevoiaşi pentru a păstra copiilor şi rudelor averea, ci pentru a o cheltui pe 
lucruri cu mult mai rele şi a o face din galantonie imbold spre răutate pentru cei 
care-şi pierd vremea cu fapte netrebnice. Câte femei sau câţi bărbaţi dim aceştia nu 
stau la masa noastră ! Unii încântă pe gazdă cu vorbe de ruşine, alții aprind focul 
desfrâului cu priviri şi mişcări dezmăţate; alţii se cicălesc între ei, ca să desfăteze 
pe cel ce i-a invitat la masă, alţii îl înşală cu laude false. Şi câştigul acestora nu se 
mărgineşte numai la aceea că s-au ospătat din belşug, dar pleacă şi cu mâinile pline 


de daruri bogate şi învaţă astfel de la noi că le este mai de folos să le facă pe 
acestea şi să se ocupe cu ele decât cu virtuțile. 


Dacă, însă, vine la noi un sărac, care abia poate vorbi din pricina foamei, 
întoarcem spatele celui de aceeaşi fire cu noi, ne e scârbă de el, fugim iute, 
temându-ne ca nu cumva să ne molipsim de nenorocirea lui dacă am merge mai 
încet; dacă săracul caută la pământ, ruşinându-se de nenorocirea lui, spunem 
că-i un făţarnic; iar dacă ne priveşte cu îndrăzneală, din pricina foamei grozave 
care-l chinuie, îl numim iarăşi neruşinat şi răzvrătit; dacă se întâmplă să fie 
acoperit cu haine curate, dăruite de cineva, îl alungăm ca pe un nesăturat şi ne 
jurăm că o face pe săracul; dacă este îmbrăcat în zdrenţe putrede, iarăşi îl 
alungăm că miroase greu. Nu ne poate înmuia nemiloasa noastră inimă nici 
dacă ar amesteca în rugăminţile lui numele Creatorului, nici dacă necontenit cu 
jurământ ne-ar spune să ne ferească Dumnezeu de a cădea în nişte necazuri ca 
acelea. De aceea mă tem că focul gheenei, care ne va arde pe noi, va fi mai 
cumplit decât focul care-l ardea pe bogatul cel din Evanghelie. 


Dacă mi-ar îngădui timpul şi aş avea destul talent, v-aş tâlcui toată pilda bogatului, 
aşa cum ne-a istorisit-o Biblia, ca să termin cu ea cuvântarea mea. Dar acum este 
timpul să vă slobozesc, că sunteţi obosiţi. lar dacă eu, din slăbiciunea minţii şi a 
limbii mele, am lăsat ceva la o parte, completaţi voi înşivă cele ce lipsesc şi 
puneţi-le ca pe nişte leacuri pe rănile sufletelor voastre. Că spune Scriptura: «Dă 
prilej înţeleptului şi mai înţelept va fi» iar «Dumnezeu este puternic să 
prisosească în voi tot harul, pentru ca având pururea toată îndestularea în toate 
să prisosiţi spre tot lucrul bun». 


Dar cu toate că a ajuns cuvântarea mea la liman, după cum vedeţi, totuşi unii fraţi 
mă întorc iarăşi pe drumul cuvântului, rugându-mă să nu trec cu vederea minunea 
săvârşită ieri de Stăpânul nostru şi nici să tac biruinţa pe care a avut-o Mântuitorul 
asupra furiei diavolului, iar vouă să vă dau prilej de veselie şi de cântec. 


Că iarăşi, precum ştiţi, diavolul şi-a arătat furia sa împotriva noastră, s-a înarmat cu 
pară de foc şi a pornit război împotriva împrejmuirilor bisericii; dar iarăşi mama 
obştească a biruit şi a întors împotriva duşmanului meşteşugirile lui; n-a reuşit 
nimic altceva decât că şi-a făcut cunoscută duşmănia sa. Harul Duhului a suflat 
împotriva atacurilor duşmanului şi biserica a rămas nevătămată. Furtuna 
dezlănţuită de vrăjmaş n-a putut să zdruncine piatra pe care Hristos şi-a zidit staul 
turmei Sale. A stat şi acum lângă noi Cel Care altădată a stins cuptorul în Babilon. 
Gândiţi-vă cât suspină astăzi diavolul că nu s-a putut bucura de reuşita încercării 
puse la cale! Urâtorul de oameni a aprins focul în apropierea bisericii, ca să vatăme 


buna noastră stare. Flacăra era întețită de suflările furioase ale diavolului aprindea 
toate lucrurile ce întâlnea în cale şi cuprinsese aproape tot văzduhul; se silea să se 
apropie de biserică, ca să aducă peste noi nenorocire obştească. Mântuitorul, însă, a 
făcut ca flacăra să se îndrepte împotriva celui care a aprins-o şi a poruncit ca furia 
lui să i se întoarcă împotrivă. Duşmanul şi-a pregătit arcul răutăţii, dar a fost 
împiedicat să dea drumul săgeţii dar, mai bine spus, i-a dat drumul, dar s-a întors în 
capul lui. EI are parte de lacrimile amare ce ni le pregătise nouă. 


Să facem, fraţilor, urâtorului de oameni mai dureroasă rană, să-i mărim jalea! Cum 
Vă voi spune eu ! lar voi să faceţi ce am să vă spun. Unii au fost smulşi furiei 
focului de către Ziditorul şi nu le-a mai rămas vreun mijloc de trai; au scăpat de 
primejdie numai cu trupul şi cu sufletul. Deci, toţi câţi n-am suferit încercarea 
acelei nenorociri, să punem înaintea lor averile noastre. Să îmbrățişăm pe fraţii 
care abia au putut scăpa cu viaţă fiecare să spună celuilalt: «Mort a fost şi a înviat, 
pierdut a fost şi s-a aflat». Să acoperim trupul cel înrudit cu noi. Să punem în locul 
răutăţilor urâtorului de oameni mângâierea noastră, pentru ca celui care a vătămat 
să nu 1 se pară mare vătămarea; a luptat, dar n-a biruit pe nimeni; a luat agoniseala 
fraţilor, dar s-a văzut învins de dărnicia noastră. 


lar voi, fraților, cei care aţi scăpat de primejdie, nu vă lăsați copleşiţi de 
nenorocirea căzută pe capetele noastre, nici să nu vi se tulbure mintea, ci scuturaţi 
negura tristeţii, întăriți-vă din nou sufletele voastre cu ajutorul unor gânduri pline 
de bărbăție şi faceți din nenorocire prilej de cununi. Dacă veți rămâne 
nezdruncinaţi, vă veţi arăta mai încercaţi în credinţă şi veţi străluci ca şi aurul curat 
trecut prin foc, ba încă veţi face de ruşine şi mai mult pe urâtorul de oameni, că n-a 
putut să scoată din ochii voştri o lacrimă măcar cu nenorocirile puse la cale 
împotriva voastră. 


Aduceţi-vă aminte de răbdarea lui lov. Spuneţi-vă vouă înşivă cuvintele lui: 
«Domnul a dat, Domnul a luat! Cum a hotărât Domnul, aşa s-a întâmplat». 
Nimeni din pricina nenorocirilor suferite să nu ajungă la încredințarea de a gândi 
sau de a spune că purtarea de grijă a lui Dumnezeu nu mai rânduieşte viaţa noastră 
şi nici să nu învinuiască iconomia şi judecata lui Dumnezeu! Dimpotrivă, să 
privească ia atletul acela şi pe el să-l aibă sfetnic spre mai bine. Să se gândească la 
tot şirul de nenorociri venite peste el, din care a ieşit biruitor. Cu toate că diavolul a 
aruncat asupra lui mulțime de săgeți, nu l-a rănit de moarte. l-a nimicit toată 
bunăstarea gospodăriei lui şi a pus la cale să aducă peste el una după alta veştile 
nenorocirilor, încă nu termină un crainic a-i vesti o nenorocire că şi venea un altul 
aducând vestea tristă a altor nenorociri mai mari. Necazurile veneau unele după 
altele, nenorocirile imitau năvala valurilor; înainte de a se usca lacrima de dinainte, 


urma pricina unor noi lacrimi. Dreptul, însă stătea ca o stâncă în mare, primea 
atacurile furtunii, prefăcea în spumă furia valurilor şi slobozea către Stăpânul glas 
de mulțumire: «Domnul a dat, Domnul a luat! Cum a hotărât Domnul, aşa s-a 
întâmplat!». N-a socotit vrednice de lacrimi nenorocirile venite peste el. Când, 
însă, a venit un crainic şi l-a vestit că un vânt puternic a prăbuşit casa bucuriei 
peste fiii şi fiicele lui, care erau la ospăț , atunci numai şi-a sfâşiat haina, vădindu- 
şi durerea firească şi mărturisind prin cele ce făcea că este tată iubitor de copii. Dar 
şi atunci a pus hotar şi măsură durerii; a împodobit cele întâmplate cu acele cuvinte 
pline de credinţă, spunând : «Domnul a dat, Domnul a luat; cum a hotărât Domnul, 
aşa s-a întâmplat!». Aproape că a strigat nişte cuvinte ca acestea: «Am fost numit 
tată atâta vreme cât a voit Cel Ce m-a făcut tată; a hotărât iarăşi să-şi ia cununa 
naşterii de copii; nu mă lupt cu El pentru cele ce sunt ale Lui. Să biruie ce-a hotărât 
Stăpânul! EI este Creatorul neamului meu, iar eu o unealtă. Pentru ce trebuie să mă 
supăr în zadar eu, un rob şi să critic o hotărâre pe care n-o pot înlătura ?». Cu nişte 
cuvinte ca acestea, dreptul a doborât pe diavol. 


Când urâtorul de oameni a văzut că lov este din nou biruitor şi că n-a putut fi 
zdruncinat de nici una din acestea, a îndreptat ispita chiar asupra trupului lui: i-a 
lovit trupul cu răni, de nespus cu cuvântul; a făcut să izvorască din trupul lui 
viermi; l-a pogorât pe bărbat de pe scaunul strălucit pe care sta şi l-a pus să stea pe 
gunoi. lov, însă a rămas nemișcat, cu toate că l-au lovit atâtea dureri; i se dezghio- 
cau cărnurile de pe el, dar păstra nejefuită vistieria credinţei în ascunsul sufletului 
său. Aşadar vrăjmaşul, nemaiavând ce să mai facă, a imitat vechea viclenie: a 
ademenit mintea femeii lui lov, cu gând păgân şi hulitor şi prin femeie a încercat să 
tulbure pe atlet. Femeia, pierzând orice nădejde din pricina vremii îndelungate de 
când îi zăcea bărbatul, s-a apropiat de drept, a căutat în jos şi lovindu-se cu mâinile 
în faţa celor văzute, îl ţinea de rău pentru roadele bunei sale credinţe. I-a înşirat 
belşugul de altădată din casa lor, punându-i în faţă nenorocirile în care se zbate; i-a 
arătat ce viaţă duce, din ce fel de viață a căzut şi ce răsplată a primit de la 
Dumnezeu pentru multele sale jertfe; îi spunea cuvinte vrednice totdeauna de 
micimea sufletească a unei femei, dar în stare să tulbure pe orice bărbat şi să 
descurajeze chiar o inimă vitează : «Am ajuns, spunea ea, să umblu de colo-colo ca 
o femeie fără de căpătâi şi ca o slujnică, eu, împărăteasa, robesc şi sunt silită să 
caut la mâinile slugilor mele; cu, care altădată hrăneam pe mulţi, abia de sunt 
hrănită de străin. A mai adăugat că ar fi mai bine şi mai de trebuinţă să se 
folosească de cuvinte de hulă ca să ascută sabia mâniei Ziditorului decât să rabde 
chinurile şi să prelungească şi pentru el şi pentru ea suferința luptelor. Nici una din 
nenorocirile de mai înainte nu l-a întristat pe lov atât de mult cât l-au întristat 
cuvintele acestea. Privirea i s-a umplut de mânie şi s-a uitat la femeia lui ca la o 
duşmancă. 


Ce i-a spus ? «Pentru ce ai grăit ca o femeie fără de minte ?» . Alungă din minte, 
O, femeie, un astfel de sfat! Câtă vreme ai să faci de ocară cu cuvintele tale traiul 
pe care l-am dus împreună? Ai grăit, precum nu doream, cuvinte pline de minciună 
despre traiul meu, iar prin cele ce-ai grăit ai hulit şi viaţa mea. Mi se pare acum că 
pe jumătate am păcătuit şi eu, deoarece căsătoria a făcut din noi doi un singur trup, 
iar tu, jumătatea mea, ai căzut în păcatul hulirii de Dumnezeu. «Dacă am primit 
cele bune din mâna lui Dumnezeu, nu vom suferi oare şi pe cele rele?». Adu-ţi 
aminte de bunătăţile trecute, de care ai avut parte ! Pune în cumpănă cele bune cu 
cele rele! Viaţa nici unui om nu-i fericită de la un capăt până la altul. Numai 
Dumnezeu este fericit fără întrerupere. Tu, dacă suferi din pricina nenorocirilor de 
acum, mângâie-te cu bunătățile de mai înainte ! Acum plângi, dar ai râs mai 
înainte! Acum eşti săracă, dar ai fost bogată mai înainte! Ai băut din izvorul cel 
limpede al vieţii, bea acum cu răbdare şi această apă tulbure ! Nici apa râurilor nu 
se vede curată totdeauna. lar viaţa noastră, precum o ştii, este un râu care curge în 
continuu, plin de valuri, care vin unul după altul: unul a luat-o la vale de mult, altul 
alunecă încă, altul este abia ieşit din izvor, iar altul aşteaptă să iasă? Şi noi cu toţii 
ne grăbim spre marea obştească a morţii. 


Dacă am primit cele bune din mâna Domnului, nu vom suferi oare şi pe cele rele? 
Putem noi oare sili pe Judecător să ne dea veşnic aceleaşi lucruri? Putem noi oare 
învăţa pe Stăpân, cum trebuie să ne cârmuiască viaţa? EI însuşi are putere asupra 
hotărârii Sale. Rânduieşte cum vrea cele ale noastre. Este înţelept şi dă slugilor 
Sale ce le este de folos. Nu iscodi judecăţile Stăpânului! lubeşte numai pe cele 
rânduite de înţelepciunea Lui! Primeşte cu plăcere orişice îți dă! Arată în 
nenorociri că ai fost vrednică de fericirea cea dintâi!. 


Spunând acestea, lov a respins şi acest atac al diavolului şi a adus pe capul lui 
ruşinea desăvârşită a înfrângerii. 


Ce s-a întâmplat în urmă? A fugit boala iarăşi de la el, cum şi în zadar venise şi n-a 
mai avut nici o putere. A înflorit trupul spre a doua tinereţe; viaţa i-a fost 
împodobită iarăşi cu toate bunătăţile, iar bogăţia curgea de două ori mai multă din 
toate părțile în gospodăria lui, pe de o parte, ca să nu fie cu nimic păgubit, iar pe de 
altă parte, ca să fie plată pentru răbdarea dreptului. 


Dar pentru ce a primit de două ori mai mult decât înainte: caii, catârii, cămilele, 
oile, ţarinele şi toată cealaltă bogăţie, iar numărul copiilor, pe care i-a născut, a fost 
egal cu numărul celor morți? Pentru că dobitoacele necuvântătoare şi întreaga 
bogăţie strică-cioasă le pierduse desăvârşit, dar copiii, care-i muriseră, trăiau prin 


partea cea bună a firii lor, adică prin sufletul lor. Când Iov a fost împodobit de 
Ziditorul iarăşi cu alţi fii şi cu alte fiice, avea şi această bogăţie tot de două ori: unii 
copii trăiau pe pământ, făcând bucuria părinților în viaţa aceasta, iar ceilalți, 
mergând mai înainte, aşteptau pe cel care i-a născut. Şi vor sta împrejurul lui lov 
toţi copiii săi atunci când Judecătorul vieţii omeneşti va aduna Biserica cea de la o 
margine a lumii la cealaltă, când trâmbiţa vestitoare a venirii împăratului, sunând 
mai puternic în morminte, va cere trupurile încredințate lor. Atunci şi cei care 
acum par morţi se vor înfăţişa mai iute decât cei vii înaintea Creatorului tuturora. 
Pentru aceasta socot că Dumnezeu i-a dat lui lov de două ori mai multă bogăție 
decât avusese înainte, dar a judecat că este drept ca lov să se mulțumească cu un 
număr egal de copii. 


Vezi cât de multe bunătăţi şi-a adunat lov cu răbdarea lui? Şi tu, dar, dacă ai suferit 
vreo pagubă de pe urma focului de ieri, aprins de răutatea dracilor, rabdă paguba, 
potoleşte-ţi, cu gânduri mai bune, durerea pricinuită de pierdere şi precum scrie în 
Scriptură, «aruncă spre Domnul grija ta şi El te va hrăni» , Lui se cuvine slava în 
vecii vecilor. Amin. 


Omilia a XXII-a - Către tineri - Cum pot întrebuința cu folos literatura 
scriitorilor eleni 


Multe sunt, copiilor, pricinile care mă îndeamnă să vă vorbesc despre lucrurile pe 
care le socot cele mai bune şi le cred a vă fi de folos de le veţi urma. Vârsta pe care 
o am, multele încercări prin care am trecut şi participarea din destul şi la bucuriile 
şi la neplăcerile vieţii, dascăli în multe privinţe, m-au făcut să am experienţa 
lucrurilor omeneşti, aşa că sunt în stare să arăt şi celor care acum îşi încep viaţa 
care-i cea mai bună cale. 


Prin înrudirea de sânge sunt pentru voi îndată după cei ce v-au născut şi vă iubesc 
tot atât de mult ca şi părinţii voştri. Şi, dacă nu cumva mă înşel în privinţa voastră, 
cred că, uitându-vă la mine, nu veţi dori părinţii, iar dacă veţi primi cu plăcere cele 
ce vă voi spune, veţi face parte din ceata a doua a celor lăudaţi de Hesiod; iar dacă 
nu, n-am să vă spun ceva neplăcut, ci am să vă rog să vă amintiţi de versurile în 
care acela spune: 


«Cel mai bun este omul care, prin el însuşi, ştie ce trebuie să facă; Bun este şi 
acela care urmează celor spuse de alții; Dar cel care nu-i în stare nici de una, nici 
de alta, în toate-i nefolositor». 


Să nu vă minunaţi, dar dacă vă spun că prin propria mea cercetare am găsit ceva 
mai bun pentru voi, care frecventaţi în fiecare zi pe profesori şi sunteţi în legătură 
cu bărbaţii celebri din vechime prin scrierile pe care aceştia le-au lăsat. Tocmai 
pentru aceasta vin să vă sfătuiesc. Că nu trebuie să daţi cu totul acestor bărbaţi 
cârma minţii voastre, cum aţi da cârma unei corăbii şi nici să-i urmaţi oriunde v-ar 
duce, ci să primiţi de la ei atât cât vă este de folos şi să ştiţi ce trebuie să lăsaţi la o 
parte. 


Aşadar, începând de aici, vă voi spune care sunt învăţăturile ce trebuie lăsate la o 
parte şi cum le putem deosebi. 


Noi, copiilor, gândim că viaţa aceasta omenească n-are absolut nici o valoare şi 
nici nu Socotim şi nici nu numim în general bine ceea ce se sfârşeşte în această 
viață pământească. Nici slava strămoşilor, nici puterea trupului, nici frumuseţea, 
nici măreţia, nici cinstea dată de toți oamenii, nici chiar demnitatea de împărat, 
în Sfârşit, nimic din cele ce pot fi numite mari de oameni nu le socotim vrednice 
de dorit şi nici nu admirăm pe cei ce le au, ci prin nădejdile noastre, mergem mai 
departe şi facem totul pentru pregătirea altei vieți. Susţinem că trebuie să iubim 
şi Să urmărim din toată puterea cele ce ne pot ajuta la pregătirea celeilalte vieţi, 


iar pe cele care nu ţintesc spre viaţa aceea, să le trecem cu vederea, ca fără de 
valoare. 


Care este această viaţă, unde este şi cum o vom trăi, sunt întrebări la care n-am să 
răspund acum, pe de o parte, pentru că ne-ar depărta de subiectul de faţă, iar pe de 
altă parte, pentru că ar trebui să am ascultători mai în vârstă decât voi. Poate că v- 
aş arăta-o îndeajuns spunându-vă atât numai, că dacă cineva ar aduna cu mintea 
şi ar Strânge la un loc toată fericirea de când există oameni, ar găsi că nu poate 
fi egalată nici cu cea mai mică parte din bunătăţile acelei vieţi, ci mai mult, toate 
bunurile din această lume sunt mai prejos ca valoare decât cel mai mic dintre 
bunurile celeilalte lumi şi sunt tot atât de departe unele de altele pe cât este de 
departe umbra şi visul de lucrurile reale. Dar, mai bine spus, ca să mă folosesc de 
un exemplu mai potrivit, pe cât este mai de preţ tuturora sufletul decât trupul, pe 
atât este şi deosebirea dintre cele două vieţi. Spre viaţa aceasta ne conduc Sfintele 
Scripturi, care ne instruiesc cu cuvintele lor pline de taină. 


Dar pentru că nu-i cu putinţă, din pricina vârstei voastre, să înţelegeți adâncimea 
cuvintelor Sfintei Scripturi, deocamdată să ne exercităm mai dinainte ochiul 
sufletului, ca în umbră şi oglindă, cu alte învățături, care nu se deosebesc cu totul 
de ale noastre, imitând pe soldații care fac exerciţii de luptă pe câmpul de 
instrucţie: aceştia, exercitându-şi mâinile şi picioarele, dobândesc o deosebită 
dibăcie, aşa că datorită instrucției sunt victorioşi în lupte. 


Trebuie să ştim că în faţa noastră stă cea mai mare luptă din toate luptele, pentru 
care trebuie să facem totul şi să ne străduim, cât ne stă în putinţă, pentru pregătirea 
acesteia: trebuie să stăm de vorbă cu poeţii, cu scriitorii, cu oratorii şi cu toţi 
oamenii, de la care am putea avea vreun folos oarecare pentru cultivarea sufletului. 
După cum boiangiii pregătesc mai întâi cu oarecare operaţii obiectul care are să 
primească vopseaua, iar în urmă îl colorează, purpuriu sau altfel, tot aşa şi noi, 
dacă voim că slava binelui să rămână tot timpul nedespărţită de noi, să ascultăm 
învăţăturile sfinte şi de taină după ce am fost inițiați mai întâi în literatura profană. 
După ce ne-am obişnuit să privim soarele în apă, putem să ne îndreptăm privirile şi 
spre lumina lui. 


Aşadar, dacă există vreo înrudire între aceste două feluri de învățături, cunoştinţa 
lor poate să ne fie de folos, iar dacă nu-i nici o înrudire, să cunoaştem deosebirea 
dintre ele, punându-le faţă în faţă şi nu-i puţin lucru acesta, pentru a afla care-i mai 
bună. 


Cu ce dar să comparăm pe fiecare dintre aceste două învățături, spre a ne face o 
idee despre ele? 


După cum însuşirea proprie a unui pom este de a face un fruct bun şi frumos, dar şi 
frunzele, care se mişcă pe ramuri, dau pomului oarecare podoabă, tot aşa şi cu 
sufletul: fructul lui este mai cu seamă adevărul; dar nu-i lipsit de frumuseţe dacă-i 
împodobit cu înţelepciunea profană, aşa precum frunzele oferă fructului înveliş şi 
înfăţişare frumoasă. 


Se spune că marele Moise, al cărui nume este foarte mare la toți oamenii din 
pricina înţelepciunii sale, s-a apropiat de contemplarea Celui Ce este numai după 
ce şi-a exercitat mai întâi mintea cu învăţăturile egiptenilor. Asemănător acestuia, 
deşi în timpuri mai noi, se spune că şi înțeleptul Daniil, pe când era în Babilon, 
numai după ce a învăţat bine înţelepciunea haldeilor, s-a apropiat de învăţăturile 
dumnezeieşti. 


Am spus, deci îndeajuns că nu sunt nefolositoare pentru suflet învăţăturile profane. 
De acum înainte vă voi spune cum trebuie să le folosiți. 


Mai întâi să nu daţi atenţie tuturor cuvintelor poeţilor, ca să încep cu ei, că sunt cu 
totul deosebiți în ce priveşte învăţăturile lor. Când vorbesc de faptele sau cuvintele 
bărbaţilor buni, să-i iubiți şi să-i imitaţi şi mai ales să încercaţi să fiţi ca nişte 
oameni ca aceia; dar când vorbesc de oameni răi, trebuie să evitaţi imitarea lor, 
astupându-vă urechile, după cum spun poeţii, tot atât de bine ca şi Ulise în faţa 
cântecelor sirenelor, că obişnuinţa cu cuvintele rele este o cale spre fapte. De aceea 
trebuie să păzim cu toată grija sufletul, ca nu cumva atraşi de plăcerea cuvintelor, 
să primim, fără să băgăm de seamă, ceva din cele rele, întocmai ca aceia care beau 
otrava împreună cu mierea. 


Nu vom lăuda, deci pe poeţi nici când spun vorbe de ocară, nici când batjocoresc, 
nici când înfăţişează pe îndrăgostiți sau pe beţivi, nici când spun că fericirea stă 
într-o masă bogată şi în cântece neruşinate; dar cea mai puţină atenţie le vom da 
când vorbesc de zei şi mai cu seamă când povestesc că sunt mulţi şi nu se înţeleg 
între ei. La zei, fratele se răscoală împotriva fratelui, tatăl împotriva copiilor, iar 
aceştia la rândul lor duc război neîmpăcat părinților lor. Să lăsăm pentru actorii de 
pe scenă adulterele zeilor, amorurile şi împreunările lor în văzul tuturora, dar mai 
cu seamă destrăbălările lui Zeus, corifeul şi şeful tuturor zeilor, după cum spun ei, 
de care e ruşine să le spui chiar despre animale. 


Acelaşi lucru am să-l spun şi despre scriitori şi mai ales când scriu pentru a face 
plăcere ascultătorilor. Nu vom imita nici arta de a spune minciuni a oratorilor. Că 
nici la tribunale, nici în celelalte fapte nu se cuvine să minţim, noi care am ales 
calea cea dreaptă şi adevărată a vieţii, cărora prin lege ni s-a poruncit să nu 
umblăm în judecăţi. Vom primi, însă acele scrieri ale lor în care au lăudat virtutea 
sau au osândit viciul. După cum celelalte fiinţe se bucură numai de mirosul sau de 
frumuseţea florilor, iar albinele pot lua din flori şi mierea, tot aşa şi aici, oamenii 
care nu caută în astfel de scrieri numai plăcutul şi frumosul pot să scoată din ele şi 
un oarecare folos pentru suflet. 


Trebuie, deci şi voi să citiţi scrierile autorilor profani, aşa cum fac albinele acelea 
nici nu se duc fără nici o alegere la toate florile, nici nu încearcă să aducă tot ce 
găsesc în florile peste care se aşează, ci iau cât le trebuie pentru lucrul lor, iar restul 
îl lasă cu plăcere. Noi, dacă suntem înţelepţi, să luăm din cărți cât ni se potriveşte 
nouă şi cât se înrudeşte cu adevărul, iar restul să-l lăsăm. Și după cum atunci când 
culegem flori de trandafir dăm la o parte spinii, tot aşa şi cu nişte scrieri ca acestea 
să culegem atât cât este de folos şi să ne ferim de ce este vătămător. Aşadar chiar 
de la început se cuvine să cercetăm pe fiecare dintre învățături şi să le adaptăm 
scopului urmărit, potrivit proverbului dorit: «potrivind piatra după fir». ŞI pentru 
că trebuie să ne rânduim prin virtute viaţa noastră şi pentru că virtutea este mult 
lăudată de poeţi, mult lăudată de scriitori, dar mai mult încă de filosofi, trebuie să 
dăm mai cu seamă atenţie scrierilor unor oameni ca aceştia. 


Nu mic este folosul sădirii în sufletele tinerilor. O oarecare înrudire şi obişnuinţă 
cu virtutea, pentru ca din pricina frăgezimii vârstei, învăţăturile unor astfel de 
oameni se înfig adânc şi rămân pentru totdeauna. Ce oare altceva să presupunem că 
a avut în vedere Hesiod, când a compus poemele sale, cântate de toți, dacă nu să 
îndemne pe tineri la virtute ? «Drumul care duce la virtute, a spus acest poet, este 
la început anevoios, greu de străbătut, plin de multă sudoare şi durere şi cu urcuş. 
Din pricina asta nu poate oricine pune piciorul pe el, pentru că merge drept în sus 
şi nici Să ajungă cu uşurinţă în vârf cel care a pus piciorul pe el. Dar cel ajuns sus 
poate să vadă că drumul este neted şi frumos, că este uşor şi lesnicios de mers pe 
el şi mai plăcut decât celălalt drum, care duce la viciu, pe care fiecare îl poate lua 
îndată, că-i este la îndemână», a spus acest poet. După părerea mea Hesiod n-a 
spus cu alt scop aceste cuvinte decât ca să ne îndemne la virtute, să ne sfătuiască să 
fim buni şi să străbatem calea virtuţii fără să ne moleşim în faţa greutăților, înainte 
de a ajunge la sfârşit. Dacă un alt scriitor a lăudat virtutea la fel cu Hesiod, să 
primim cuvintele lui, că ne duc la acelaşi scop. 


Am auzit pe un bun interpret al scrierilor poeţilor spunând că întreaga operă a lui 
Homer este o laudă a virtuţii şi că toată poezia lui, în afară de ce este secundar, 
duce la virtute, chiar de pildă acolo unde Homer îl înfăţişează pe Ulise, generalul 
chefalenilor , scăpat complet gol din naufragiu acela, de cum s-a arătat, a inspirat 
respect fiicei împăratului şi poetul n-a socotit că este ruşinos să-l arate gol, pentru 
că îl împodobise cu virtute în loc de îmbrăcăminte. Apoi şi ceilalți l-au socotit atâta 
de vrednic, încât toți, părăsind desfătarea în care trăiau, se uitau la el, îi râvneau 
soarta şi nici unul din ei nu dorea altceva mai mult decât să ajungă ca Ulise şi mai 
ales scăpat din naufragiu. Interpretul gândirii poetului spunea că Homer, în aceste 
versuri, a spus, aproape strigând: «O, oamenilor, trebuie să vă îngrijiţi de virtute, 
care înoată chiar cu cel naufragiat; iar când ajunge gol la țărm îl arată mai 
vrednic decât fericiţii feaci». 


Şi într-adevăr aşa este. Bunurile celelalte nu aparțin mai mult celor care le au decât 
celor care întâmplător le dobândesc pe urmă, pentru că se mută când ici, când colo, 
ca la jocul cu zarul. Singurul bun care nu se pierde este virtutea , rămâne atât celui 
în viaţă, cât şi celui căruia i s-a sfârşit viaţa. De aceea mi se pare că despre bogaţi a 
spus şi Solon cuvintele acestea: «Dar noi nu vom schimba cu ei virtutea pe 
bogăţie, pentru că virtutea nu pleacă niciodată, ce când averile le are când unul, 
când altul dintre oameni». Asemănătoare cuvintelor lui Solon sunt şi versurile lui 
Teognis, în care spune că Dumnezeu - oricine ar fi acela pe care-l numeşte 
Dumnezeu - înclină balanţa între oameni, când într-o parte, când în alta, când să fie 
bogaţi, când să nu aibă nimic. 


La fel cu aceşti poeţi a filosofat despre virtute şi viciu şi sofistul Prodicos din 
Chios . Trebuie să-i dăm şi lui ascultare, că nu-i bărbat de disprețuit. Cuvintele lui 
sunt cam acestea, pe cât mi-aduc aminte de ideile lui, că nu-i ştiu exact cuvintele - 
ştiu, însă, că a scris în proză, nu în versuri: Pe când Heracle era tânăr şi avea 
aproape aceeaşi vârstă ca şi voi şi se gândea pe care cale să apuce, pe aceea care 
prin osteneli duce la virtute sau pe cea uşoară, s-au apropiat de el două femei (erau 
virtutea şi viciul; cu toate că tăceau, s-a văzut îndată, din înfăţişarea lor, deosebirea 
dintre ele. Una era împodobită cu tot felul de podoabe, ca să arate că trăieşte în lux 
şi că în jurul ei este un întreg roi de plăceri; i-a arătat, dar lui Hercule acestea şi-i 
făgăduia mai multe ca acestea, încercând să şi-l atragă. Cealaltă femeie, istovită şi 
slabă, cu privirea aspră, i-a spus alte cuvinte, nu i-a făgăduit ceva uşor sau plăcut, 
ci nenumărate sudori, osteneli şi primejdii pe toată întinderea uscatului şi mării; iar 
ca răsplată a tuturor acestor osteneli, după spusele lui Prodicos, i-a făgăduit 
îndumnezeirea. Hercule, în cele din urmă, i-a urmat acesteia. 


Aproape toţi scriitorii, renumiţi prin înţelepciunea lor, au lăudat, fiecare după 
puterea lui, în scrierile lor, mai mult sau mai puţin virtutea. Acestor scriitori se 
cade să le dăm crezare şi căutăm să punem în practică cuvintele lor. 


Acela-i înţelept la care înţelepciunea este întărită de fapte, care nu se mărgineşte la 
cuvinte «ca cei care se mută din loc în loc ca umbra». Socot că înțeleptul care 
întăreşte prin fapte înţelepciunea să se aseamănă cu un pictor care pictează 
frumuseţea vrednică de admirat a unui om în aşa fel încât modelul seamănă perfect 
cu cel înfățişat de pictor în tablou. A lăuda în public în chip strălucit virtutea, a ţine 
lungi discursuri despre ea, iar în intimitate a prefera plăcerea în locul castităţii şi 
lăcomia în locul dreptăţii, înseamnă a te asemăna celor ce joacă dramele pe scenă. 
Adeseori aceştia o fac pe împărații şi marii demnitari, dar ei nu sunt nici împărați, 
nici mari demnitari, ci, mai mult se întâmplă chiar de nu sunt nici liberi. 


Alte exemple : muzicantul nu îngăduie de bună sa voie să-i fie dezacordată lira şi 
nici dirijorul nu îngăduie să aibă un cor care să nu cânte cât mai armonios. ŞI 
fiecare e în dezacord cu sine, dacă viaţa nu-i este la fel cu cuvintele, ci grăieşte aşa 
cum spune Euripide: «Limba a jurat, dar mintea la jurământ n-a luat parte» şi caută 
să pară bun, fără să fie. Şi e culmea nedreptăţii, de trebuie să dăm crezare 
cuvintelor lui Platon , să pari drept fără să fu. 


Să primim, deci, acele scrieri care ne sfătuiesc spre bine. Să nu ne lipsim, însă nici 
de folosul pe care îl putem avea din faptele mari ale bărbaţilor din vechime, ajunse 
până la noi fie prin viu grai, fie păstrate în scrierile poeţilor sau scriitorilor. 


De pildă : Un om din piaţă insultă pe Pericle, acesta nu l-a luat în seamă şi asta a 
ținut toată ziua: unul îl ocăra fără cruţare, iar celălalt nu se sinchisea deloc apoi, 
când s-a făcut seară şi s-a întunecat şi acela nu voia să plece, Pericle l-a 
întovărăşit cu felinarul până acasă, ca să nu piardă prilejul de a se exercita în 
înțelepciune. Și iarăşi, un altul s-a mâniat pe Euclide din Megara l-a amenințat cu 
moartea şi s-a jurat. Euclide s-a jurat şi el că are să-l potolească şi că are să-l 
facă să-i înceteze mânia. 


Merită să aminteşti nişte pilde ca acestea unui om stăpânit de mânie! Că nu trebuie 
să dăm crezare celor ce sunt spuse cu nesocotinţă în tragedie: «Mânia înarmează 
mâna împotriva duşmanilon> şi mai cu seamă să nu dăm deloc prilej mâniei să se 
nască, iar dacă e greu, atunci cu ajutorul raţiunii, să punem frâu mâniei, ca să nu 
meargă mai departe. 


Dar să întoarcem iarăşi cuvântul la pilde de fapte celebre. Cineva, năpustindu-se 
asupra lui Socrate al lui Sofronisc, îl lovea peste obraz fără milă. Socrate nu s-a 
împotrivit, ci l-a lăsat pe cel beat de furie să-şi descarce mania, faţa i se umflase 
de nu i se mai vedea din pricina rănilor. Când acela a încetat cu loviturile, se zice 
că Socrate n-a făcut altceva decât că a scris pe fruntea lui, ca pe o statuie, numele 
făptaşului: «Cutare a făcut-o». Aceasta i-a fost răzbunarea. 


Pentru că aceste fapte se aseamănă cu învăţăturile noastre, vă spun că trebuie 
imitaţi nişte oameni ca aceştia. Fapta lui Socrate se înrudeşte cu porunca: Celui 
care te loveşte peste obraz trebuie să-i întinzi şi pe celălalt. Aşa trebuie să ne 
răzbunăm. Fapta lui Pericle sau Euclide se aseamănă cu porunca ce ne învaţă să 
răbdăm pe cei ce ne prigonesc şi să suferim cu blândeţe mânia lor şi cu porunca 
aceea care ne cere să dorim duşmanilor noştri binele şi nu să-i blestemăm. Cel care 
s-a exercitat mai dinainte cu aceste fapte nu va mai spune că poruncile evanghelice 
sunt cu neputinţă de îndeplinit. 


Nu voi trece cu vederea fapta lui Alexandru care luând roabe pe fiicele lui Darius 
vestite pentru frumuseţea lor, nici n-a vrut să le vadă măcar, că a socotit că este o 
ruşine ca cel care a biruit pe bărbaţi să fie biruit de femei. Fapta lui Alexandru se 
aseamănă cu această poruncă evanghelică: Cel care priveşte cu poftă la o femeie, 
chiar dacă n-a săvârşit cu fapta adulterul, nu-i iertat de păcat, pentru că a primit 
pofta în sufletul său. 


Cu greu se va crede că se aseamănă întâmplător cu învăţăturile noastre fapta lui 
Clinias, unul din ucenicii lui Pitagora şi că nu le-a imitat cu intenţie. Dar ce a făcut 
Clinias? Putea să scape, prin jurământ, de o amendă de trei talanți? Clinias, însă, a 
plătit mai degrabă amenda decât să jure, cu toate că se jura pe drept. Socot că a 
auzit de porunca aceea care ne opreşte jurămîntul. 


Dar să ne întoarcem iarăşi la cele ce spuneam la început. Nu trebuie să primim fără 
deosebire toate învățăturile scriitorilor, ci numai pe acelea care sunt folositoare. Că 
e ruşinos să ne ferim de mâncărurile vătămătoare, dar să nu spunem nici un cuvânt 
de învăţăturile care ne hrănesc sufletul, ci ca un şuvoi să târâm şi să băgăm în noi 
tot ce ne iese în cale. Căpitanul unei corăbii are o pricină de nu lasă corabia în voia 
vânturilor, ci o îndreaptă spre port; arcaşul la fel aruncă săgeata în ţintă, tot aşa şi 
fierarul şi lemnarul urmăresc un scop în meseria lor. Putem noi oare să rămânem în 
urma acestor meşteşugari când este vorba să urmărim scopul nostru? Nu se poate 
ca meşteşugarii să aibă un scop al muncii lor, iar viaţa omenească să nu aibă nici 
un scop, în vederea căruia trebuie să facem şi să spunem totul, dacă nu vrem să ne 
asemănăm cu animalele. Dacă am face altfel am fi ca nişte corăbii fără lest, mintea 


nu ne-ar sta la cârma sufletului nostru şi-am fi purtaţi în viaţă la întâmplare, în sus 
ŞI în Jos. 


Trebuie să facem ca şi cei care se iau la întrecere în luptele corp la corp sau dacă 
vreţi, în întrecerile musicale, aceştia fac exerciţii în vederea întrecerilor şi a 
coroanelor care le stau în față şi nimeni din cei care se exercitează în luptă corp la 
corp sau în lupta cu pumnii nu face şi exerciţii de cântat la chitară sau din flaut. 


Polidamas n-a făcut aşa ci, înainte de luptele olimpice, oprea trăsurile din mers şi 
prin acest exercițiu îşi întărea puterea. La fel Milon nu putea fi mişcat de pe un scut 
uns, ci cu toate că era împins, rezista tot atât de bine ca şi statuile legate cu plumb. 
Şi, ca să spun pe scurt, pentru aceşti atleți exerciţiile erau pregătiri în vederea 
întrecerilor atletice, dacă ar fi părăsit arena şi locurile de exercițiu şi s-ar fi ocupat 
cu instrumentele muzicale ale lui Marsias sau Olimp, frigienii ar mai fi primit oare, 
coroane şi glorie sau ar fi fugit, ca să nu-şi facă de râs puterea trupului lor? Dar 
nici Timotei n-a părăsit cântarea spre a-şi petrece timpul în locurile de exerciții 
atletice, că n-ar fi ajuns să întreacă pe toţi în muzică şi să fie atât de meşter în artă 
să, încât putea, ori de câte ori voia, printr-o cântare puternică şi aspră să deştepte 
mânia şi iarăşi printr-o cântare plăcută putea s-o înfrâneze şi s-o potolească. Se 
spune că, datorită muzicii, odată pe când se cânta înaintea lui Alexandru un cântec 
frigian, Alexandru s-a sculat de la masă şi s-a dus la arme dar s-a întors iarăşi la 
oaspeţi când s-a schimbat cântarea . Atâta putere îți dă exercițiul şi în muzică şi în 
luptele atletice, ca să-ţi atingi scopul. 


Pentru că am amintit de coroane şi de atleți, trebuie să vă spun că atleţii se supun la 
nenumărate oboseli, ca să-şi mărească prin fel de fel de mijloace puterea lor 
trupească: transpiră tare din pricina greutăților exerciţiilor gimnastice, capătă multe 
răni în locurile de exerciţii, ţin dietă, nu cea mai plăcută, ci cea hotărâtă de 
instructorii lor şi încă alte multe osteneli şi, ca să nu lungesc vorba, trăiesc în aşa 
chip, încât viaţa dusă de ei înainte de întreceri este un exercițiu în vederea 
întrecerilor. După toate aceste pregătiri, se dezbracă pentru a intra în stadion, aici 
suferă totul şi-şi pun viaţa în primejdie, ca să primească o coroană de măslin sau de 
țelină sau de altă plantă de acest fel şi ca să fie strigaţi de crainic învingători. 


Dar noi, cărora ne stau înainte premiile vieţii veşnice, atât de minunate în număr şi 
în măreție, încât cu cuvântul nu pot fi rostite, le vom putea lua oare fără să ne 
obosim, dormind fără grijă şi ducând o viaţă fără nici o socoteală? Dacă ar fi aşa, 
atunci lenevia ar avea mare trecere în viaţă, iar Sardanapal ar fi fost cel mai fericit 
dintre oameni sau dacă vrei, chiar Marghitis despre care Homer a spus - dacă 
acestea sunt cuvintele lui Homer - că nici nu ara, nici nu săpa şi nici nu făcea ceva 


folositor în viaţă. Dar nu-i oare mai adevărat cuvântul lui Pitacos, care a spus că e 
greu să fii virtuos? Da, abia după ce am trecut prin multe greutăţi ajungem să 
dobândim acele bunătăţi despre care vă spuneam mai înainte că nu pot fi egalate cu 
nici unul din bunurile pământeşti. Nu trebuie, dar, să ne lenevim, nici s schimbăm 
speranţele cele mari cu un trai uşor, de scurtă durată, dacă nu voim să fim făcuţi de 
ruşine şi să fim pedepsiţi, nu în viaţa aceasta de aici, de oameni, (deşi şi acest lucru 
nu e de mică importanță pentru un om cu judecată sănătoasă), ci la judecata 
viitoare, care va avea loc fie sub pământ, fie în altă parte. Cel care calcă fără voie 
poruncile poate că va primi iertare de la Dumnezeu; dar cel care cu voie alege răul 
nu va putea scăpa de o pedeapsă şi mai mare. 


Ce vom face deci ar putea să mă întrebe cineva? Ce altceva, decât să ne îngrijim de 
suflet, liberându-ne de toate celelalte griji. Trebuie, dar să slujim trupului numai în 
cele necesare; sufletului, însă să-i dăm ce-i mai bun, spre a-l slobozi, cu ajutorul 
filosofiei, ca dintr-o închisoare, de legătura cu patimile trupului, ca să facem în 
acelaşi timp şi trupul stăpân peste patimi. Stomacului să-i slujim numai în cele de 
trebuință, să nu-i dăm mâncările cele mai plăcute, cum fac cei care caută bucătari şi 
oameni pentru servit la masă, cei care caută oameni, care răscolesc pământul şi 
marea, ca şi cum ar plăti bir unui stăpân neîndurător. Vrednici de milă sunt unii ca 
aceştia din pricina îndeletnicirii lor, nu suferă mai puţin decât cei chinuiţi în iad, 
care scarmănă lâna ca să întrețină focul sau cară apă cu ciurul şi o varsă într-un vas 
găurit, aşa că muncile lor nu mai au sfârşit. 


A te îngriji de aranjatul părului şi de haine mai mult decât e necesar este, după 
cuvântul lui Diogene sau o faptă de om necugetat sau o faptă de om ticălos. A 
căuta să fii elegant şi a fi numit de alţii elegant socot că este tot atât de ruşinos ca şi 
a trăi în desfrâu sau a strica altora casele. Este oare vreo deosebire pentru un om cu 
mintea sănătoasă dacă îmbracă o haină scumpă sau una ieftină, atâta vreme cât şi 
una Şi alta îl apără iarna de frig şi vara de căldură? 


Tot aşa şi în toate celelalte nu trebuie să ne îngrijim mai mult decât e necesar şi 
nici să purtăm grijă de trup mai mult decât e bine pentru suflet. Pentru un bărbat, 
care poartă cu adevărat acest nume, este tot atât de ruşinos a fi elegant şi iubitor de 
trup ca şi a fi înclinat în chip nevrednic spre orice altă patimă. A-ţi da toată silința 
ca trupul să fie cât mai bine înseamnă a nu te cunoaşte pe tine însuşi şi a nu 
înţelege porunca înţeleaptă, care spune că nu ceea ce se vede este omul şi este 
nevoie de mai multă înţelepciune, cu ajutorul căreia fiecare din noi, nu importă 
care ajunge de se cunoaşte pe el însuşi. Acest lucru este însă, celor care n-au 
sufletul curăţit, mai cu neputinţă decât celui bolnav de ochi să privească soarele; 
iar curățirea sufletului, ca să spun pe scurt şi potrivit puterii voastre de înţelegere, 


se face prin dispreţuirea plăcerilor simţurilor: ochii să nu se desfete cu spectacolele 
prosteşti ale scamatorilor sau cu privirea trupurilor, care bagă în suflet ghimpele 
plăcerii, iar urechile să nu primească în suflet cântece de ruşine. Din nişte cântece 
ca acestea se nasc de obicei patimile, odrasle ale josniciei şi ale umilirii; noi, însă, 
trebuie să urmărim alte cântece, care sunt mai bune şi ne fac mai buni; de acestea 
folosindu-se şi David, poetul sfintelor cântări, a slobozit pe împăratul Saul, după 
cum se spune, de duhul cel rău. 


Se zice că şi Pitagora, întâlnind nişte oameni beţi, care fuseseră la un ospăț, a 
poruncit cântăreţului din flaut, care mergea în fruntea lor, să schimbe cântecul şi să 
cânte un cântec doric; aceia, datorită cântecului, şi-au revenit, au aruncat coroanele 
ŞI s-au dus acasă ruşinaţi. Alţii, la auzul cântecului din flaut, îşi ies din minţi ca şi 
coribantele şi bacantele. Atât de mult poate să schimbe sufletul un cântec sănătos 
sau un cântec desfrânat! De aceea trebuie să luaţi parte la această muzică la modă 
acum tot atât de puţin ca şi la orice altă faptă ruşinoasă. 


De asemeni mă ruşinez să mai spun că trebuie oprită parfumarea aerului cu felurite 
mirodenii plăcute la miros, ca şi ungerea trupului cu parfumuri. Ce altceva aş putea 
spune despre porunca de a nu urmări plăcerile care vin de pe urma pipăitului şi 
gustului, decât că aceste plăceri silesc pe cei ce se îndeletnicesc cu căutarea lor să 
trăiască întocmai ca animalele, robiți pântecelui şi celor de sub pântece? 


Într-un cuvânt, cel care nu vrea să se îngroape în plăcerile lui ca într-o mocirlă 
trebuie să dispreţuiască trupul şi să se îngrijească de el atât cât este necesar ca să 
poată, după cum spune Platon, slujind înţelepciunii. Cuvintele lui Platon se 
aseamănă cu cele spuse de Pavel, care ne îndeamnă să nu ne îngrijim de trup, ca să 
nu-i dăm prilej să aibă poftă . Este oare vreo deosebire între cei care se îngrijesc de 
trup ca să-i fie cât mai bine, dar dispreţuiesc, ca ceva fără valoare, sufletul a cărui 
unealtă este trupul, de cei care au grijă de uneltele meseriei lor, dar neglijează 
meseria care se foloseşte de aceste unelte? Se cuvine să facem cu totul dimpotrivă: 
să stăpânim şi să înfrânăm trupul, cum înfrânăm pornirile furioase ale unui animal, 
iar tulburările pricinuite în suflet de trup să le domolim, atingându-le cu raţiunea ca 
şi cu un bici. Să nu dispreţuim rațiunea dând frâu liber plăcerii, ca raţiunea să fie 
târâtă cum este târât un vizitiu de nişte cai greu de stăpânit. Să ne amintim şi de 
cuvintele lui Pitagora. Acesta, văzând că un ucenic al lui a pus multă carne pe el în 
urma exerciţiilor gimnastice şi a mâncării, a spus aşa: «N-ai să încetezi a-ţi face 
mai grea închisoarea ?». De aceea şi Platon, după cum se spune, prevăzând paguba 
adusă sufletului de trup, a aşezat intenţionat Academia într-un loc nesănătos al 
Aticei, ca să taie prea bunul trai al trupului, aşa cum se taie la viţa de vie mlădiţele 


de prisos. Am auzit apoi pe doctori spunând că starea prea bună a trupului este 
vătămătoare. 


Deci când grija prea mare de trup este vătămătoare chiar pentru trup şi este o 
piedică pentru suflet, e curată nebunie să te laşi subjugat de trup şi să-i slujeşti. 
Dacă ne-am deprinde să dispreţuim trupul, n-am mai admira ceva din cele lumeşti. 
La ce ne-ar folosi bogăţia, dacă n-am mai pune nici un preţ pe plăcerile trupului? 
Nu văd, decât dacă ne-ar face plăcere să păzim bogăţiile îngropate ca balaurii din 
poveste. Cine-i învăţat, însă să fie slobod de nişte griji ca acestea cu greu ar vrea 
cândva să spună sau să facă ceva ruşinos sau josnic. Va dispreţui ceea ce depăşeşte 
trebuinţa, de-ar fi nisipul aurifer din Lidia sau lucrul furnicilor purtătoare de aur, 
cu atât mai mult cu cât va avea mai puţină trebuinţă de avere. lar trebuinţa este 
hotărâtă de necesităţile firii şi nu de plăceri. Cei care depăşesc hotarul trebuinţei se 
aseamănă cu cei ce alunecă în jos, care nu se pot opri din căderea lor, pentru că n- 
au de ce se prinde ; ci cu cât adună mai multe bogății cu atât au nevoie de mai mult 
pentru împlinirea poftelor lor, potrivit cuvintelor lui Solon, fiul lui Exicestid, care a 
spus:« Oamenii nu au o margine în pofta lor după averi». Trebuie să cităm şi 
cuvintele dascălului Teognis, care a spus:« Nu-mi place şi nici nu doresc să fiu 
bogat. Ci să trăiesc cu puţine, slobod de orice necaz». 


Admir şi disprețul lui Diogene faţă de toate cele omeneşti. Diogene a spus că este 
mai bogat chiar decât marele împărat al perşilor, pentru că are nevoie pentru trai de 
mai puţine lucruri ca acela. Noi, însă, nu ne-am mulţumi nici chiar de am avea 
talanţii lui Pitios din Misia, de-am avea atâtea şi atâtea hectare de pământ, iar cirezi 
de vite mai multe decât pot fi numărate. Socot că se cuvine să nu dorim bogăţia 
când ne lipseşte, iar când o avem să nu ne gândim mai mult a o stăpâni decât a şti 
cum s-o folosim. 


Frumos este şi cuvântul lui Socrate! Socrate, când a văzut că un om bogat se lăuda 
cu bogăţia lui, i-a spus că n-are să-l laude mai înainte de a vedea dacă ştie să 
întrebuinţeze bine bogăția. Fidias şi Policlit dacă s-ar fi lăudat cu aurul şi cu 
fildeşul, din care unul a făcut pe Zeus pentru eleni, iar celălalt pe Iunona pentru 
argieni, s-ar fi făcut de râs, că s-ar fi împodobit cu o bogăţie străină, părăsind arta 
prin care chiar aurul ajunge mai plăcut şi mai de preţ. Ne închipuim oare că facem 
un lucru vrednic de mai puţină ruşine când socotim că virtutea omenească nu este 
de ajuns prin ea însăşi pentru a ne împodobi? Dar poate că vom dispreţui bogăţia şi 
vom nesocoti plăcerile simţurilor ! Vom urmări, însă linguşeala şi slugărnicia şi 
vom imita viclenia şi făţărnicia vulpii lui Arhiloh? Nu! Omul înţelept trebuie să 
fugă cât mai mult de dorinţa de a trăi pentru glorie şi de a face pe placul mulțimii; 
trebuie să-şi facă raţiunea conducătoare vieţii, încât chiar de-ar trebui să se 


împotrivească tuturor oamenilor, chiar de-ar fi să rămână fără glorie şi să-şi pună 
viaţa în primejdie pentru bine, să nu prefere nimic celor recunoscute de el ca bune. 
În ce s-ar deosebi oare cel care nu are o purtare ca aceasta de acel sofist egiptean, 
care ori de câte ori voia se prefăcea în plantă, în animal, în foc, în apă şi în orice 
altceva ? Unul ca acesta va lăuda acum dreptatea înaintea celor ce o preţuiesc, iar 
mai târziu va vorbi împotriva ei, când simte că nedreptatea este aprobată. Aşa fac 
linguşitorii! Şi după cum polipul ia culoarea pământului pe care stă, tot aşa şi un 
om ca acesta îşi schimbă gândirea după părerile celor cu care stă de vorbă. 


Dar toate acestea le vom învăţa mai bine din scrierile noastre. Cele spuse acum 
sunt numai o schiță a virtuţii, scoasă din lucrările scriitorilor profani. Cei care 
strâng cu grijă folosul din fiecare lucru, adaugă ca fluviile cele mari, din toate 
părţile multe la cele ce au. Cuvintele spuse de poet: «Adună puţin câte puţin» nu se 
referă atât la creşterea bogăției, cât la înmulţirea cunoştinţelor. 


Când fiul lui Vias a plecat în Egipt şi l-a întrebat pe tatăl său ce să lucreze spre a-i 
face cât mai multă plăcere, Vias i-a spus : «Adună merinde pentru bătrâneţe 1». 
Vias a numit virtutea merinde, dar i-a pus hotare mici, că a mărginit folosul virtuţii 
numai la viaţa aceasta pământească. Dar chiar dacă mi-ai vorbi de bătrâneţea lui 
Tithon sau a lui Arganthonie sau a lui Matusala al nostru, cel cu viaţa foartă lungă, 
despre care se spune că a trăit nouă sute şaptezeci de ani, chiar dacă ai măsura tot 
timpul de când sunt oameni pe pământ, aş râde ca de nişte păreri de copil, 
gândindu-mă la timp cât este de lung şi fără de bătrâneţe, al cărui sfârşit nu ni-l 
putem închipui, după cum, nu mai puţin, nu poţi pune sfârşit sufletului nemuritor. 


Pentru această viaţă veşnică v-aş îndemna să strângeţi merinde, mişcând după cum 
spune proverbul, orice piatră de unde aţi putea avea folos. Să nu ne temem că e 
greu şi că e nevoie de osteneală! Să ne aducem aminte de înțeleptul care ne-a 
sfătuit că trebuie să alegem viaţa cea mai bună şi să facem fapte de virtute, cu 
nădejdea că obişnuinţa va face plăcută o viaţă ca aceasta. E ruşinos să pierdem 
prezentul, iar mai târziu să rechemăm trecutul, când căinţa nu ne mai foloseşte. V- 
am spus acum acele lucruri pe care le-am socotit a fi cele mai bune, celelalte vi le 
voi spune în tot cursul vieţii. 


Voi, însă, din cele trei feluri de boală ce există să nu păreţi a suferi de o boală 
trupească, ce nu se poate vindeca şi nici să aveţi o boală sufletească asemănătoare 
bolilor trupeşti ce sunt fără vindecare. Cei care au o boală uşoară merg singuri la 
doctor; cei cuprinşi de boli mai mari cheamă pe doctori la ei; dar cei care au o 
boală care cu nici un chip, nu se poate vindeca, nu primesc nici pe doctori, chiar 


dacă vin la ei. Să dea Dumnezeu ca voi să nu fiţi cuprinşi niciodată de această 
boală, ca să fugiți de oamenii cu gânduri bune. 


Omilia a XXIII-a - La Sfântul mucenic Mamant 


Știu cât de măreaţă trebuie să fie o cuvântare de laudă ţinută la o astfel de 
prăznuire! Dar, după cum ştiu asta, tot aşa îmi ştiu şi neputinţa. Tema cuvântării 
cere ca spusele mele să fie vrednice de mulțimea adunată aici, de nădejdile puse în 
mine şi de subiect. 


Pentru că astăzi facem pomenire de mucenic în una din cele mai mari zile de 
pomenire a mucenicilor, de aceea toți sunteți cu mintea trează şi auzul pregătit, 
aşteptând să spun ceva vrednic de mucenic, iar prin aceasta să întăresc Biserica. 


Copiii cei buni cer să fie măreţe cuvântările de laudă ţinute în cinstea părinților lor 
şi n-ar primi să se primejduiască măreţia celor lăudați din pricina neiscusinţei 
oratorului. Deci, cu cât e mai mare dorinţa voastră de a auzi o cuvântare frumoasă, 
pe atât de mare şi primejdia mea. Ce voi face ? Cum voi putea împlini dorinţele 
voastre, ca să nu plec fără să vă fi fost cu ceva de folos celor ce sunteţi de faţă? 
Voi ruga deci pe fiecare din voi să-şi reîmprospăteze în minte tot ce avea în 
memorie despre mucenic atunci când a venit aici, să se hrănească cu merindele 
duhovniceşti aduse de acasă şi să plece bucurându-se că a mâncat din propriile 
lui merinde. 


Aduceţi-vă aminte de mucenic toți câți v-aţi bucurat de el în timpul viselor, toți câţi 
l-aţi avut ajutor în rugăciune, când aţi fost în această biserică, toți câţi l-aţi avut 
alături de voi în faptele voastre, când i-aţi chemat numele lui! Aduceţi-vă aminte 
pe câţi călători i-a scos la drumul cel bun, pe câţi i-a sculat din boală, câtor părinți 
le-a dat înapoi copiii ce erau pe moarte, câtor oameni nu le-a lungit firul vieţii! 
Adunaţi-mi la un loc toate faptele lui minunate şi alcătuiți, din această colectă 
obştească, cuvânt de laudă în cinstea mucenicului! Spuneţi unul altuia minunile 
lui! Fiecare să spună cele ce ştie celui ce nu ştie! Cele pe care nu le ştie să le afle 
de la cel care le ştie! Şi aşa, ospătându-vă unul pe altul, din această colectă 
obştească, iertaţi-mi neputinţa mea! 


Laudă mucenicului este însăşi bogăţia harurilor lui duhovniceşti. Nu putem să 
lăudăm pe mucenic folosindu-ne de legile retorice ale cuvântărilor de laudă 
profane. Nu putem să vorbim de părinții şi strămoşii străluciți ai mucenicului, că e 
ruşinos lucru să fie împodobit cu podoabe străine cel care străluceşte cu propria sa 
virtute. De obicei legile retorice profane cer ca asemenea podoabe străine să fie 
cuprinse în cuvântările de laudă ; legea adevărului, însă cere ca meritele proprii ale 
fiecăruia să formeze izvorul cuvântărilor de laudă. Nu-l face iute pe cal iuţeala la 
drum a tatălui lui, nici lauda unui câine de vânătoare nu se datoreşte faptului că s-a 


născut din alți câini foarte iuți. Și după cum la celelalte animale meritele fiecăruia 
sunt propriile sale merite, tot aşa lauda proprie a mucenicului este aceea mărturisită 
de faptele mari de virtute, pe care însuşi le-a făcut. Ce valoare poate avea pentru 
copil faima tatălui său? 


Astfel, mucenicul prăznuit astăzi nu-şi datoreşte strălucirea lui altora, ci el însuşi în 
cursul vieţii sale a aprins făclia bunului său nume. Ceilalţi oameni ajung vestiți cu 
faptele, de laudă ale lui Mamant, dar nu Mamant cu ale altora. Copiii care au 
învăţat de la Mamant evlavia să se laude cu el! Mamant izvorăşte virtutea prin 
propriile lui puteri. Nu este ca un şuvoi de munte, care se laudă cu apa izvoarelor 
străine, ci este un izvor care-şi are frumuseţea apelor sale izvorâtă din propriile sale 
sânuri. Să admirăm pe mucenic, nu pentru podoabele străine cu care a împodobit, 
ci să-l lăudăm pentru propria sa podoabă! Uită-te la vestiții crescători de cai de 
curse ! Uită-te la mormintele lor albe! Nu sunt mormintele lor nişte pietre, pe care 
nimeni nu le bagă în seamă? Dar numele mucenicului pune în mişcare întreaga 
țară, face ca fiecare oraş să îmbrace haina de sărbătoare. Nu aleargă rudele la 
mormintele strămoşilor lor, ci toţi se grăbesc spre locul evlaviei. Numesc tată pe 
acest conducător al adevărului, dar nu numesc tată pe începătorii trupurilor lor. 
Vezi că virtutea se cinsteşte şi nu bogăţia?Astfel Biserica, prin cinstea dată 
înaintaşilor, îndeamnă pe cei în viaţă. Ea spune: Nu te strădui după bogăţie, nici 
după înţelepciunea cea trecătoare a lumii! Toate acestea dispar odată cu viaţa 
pământească! Tu dimpotrivă, fii lucrătorul evlaviei! Evlavia te va urca la ceruri, 
evlavia îți va face nemuritoare amintirea şi nepieritor numele cel bun printre 
oameni. 


Astfel, dacă-ți aduci aminte de păstor, să nu admiri bogăţia! Ne-am adunat să 
lăudăm pe mucenic, nu pentru că a fost bogat. Să nu plece nimeni de aici admirând 
pe bogat, ci admirând sărăcia unită cu evlavia. A fi cineva păstor nu-i mare lucru şi 
nici nu-i o meserie care să aibă nevoie de înţelepciune. Dacă te supără cineva, nu 
spui oare celui ce te-a supărat, în loc de insultă: Eşti un cioban? Un păstor nu 
câştigă mai mult decât hrana cea de fiecare zi; de umăr îi atârnă traista, în mână are 
bâtă şi cu el merindele pe-o zi; n-are nici o grijă de ziua de mâine este duşman 
fiarelor sălbatice şi tovarăş celor mai blânde animale; fuge de locurile unde se 
adună multă lume, fuge de tribunale; nu cunoaşte pe hulitori, nu ştie ce-i 
neguţătoria; nu ştie ce-i bogăţia; nu-şi are propriul său acoperiş; trăieşte sub cer, 
acoperişul obştesc al lumii,noaptea priveşte spre bolta înstelată şi prin stele 
cunoaşte minunile Făcătorului Păstor ! 


Să nu ne ruşinăm de adevăr! Să nu imităm pe scriitorii profani, ca să ascundem 
adevărul prin frumuseţea cuvintelor! Adevărul este simplu, n-are nevoie de 


apărători, se impune prin el însuşi. Dacă spui mai mult decât adevărul, înseamnă că 
te înjoseşti. Într-o cuvântare de laudă adevărul trebuie admirat mai mult decât 
orice. Mamant era : păstor şi sărac ! Acestea sunt pricini de mândrie pentru 
creştin. Dacă vei căuta să vezi cine au fost conducătorii şcolii credinţei, vei găsi 
păstori şi vameşi. Dacă vei căuta să vezi cine au fost ucenicii Domnului, vei găsi 
curelari săraci. Nici unul bogat, nici o vază lumească. Toate acestea pier odată cu 
lumea. lată, dar, a cui zi o prăznuim, de dragul cui suntem toţi veseli, pentru a cărui 
viaţă am părăsit oraşele şi satele şi am venit aici! 


Pentru că am amintit de păstor, nu dispreţui numele de păstor! Ai auzit că cel dintâi 
om, care a bineplăcut lui Dumnezeu, a fost Abel, un păstor. Cine l-a imitat pe 
Abel? Moise, marele legiuitor! După ce a scăpat de Faraon, care căuta să-l omoare, 
după ce s-a scârbit de viclenia celor de un neam cu el, a fost păstor în muntele 
Horiv şi pe când păştea oile vorbea cu Dumnezeu. Moise n-a văzut pe înger, fiind 
mare demnitar, ci, păscând oile, a fost învrednicit de acea convorbire cerească. 


Cine a mai fost păstor după Moise? lacov patriarhul, prin păstorirea oilor, 
arătându-şi răbdarea sa pentru adevăr, a lăsat, ca într-o mică icoană, caracterul 
întregii sale vieţi. 


Cui a dat Dumnezeu râvna ? Lui David ! David de la păstoritul oilor a fost înălțat 
pe tron împărătesc. Păstoritul şi demnitatea împărătească sunt surori, cu singura 
deosebire că uneia îi este încredințată conducerea animalelor, iar celeilalte, 
conducerea oamenilor. Astfel, păstoritul este temelia celei mai înalte ştiinţe: 
ştiinţa conducerii oamenilor. De aceea Domnul, unind în persoana Sa pe 
amândouă, este păstor şi împărat, păstorind pe cei mai Simpli la minte şi având 
sub conducerea împărăției pe cei mai luminaţi la minte. 


Vrei să vezi ce mare e păstorul? «Domnul mă păstoreşte!», spune psalmitul. Dar 
în ce chip păstoritul este sora demnităţii împărăteşti? «Cine este acesta împăratul 
slavei ?» Cel numit Păstor în textul de mai sus, în textul acesta este numit împărat. 
Să nu crezi că numirea aceasta îi este dată de alţii, iar El se ruşinează să-şi dea 
acest nume! Dimpotrivă, trecând sub tăcere pe năimiţi, mărturiseşte despre Sine că 
întruneşte, în persoana Sa, calitățile unui adevărat păstor: «Eu sunt Păstorul cel 
bun», «Eu sunt şi nu Mă schimb». 


Au oare aceeaşi valoare cuvintele: «Păstorul cel bun» ca şi acelea spuse despre 
faptele mari ale lui Dumnezeu, ca de pildă cuvintele: «Eu cu mâna Mea am întărit 
pământul şi Eu singur am întins cerul» , ca şi toate faptele şi cuvintele măreţe şi 
vrednice ce trebuie spuse despre Dumnezeu? Da! Domnul prin aceste cuvinte 


scoate dintre păstori pe năimiţi şi raportează la El pe adevăratul păstor: «Eu sunt 
Păstorul cel bum. Află cine este Păstorul şi cine este Păstorul cel bun! Domnul 
singur tălmăceşte aceste cuvinte spunând: «Păstorul cel adevărat sufletul lui îşi 
pune pentru oi; iar năimitul şi cel care nu este păstor, ale căruia nu Sunt oile, 
nu-i pasă când vede lupul venind». 


În această privință Biserica întreabă: Dacă Domnul este păstorul, cine este 
năimitul ? Nu-i oare diavolul? lar dacă diavolul este năimitul, atunci cine-i 
lupul? Dar se ştie că lup este diavolul, fiară neîmblânzită, răpitoare, vicleană, 
duşmanul obştesc al tuturora. Trebuie deci, ca năimitul să fie altcineva, unul care 
are un nume special. Domnul numea năimiţi pe aceia cărora le adresa cuvinte de 
mustrare. Dar sunt şi acum şi n-ar trebui să fie, oameni care merită numele de 
năimiţi. Pe vremea Mântuitorului năimiți erau arhiereii şi fariseii şi tot partidul 
iudaic. Pe ei îi numea năimiţi, pentru că au luat puterea de a păstori pentru propriul 
lor câştig şi nu pentru a face bine şi dreptate poporului. Aceia sunt năimiţi, care se 
roagă folosindu-se de deşarte născociri pentru a mânca pâinea văduvelor şi 
orfanilor. Sunt năimiţi şi nu păstori cei care se ocupă de propriile lor interese, cei 
care urmăresc prezentul şi nu se gândesc la viitor. 


Și acum sunt mulți năimiţi, care-şi vând viaţa pentru o neînsemnată şi nenorocită 
glorie, care fac dezbinări în Biserică, întemeindu-se chiar pe cuvintele sănătoase 
ale Domnului. Scriptura spune: «Pe când Domnul spunea aceste cuvinte s-a făcut 
dezbinare între ei». «Unii spuneau : «Are demon!». Alţii: «Demonul nu poate 
face ca ochii orbi să vadă». Vezi, deci că această boală a dezbinării este veche? 
Lopata desparte îndată pleava de grâu, ce-i uşor şi nestatornic se desparte de ce-i 
hrănitor, iar ce-i potrivit pentru mâncarea cea duhovnicească rămâne agricultorilor. 
Pentru aceasta se fac dezbinări, pentru că unii se despart de alţii într-un chip sau în 
altul. Este o însuşire proprie a iudeilor de a face dezbinări, dar Biserica lui 
Dumnezeu, care a primit cămaşa cea fără cusătură, cămaşa ţesută dintru început, 
păstrată nesfâşiată de ostaşi, care a îmbrăcat pe Hristos, Biserica lui Dumnezeu a 
reuşit să nu sfâşie cămaşa! «Eu cunosc pe ale Mele şi ale Mele Mă cunosc». 


Ereticul a răpit aceste cuvinte pentru făurirea hulei lui. Ereticul spune «lată 
Domnul a spus : «Cele ale Mele Mă cunosc şi cunosc pe ale Mele»! Ce înţeles are 
cuvântul a cunoaşte ? Se înţelege, oare, prin acest cuvânt că putem cunoaşte fiinţa 
lui Dumnezeu ? Că putem măsura măreţia Lui ? Aceea înţelegi despre Dumnezeire, 
ceea ce afirmi, în îndrăzneala ta, că cunoşti? Nu înţelegi, oare, care este măsura 
cunoaşterii noastre despre Dumnezeu din cele spuse de Domnul puţin mai jos? Ce 
cunoaştem despre Dumnezeu ? «0ile Meie, spune Domnul, ascultă glasul Meu» . 
Iată cum se cunoaşte Dumnezeu! Din ascultarea poruncilor Lui; din săvârşirea 


poruncilor, pe care le-am auzit. Cunoaşterea lui Dumnezeu e aceasta: păzirea 
poruncilor lui Dumnezeu! 


Cum ? Cunoaşterea lui Dumnezeu nu este cercetarea cu de-amănuntul a fiinţei lui 
Dumnezeu? Nu este căutarea şi cercetarea celor mai presus de lume? Nu este 
cugetarea despre cele nevăzute? «Cele ale Mele Mă cunosc şi le cunosc pe ale 
Mele».Ți-i de ajuns să ştii că Hristos este păstor bun , că şi-a pus sufletul Său 
pentru oi. Aceste margini are cunoaşterea lui Dumnezeu. A căuta să cunoşti cât 
este de mare Dumnezeu, care este măsura Lui, în ce fel este ființa Lui şi altele 
asemenea este primejdios pentru cel ce întreabă şi cu neputinţă de răspuns pentru 
cel întrebat. Tăcerea este leacul unor astfel de întrebări. 


Domnul a spus : «Oile Mele ascultă glasul Meu»; n-a spus: «Oile Mele caută», a 
spus: «Sunt ascultătoare, nu sunt puse pe discuţie». Ai auzit pe Fiul! Nu mai 
discuta meşteşugit cu privire la chipul naşterii Fiului, nu atribui cauze celor 
necauzate şi nu despărți prin schismă ce este unit! Pentru a pune capăt acestor 
întrebări, evanghelistul, cu mult înainte, ţi-a pus o temelie de nezdruncinat. Ai 
auzit mai înainte şi auzi şi acum ! Evanghelistul a spus: «La început era 
Cuvântul» „ca să nu socoţi că Fiul este o odraslă omenească, venită din neființă. 


Y A spus: «Cuvânt» din pricina impasibilităţii Sale; 
Y a spus: «era» din pricină că este mai presus de timp; 
Y a spus : «început», ca să uneşti pe Cel născut cu Tatăl. 


Ai văzut în ce chip oaia ascultătoare ascultă glasul Stăpânului! «La început» şi : 
«era» şi : «Cuvânt». Nu întreba : «Cum era ?». Nu spune: «Dacă era, nu a fost 
născut, iar dacă a fost născut nu era». Oaia care pune nişte întrebări ca acestea nu 
este oaie. Are numai pielea de oaie pe dinăuntru, însă, cel care vorbeşte este lup. 


Să fie făcut cunoscut vicleanul! «Oile Mele ascultă glasul Meu». Ai auzit pe Fiul ? 
Înţelege în ce constă asemănarea cu Tatăl. Spun asemănarea din pricina slăbiciunii 
trupurilor mai puternice. De altfel acesta-i adevărul - nu mă tem să mă apropii de 
adevăr - şi nu sunt înclinat spre hulă. Spun identitate între Tatăl şi Fiul, dar salvez 
însuşirea de Fiu şi de Tată. 


În ipostaza Fiului înţelege chipul părintesc, ca să salvezi raţiunea exactă a chipului 
Tatălui, ca să înţelegi, cu cuviință dumnezeiască, cuvintele: «Eu sunt în Tatăl şi 
Tatăl întru Mine» . Să nu înţelegi amestecarea fiinţelor, ci identitatea caracterelor. 

Se pare, însă, iubiţilor, că problema aceasta este una din cele mai controversate; 
dar supunerea pe care o aveţi în a mă asculta m-a silit pe mine, neputinciosul, să o 


aduc înainitea voastră şi să vorbesc despre ea, pentru ca puterea lui Dumnezeu să 
strălucească mai ales în neputinţa omului, care-l serveşte de unealtă. Poate pentru 
că pentru aceasta a prisosit în noi neputinţa, pentru ca să fie slăvit şi mai mult Cel 
Care întăreşte cele neputincioase. 


lar Cel Care a adus această prăznuire a noastră, Care a pus capăt rugăciunilor 
anului trecut şi a făcut început anului ce vine - că ziua de astăzi ne pune hotar 
anului trecut şi este în acelaşi timp şi început al anului ce vine - aşadar Cel Care 
ne-a adunat şi ne-a dat puterea de a lucra în viitor, să ne păzească întru EI 
nevătămaţi, neispitiți şi nerăpiţi de lup; să păstreze nezdruncinată Biserica aceasta 
întărită cu puternicele turnuri ale mucenicilor; să alunge de la ea orice viclenie şi 
orice atac al furiilor eretice; să ne dea nouă prilej de a învăţa în linişte cuvintele 
dumnezeieşti şi de a învăţa harul ce ni s-a dat al Duhului, că a lui Hristos slava şi 
puterea împreună cu Sfântul Duh, acum şi pururea şi în vecii vecilor, Amin. 


Omilia a XXIV-a - Împotriva sabelienilor, a lui Arie şi a anomeilor 


Iudaismul se luptă cu păgânismul şi amândoi cu creştinismul, aşa cum altădată 
egiptenii şi asirienii erau duşmani unii altora, dar amândoi la un loc duşmani ai lui 
Israil, aşa cum şi în viciu găsim teama şi îndrăzneala, care se luptă între ele, dar 
amândouă dau luptă împotriva bărbăţiei. O astfel de luptă - şi dintr-o parte şi din 
alta - este dusă şi împotriva dreptei credinţe: de o parte atacurile lui Sabelie, iar de 
altă parte ale celor ce învaţă că Fiul nu este asemenea cu Tatăl. Noi însă, după cum 
am fugit de păgânism, îndepărtând reaua închinare la idoli şi osândind politeismul 
cel fără de Dumnezeu, tot aşa am fugit şi de blasfemia iudeilor, care tăgăduiseră pe 
Fiul lui Dumnezeu. Că noi ne temem de ameninţarea Domnului, Care spune: «De 
cel care se va lepăda de Mine înaintea oamenilor, de acela Mă voi lepăda şi Eu 
înaintea Tatălui Meu, Care este în ceruri». Să fugim, aşadar aşa cum e şi drept, 
de cei care împotriva învăţăturii adevărului, au născocit învățături înrudite şi cu 
păgânismul şi cu iudaismul. 


Da, diavolul cel iscusit în a face rău, când a văzut că noi creştinii ne-am îndepărtat 
şi de păgâni şi de iudei, când a văzut că avem duşmănie faţă de aceşti eretici, din 
pricina numelui ce-şi dau, că s-au numit creştini că şi noi, încearcă să introducă 
iarăşi tăgada iudaică şi politeismul păgân. Unii eretici spun că Unul-Născut este 
operă şi făptură a lui Dumnezeu şi prin cultul şi teologia lor introduc politeismul 
păgân, pentru că se închină creaturii şi nu Creatorului, alţi eretici tăgăduiesc pe 
Dumnezeu din Dumnezeu şi mărturisesc pe Fiul numai cu numele; dar de fapt şi 
într-adevăr îi tăgăduiesc existenţa şi prin asta reînnoiesc iarăşi iudaismul. Când 
aceşti eretici mărturisesc că Fiul lui Dumnezeu este Cuvântul, îl aseamănă cu 
cuvântul interior, iar când îl numesc înţelepciune, spun că este asemenea cu starea 
sufletească ce se naşte în sufletele celor instruiți; deci Tatăl şi Fiul sunt o singură 
persoană, pentru că şi omul este unul şi nu-i despărțit de cuvântul şi de 
înţelepciunea care sunt în el. Ereticii fac aceste afirmaţii, cu toate că evanghelistul, 
chiar la începutul Evangheliei sale, strigă: «Şi Dumnezeu era Cuvântul», dându-l 
Fiului o existență proprie. Dacă ar fi fost în inimă Cuvântul, cum ar fi gândit 
Dumnezeu, cum ar fi fost Cuvântul lingă Dumnezeu? Căci cuvântul din om nu se 
numeşte nici om, nici nu este lângă om, ci în om; nu este nici viu, nici nu fiinţează 
prin sine însuşi. Cuvântul lui Dumnezeu, însă este viaţă şi adevăr . Cuvântul nostru 
îndată ce a fost rostit a şi încetat de a fi, pe când despre Cuvântul lui Dumnezeu 
psalmistul spune: «În veac, Doamne, Cuvântul Tău rămâne în cer». 


Pe un asemenea teren se dă lupta aceasta. Dar care este şi cum este lupta ce se dă 
împotriva adevărului şi dintr-o parte şi din alta? Unii din aceşti eretici sunt de 
acord cu existenţa Fiului şi admit că Fiul este o persoană proprie, iar Tatăl o 


persoană proprie, dar introduc ideea că nu este asemănare de fire între Fiul şi Tatăl. 
Prin spusele lor admit numele de Fiu, dar în realitate coboară pe Fiu în rândul 
creaturilor. Nu pun nici un preţ pe cuvântul Domnului, Care s-a arătat pe Sine 
însuşi, atunci când a spus unui ucenic care ardea de dorinţa de a vedea pe Tatăl: 
«Cel care M-a văzut pe Mine, a văzut pe Tatăl». Pentru oamenii cu judecată 
aceste cuvinte opresc hulele şi ale unora şi ale altora. Domnul nu spune că EI este 
Tatăl, face o distincţie precisă de persoane prin cuvintele: «Cel care M-a văzut pe 
Mine» arată propria Sa persoană, iar prin cuvintele: «A văzut pe Tatăl» se referă la 
persoana Tatălui îl distinge precis de EI şi prin cuvintele următoare: «Dacă M-aţi fi 
cunoscut pe Mine, aţi fi cunoscut şi pe Tatăl Meu». Aceste cuvinte nu arată o 
amestecare a persoanelor, ci înfăţişează completa asemănare a Dumnezeirii. 


Să audă aceste cuvinte şi duşmanii, că cel care a fost învrednicit de împărtăşirea 
cu Fiul nu este lipsit de împărtăşirea cu Tatăl. Tatăl n-a născut ceva deosebit, ci Cel 
născut este asemenea cu El însuşi. Ascultă, anomeule «Eu şi Tatăl una suntem !». 
Ascultă şi tu Sabelie «Eu de la Tatăl am ieşit şi la El Mă duc!». Fiecare din voi 
să-şi tămăduiască propria rană cu învăţătura evanghelică. Tu primeşte unitatea 
Dumnezeirii pe temeiul completei asemănări a firii, a Fiului şi Tatălui, iar tu 
raportează cuvintele: «de la EI am ieşit şi la El Mă duc» la deosebirea persoanelor. 


Să ne unim asupra înţelesului acestor cuvinte, să facem pace şi să punem capăt 
îndelungatului război dus împotriva credinţei, să aruncăm aceste arme ascuţite ale 
necredinţei şi să prefacem sulițele în pluguri şi săbiile în seceri. Nu te mărgini să 
spui numai cu gura, ci urmează Celui Care a spus: Eu nu sunt singur, pentru că 
Tatăl Care M-a trimis este cu Mine. Altul este Tatăl Care a trimis şi altul Fiul, Care 
a fost trimis. Şi iarăşi spune: «Eu mărturisesc despre Mine Însumi şi mărturiseşte 
despre Mine Tatăl, Care M-a trimis». lar «în legea voastră este scris spune 
Domnul, că mărturia a doi oameni este adevărată». Numără, dacă vrei, persoanele ! 
«Eu, spune Hristos, sunt Cel Ce mărturisesc». O persoană. «Și mărturiseşte 
despre Mine Tatăl Cel Ce M-a trimis». A doua persoană. Nu sunt atât de 
îndrăzneţ, ca eu să număr, ci însuşi Domnul m-a învăţat, spunând: «în legea 
voastră este scris că mărturia a doi oameni este adevărată». lar tu, într-un alt chip 
de necredinţă, te lupţi cu Dumnezeu spunând că Fiul nu este asemenea prin fire cu 
Dumnezeu, nu dai egalitate de fire, introduci un interval de timp în viaţa 
Dumnezeirii! Să te facă de ruşine Pavel, care zice: «Care este chipul Dumnezeului 
celui nevăzut»! Acceptă că chipul cel viu este întru totul asemenea cu viaţa cea 
dintru început! Mărturiseşte că este Tatăl Fiului şi nu Creatorul unei făpturi! lar în 
mărturisirea cea adevărată pe care o faci despre Tatăl dă Celui născut aceeaşi 
cinstire ca şi Tatălui şi adu-ți aminte de mărturia evanghelistului, care spune: «că 
pe Dumnezeu îl numea Tatăl Lui, făcându-se pe Sine deopotrivă cu Dumnezeu». 


Egalitatea cu Tatăl trebuie înțeleasă ca o egalitate de fire şi nu ca o măsurare 
corporală. Pentru ce, oare a spus Pavel că «n-a socotit o răpire a fi întocmai cu 
Dumnezeu», dacă, după cum huleşti tu, n-a fost niciodată întocmai? Cum «a existat 
în chipul lui Dumnezeu» Cel Care, după cuvântul tău, n-a fost niciodată asemenea? 


Astfel este războiul, care se dă şi dintr-o parte şi din alta. Dar care-i adevărul? Nu 
te teme de a mărturisi persoanele, ci spune Tatăl, spune şi Fiul; nu atribui două 
nume unei singure persoane, ci învaţă că fiecare din cele două nume are un înţeles 
propriu. Cumplită răutate este de a nu primi învăţăturile Domnului, Care a făcut 
distincţie precisă între persoane. El spune: «Dacă voi pleca Eu, voi ruga pe Tatăl 
şi alt Mângâietor vă va trimite». Aşadar, Fiul este Cel Care roagă, Tatăl este Cel 
rugat, iar Mântuitorul este Cel trimis. 


Oare nu te ruşinezi când auzi lămurit: «Eu» despre Fiul, «Acela» despre Tatăl; 
«Altul despre Duhul cel Sfânt, iar tu pe toate le amesteci, pe toate le confunzi şi 
dai toate numirile unui singur lucru? Să nu socoteşti nici tu un furt, care duce la 
necredinţă, despărțirea persoanelor. Chiar dacă sunt două persoane la număr, totuşi 
nu sunt despărțite prin fire; nici cel care spune două nu introduce înstrăinare. Un 
singur Dumnezeu: Tatăl; un singur Dumnezeu: Fiul; şi nu doi Dumnezei, pentru că 
Fiul are identitate cu Tatăl. Nu văd altă Dumnezeire în Tatăl şi altă Dumnezeire în 
Fiul , nici altă fire, firea Tatălui şi altă fire, firea Fiului. Ca să-ţi fie clară însuşirea 
persoanelor, numără separat pe Tatăl şi separat pe Fiul; iar ca să nu cazi în 
politeism, mărturiseşte o singură ființă în cei doi: în Tatăl şi în Fiul. Mărturisind 
aşa, cade Sabelie, iar anomeul se sfărâmă. 


Când spun o singură ființă, să nu înţelegi două părţi dintr-un întreg, ci să înţelegi că 
dintru început Fiul există împreună cu Tatăl şi nu că Tatăl şi Fiul îşi au fiinţa lor 
dintr-o ființă superioară. Nu numim ipostasele Tatălui şi Fiului surori, ci 
mărturisim pe Tatăl şi pe Fiul. Este o identitate de fiinţă, pentru că Fiul este din 
Tatăl, nu făcut la poruncă, ci născut din fire nu tăiat din Tatăl, ci în timp ce Tatăl 
rămâne desăvârşit, Fiul străluceşte desăvârşit. Toţi câţi n-aţi urmărit cu destulă 
atenţie cele spuse de mine sau aţi stat în jurul meu spre defăimarea mea, căutând 
nu să luaţi ceva folositor de la mine, ci urmărind să huliţi ceva din cele spuse, să 
nu spuneţi cumva după ce veţi pleca de la mine : «Predică doi Dumnezei, vesteşte 
politeismul!». Nu sunt doi Dumnezei, că nici nu sunt doi taţi. Cel care introduce 
două principii predică doi Dumnezei. Aşa a gândit Marcion şi oricare altul, dacă 
gândeşte la fel de rătăcit ca Marcion. Iarăşi, cel care afirmă că Cel născut are o altă 
ființă decât Cel Ce a născut, susţine şi el doi Dumnezei şi introduce politeismul 
datorită neasemănării fiinţei. Dacă spui că este o Dumnezeire nenăscută şi una 
născută, tu eşti cel care predici politeismul, ca afirmând că Cel nenăscut este 


potrivnic Celui născut, susții negreşit că şi fiinţele celor două persoane sunt 
potrivnice. Dacă fiinţa Tatălui este nenaşterea, iar ființa Fiului este naşterea, 
urmează nu numai că sunt doi Dumnezei, dar afirmi şi că ei se luptă unul cu altul. 
Dar rătăcirea cea mai cumplită este că lupta dintre ei nu se datoreşte unui act de 
voinţă, ci unui dezacord între firi, care face că firile nu pot ajunge niciodată la 
împăcare. 


Dreapta învăţătură, însă a evitat contradicţiile care provin şi dintr-o erezie şi din 
alta. Că unde este un singur principiu, este unul cel din care rezultă ceva şi unde 
este un singur original una este şi imaginea; astfel principiul unităţii nu se vatămă 
deloc. Pentru că Fiul, existând prin naştere din Tatăl şi întipărind în EI prin fire pe 
Tatăl, ca imagine a Lui, este întru totul asemenea cu Tatăl. Fiul, ca odraslă a 
Tatălui, salvează de o fiinţimea Fiului cu Tatăl. Cel care priveşte tabloul 
împăratului în piaţă spune că cel din tablou este împăratul, dar nu susține că sunt 
doi împărați, unul tabloul şi altul cel al căruia este tabloul; nici nu lipseşte 
originalul de numele de împărat, dacă ar zice arătând pe cel pictat în tablou: 
«Acesta este împăratul». Ba, dimpotrivă, a întărit şi mai mult cinstirea dată 
originalului prin mărturisirea lui. Dacă tabloul împăratului este împăratul, cu atât 
mai mult este drept să fie împărat cel care este cauza celui din tablou. În această 
pildă lemnele, ceara şi arta pictorului fac un chip supus stricăciunii, fac chipul unui 
om stricăcios, este o operă de artă a pictorului dincolo însă în Dumnezeire, când 
auzi de chip înţelege «strălucirea slavei» . 


Ce este «strălucirea» şi ce este «slava»? Însuşi apostolul le-a explicat îndată, 
adăugind: «Şi caracterul ipostazei». Aşa că ipostaza este identică cu slava, iar 
caracterul cu strălucirea. Deci slava, pentru că rămâne desăvârşită şi cu nimic 
neîmpuţinată, face să iasă desăvârşit la iveală strălucirea. Şi astfel noțiunea de chip, 
înţeleasă cu cuviință dumnezeiască, ne înfăţişează unitatea Dumnezeirii. Acesta 
este în Acela, iar Acela în Acesta. Acesta este aşa cum este Acela, iar Acela aşa 
cum este Acesta. Astfel se unesc cele două persoane, pentru că nu se schimbă şi 
nici Fiul nu se înțelege după alt chip şi după alt caracter străin. Aşadar spun iarăşi: 
Unul şi Unul; firea este neîmpărțită, iar desăvârşirea neştirbită. Deci, este un singur 
Dumnezeu, pentru că în cele două persoane este contemplată o singură fire, arătată 
în întregime şi în una şi în alta. 


Dar de mult văd că a început să vă obosească cuvântarea mea şi aproape mi se pare 
că vă aud spunând că, stăruind prea mult asupra unor lucruri asupra cărora sunteţi 
de acord, nu atac problemele de care se vorbeşte cel mai mult. Da, acum oricine 
este dornic să audă cuvântări despre Sfântul Duh. Eu, însă, aş vrea să predau 
ascultătorilor învăţătura despre Sfântul Duh aşa simplu cum am primit-o, aşa 


nemeşteşugită cum am auzit-o, spre a nu fi solicitat să vorbesc mereu despre 
acelaşi lucru, ci să pot avea ucenici convinşi dintr-o singură expunere a mărturisirii 
credinţei. Dar pentru că voi staţi în jurul meu mai mult ca judecători decât ca 
ucenici, cu gândul de a mă pune la încercare şi nu de a căuta să învăţaţi ceva de la 
mine, trebuie neapărat să procedez ca la tribunal: să răspund la obiecţii, să întreb 
mereu şi mereu să repet învăţăturile pe care le-am primit. Dar, vă rog, să nu-mi 
cereți să auziți cu orice chip ceea ce vă face plăcere, ci ceea ce este bineplăcut 
Domnului, ceea ce este în concordanţă cu Sfintele Scripturi, ceea ce nu se opune 
învăţăturii părinților. 


Aşadar cele ce am spus despre Fiul, anume că trebuie să mărturisim propria Lui 
persoană, acelaşi lucru îl avem de spus şi despre Sfântul Duh. Duhul nu este ceea 
ce este Tatăl; că este scris: «Duh este Dumnezeu» . larăşi nici Fiul şi Duhul nu 
sunt una şi aceeaşi persoană,că s-a zis: «Iar dacă nu are cineva Duhul lui Hristos, 
acela nu este al Lui, iar Hristos este în voi». Unii, întemeiaţi pe aceste texte, s-au 
înşelat şi au identificat pe Hristos cu Duhul Sfânt. Dar ce spunem noi? Spunem că 
în aceste texte se arată identitatea de fire şi nu amestecul de persoane. Este Tatăl, 
Cel Care are existența desăvârşită şi cu totul completă, EI este rădăcina şi izvorul 
Fiului şi Duhului Sfânt. Este şi Fiul, Cuvântul, Care trăieşte în plină Dumnezeire, 
odraslă desăvârşită a Tatălui; deplin este şi Duhul, nu parte a altcuiva, ci desăvârşit 
şi întreg, contemplat în Sine însuşi. Fiul este unit cu Tatăl nedespărțit, iar Duhul 
unit cu Fiul. Nu este ceva care să-i despartă, nici ceva care să separe unirea lor din 
veşnicie. Între dânşii nu intervine timpul, nici sufletul nostru nu poate concepe 
ideea separării, anume că Unul- Născut n-a fost totdeauna cu Tatăl său, că Sfântul 
Duh n-a coexistat împreună cu Fiul. 


Aşadar, când unim Treimea, să nu-ţi închipui cele trei persoane ca părţi ale unui 
lucru neîmpărțit - gândul acesta este plin de necredință - ci primeşte unirea 
nedespărțită a trei persoane necorporale desăvârşite. Unde este prezenţa Duhului 
Sfânt, acolo este prezent şi Hristos; iar unde este Hristos, acolo este evident şi 
Tatăl. «Nu ştiţi, spune Apostolul Pavel, că trupul vostru este templu al Sfântului 
Duh, Care locuieşte în voi ?» şi: «Dacă va strica cineva templul lui Dumnezeu, îl 
va strica pe acela Dumnezeu». Aşadar, fiind sfințiţi prin Duhul, primim pe Hristos 
Care locuieşte în noi, în omul cel dinăuntru şi împreună cu Hristos primim pe 
Tatăl, Care locuieşte în cei vrednici. Tradiţia botezului şi mărturisirea credinţei 
arată această unire. Dacă Duhul ar fi străin firii dumnezeieşti, cum ar putea fi 
numărat împreună Tatăl şi cu Fiul? Dacă s-ar fi alăturat Tatălui şi Fiului mai târziu, 
cum ar fi putut fi integrat firii veşnice? Cei care separă pe Duhul de Tatăl şi de Fiul 
şi-L numără printre făpturi fac nedesăvârşit botezul, nedesăvârşită şi mărturisirea 
credinței. Dacă se scoate Duhul, nici Treimea nu mai rămâne Treime. ȘI iarăşi, 


dacă o singură făptură din creaţie ar fi adăugată, atunci întreaga creaţie ar fi 
introdusă în numărarea Tatălui şi Fiului. Ce ne-ar opri să spunem: Credem în Tatăl 
şi în Fiul şi în întreaga creație? Că dacă este evlavios de a crede într-o parte a 
creaţiei, cu mult mai vrednic de credință este de a accepta în mărturisirea de 
credinţă întreaga creaţie. Iar de crezi în întreaga creaţie, trebuie să crezi nu numai 
în îngeri şi în duhurile cele slujitoare, ci şi în puterile cele potrivnice, pentru că şi 
ele sunt o parte a creaţiei şi deci să le cuprinzi şi în mărturisirea de credinţă. Astfel, 
hula împotriva Duhului te duce la învățături necredincioase şi nelegiuite. Şi odată 
ce ai spus ce nu trebuie despre Duhul, lipsa Duhului s-a şi făcut vădită în tine. 
După cum cel care închide ochii îşi împropriază întunericul, tot aşa cel care s-a 
depărtat de Duhul a ajuns în afară de Cel Care luminează şi se cufundă în 
întunecime sufletească. 


Nu despărți, deci, Duhul cel Sfânt de Tatăl şi de Fiul! Tradiţia să te înduplece! 
Domnul aşa a învăţat; apostolii au propovăduit, părinţii au păstrat, mucenicii au 
întărit. Mulţumeşte-te să spui că ai fost învăţat şi nu-mi vorbi mie de istețimi ca 
acestea: «Este nenăscut sau născut; dacă Tatăl este nenăscut; dacă Fiul este născut; 
iar dacă Duhul nu este nici una din aceste două, atunci este făptură». Eu ştiu că 
Duhul este cu Tatăl, dar nu ştiu că Duhul este Tată; am primit că Duhul este cu 
Fiul, dar nu ştiu că a fost numit Fiu. Înţeleg legătura Lui cu Tatăl, pentru că 
purcede din Tatăl; înțeleg şi legătura Lui cu Fiul, pentru că aud: «Dacă cineva nu 
are Duhul lui Hristos, acela nu este al Lui». Dacă Duhul nu are legătură cu 
Hristos, cum se face că uneşte cu Hristos? Aud din Scriptură şi: «Duhul 
adevărului» ; dar Domnul este adevărul; iar când aud: «Duhul înfierii» , îmi vine în 
minte unitatea Duhului cu Fiul şi cu Tatăl în ce priveşte firea. Căci, cum poate să 
înfieze pe cel străin, cum poate să-şi facă al lui ceea ce-i străin? Astfel nici nu 
născocesc cuvinte noi, nici nu îndepărtează vrednicia Duhului; iar pe cei care 
îndrăznesc să numească pe Sfântul Duh făptură, îi plâng şi-i bocesc, pentru că 
printr-un sofism fără nici o valoare şi printr-un raționament fals se aruncă pe ei 
înşişi în prăpastie. 


Ereticii mai spun: «Mintea noastră a înţeles că există aceste trei personae, dar nu 
este nici o persoană care să nu cadă sub următoarele categorii: de nenăscut, de 
născut sau de creat; iar persoana care nu cade nici în prima categorie, nici în a 
doua, urmează că face parte din a treia categorie». Acest «urmează» al vostru vă va 
supune blestemului veşnic. Ai cercetat, oare, toate existenţele ? Ai adus cu ajutorul 
raţiunii tale pe toate existenţele în aceste categorii? Nu ţi-a rămas nimic necercetat? 
Ai cuprins totul cu mintea ? Ai cuprins totul cu cugetarea ta? Ştii cele ce sunt sub 
pământ? Cunoşti pe cele din adânc? Mândrie diavolească este a spune: «Cunosc 
numărul firelor de nisip şi măsurătoarea mării!». Dar dacă nu cunoşti multe şi mult 


mai nenumărate sunt cele necunoscute decât cele cunoscute, pentru ce nu 
mărturiseşti, fără să te ruşinezi, neştiinţa ta lipsită de primejdie şi despre modul 
existenței Sfântului Duh odată cu neştiinţa tuturor celorlalte? N-am timp să te 
conving de zădărnicia gândurilor tale şi n-am nici timp să-ţi arăt cât de multe 
lucruri sunt în lume, care scapă înţelegerii gândirii tale. Atât numai aş vrea să-ţi 
spun ţie şi celor care au aceleaşi păreri cu tine - şi o afirm cu încredințare - că tu, 
care spui că Duhul Sfânt este făptură, te vei căi odată şi odată de această 
înţelepciune nelegiuită. Nu ţi-i teamă de păcatul care nu se poate ierta? Sau 
socoteşti că vei putea să huleşti mai nelegiuit decât aşa? Din acest singur cuvânt - 
făptură - s-au format toate grozăviile: înstrăinarea de Dumnezeu în ce priveşte firea 
Duhului, umilinţa robiei, slujbe slugarnice, lipsirea sfinţeniei, care potrivit firii 
făpturii, nu-i prisoseşte; acest cuvânt - făptură - pune hotare puterii sfințitoare a 
Duhului, aşa că sfinţeşte numai în măsura în care i s-a dat această putere prin har 
şi are această putere de sfințire atât cât o au şi celelalte făpturi, care au fost sfinţite. 
Și după cum ni se dă nouă arătarea Duhului spre folos şi după cum se măsoară 
fiecăruia după măsura credinţei, tot aşa va participa şi Duhul la sfinţenie, dacă 
este într-adevăr o făptură, după cum gândesc pnevmatomabhii. 


Dar să nu lăsăm necombătută ideea prostească a acelora care socotesc că pot 
înţelege totul cu mintea lor. Să ne răspundă: Care este fiinţa soarelui? Care din 
două? Este Unul din cele patru elemente sau este compus din cele patru elemente? 
Dar soarele nu-i nici pământ, nici aer, nici apă, nici foc. Aceste elemente se mişcă 
în linie dreaptă, unele îndreptându-se în sus, altele în jos. Pământul şi apa se 
îndreaptă în jos, din pricină că sunt grele; aerul şi focul se mişcă în sus, din pricină 
că sunt uşoare; mişcarea soarelui, însă este circulară; deci soarele nu este alcătuit 
din unul din cele patru elemente; dar nici nu-i compus din acestea, că cele compuse 
cu greu se ţin, pentru că sunt alcătuite din elemente contrare, iar cele contrare în 
timpul mişcării se resping reciproc. Mişcarea soarelui, apoi se face fără greutate, de 
aceea este şi neîntreruptă. Deci soarele nu-i compus. Corpurile sunt sau simple sau 
compuse. Soarele nu este un corp simplu, că nu se mişcă în linie dreaptă, nu este 
nici compus, că nu se mişcă cu greutate; deci soarele nu există. Dar astfel de 
înțelepte categorisiri ale voastre sunt luate în bătaie de joc de cei care au ochi. Un 
alt exemplu: Cum văd oamenii? Prin care din cele două moduri: Primind imaginea 
obiectetelor sau slobozind putere din ochi? Dar nu primim imaginile obiectelor, 
căci cum e cu putinţă ca bolta cerului să încapă în deschizătura mică a pupilei? Dar 
nici să slobozim ceva din ochi, că este oare îndestulător ca ceea ce slobozim să se 
întindă pe tot cuprinsul cerului? Deci, dacă nici nu primim imaginea obiectelor şi 
nici nu slobozim din ochi o putere, urmează că nu vedem. Ce voi face? Voi 
respinge silogismele voastre sau voi avea dorința ca să fie concluziile voastre 
adevărate? Ce deosebire este între argumentaţiile de mai sus şi învăţătura voastră 


artificială despre Sfântul Duh, pe care o expuneţi în faţa unor nenorocite femeiuşti 
Şi a unor cunuci, care se aseamănă cu femeile? Nu asculta cu obrăznicie! Dacă 
Duhul purcede din Dumnezeu, pentru ce Îl aşezi între făpturi? Că nu-mi vei spune 
că în Scriptură este scris: «Toate de la Dumnezeu» că după cum se spune în 
Scriptură  «Hristosul lui Dumnezeu» nu ca făptură, cum suntem noi, - că «noi 
suntem ai lui Hristos, iar Hristos al lui Dumnezeu» - ci altfel suntem noi numiţi ai 
lui Hristos, ca robi ai Stăpânului, şi altfel este numit Hristos al lui Dumnezeu, ca 
Fiu al Tatălui, tot aşa şi Duhul; nu pentru că toate făpturile sunt din Dumnezeu şi 
EI este ca toate celelalte făpturi; nu pentru că celelalte puteri slujitoare se numesc 
duhuri, urmează că şi Duhul Sfânt este asemenea lor din pricina numirii. Unul este 
cu adevărat Duhul. După cum sunt mulţi fii, dar unul este Fiul cel adevărat, tot aşa 
chiar dacă se spune că toate sunt din Dumnezeu, dar propriu vorbind numai Fiul 
este din Dumnezeu şi numai Duhul este din Dumnezeu. Pentru că şi Fiul a ieşit de 
la Tatăl, iar Duhul purcede din Tatăl. Fiul a ieşit din Tatăl prin naştere, iar Duhul 
din Dumnezeu într-un chip care nu se poate spune prin cuvinte. 


Vezi, dar cât este de mare primejdia de a micşora slava Mângâietorului? Fiul nu 
primeşte slava dată Lui, dacă este înlăturat Duhul. Că Domnul spune: «Acela pe 
Mine Mă va slăvi» nu-L va slăvi însă ca rob împreună cu făptura; că, dacă L-ar fi 
slăvit împreună cu toate celelalte făpturi, n-ar fi spus «Acela». În cuvintele de mai 
sus Domnul, referindu-se la o singură persoană, înfăţişează slava adusă de Duhul 
ca fiind cu totul superioară celorlalte slave aduse lui Dumnezeu, nu aşa cum au 
spus îngerii: «Slavă întru cei de sus lui Dumnezeu», ci aşa cum a spus Domnul: 
«Părinte, Te-am Slăvit pe Tine, lucrul pe care Mi l-ai dat, l-am Săvârşit» şi după 
cum Tatăl slăveşte pe Fiul, când zice : «Și Te-am slăvit şi iarăşi Te voi slăvi» , tot 
aşa şi Fiul primeşte pe Duhul în comuniunea Sa şi a Tatălui. Să-mi arate mie 
cineva o slavă mai mare ca aceasta şi atunci accept că duşmanii mei spun adevărul. 


«Cel ce se leapădă de voi de Mine se leapădă». Pentru ce? Negreşit, din pricina 
Duhului, Care locuieşte în apostoli. Deci, cel care nu cinsteşte pe Duhul nu 
cinsteşte pe Fiul, «iar cel care nu cinsteşte pe Fiul, nu cinsteşte pe Tatăl» . Astfel, 
deci, lipsa de respect faţă de una din persoanele Treimii, în Care trebuie să credem, 
este o tăgăduire a întregii Dumnezeiri. Dacă Duhul este o creatură, atunci nu este 
Dumnezeu, dar în Scriptură se spune: Duhul dumnezeiesc este Cel Ce m-a făcut pe 
mine şi: «Şi l-a umplut Dumnezeu pe Veseleil de Duhul dumnezeiesc al 
înţelepciunii şi al priceperii». Cui, deci, vei vrea să apropii «dumnezeiescul»? 
Făpturii sau Dumnezeirii ? Dacă îl vei alătura făpturii, atunci vei spune că şi Tatăl 
Domnului nostru lisus Hristos este o făptură, idee cu totul absurdă, că este scris 
despre Tatăl: «Veşnica Lui putere şi Dumnezeire» ; iar dacă îl vei alătura 
Dumnezeirii, atunci pune capăt hulei, cunoaşte vrednicia Duhului! Atât eşti de 


nepriceput încât nu poţi deduce nici din însuşi cuvântul «Duh» noţiunea exactă de 
Duh! 


(Extras din Colecţia «Părinţi şi scriitori bisericeşti» 17 - Sfântul Vasile cel mare 
- Scrieri - partea întâi ) 


